
I. 

Idet  slesvigske  Landskab  Sundeved  ligger  ved  Als- 
sund  Herresædet  Sandbjerg,  der  paa  det  Tids- 
punkt, hvorom  her  handles,  det  nittende  Aarhundredes 
Begyndelse,  tilhørte  Lensgreve  Konrad  Reventlow. 
Den  berømmelige  Slægt,  hvoraf  han  var  et  Led,  talte 
flere  af  Danmarks  fortjenstfulde  Mænd  og  havde  et 
stort,  rigt  forgrenet  Stamtræ;  men  Konrad  Reventlows 
genealogiske  Plads  i  Rækkerne  betegnes  dog  paa  den 
anskueligste  og  prægnanteste  Maade,  naar  det  frem- 
hæves, at  han  var  Broder  til  de  tvende  navnkundige 
Reventlower,  hvis  Navne  altid  vil  staa  med  lysende 
Træk  i  Danmarks  indre  Udviklingshistorie,  nemlig  til 
Statsministeren  Kristian  Reventlow,  der  var  en  af  de 
ledende  Aander  ved  de  store  Landboreformers  Gen- 
nemførelse i  det  attende  Aarhundredes  Slutning,  og  til 
Ludvig  Reventlow,  der  med  utrættelig  Flid  arbejdede 
for  Landsbyskoleundervisningens  Forbedring.  Grev- 
skabet Kristianssæde  paa  Lolland  og  Baroniet  Brahe- 
trolleborg paa  Fyen  bevarer  Minderne  om  dette  ædle 
Broderpar,  der  for  den  nuværende  yngre  Generations 
Bevidsthed  staar  som  i  en  fjern  Fortid. 

Lensgreve  Konrad  Reventlow  til  Sandbjerg  fejrede 
den  26.  Juli  1806  sin  syv  og  halvtredsindstyveaarige 
Fødselsdag,  og  der  var  i  den  Anledning  samlet  en 
større  Kreds  af  Damer  og  Herrer    i    hans  elegante  og 


komfortable  Hjem.  Den  bestod  dels  af  indbudte,  dels 
af  Venner  og  Bekendte,  som  af  egen  Tilskyndelse 
havde  indfundet  sig.  Greven  var  en  Mand,  paa  hvem 
der  blev  sat  almindelig  Pris  i  Hertugdømmerne,  og  vi 
skal  derfor  her  dvæle  nogle  Øjeblikke  ved  hans  Egen- 
skaber. 

Han  havde  valgt  den  militære  Løbebane,  var  bleven 
optagen  paa  Søkadetakademiet  og  blev  Sekondløjtnant 
i  det  syttende  Aar.  I  henved  en  Menneskealder  var 
han  i  Flaadens  Tjeneste  og  avancerede  1789  til  virkelig 
Kommandørkaptajn.  Fra  Kongens  Side  hædredes  han 
med  Kammerherretitlen  og  Dannebrogsordenens  Stor- 
kors. Som  Søofficer  havde  han  ikke  fundet  Lejlighed 
til  at  udmærke  sig  i  nogen  Kamp,  hvad  her  blot  skal 
noteres,  idet  vi  i  øvrigt  springer  hans  Virksomhed  som 
Skibschef  over.  Han  blev  en  erfaren  Sømand  og  gjaldt 
for  at  være  dygtig  i  sit  Fag;  thi  hos  ham  fandtes  en 
Del  af  den  Begavelse,  der  prægede  hans  Brødre. 
Konrad  Reventlow  havde  ligesom  disse  levende  Sans 
for  landøkonomiske  Interesser  og  tog  sig  med  en  vis 
faderlig  Godhed  af  Bønderne  paa  sit  Grevskab.  Han 
var  i  det  hele  en  smuk,  vindende  og  afholdt  Person- 
lighed, hans  Skikkelse  var  høj,  og  han  havde  en  meget 
stærk  fysisk  Konstitution;  men  i  hans  Karakter  vat- 
noget  lunefuldt  og  ustadigt,  og  hyppig  lod  han  sig 
henrive  af  sine  Affekter,  som  især  Kvinder,  let  kunde 
bringe  i  Glød,  og  disse  Affekter  holdt  sig  med  Kraft 
lige  til  hans  sene  Manddomsalder. 

Grev  Konrad  Reventlow  var  udadtil  set  i  Besid- 
delse af  alle  Livets  skattede  Goder;  men  i  sit  Ægteskab 
havde  han  været  ulykkelig.  Han  havde  1783  ægtet 
den  smukke,  fireogtyveaarige  Frederikke  Rømeling; 
men  denne  Forbindelse  hævedes  efter  tre  Aars  Forløb. 

Karakterforskellen  mellem  Ægtefællerne  var  for  stor 
til  at  der  kunde  udvikle  sig  et  rigt  inderligt  Samliv 
mellem  dem ;  thi  naar  han  var  venlig  og  varmblodig, 
mødte  han  ofte  Kulde  og  satirisk  Bitterhed  hos  hende, 
og  derved  kom  det  til  idelige  Rivninger,  der  endelig 
førte  til  Skilsmisse.  Grevinde  Frederikke  drog  til 
Frankrig;  men  paa  Sandbjerg  efterlod  hun  sig  et  Minde, 
der  blev  hendes  fraskilte  Ægtefælles  Glæde  og  Stolthed: 
Datteren  Frederikke,  en  yndig  Pige,  der  paa  sin  Faders 
syvoghalvtredsindstyveaarige  Fødselsdag  gik  i  sit  etog- 
tyvende  Aar.  Hun  var  velvoksen,  blond  og  havde 
blaa  udtryksfulde  Øjne;  dertil  var  hun  udmærket  be- 
gavet og  havde  arvet  sin  Faders  Gemyt;  men  af  og 
til  mindede  en  eller  anden  skarp  satirisk  Bemærkning, 
hvormed  hun  kunde  komme,  om  Moderen.  Denne 
nævntes  sjældent  i  Familiekredsen;  men  skete  det,  var 
det  kun  med  Fremhævelse  af  hendes  gode  Sider. 
Overfor  Datteren  indlod  Faderen  sig  aldrig  paa  nær- 
mere Omtale  af  sit  Forhold  til  sin  fraskilte  Hustru; 
han  vilde  tværtimod  med  Hensyn  til  hende  indplante 
en  vis  datterlig  Pietet  i  Frederikkes  Sind. 

Frederikke  Reventlow  var  bleven  ypperlig  under- 
vist baade  af  en  tysk  og  en  fransk  Gouvernante,  ved 
Valget  af  hvilke  Tanten,  den  aandfulde  og  kundskabs- 
rige Grevinde  Louise  Stolberg,  havde  været  Faderen 
behjælpelig.  Der  var  lagt  særlig  Vægt  paa  hendes 
æstetiske  Opdragelse,  hvorfor  den  tyske  og  franske 
Skønliteratur  spillede  en  Hovedrolle  i  Undervisningen. 
Af  danske  Digtere  lærte  hun  fortrinsvis  Baggesen  at 
kende,  som  stod  i  et  nært  personligt  Forhold  til  hele 
den  Reventlowske  Kreds  og  til  den  hertugelige  Familie 
paa  Augustenborg.  Frederikke  kom  ofte  i  Besøg  hos 
sin  Tante   Louise,    som    var    gift    med    Digteren   Grev 


Kristian  Stolberg,  der  en  Aarrække  beklædte  Stillingen 
som  Amtmand  i  Tremsbiittel  i  Holsten.  Da  han 
traadte  tilbage  fra  dette  Embede  henlevede  han  Resten 
af  sine  Dage  paa  Godset  Vindeby  ved  Eckernførde. 
Grevinde  Louise  samlede  i  sit  Hjem  en  Kreds  af 
Videnskabsmænd,  Digtere  og  Kunstnere  om  sig,  og  en 
Tid  lang  var  en  Skare  franske  Emigranter,  deriblandt 
Navnkundigheder  som  Lafayette  og  Dumouriez,  jævnlige 
Gæster  paa  Tremsbiittel.  Her  havde  Frederikke  som 
femtenaarig  Pige  siddet  sammen  med  Klopstock  under 
det  mægtige  Lindetræ  og  hørt  ham  begejstret  recitere 
sin  Ode  til  »der  Ziirchersee«;  her  havde  hun  med  et 
fornøjet  Smil  lyttet  til  Matthias  Claudius's  stemnings- 
fulde Foredrag  af  sin  »Rheinweinlied«.  I  Begyndelsen 
af  Bonapartes  Konsulat  havde  hendes  Fader  taget 
hende  med  til  et  længere  Besøg  til  Paris,  og  under 
dette  Ophold  i  Verdensstaden  fattede  hun  en  Kærlighed 
til  Frankrig,  der  skulde  blive  af  afgørende  Betydning 
for  hendes  Livsskæbne. 

I  Paris  førtes  den  unge  Komtesse  af  den  danske 
Gesandt,  Geheimeraad  Dreyer,  ind  i  de  celebre  Damer 
Staél  Holsteins,  Récamiers  og  Therese  Talliens  Saloner. 
Her  berørtes  den  unge  Pige  paa  den  fineste  Maade  af 
den  franske  Elegance,  og  den  fuldendte  Dannelses 
Esprit.  Greven  drog  Omsorg  for,  at  Datteren  stadig 
kom  i  Forbindelse  med  literære  og  kunstneriske  Cerkler, 
medens  han  selv  hemmeligt,  hengav  sig  til  en  Libertinage, 
under  hvilken  han  dog  aldrig  glemte  Budet:  noblesse 
oblige.  Hvad  der  morede  ham,  var  den  kvindelige 
Mode  a  la  grecque,  der  endnu  ikke  var  forsvunden. 
Her  mødtes  man,  ved  de  offentlige  Baller  med  Damer, 
hvis  Kostume  var  indskrænket  til  det  mindst  mulige: 
de  bar  blot  en  næsten   gennemsigtig,    opheftet    Chiton 


og  var  iført  Tncot  og  havde  Sandaler  paa  Fødderne. 
Konversationstonen  var  paa  slige  Steder  slibrig,  men 
vittig.  Greven  kom,  som  man  siger,  i  sit  joviale  Hjørne, 
og  honorerede  stundom  en  kaad  fransk  Pointe  med 
et  djærvt  Sømandsudtryk. 

Blandt  de  Damer,  der  i  det  selskabelige  Liv  kom 
til  at  udøve  megen  Indflydelse  paa  Komtesse  Frederikke 
Reventlow,  maa  Prinsesse  Louise  af  Augustenborg 
fremhæves.  Denne  Fyrstinde  var  en  Snes  Aar  ældre 
end  Komtessen,  hun  var  højt  begavet  og  udrustet  med 
rig  Erfaring.  Hun  var  en  lille,  fin  Skabning  med 
intelligente  Øjne,  bleg  Teint,  med  en  ædel  Pande, 
omhvælvet  af  et  kastaniebrunt  Haar.  Da  hendes  Broder 
ægtede  Frederik  den  Sjettes  Søster,  Louise  Augusta, 
var  hun  i  Begyndelsen  af  Tyverne.  Hendes  Ungdom 
hengled  skiftevis  mellem  Hofferne  i  København  og 
Augustenborg;  men  hun  følte  sig  ikke  tiltalt  af  det 
første.  Derimod  blev  hun  stærkt  tiltrukken  af  det 
hertugelige  Hof  i  Weimar,  hvor  den  aandfulde  og 
kundskabsrige  Enkehertuginde  Amalie  glimrede  i  en 
Kreds  af  Tysklands  største  Mænd  paa  Kunstens  og 
Literaturens  Felt.  Her  kom  Prinsesse  Louise  i  For- 
bindelse med  Gøthe  og  Schiller,  med  Filosofer  som 
Fichte,  Schelling  og  Reinhold  og  udvidede  under  deres 
Paavirkning  sin  aandelig  Synskreds. 

Ogsaa  ved  det  hertugelige  Hof  i  Brunsvig  aflagde 
hun  Besøg,  hvor  den  meget  ældre  Hertuginde  Augusta, 
Søster  til  Georg  den  Tredje  af  England,  blev  hendes 
sande  Veninde.  Her  i  Brunsvig  mødtes  Prinsesse 
Louise  med  nogle  af  det  britiske  Aristokratis  notable 
Damer,  og  disse  vakte  hendes  Interesse  for  den  engelske 
Literatur.  Under  det  følgende  Sommerophold  paa 
Augustenborg  læste  hun  eftertænksomt  Richardsons  og 

Fieldings  Romaner.  Hun  anbefalede  Komtesse  Frede- 
rikke Reventlow  den  sidstnævnte  Forfatter,  og  den 
unge  Dame  fængsledes  af  Skildringerne  og  Karakteri- 
stiken  i  »Tom  Jones«.  Men  da  kom  Smollets  For- 
tællinger »Peregrine  Pickle«  og  »Humphrey  Clinker« 
hende  i  Hænde,  og  den  deri  indeholdte  Satire  og 
Komik  gjorde  et  uimodstaaeligt  Indtryk  paa  hende. 
Komtessen  var  iøvrigt  en  hyppig  Gæst  paa  Augusten- 
borg, hvor  baade  Hertug  Frederik  Kristian  og  Hertug- 
inde Augusta  fandt  Behag  i  hende 

Den  26  Juli  1806  var  det  altsaa  Grev  Konrad 
Reventlows  syv  og  halvtredsindstyveaarige  Fødselsdag. 
Den  oprandt  under  de  heldigste  Vejrforhold.  Himlen 
var  klar,  med  nogle  smaa  hvide  Skyer  i  Horisonten; 
det  var  stille  og  varmt,  Skoven  og  Markerne  paa  begge 
Sider  af  Aissund  bredte  sig  i  deres  bugnende  Sommer- 
fylde;  det  smalle  Farvand  slyngede  sig  som  et  lysende 
Sølvbaand  hen  mellem  dem.  Over  hele  Landskabet 
laa  en  Duft  af  det  friske  Græs  og  de  talrige  Hylde- 
buske. Lærkesang  og  Spurvekvidder  fyldte  Luften. 
Sommerfuglene  svævede  i  Mængde  fra  Blomst  til 
Blomst.  Paa  et  enkelt  Tidspunkt  gjorde  hele  dette 
Landskab  i  sin  Morgenbelysning  et  baade  skønt  og 
højtideligt  Indtryk,  og  det  var,  da  Kirkeklokken  i  Sat- 
trup hegyndte  at  ringe;  thi  da  stemtes  Betragterens 
Sind  til  en  hellig  Andagt,  der  paa  en  løftende  Maade 
forbandt  sig  med  Skønhedsfølelsen. 

Grev  Konrad  Reventlow  stod  tidlig  op  denne 
Morgen  og  iførte  sig,  som  han  plejede  paa  sin  Fødsels- 
dag, Søofficersuniformen,  dog  uden  Epauletter.  Den 
klædte  ham  udmærket;  den  kastede  ligesom  et  forvngende 
Skær  over  ham  og  gjorde  ham  til  en  ligefrem  smuk 
Mand.      Da    han    fra  Sovekammeret    traadte  ind    i    sit 

Arbejdskabinet,  blev  han  overrasket  paa  den  behage- 
ligste Maade:  en  svulmende  Buket  røde  og  hvide  Roser 
stod  i  en  pragtfuld  Vase  at  Sevres  Porcellæn  midt  paa 
det  runde  Mahognibord  foran  Sofaen.  Paa  en  vedføjet 
Seddel  læstes  Ordene:  »Fra  Frederikke  til  min  elskede 
Fader. « 

Greven  tog  Vasen,  indaandede  Duften  af  Roserne 
og  udbrød:   »Min  kære,  min  smukke  Datter!« 

Derefter  forbavsedes  Greven  ved  Synet  af  en 
dejlig  polstret  Lænestol,  som  var  stillet  bag  den  Dør, 
han  n)'s  havde  aabnet.  Den  var  betrukken  med  kost- 
bart karmoisinrødt  Fløjl  og  frembød  med  sine  buede 
Arme  et  højst  komfortabelt  Sæde,  medens  man  kunde 
støtte  Hovedet  mod  en  Trøster  af  grønt  Silketøj.  Det 
var  en  Gave  fra  Gaardens  mandlige  og  kvindelige 
Tjenestepersonale.  Hs.  Højvelbaarenhed  satte  sig  i 
Stolen,  hvilede  Hovedet  mod  Trøsteren,  tog  med  begge 
Hænder  om  Armene  og  fandt,  at  her  var  Idealet  af 
Magelighed  naaet.  Han  var  glad  over  Gaven ;  men 
hvad  der  glædede  ham  endnu  mere,  var  det  deri  inde- 
holdte Vidnesbyrd  om,  at  han  var  personlig  yndet  af 
Folkene. 

Greven  rejste  sig,  gik  han  til  sit  Chatol,  lukkede 
Klappen  op,  trak  en  lille  Skuffe  ud  og  tog  op  af  den 
et  rødt  Saffians  Etui.  Han  aabnede  det  og  lod  i  nogle 
Minutter  sit  Blik  hvile  paa  et  lille  fint  udført  Portræt 
af  sin  fraskilte  Hustru,  malet  paa  Glas.  Det  randt  ham 
i  Hu,  hvorledes  hun  glædesstraalende  havde  rakt  ham 
dette  Billede  kort  efter  Forlovelsen,  da  han  som  Kom- 
mandørkaptajn tiltraadte  et  Togt  til  Østersøen.  Det 
var  i  hans  Kærligheds  lyseVaar;  men  den  var  bleven 
henvejret  i  Tvedragt  og  Kulde. 

>Et   blivende  Minde    har    du    dog    efterladt   mig,« 

sagde  han  stille,  »og  for  det  vil  jeg  altid  være  dig  tak- 
nemmelig: vor  Datter  Frederikke.«  Han  lagde  Etuiet 
i  Skuffen  og  lukkede  Chatolet. 

Greven  aabnede  et  Vindue.  Da  Kabinettet  laa  i 
anden  Etage,  havde  han  en  vid  Udsigt  over  Sundet  og 
det  bag  ved  liggende  Als  med  dets  høje  Skrænt.  Han 
betragtede  et  Øjeblik  det  smilende  Landskab  og  be- 
sluttede at  gaa  en  Morgentur,  hvorfor  han  iførte  sig 
en  mørkeblaa  Kasket  med  Læderskygge,  tog  Stok  og 
en  lille  Kikkert.  Ved  Foden  af  Trappen,  af  hvilken 
han  steg  ned,  ventede  der  ham  en  Overraskelse. 

Da  han  aabnede  Vinduet  i  sit  Kabinet,  havde  hans 
Jæger  Frans  ubemærket  set  ham  nede  fra  Haven.  Han 
havde  forundret  sig  over,  at  Greven  ikke  som  sædvanlig 
havde  ringet,  men  selv  havde  besørget  sit  Morgen- 
toilette. Da  Jægeren  ventede,  at  hans  Herre  snart  vilde 
komme  ned,  fik  han  i  en  Fart  samlet  hele  Personalet 
og  stillet  det  op  i  to  Rækker  i  Vestibulen  ved  Trappens 
Fod.  Den  ene  Række  bestod  af  fire  Piger  med  Hus- 
holdersken paa  Fløjen;  den  anden  af  et  tilsvarende 
Antal  Tjenere,  Staldpersonalet  iberegnet,  med  Jægeren 
som  Fløjmand.  Husholdersken  havde  en  Blomster- 
buket i  Haanden.  Da  Greven  satte  Foden  paa  det 
nederste  Trin,  lød  ham  et  enstemmigt  Godmorgen  i 
Møde.  Kvinderne  nejede  dybt,  Mandfolkene  bukkede 
ærbødigt. 

Frans  traadte  et  Par  Skridt  frem.  »Højvelbaarne 
Hr.  Greve!«  sagde  han,  »vi  er  her  samlede  for  at 
bringe  Herren  vor  ærbødige  Lykønskning!« 

Han  nikkede  til  Husholdersken  og  traadte  tilbage. 

Husholdersken  rakte  Greven  Buketten,  idet  hun 
blussende  rød  ytrede:  »Til  Lykke,  naadige  Herre!  det 
ønsker  vi  alle!« 


13 

»Min  hjerteligste  Tak  for  denne  Opmærksomhed, 
Børn,«  sagde  Greven;  »og  mangfoldige  Tak  for  den 
smukke  Lænestol.  Aldrig  skal  jeg  glemme  Jer  den 
Glæde,  I  har  beredt  mig.  Kan  jeg  fremtidig  gøre  hver 
af  Jer  en  Tjeneste  skal  det  være  mig  kært.« 

Mens  Greven  gik  gennem  Havens  Lindeallé,  tænkte 
han  over  dette  lille  Optrin,  der  var  ham  et  nyt  Bevis 
paa  Folkenes  Hengivenhed.  Denne  havde  han  vundet 
ved  at  følge  sine  to  Brødre,  Kristian  og  Ludvig  Revent- 
lows Eksempel:  han  var  ligesom  disse  venlig,  imøde- 
kommende og  deltagende  overfor  Almuen.  Ogsaa  som 
Godsejer  var  han  gaaet  i  hines  Fodspor  og  havde  ved 
enhver  Lejlighed  vist,  at  Bøndernes  Velfærd  laa  ham 
paa  Hjerte.  Derfor  var  han  ogsaa  almindelig  afholdt, 
skønt  han  af  og  til  i  Hidsighed  og  med  et  drøjt  Udtryk 
kunde  irettesætte  en  Bonde  paa  en  følelig  Maade. 

Greven  spadserede  langsomt,  indaandende  den 
friske  Morgenluft,  til  Storskoven  ved  Sundets  Bred, 
Nord  for  Hovedbygningen.  Han  fulgte  en  Sti,  der 
snoede  sig  gennem  Bøge-  og  Hasselkrat  til  en  Høj  i 
Skovens  Udkant,  lige  ved  Skrænten.  Her  stod  en 
Bænk  med  Rygstød,  og  herfra  var  Udsigt  over  til 
Arnkielsøre.  De  sidste  Dage  havde  Greven  søgt  her 
hen;  thi  Stedet  havde  netop  faaet  en  særlig  Tiltræk- 
ning for  ham.  1  Aissund  udfor  Arnkielsøre  laa  Linie- 
skibet »Prins  Kristian«  til  Ankers,  under  Befaling  af 
Kommandørkaptajn  Sneedorf.  Det  var  Kadetskib  i  Aar 
og  skulde  paa  Øvelsestogt  til  Østersøen;  men  fuld- 
stændigt Vindstille  havde  tvunget  det  til  at  tage  Stil- 
ling her.  Grev  Reventlow,  den  mangeaarige  Søofficer, 
kunde  ikke  blive  træt  af,  at  betragte  det  statelige  nye 
Linieskib  med  den  ranke  Holdning  og  elegante  Rejs- 
ning.     Dertil  kom,  at  han  ved  personligt  \  enskab  var 

knyttet  til  den  højstkommanderende,  Hans  Kristian 
Sneedorf,  der  som  Chef  for  Søkadetakademiet  gjorde 
Epoke  i  vor  Orlogsflaades  Historie.  Med  streng  Punkt- 
lighed og  Sikkerhed  som  Administrator  og  med  en 
omfattende  nautisk  Viden  forbandt  Sneedorf  levende 
Sans  for  Poesi  og  indspireredes  af  sin  varme  Fædre- 
landskærlighed til  selv  at  slaa  Lyrens  Strenge.  Snee- 
dorf var  en  halv  Snes  Aar  yngre  end  Reventlow ;  men 
de  havde  mange  interessante  Minder  sammen  fra  Slut- 
ningen af  Firserne. 

Dagen  efter,  at  > Prins  Kristian«  var  gaaet  til  Ankers 
ved  Arnkielsøre,  havde  Reventlow  aflagt  en  Visit  om 
Bord  og  var  bleven  modtagen  med  skyldig  Honnør  og 
megen  Elskværdighed.  Det  interesserede  Greven  at 
tale  med  de  yngre  Officerer.  Med  Sneedorf  under- 
holdt han  sig  om  den  Bernstorfske  Familiekreds,  i 
hvilken  de  begge  var  Gæster.  Særlig  drejede  Samtalen 
sig  om  det  forestaaende  Giftermaal  mellem  den  sytten- 
aarige  Komtesse  Elisabeth  Dernath  og  Udenrigs- 
ministeren, Grev  Kristian  Bernstorf,  der  var  hendes 
Onkel  og  tyve  Aar  ældre  end  hun.  Da  Reventlow 
gik  fra  Borde,  indbød  han  Sneedorf  og  fem  Officerer, 
som  denne  maatte  vælge,  til  at  gæste  Sandbjerg  den 
26.  Juli,  hvis  Vindforholdene  da  ikke  havde  forandret 
sig.  Greven  talte  ikke  om,  at  det  var  hans  Fødsels- 
dag. 

Ved  Tilbagekomsten  til  Slottet  modtoges  han  af 
Datteren,  der  kvssede  ham  og  ønskede  ham  til  Lykke 
i  de  varmeste  Udtryk. 

»Der  er  kommet  en  hel  Mængde  Breve  til  Dig, 
kære  Fader;  jeg  har  lagt  dem  i  Porfyrskaalen  inde  i 
den  lille  Spisestue;  Du  kan  maaske  læse  dem,  naarDu 
har  drukket  Din  Morgenkaffer« 

»Som  Du  vil,  mit  Barn!« 

Greven  og  Komtessen  traadte  ind  i  den  nævnte 
Stue,  der  var  simpelt,  men  smagfuldt  udstyret  i  Sam- 
klang med  sin  Bestemmelse.  Det  hvide  Gibsloft  har- 
monerede ypperligt  med  det  lyse  Tapet  og  Panel. 
Bord,  Stole  og  Buffet  var  af  bejdset  Egetræ.  Paa  det 
dækkede  Bord  stod  en  russisk  Selvkoger,  omgivet  af 
Kaffeservice.  De  to  Fag  Vind.uer,  foran  hvilke  der 
hang  lysegule  Gardiner,  vendte  ud  mod  en  Plæne  i 
Haven.  Over  Buffetten  var  der  anbragt  et  stort  fir- 
kantet Spejl  med  udskaaren  Træramme.  Paa  den  mod- 
satte Væg  hang  to  Billeder  i  Vandfarve,  fremstillende 
Vinhøsten  og  Cerealiernes  Fest  til  Ære  for  Gudinden 
Ceres.  Den  danske  Gesandt  i  London,  Grev  Wedel 
Jarlsberg,  havde  foræret  Reventlow  disse  Malerier. 
Hans  Vaaben  var  indgraveret  i  Rammerne. 

Kaffens  liflige  Aroma  slog  de  indtrædende  i  Møde. 
Komtessen  serverede  den  for  Faderen,  som  kun  nød 
nogle  Kiks  dertil.  Da  Servicet  var  fjernet,  tog  Kom- 
tessen Porfyrskaalen  fra  Buffetten. 

Komtessen  var  Faderen  behjælpelig  med  Aabningen 
af  Brevene;  men  forinden  denne  foretoges,  undersøgte 
man  omhyggelig  Seglene.  Der  var  Lykønskning  fra 
Greveparret  Reventlow  til  Kristianssæde,  fra  Stats- 
minister Ernst  Schimmelmann,  fra  Brødrene  Joakim  og 
Kristian  Bernstorf,  hvilken  sidste  for  Tiden  opholdt 
sig  hos  Kronprinsregenten  i  Kiel ;  fra  Grev  Kristian 
Stolberg  og  hans  Hustru  Louise  paa  Vindeby  ved 
Eckernførde  og  fra  Enkegrevinde  Sybilla  Reventlow, 
født  Schubart,  paa  Brahetrolleborg.  Dertil  kom  Breve 
fra  Funktionærerne  paa  Godset  og  fra  tidligere  Kolleger 
i  Søetaten,  fra  Officerer  i  Hæren,  fra  højere  slesvigske 
Embedsmænd    og    fra   enkelte   handlende    og    industri- 

drivende.     Det  hele  vidnede  om,  at  Greven  paa  Sand- 
bjerg var  baade  en  afholdt  og  en  højt  anset  Mand. 

Naar  Reventlow  havde  læst  et  Brev,  rakte  han  det 
til  Datteren,  der  efter  at  have  gennemløbet  det  smilte 
fornøjet.  Hun  var  stolt  af,  at  Faderen  havde  saa  mange 
notable  Venner. 

Blandt  Brevene  var  der  tre,  som  foruden  selve 
Lykønskningen  indeholdt  Meddelelser,  der  paa  en  Gang 
interesserede  og  glædede  Greven  og  Frederikke. 

Det  ene  Brev  kom  fra  Augustenborg  og  var  skrevet 
af  Hertugparrets  Hofchef,  Kammerherre  Buchwaldt. 
Han  bragte  Grev  Reventlow  sit  høje  Herskabs  Gratula- 
tion og  tilføjede,  at  Hertugens  Søster,  Hds.  Durch- 
lauchtighed  Prinsesse  Louise,  vilde  aflægge  Hs.  Høj- 
velbaarenhed  og  Datter  en  Visit  om  Eftermiddagen. 

Det  andet  Brev  var  fra  Enkegrevinde  Sybilla  paa 
Brahetrolleborg,  der  om  en  Uge  stillede  et  Besøg  paa 
Sandbjerg  i  Udsigt.  Mulig  vilde  hun  blive  hentet 
hjem  af  sin  Broder,  Kammerherre  Schubart,  der  paa 
det  Tidspunkt  antoges  at  ville  indtræffe  fra  Neapel. 

Det  tredje  Brev  var  afsendt  fra  Vindeby.  Grevinde 
Louise  Stolberg  underrettede  deri  Broderen  om  sit 
forestaaende  Besøg  og  bad  om  Tilladelse  til  at  maatte 
præsentere  en  Franskmand,  Kaptajn  Clair  de  Mont, 
for  ham  og  Datteren.  Den  franske  Officer  havde  været 
sammen  med  Reventlow  hos  Grev  Kristian  Schimmel- 
mann  paa  dennes  Herresæde,  Slottet  Wandsbeck  i 
Nærheden  af  Hamborg,  og  havde  nu  udtalt  Ønsket 
om  at  kunde  hilse  paa  ham  igen. 

»Du  har  aldrig  talt  om  Hr.  Clair  de  Mont,«  sagde 
Komtessen.  »Traf  Du  sammen  med  ham  i  et  Selskab 
paa  Wandsbeck?« 

»Netop,«  svarede  Greven  ;   »Du  ved  jo,  Frederikke, 

at  Grev  Schimmelmann  er  gift  med  en  fransk  Dame, 
Komtesse  Francoise  Danneskjold  Løvendal.  Det  er  en 
Pariserinde.  Hendes  Moder,  Datter  af  Hertugen  af 
Charolais ,  var  gift  med  Generalmajor  Danneskjold 
Løvendal.« 

»Hertugen  af  Charolais,«  gentog  Komtessen,  »saa 
er  hun  jo  i  Familie   med   det   bourbonske  Kongehus.« 

Reventlow  nikkede  bekræftende  »Det  er  nu  fire 
Aar  siden,  at  jeg  var  indbudt  sammen  med  Din  Tante 
Louise  og  hendes  Gemal,  Grev  Stolberg,  til  Wands- 
beck  til  en  prægtig  Soiree.  Jeg  mindes  tydeligt  de 
glimrende  oplyste  Sale  og  det  interessante  Selskab. 
Den  Gang  levede  en  Skare  franske  Emigranter  i  Ham- 
borg og  Altona,  og  de  fandt  altid  en  gæstfri  Modtagelse 
hos  Grevinden  paa  Wandsbeck.  Hin  Aften  deltog  en 
Mængde  Franskmænd  i  Soireen.  Blandt  dem,  jeg 
særlig  kom  i  Konversation  med,  var  Clair  de  Mont. 
Det  var  en  interessant  Personlighed.  Han  fortalte  liv- 
ligt om  sin  Deltagelse  i  Morceaus  Felttog  i  Sydbaiern 
1800,  hvor  han  havde  været  med  ved  Hohenlinden  .  .  .« 

»Hohenlinden!«  udbrød  Komtessen  med  en  spør- 
gende Mine. 

»Ja,«  fortsatte  Reventlow,  »der  led  Erkehertug 
Johan  et  Nederlag.  Franskmændene  vandt  en  stor 
Sejr.«  —  »Vil  Du  lægge  alle  Brevene  ned  i  Skrivebords- 
skuffen oppe  i  mit  Arbejdskabinet,  Frederikke!«  Greven 
rejste  sig. 

»Det  skal  jeg,«  svarede  hun;  »og  derefter  gør  jeg 
mit  Morgentoilette.  —  Jeg  glæder  mig  iøvrigt  til  at  se 
Kaptajn  Clair  de  Mont.« 

Mens  Komtessen  gik  op  med  Brevene,  begav 
Greven  sig  ind  i  den  rummelige  Dagligstue,  der  med 
sine  grønne  Vægge  og  Gardiner  af  samme  Farve,  sine 

Thorsøe:    Interiører.  2 

Lænestole  omkring  det  store  Bord  og  sine  magelige 
Kanapeer  gjorde  et  rigtig  hyggeligt  Indtryk.  Paa  Bordet 
laa  Aviserne  »Altonaer  Merkur,«  >  Københavnske  Ti- 
dender« og  »Journal  de  Paris«.  Greven  havde  lige 
begyndt  at  se  i  Bladene,  da  Tjeneren  traadte  ind  og 
meddelte,  at  Godsforvalteren  stod  udenfor  i  Vestibulen 
med  en  Bondedeputation,  der  ønskede  Fortræde  hos 
Hs.  Højvelbaarenhed. 

»Vil  Du  vise  dem  ind  i  Salen !  jeg  skal  straks 
komme.« 

Grev  Reventlow  rejste  sig,  knappede  Uniforms- 
frakken, saa  sig  i  det  store  Pillespejl,  idet  han  rettede 
paa  Dragten  og  begav  sig  ind  i  Salen.  Her  mødte 
han  en  Deputation  af  ti  Fæstebønder  med  Sognefogderne 
fra  Sattrup  og  Ullerup  i  Spidsen.  Da  Reventlow  viste 
sig,  bukkede  de  alle  dybt  for  ham. 

Den  ene  Sognefoged  tog  Ordet.  Han  sagde,  at  de  var 
komne  for  at  lykønske  den  højvelbaarne  Greve  i  Anledning 
af  hans  Fødselsdag  og  benytte  Lejligheden  til  igen  at 
takke  ham  som  Godsejer  for  de  Velgerninger,  han 
havde  vist  dem.  »Vi  Sognefogder  og  de  Bønder,  for 
hvilke  vi  her  er  Førere,  beder  det  guddommelige 
Forsyn  om  at  skænke  Greven  et  langt  Liv  til  Gavn 
for  Godsets  Befolkning  og  for  det  Samfund,  hvori  De 
lærdes.« 

Denne  Tale,  der  blev  holdt  med  malmfuld  Røst 
og  ægte  slesvigsk  Betoning,  gjorde  ved  sin  Simpelhed 
og  Hjertelighed  et  dybt  Indtryk  paa  Greven.  Han 
svarede  med  en  Stemme,  hvis  sonore  Klang  vidnede 
om  indre  Bevægelse,  at  hans  Stræben  som  Godsherre 
altid  skulde  gaa  ud  paa  at  fortsætte  i  det  valgte  Spor. 
»Eders  Velfærd,«  ytrede  han,  »ligger  mig  varmt  paa 
Hjerte,  og  den  Erkendtlighed,   der  vises  mig  skal  være 

mig  en  ny  Spore  til  at  varetage  mine  Bønders  Inter- 
esser. I  den  Retning  skal  jeg  altid  følge  det  store  og 
lysende  Eksempel,  som  min  ædle  Broder,  Grev  Kri- 
stian Reventlow  afgiver.  Tak,  1  hæderværdige  Repræ- 
sentanter for  Godsets  Bønder!« 

Greven  indbød  Deputationen  til  at  begive  sig  ind 
i  den  store  Spisesal  og  opfordrede  Godsforvalteren, 
der  havde  holdt  sig  i  Baggrunden,  til  at  vise  den  Vej. 
Her  var  der  efter  Grevens  Anordning  skyndsomt  bleven 
serveret  Madeiravin  i  Karafler.  Hs.  Højvelbaarenhed 
kom  selv  ind  og  klinkede  med  Godsforvalteren,  Sogne- 
fogderne  og  hver  Bonde  i  Deputationen.  Derefter 
trak  han  sig  fornøjet  tilbage  til  Dagligstuen,  hvor  han 
først  saa  »Journal  de  Paris*  flygtig  igennem  og  derpaa 
gav  sig  til  at  læse  »Københavnske  Tidender«.  Alle 
Hofnyhederne  skænkede  han  særlig  Interesse.  Han 
saa,  at  Landgrev  Karl  af  Hessen,  Kronprinsens  Sviger- 
fader og  Hertugdømmernes  Statholder,  havde  begivet 
sig  fra  Louisenlund  i  Slesvig  til  Karlsbad  i  Bøhmen, 
hvor  han  skulde  underkaste  sig  en  Kur  tor  Gigt  og 
Nyrelidelse.  »Gid  Vandet  maa  bekomme  Hs.  Durch- 
lauchtighed  vel,«  sagde  Greven  ved  sig  selv.  »Det 
er  ellers  underligt,  at  denne  Frimurer  og  Mystiker,  der 
staar  i  saa  levende  Forbindelse  med  de  overjordiske 
Aander,  skal  ty  til  et  naturligt  Middel,  for  at  blive 
helbredet!« 

Derpaa  læste  Greven  en  Beretning  om  en  Troppe- 
mønstring,  Kronprins  Frederik  havde  afholdt  paa  Heden 
ved  Bramstedt  i  Holsten,  i  Nærheden  af  Segeberg. 
Hs.  kg].  Højhed  havde  i  et  Par  Døgn  kun  været  faa 
Timer  af  Hesten;  han  havde  kommanderet  personlig 
med  en  Energi  og  Ild,  der  havde  forbavset  hele  Staben, 
og  han  havde  ved   sin  egen  Iver  og  Hurtighed  sat  en 


20 

usædvanlig  Fart  i  Manøvrerne.  I  Dagsbefalingen  havde 
han  rost  Troppernes  Holdning  under  Marchen  og  deres 
Sikkerhed  i  de  taktiske  Evolutioner.  »Ja,  paa  Parade- 
pladsen,« tænkte  Reventlow,  »der  er  Hs.  kgl.  Højhed 
i  sit  Element;  men  mon  han  ogsaa  vilde  være  det  paa 
Valpladsen!« 

Efter  Frokosten,  der  i  Betragtning  af  den  solide, 
forestaaende  Middag  var  særdeles  let,  tændte  Reventlow 
sin  Pibe,  der  havde  et  stort  sølvbeslaaet  Merskums- 
hoved  og  var  en  Present  fra  hans  Svoger,  Grev  Kri- 
stian Stolberg  paa  Vindeby.  Han  begav  sig  ud  i  Haven, 
gik  et  Par  Gange  rundt  om  den  store  Plæne,  i  hvis 
Midte  der  stod  en  hvid  malet  Træstatue  af  Neptun, 
og  vandrede  derefter  gennem  Lindealleen  hen  til  en 
Grotte,  hvor  han  tog  Plads  paa  en  lille  Stenbænk. 
Herfra  havde  han  Udsigt  til  et  stort  Blomsterbed,  hvori 
Bellis,  Stedmoderblomster  og  Lavendel  var  plantede 
saaledes,  at  de  dannede  Forbogstaverne  i  hans  For- 
ældres Navne.  Fra  Kronen  i  et  Bøgetræ  bag  ved, 
hvortil  en  Trappe  førte  af,  kunde  man  i  Fugleperspektiv 
rigtig  overskue  og  beundre  Slyngningerne.  Det  var 
Begyndelsen  til  det,  Reventlow  spøgende  kaldte  »hortu- 
lansk  Genealogi«,  hvori  hans  Stedmoders  Fader,  Grev 
Holstein  Ledreborg,  ved  Roskilde  havde  drevet  det  vidt. 


Kl.  5  om  Eftermiddagen  begyndte  det  at  blive 
livligt  paa  Sandbjerg,  idet  den  ene  Vogn  efter  den 
anden  kørte  op  for  Døren.  Først  kom  blandt  de  ind- 
budte Gæster  Amtmændene  for  Haderslev  og  Aabenraa 
Amter,  Kammerherrerne  Ahlefeldt  og  Stemann.  De 
var  begge  i  rød  Uniform  med  trekantet  Hat.    Det  var 

midaldrende  Mænd  med  Embonpoint  og  et  jovialt 
Smil  om  Læberne.  Reventlow  modtog  dem  ude  paa 
Stentrappen,  vekslede  en  hjertelig  Hilsen  med  dem  og 
førte  dem  gennem  Vestibulen  ind  til  Selskabssalonen, 
hvor  Komtesse  Frederikke  stod,  iført  en  hvid,  nedringet 
Silkekjole  med  et  rødt  Baand  om  Livet.  Paa  det  fyl- 
dige, lokkede  Haar  bar  hun  en  hvid  Rose.  De  to 
Amtmænd  lykønskede  hende  i  Anledning  af  Faderens 
Fødselsdag,  tog  efter  hendes  Indbydelse  hver  Plads  i 
en  Lænestol  og  begyndte  at  konversere  med  hende 
om  en  Udflugt,  Frøknerne  i  St.  Johannes  Kloster  i 
Slesvig  for  nylig  havde  foretaget  til  Sønderborg. 

De  næste  Gæster  var  Sognepræsterne  fra  Sattrup 
og  Ullerup,  begge  i  sort  Kjole  med  stift,  hvidt  Hals- 
bind. Velærværdighederne  bukkede  dybt  for  Komtessen 
og  gjorde  deres  skyldige  Reverents  for  Amtmændene. 
En  Forespørgsel  af  Stemann  gav  Anledning  til  en  lille 
Diskussion  om  Seminarierne  i  Tønder  og  Kiel.  Midt 
under  denne  traadte  Dr.  med.  Falck  fra  Aabenraa  og 
Professor  Nagel,  Læge  i  Sønderborg,  ind  i  Salonen,  og 
nu  kom  der  Liv  i  Konversationen.  Den  første  var  lige 
vendt  tilbage  fra  København,  hvor  han  havde  deltaget 
i  en  Soirée  hos  Prins  Ferdinand.  Her  var  der  blevet 
spillet  en  lille  fransk  Komedie  i  hvilken  Madame  Schall 
og  Jomfru  Lauerwald  havde  danset  en  Pas  des  deux, 
der  vakte  enthustiastisk  Bifald.  Nagel  havde  nylig 
været  i  Paris  og  havde  paa  Marsmarken  overværet  en 
Troppepræsentation  for  Napoleon,  i  hvis  Følge  Mar- 
skallerne Ney,  Davoust  og  Bernadotte  havde  været. 
Begge  Lægerne  gav  til  Selskabets  Moro  smaa  livlige 
Skildringer  af,  hvad  de  havde  oplevet. 

Nu    aabnedes  Salonens  Dør    og    Grev  Reventlow 
viste    sig    med    Kommandørkaptajn    Sneedorf   ved    sin 

Side.  Fem  af  Linieskibets  Officerer  fulgte  efter.  De 
var  alle  i  Tj enestedragt;  thi  de  vidste  ikke,  at  det  var 
en  særlig  Højtidsdag  paa  Sandbjerg,  og  at  der  var  ind- 
budt notable  Gæster,  ligesaa  lidt  som  de  havde  Anelse 
om  det  forestaaende  fyrstelige  Besøg.  Alt  havde  Re- 
ventlow til  deres  Overraskelse  meddelt  dem  ude  i 
Vestibulen,  og  efter  at  have  takket  for  deres  Lykønsk- 
ning havde  han  iøvrigt  budt  dem  Velkommen.  I  deres 
Midte  følte  han  sig  rigtig  som  i  en  Kreds  af  Kamerater. 
Reventlow  forestillede  Sneedorf  og  de  øvrige  Officerer 
for  Komtessen.  Hun  gjorde  øjensynligt  et  godt  Ind- 
tryk paa  dem.  Derefter  fulgte  Præsentationen  af  det 
øvrige  Selskab.  Sneedorf  kendte  Nagel;  han  havde  et 
Par  Gange  spillet  L'hombre  sammen  med  ham  hos 
Etatsraad  de  Coninck  i  København. 

Tre  Damer  traadte  nu  ind  i  Salen:  To  Baronesser 
Gyldenkrone  og  den  sekstenaarige  Komtesse  Charlotte 
Reventlow,  Frederikkes  Kusine.  Baronesserne  var 
ældre,  men  gjorde  ved  deres  livlige  Minespil  og  talende 
Øjne  et  Indtryk,  der  bragte  enhver  til  at  glemme  deres 
Alder.  De  førte  sig  med  Værdighed  og  Elegance  og 
var  smagfuldt  klædt  i  mørkt  Fløjl  med  Silkemodest. 
Den  unge  Komtesse  var  i  sin  lyseblaa  Robe  den  per- 
sonificerede Ynde.  De  tre  Damer  havde  efter  Grevens 
Indbydelse  et  midlertidigt  Ophold  paa  Ballegaard.  De 
søgte  øjeblikkelig  hen  til  Reventlow  og  lykønskede. 
Greven  præsenterede  dem  for  Gæsterne 

Selskabet  delte  sig  nu  i  tre  konverserende  Grupper, 
hvoraf  den  ene  samlede  sig  om  Husets  Herre,  den 
anden  om  Sneedorf  og  den  tredje  om  de  to  Komtesser. 
Sneedorf  gav  til  Moro,  navnlig  for  de  to  Præster,  en 
vittig  Skildring  af  et  Ophold  i  Smyrna  paa  et  Middel- 
havstogt  og  meddelte  nogle  Anekdoter  om  Konfessio- 


23 

narius  Bastholm  fra  den  Tid,  denne  havde  virket  som 
Gejstlig  ved  den  tyske  Menighed. 

Baronesserne  Gyldenkrone  havde  besøgt  Filosofen 
Berger  paa  hans  Gaard  Seekamp  ved  Kiel,  da  de  var 
Veninder  af  hans  Hustru,  en  født  Komtesse  Holck. 
Berger  havde  nu  ombyttet  Bogen  med  Ploven;  men 
Baronesserne  troede  ikke,  at  han  egnede  sig  for  det 
agronomiske.  Grev  Reventlow  bemærkede,  at  hans 
Søster  Louise  Stolberg,  der  kendte  Berger,  var  af 
samme  Mening.  Greven  omtalte  derpaa  med  et  vist 
Lune  Bergers  Enthusiasme  for  den  franske  Revolution 
og  for  Fornuftevangeliet  i  Tyskland.  Begge  Bevægelser 
var  efter  hans  Overbevisning  ogsaa  var  kaldede  til  at 
omskabe  Forholdene  i  Danmark. 

»Drømmerier!«  udbrød  Professor  Nagel. 

»Hvad  Landboreformerne  angaar,«  sagde  Reventlow 
med  Selvfølelse,  »har  Frankrig  dog  kunnet  lære  af 
Danmark!« 

Søofficererne  og  de  to  unge  Komtesser  konver- 
serede om  det  kgl.  Theater.  Baade  Frederikke  og 
Charlotte  Reventlow  havde  opholdt  sig  en  Vintersæson 
i  København,  hin  i  sit  Hjem  hos  Forældrene,  denne 
hos  Grev  Schimmelmann.  Theatret  havde  udøvet  en 
stærk  Tiltrækning  paa  dem  begge,  og  der  var  ikke 
gaaet  en  Uge,  uden  at  de  havde  været  der  et  Par 
Gange.  De  var  begge  begejstrede  over  Knudsen  som 
Fraadseren  Hippeldanz  i  »Epigrammet«,  over  Lindgreen 
som  Jeppe  paa  Bjerget  og  over  Dupuy  som  Ritmester 
Rose  i  »Ungdom  og  Galskab« ;  særlig  den  sidste  havde 
vakt  Komtesse  Frederikkes  Beundring.  Paa  Komtesse 
Charlotte  havde  navnlig  Emilie  Rosing  gjort  et  varigt 
Indtryk  ved  sit  skønne  og  følelsesfulde  Spil  som  Ida 
i  »Hermann  von  Unna«. 

Herrerne  underskrev  gennemgaaende  Komtessernes 
Dom,  men  sympatiserede  dog  mest  med  Komtesse 
Frederikke,  der  særlig  tiltaltes  af  Komedierne  og  det 
komiske,  hvorimod  Komtesse  Charlotte  havde  For- 
kærlighed for  det  alvorlige  Skuespil,  hvis  Grundtone 
stemte  nærmest  overens  med  hendes  Natur.  Fra 
Theatret  gik  man  over  til  at  omtale  Raus  og  Schmetzers 
Maskerader  i  Hotel  d'Angleterre.  Damerne  havde  kun 
deltaget  i  en  enkelt  af  dem,  medens  Officererne  havde 
besøgt  dem  alle.  Enhver  af  Officererne  kunde  for- 
tælle en  pikant  lille  Anekdote  om  Kostumer  og  Optrin 
ved  disse  maskerede  Sammenkomster,  der  var  arran- 
gerede for  den  fine  Verden.  Det  var  et  Emne,  der 
snart  tiltrak  sig  hele  Selskabets  Opmærksomhed  og 
vakte  dets  Latter. 

Stemningen  var  saaledes  bleven  ret  animeret,  da 
Reventlows  Jæger  kom  ind  og  meddelte  Greven  i  en 
dæmpet  Tone,  at  Prinsesse  Louise  af  Augustenborgs 
Vogn  nærmede  sig.  Reventlow  underrettede  Selskabet 
om,  at  det  om  nogle  Øjeblikke  vilde  se  Hds.  Durch- 
lauchtighed  i  sin  Midte.  Han  begav  sig  derefter 
sammen  med  Datteren  ud  i  Vestibulen.  Prinses- 
sens Ekvipage  kørte  op  foran  Døren.  Greven  ilede 
ned  ad  Trappen  og  lukkede  Vogndøren  op ;  Komtessen 
hjalp  Prinsessen  ved  Udstigningen.  Ved  Reventlows 
Arm  steg  hun,  fulgt  af  sin  Hofdame  og  Komtessen  op 
ad  Trappen.  Husets  Datter  førte  hende  og  Damen 
ind  i  et  Boudoir,  hvor  de  lagde  Overtøjet.  Derpaa 
traadte  Hds.  Durchlauchtighed  igen  ud  i  Vestibulen  og 
modtog  Grevens  Arm.  Jægeren  aabnede  Døren  til 
Salonen,  hvor  Selskabet  imidlertid  havde  stillet  sig  op 
i  Halvcirkel  med  Herrerne  til  den  ene  Side,  Damerne 
til  den  anden.      Da  Greven   viste  sig   med  Prinsessen, 

blev  der  Tavshed  i  Salen.  Prinsessen  var  iført  en 
lysegrøn  Silkedragt  og  bar  en  Perlekrans  paa  Haaret. 
Ved  sit  aandfulde  Fysiognomi  og  sin  smagfulde  Dragt 
gjorde  hun  straks  et  vindende  Indtryk  paa  alle. 

»Hds.  Durchlauchtighed  Prinsesse  Louise  af 
Augustenborg,«  sagde  Reventlow.  »Det  er  en  Ære 
for  mit  Hus  at  modtage  dette  Besøg.« 

»En  Lykønskning,  Hr.  Greve,  fra  min  Broder 
Hertugen  og  Hds.  kgl.  Højhed  Hertuginden!  I  Hertug- 
parrets Navn  overrækker  jeg  Dem  denne  lille  Souvenir!« 

Smilende  overrakte  hun  Greven  en  lille  Spille- 
daase  af  Sølv. 

Reventlow  takkede  behageligt  overrasket.  Derefter 
begyndte  han  Præsentationen  af  Selskabet  for  Hds. 
Durchlauchtighed,  der  med  sikker  Hukommelse  mærkede 
sig  Navnene.  Efter  at  være  gaaet  Halvcirklen  rundt 
vendte  hun  sig  snart  til  den  ene,  snart  til  den  anden 
og  forbavsede  alle  ved  sin  Personalkundskab,  der  baade 
gik  i  det  enkelte  og  var  meget  omfattende. 

»Det  er  et  Aar  siden,  jeg  havde  den  Ære  at  være 
sammen  med  Dem,  Hr.  Kommandørkaptajn,*  sagde 
Prinsessen  til  Sneedorf.  »Det  var  ved  et  Bunteradstaffel 
paa  Amalienborg.« 

»Jeg  mindes  det,  Deres  Durchlauchtighed.  Det 
var  ved  Kronprinsens  Galataffel  i  Anledning  af  Land- 
grev  Karls  Nærværelse.« 

»Rigtigt!  Jeg  husker  tydeligt,  at  efter  Taflet  talte 
vi  om  Admiral  Nelson.  Jeg  berørte  hans  store  Sejr 
ved  Abukir,  og  De  forklarede  mig,  hvad  det  var  at 
doublere.  Siden  har  jeg  gjort  gode  Fremskridt  i  Sø- 
taktikens  Terminologi.  —  Ikke  sandt,  Hr.  Greve?  De 
kan    jo    som  Fagmand    dømme    derom.«      Disse    Ord 

henvendte  Prinsessen  til  Reventlow,  der  stod  lige  ved 
hende. 

»Ja,  Deres  Durchlauchtighed  ved  saamænd  baade, 
hvad  en  Stagvending  og  en  Kovending  er!« 

Prinsessen  lo. 

Idet  hun  lod  sit  Blik  svæve  hen  mellem  Søoffice- 
rerne, udbrød  hun  Synet  af  Premierløjtnant  Seidelin: 
»Det  glæder  mig  at  træffe  sammen  med  Dem.  Deres 
Navn  er  mig  vel  bekendt.  De  var  med  i  den  berømme- 
lige Kamp,  som  Briggen  »Lougen«  leverede  de  to 
engelske  Orlogsskibe  i  de  vestindiske  Farvande  for  fem 
Aar  siden.     Det  var  en  Hæder  for  det  danske  Flag.« 

»Jeg  havde  den  Lykke  at  være  med,«  svarede 
Seidelin. 

»Deres  Sidemand,  Hr.  Premierløjtnant  Lutken, 
deltog,  om  jeg  husker  ret,  i  Fregatten  »Frejas«  glim- 
rende Kamp  med  den  engelske  Eskadre  i  Kanalen  i 
Juli  1800.  Vi  var  stolte  paa  Augustenborg,  da  vi  er- 
farede denne  Sejr.« 

Prinsessen  lod  sit  Blik  hvile  paa  Liitken,  medens 
hun  udtalte  disse  Ord.  Han  bukkede  dybt  og  sagde: 
»Jeg  var  med  og  ydede  min  beskedne  Skærv  til  den 
Hæderskrans,  Kaptajn  Krabbe  denne  Dag  vandt.« 

Man  beundrede  Prinsessens  Viden.  »Deres  Durch- 
lauchtighed følger  ypperligt  med,«  sagde  Grev  Re- 
ventlow. 

»Jeg  noterer  mig  hver  Daad,  der  gør  vort  Flag 
Ære.  Som  Medlem  af  Kongefamilien  er  det  min 
simple  Pligt.« 

»En  anerkendende  Hvisken  gik  gennem  Selskabs- 
kredsen.  Prinsesse  Louise  havde  i  dette  Øjeblik  vundet 
alles  Hjerter. 

»Hds.  Durchlauchtighed  gik  rundt    i    Kredsen   og 

vekslede  nogle  Ord  med  alle.  Hun  meddelte  Amt- 
manden, at  Præsidenten  for  det  tyske  Kancelli,  Excel- 
lencen Møsting,  nylig  paa  Gennemrejse  havde  gjort 
Hertugen  sin  Opvartning  paa  Augustenborg.  Med 
Velærværdigh ederne  underholdt  hun  sig  kort  om  en 
Strid,  som  Generalsuperintendent  Adlers  Agende  igen 
havde  vakt  i  Menighederne  i  Sundeved.  Det  fælles 
Bekendtskab  med  Sundhedskollegiets  Medlem,  Professor 
Mynster,  afgav  Tilknytningspunktet  for  Replikerne  mel- 
lem Prinsesserne  og  de  to  Læger.  løvrigt  sagde  hun 
nogle  Ord  om  Søetatens  Hospital  i  København,  der 
just  var  under  Opførelse,  og  hvortil  hun  havde  set 
Tegningen. 

Prinsessen  vendte  sig  derpaa  til  Baronesserne 
Gyldenkrone  og  de  to  Komtesser:  »Jeg  hører,  at  De  i 
denne  Tid  rekreerer  Dem  paa  Ballegaard,«  sagde  hun 
til  de  to  første.    »Har  De  foretaget  Udflugter  i  Slesvig?« 

»Vi  har  besøgt  Grev  Ahlefeldt  Laurvig  paa  Fre- 
deriksberg i  Slesvig  og  underholdtes  der  paa  den  koste- 
ligste Maade,«  svarede  den  ene  Baronesse,  medens 
den  anden  tilføjede:  »Vi  saa  hans  Skuespillerselskab 
opføre  Olufsens  Stykke  »Gulddaasen«,  som  Greven 
selv  har  oversat.« 

»Jeg  har  selv  overværet  en  af  disse  Forestillinger,« 
vedblev  Prinsessen.  »Selskabet  gav  Operaen  »Trylle- 
fløjten« af  Mozart;  jeg  var  forbavset  baade  over  Spillet 
og  over  Sangen.  Nattens  Dronning  blev  ligefrem 
glimrende  udført.  Grev  Ahlefeldt  har  saamænd  selv 
forsøgt  sig  som  Operasanger.  Han  har  spillet  »Don 
Juan«  og  løst  Opgaven  paa  en  interessant  Maade. 

Xu  aabnedes  Fløjdørene  til  den  lille  Spisestue,  saa 
at  man  gennem  denne  kunde  passere  ind  i  den  store 
Sal,  hvor  Taflet  var  dækket.  Den  store  Lysekrone  og 
Lampetterne  paa  Væggen  var  ikke  tændte,  da  Dagens 
Lys  endnu  var  stærkt.  Vinduerne  ud  til  Haven  var 
dækkede  med  fint  Gage.  Paa  de  lysegrønne  Vægge 
hang  Malerier  af  Slægten  Reventlow.  Særlig  Opmærk- 
somhed tildrog  sig  Billederne  af  Kong  Frederik  den 
Fjerde  og  Dronning  Anna  Sofie,  der  var  malede  af 
Juel  med  sandt  Mesterskab.  I  Salens  ene  Ende  var 
paa  en  Tribune  anbragt  et  lille  Orkester  af  Musici  fra 
Sønderborg.  Det  hesteskoformede  Taffel  var  smagfuldt 
dækket  og  prydet  med  blomsterfyldte  Sølvopsatser. 
Servicet  skinnede  blankt,  og  det  hele  gjorde  et  over- 
ordentligt festligt  Indtryk,  da  Selskabet  traadte  ind  i 
Salen,  modtaget  med  en  Honnørmarch,  som  Orkester- 
dirigenten havde  komponeret  i  Dagens  Anledning. 

Grev  Reventlow  gik  i  Spidsen,  førende  Prinsessen 
af  Augustenborg;  derefter  kom  Kommandørkaptajn 
Sneedorf  med  Komtesse  Frederikke  Reventlow.  Derpaa 
fulgte  parvis  Amtmændene  med  Baronesserne  Gylden- 
krone,  Professor  Nagel  med  Komtesse  Charlotte  Re- 
ventlow og  endelig  sluttedes  Cortegen  af  de  Herrer, 
til  hvilke  der  ikke  var  Damer.  Under  Musikens  Toner 
tog  Selskabet  hurtigt  Plads  efter  Anvisning  af  Jægeren, 
der  fungerede  som  Ordensmarskal.  Grev  Reventlow 
og  Prinsessen  sad  i  Midten  ved  det  store  Bords  Yder- 
side. Til  venstre  for  ham  havde  Sneedorf  og  Komtesse 
Frederikke  Plads. 

»Den  store  Begivenhed  ved  Hoffet,«  sagde  Revent- 
low til  Prinsessen,  »har  jo  været  Prins  Kristians  Bryllup 
i  Ludwigslust.  Kender  Deres  Durchlauchtighed  Bruden, 
Prinsesse  Charlotte,  nærmere?« 

»Jeg  har  set  hende  et  Par  Gange  i  Schwerin.  Hun 
er  lille,  smuk,  yppig  og  vittig;  men  hun  lader  let  sin 
Fantasi  løbe  af  med  sig.  Men  mulig  kan  det  rette  sig 
med  Aarene;  hun  er  jo  ung  endnu.« 

»Kammerherre  Buchwaldt  fortalte  mig  forleden 
Dag,  at  det  nygifte  Par  foreløbig  skulde  residere  paa 
Slottet  i  Pløen.« 

»Det  er  Bestemmelsen.  Greven  maa  jo  erindre, 
at  Prins  Kristian  har  sit  Regiment  i  Holsten.« 

»Da  vi  taler  om  det  mecklenborgske  Hof,  Deres 
Durchlauchtighed,  kommer  jeg  naturligvis  til  at  tænke 
paa  Hertug  Frederik  Frans.  Han  var  til  Stede  ved  en 
Soirée,  som  jeg  deltog  i  ved  Badestedet  Doberan. 
Det  er  en  højst  interessant  Mand.  Han  spiller  Klaver 
baade  med  teknisk  Færdighed  og  med  Følelse.  Han 
vakte  Beundring  ved  sit  Foredrag  af  Menuetten  i  Mozarts 
»Don  Juan«. 

»Hertugen  har  ogsaa  en  levende  Interesse  for 
mecklenborgsk  Arkæologi,«  bemærkede  Prinsessen;  »jeg 
tror,  at  denne  Egenskab   er   gaaet  i  Arv  til   Datteren.« 

Kommandørkaptajn  Sneedorf,  Komtessen  og  de 
nærmest  siddende  havde  lyttet  til  denne  Samtale 
og  saa  at  sige  mærket  sig  hvert  Ord.  Det  hørte 
kunde  jo  afgive  et  Emne  for  fremtidig  Selskabskon- 
versation. 

»Jeg  ved  fra  min  Datter  Betsy,«  sagde  Sneedorf 
til  Komtesse  Frederikke,  »at  De  kender  Prins  Kristians 
Søstre,  Juliane  og  Sofie.  Hun  har  været  sammen  med 
Dem  paa  Sorgenfri.? 

»Jeg  sætter  overordentlig  Pris  paa  Deres  Datter, 
Hr.  Kommandør.  Hun  er  saa  elskværdig  og  livlig. 
Skønt  hun  er  saa  ung,  har  hun  et  skarpt  Blik  og  fælder 
træffende  Domme.« 

»Min  Datter  har  omtalt  et  Bal  hos  Grev  Schimmel- 
mann  i  København,  hvor  hun  ogsaa  traf  Dem.« 

»Rigtigt!«  udbrød  Komtesse  Reventlow  med  et 
lysende  Blik;  »i  det  Bal  deltog  Prinserne  Kristian  og 
Ferdinand,  og  de  dansede  med  os  i  en  Kvadrille  1« 


»Menu  mal  fait,  diner  perdu,«  siger  Franskmændene, 
og  her  kan  med  Hensyn  til  Retternes  Komposition 
blot  noteres,  at  Spisesedlen  gjorde  Husholdersken  paa 
Sandbjerg  Ære.  Vinene  var  fortræffelige.  Gæsterne 
kom  snart  i  Stemning  og  i  livlig  Konversation.  Ved 
Herrernes  Bordende  gik  det  især  livligt  til.  Barones- 
serne Gyldenkrone  fik  sig  en  hjertelig  Latter,  og  Kom- 
tesse Charlotte  morede  sig  ligeledes  kosteligt,  da  Liitken 
skildrede  sine  Fataliteter  under  en  Abejagt  paa  Gibraltar, 
af  og  til  afbrudt  af  en  humoristisk  Ytring  fra  Seidelins 
Side'. 

Ved  Dinerens  anden  Afdeling  tog  Husets  Herre 
Ordet  og  takkede  Selskabet  for  de  bragte  Lykønskninger 
og  for  deres  Nærværelse  paa  denne  hans  syv  og  halv- 
tredsindstyvende Fødselsdag.  Han  behøvede  ikke  at 
forsikre,  at  det  var  ham  en  overordentlig  Ære,  at 
Hds.  Durchlauchtighed ,  Prinsesse  Louise,  personlig 
deltog  i  denne  lille  Fest. 

Selskabet  rejste  sig .  hilste  mod  Reventlow  og 
bøjede  sig  derefter  for  Prinsessen. 

Efter  Dineren  nød  Damerne  og  nogle  af  Herrerne 
Kaffen  i  Havesalen  og  paa  dennes  Veranda,  hvis 
Sprinkelværk  omslyngedes  af  vild  Vin.  Konversations- 
emnet  var  først  Digteren  Baggesen,  der  nu  ventedes 
tilbage   til   København  fra  Marly  ved  Paris,    hvor    han 

havde  opholdt  sig  i  seks  Aar.  Damerne  fandt  ikke 
Behag  i  hans  Hustru  Fanny,  der  kun  talte  Fransk  og 
Italiensk  og  var  en  exotisk  Plante  paa  dansk  Grund. 
Af  Prinsesse  Louises  Ytringer  mærkede  man,  at  Inter- 
essen for  Baggesen  var  bleven  kølnet  betydeligt  paa 
Augustenborg.  Men  følte  man  sig  frastødt  af  ham 
som  Personlighed,  ydede  man  ham  fremdeles  den 
varmeste  Anerkendelse  som  Digter.  Han  var  og  blev 
dog  »Gratiernes  Sanger.« 

»Som  lyrisk  Digter  er  Baggesen  maaske  uover- 
træffelig,« udbrød  Sneedorf,  »og  sikkert  er  han  det  som 
Prosaist.  Hans  Rejseskildringer  i  »Labyrinthen«  er  ved 
Stil,  Lune  og  Vid  et  sandt  Mesterværk.  Denne  Bog 
er  min  Ledsager  paa  alle  Rejser,  og  jeg  kan  aldrig 
blive  træt  af  at  læse  i  den.« 

»Komtesserne  skal  vel  tilbringe  den  forestaaende 
Vintersæson  i  København?«  spurgte  Prinsesse  Louise- 
Frederikke  og  Charlotte  Reventlow. 

»Jeg  har  modtaget  en  Indbydelse  til  Etatsraad  de 
Conincks,«  svarede  førstnævnte.  »Det  er  mig  altid 
en  Glæde  at  være  sammen  med  hans  Frue.  Det 
hjælper  desuden  paa  mit  franske  Sprog,«  tilføjede  Kom- 
tessen smilende. 

»Efter  min  Faders  Ønske,«  sagde  Komtesse  Char- 
lotte, »skal  jeg  i  Vintermaanederne  være  hos  min  Tante 
Sybilla  paa  Trolleborg.« 

»Min  Broder  Hertugen  taler  ofte  om  Opdragelses- 
anstalten »Bernstorfsminde«  der.  Den  har  den  afdøde 
Greve  Ære  af.« 

Damerne  gik  ud  i  Haven.  Solen  var  sin  Nedgang 
nær;  men  Luften  var  saa  varm,  at  man  endnu  søgte 
Træernes  Skygge  ved  Grotten. 

Imidlertid    havde    Officererne    og    Lægerne    røget 


en  Cigar  i  Reventlows  Arbejdsværelse,  medens  Kon- 
versationen havde  drejet  sig  om  højst  forskellige 
Emner.  Man  havde  talt  om  Linieskibets  Østersøtogt 
og  om  det  herskende  Vindstille,  om  de  engelske 
Kaperier  af  neutrale  Koffardifartøjer,  om  Prins  Kristians 
og  hans  Ægtefælles  Rejse  i  Mecklenborg  efter  Bryl- 
lupet,  om  Kronprinsens  Troppemanøvrer  omkring 
Hovedkvarteret  i  Kiel,  om  den  spanske  Dronnings 
Elsker,  den  saakaldte  Fredsfyrste  o.  s.  v.,  alt  under 
den  behagelige  Indvirkning  af  Tobaksskyernes  Aroma. 

Klokken  9  forlod  Prinsesse  Louise  Sandbjerg. 
Hele  Selskabet  tog  ved  Afskeden  Opstilling  i  Vestibulen. 
Ved  Reventlows  Arm  og  med  Komtesse  Frederikke 
ved  sin  Side  traadte  hun  ud  fra  Salonen.  Hun  slap 
et  Øjeblik  Grevens  Arm,  nejede  med  et  elskværdigt 
Smil  til  højre  og  venstre  og  ytrede:  »De  Timer,  jeg 
har  tilbragt  i  denne  Kreds,  vil,  højtærede  Damer  og 
Herrer,  høre  til  mine  behageligste  Minder.« 

Reventlow  bød  hende  igen  Armen  og  ledsagede 
hende  til  Vognen.  Her  veksledes  Haandtryk  til  Afsked, 
og  af  Sted  gik  det  til  Graasten,  hvor  Prinsessen  for 
Tiden  opholdt  sig. 

Efterhaanden  forlod  Selskabet  Sandbjerg;  kun  Sø- 
officererne blev  tilbage.  Nu  tændtes  Lysekronen  i 
Selskabssalonen,  hvor  der  under  Reventlows  Forsæde 
arrangeredes  et  Symposion.  Her  blev  der  serveret  en 
ægte  Madeira,  Greven  i  sin  Tid  som  Chef  for  Fregatten 
»Diana«  havde  bragt  med  hjem  fra  Funchal.  Morsomme 
Historier  fortaltes,  og  gamle  Minder  genopfriskedes. 
Saaledes  tilbragtes  Aftenen  paa  den  behageligste  Maade 
indtil  henimod  Midnat,  da  der  returneredes  til  Orlogs- 
manden. 

Et  Par  Dage  efter  rejste   der    sig    en    stiv  Kuling 

fra  Nord.      Linieskibet    »Prins  Kristian«   lettede  Anker 
og  stod  mod  Syd  ud  i  Østersøen. 

Da  Sandbjerg  passeredes,  tonedes  der  Flag  til 
Afsked,  hvilket  Signal  øjeblikkelig  besvaredes  fra  Flag- 
stangen i  Haven. 


Thorsøe:   Interiører. 


II. 

Den  sidste  Dag  i  Juli  Maaned  kørte  en  stor  Landauer 
med  nedslagen  Kalesche  op  foran  Hovedindgangen 
til  Sandbjerg.  To  Damer  og  en  Herre  sad  i  den.  De 
første  var  Grevinde  Louise  Stolberg  fra  Vindeby  og 
hendes  Kammerjomfru ;  den  sidste  var  Kaptajn  Felix 
Clair  de  Mont,  forhenværende  fransk  Officer.  Sidst- 
nævnte sprang  hurtigt  ud,  da  Vognen  holdt,  og  var 
Reventlows  Jæger  behjælpelig  med  en  Haandsrækning 
til  Damerne  ved  Udstigningen. 

»Er  min  Broder  eller  min  Niece  ikke  hjemme, 
Heinrich?«  spurgte  Grevinden  Jægeren,  da  hun  var 
forundret  over,  at  ingen  af  dem  viste  sig  til  hendes 
Modtagelse. 

»Greven  havde  i  Morges  et  lille  Anfald  af  nervøs 
Hovedpine  og  besluttede  at  gaa  en  Tur  ad  Stien  langs 
Sundet,  da  Søluften  der  plejer  at  bekomme  Greven 
saa  godt.  Den  naadige  Komtesse  ledsager  ham.  Jeg 
antager,  at  Herskabet  snart  vil  være  her.  Deres  Naade 
og  den  fremmede  Herre  behager  maaske  indtil  da  at 
tage  Plads  i  Salonen.«  Grevinden  nikkede  bekræftende 
og  gav  Kammerjomfruen  og  Kusken  nogle  Ordrer  med 
Hensyn  til  Bagagen.  Derpaa  tog  hun  Clair  de  Monts 
Arm  og  gik  op  ad  Stentrappen  til  Vestibulen. 

Jægeren  aabnede  Døren  til  Salonen,  i  hvilken  Hds. 
Naade  og  Clair  de  Mont  tog  Plads. 

»Den  Lindeallé  derude  er  dog  vidunderlig  skøn,« 
sagde  Grevinden.     >Ja,  her  ved  Aissund  er  dejligt.« 

»Slesvigs  Østkyst  har  lige  fra  Vindeby  og  hertil 
forekommet  mig  som  et  Hesperien,«   ytrede  de  Mont. 

»Her  ligger  jo  Fernows  interessante  Bog  om 
Maleren  Asmus  Carstens  Liv  og  Værker, «  udbrød 
Grevinden,  >den  læser  nok  min  Niece  i  denne  Tid; 
jeg  ser  hendes  Bogmærke  i  den.« 

»Ah,  voila!  her  har  vi  Lampredi's  Værk  om  »Le 
commerce  des  neutres  en  temps  des  guerres,«  —  de 
Mont  bladede  i  Bogen  —  >  slige  Bøger  interesserer 
naturligvis  Greven  som  Søofficer. 

Et  Par  Øjeblikke  efter  var  Grevinden  og  Kaptajnen 
fordybede  i  Gennemsynet  af  den  Bog,  der  saa  at  sige 
var  faldet  dem  i  Hænde. 


Grevinde  Stolberg  var  nu  en  Dame  i  tresindstyve 
Aars  Alderen.  Hun  var  høj,  havde  en  smuk  Figur  og 
fine  Ansigtstræk,  der  vidnede  om,  at  hun  i  Ungdommen 
havde  været  en  Skønhed.  Det  stærkt  graasprængte 
Haar  og  Pandens  Furer  tydede  paa  Sorger  og  bitre 
Livserfaringer.  Ud  af  hendes  livlige  Øjne  lyste  Intel- 
ligens og  aandelig  Begavelse,  og  hun  var  i  Virkelig- 
heden en  højt  dannet  og  kundskabsrig  Dame.  Som 
femtenaarig  Pige  var  hun  bleven  ofret  paa  Hymnens 
Alter,  idet  hun  knyttedes  til  Hofjægermester  Gramm, 
der  var  i  Begyndelsen  af  Tyverne,  men  trods  sin  unge 
Alder  udslidt  og  udbrændt  af  Udsvævelser.  Det  var 
en  Roué  i  Stil  med  dem,  der  gav  den  franske  Regents 
Hofliv  i  Versailles  dets  Særpræg.  Af  den  klassiske 
Literatur    kendte    han    kun    Ovids    Ars   amandi,    og  i 

den  moderne  var  Crebillon  den  Yngre  hans  Yndlings- 
forfatter. Dennes  obscøne  Fortælling  »Le  sopha«  laa 
stadig  paa  hans  Bord.  Som  Deltager  i  det  skandaløse 
Hoflevnet,  der  førtes  i  de  to  første  Aar  af  Kristian  den 
Syvendes  Regeringstid,  var  Gramm  ret  i  sit  Element;  men 
da  var  hans  Kraft  ogsaa  udtømt.  Han  bukkede  under, 
da  han  havde  naaet  sit  37.  Aar.  Den  Troskab  og 
Hengivenhed,  hvormed  den  tilsidesatte  og  krænkede 
Hustru  plejede  ham  paa  Dødslejet,  var  et  af  de 
Karaktertræk  hos  Louise  Reventlow,  der  vakte  Sam- 
tidens Beundring  og  Anerkendelse.  Den  unge  barnløse 
Enke  trak  sig  fuldstændig  tilbage  fra  Hoflivet,  der  en 
Tid  lang  havde  nærmet  hende  til  Dronning  Karoline 
Mathilde,  og  førte  en  Tilværelse,  der  var  delt  mellem 
Besøg  i  Familien  og  literære  Sysler.  Saaledes  henrandt 
ni  Aar,  indtil  Udenrigsminister  Bernstorfs  Svoger,  den 
tyske  Digter,  Grev  Kristian  Stolberg,  vandt  hendes 
Hjerte  og  ægtede  hende.  Stolberg,  der  i  social  Hen- 
seende steg  til  Amtmand  og  Geheimekonferensraad, 
vedblev  dog  at  være  Musernes  Yndling.  Dels  skrev 
han  selv  Digte,  dels  oversatte  han  med  Held  Sofokles, 
Anakreontikerne  og  Horats.  Hans  Hjem  først  paa 
Tremsbiittel,  siden  paa  Vindeby  var  et  Arnested  for 
Aandens  ædleste  Sysler.  Sjælen  i  denne  Virksomhed 
var  Hustruen,  Grevinde  Louise,  hvem  Baggesen  be- 
gejstret kaldte  >  Holstens  Aspasia.« 

Kaptajn  Felix  Clair  de  Mont,  en  smuk,  velvoksen, 
sorthaaret  Mand  med  mørke  Øjne,  stammede  fra  Syd- 
frankrig og  var  af  adelig  Byrd.  Han  var  bleven  under- 
vist ved  College  Mazarin,  og  det  havde  været  For- 
ældrenes Bestemmelse,  at  han  skulde  træde  i  Diploma- 
tiets Tjeneste;  men  da  indtraadte  der  en  skrækkelig 
Katastrofe  i  hans  Hjem.    Hans  Faders  Herresæde  blev 

afbrændt  under  den  blodige  Bonderejsning  i  Revolu- 
tionens Begyndelse,  Moderen  saaredes  dødeligt,  og 
Faderen  var  en  ødelagt  Mand.  Som  forhenværende 
Officer  traadte  han  atter  ind  i  Hæren  og  deltog  under 
den  første  Koalitionskrig  i  Feltogene  ved  Rhinen  mod 
Østerrigerne.  I  Slaget  ved  Mainz,  hvor  Oberst  Clair 
de  Mont  var  Regimentschef,  faldt  han.  Det  var  i 
Efteraaret  1795.  Sønnen,  som  paa  det  Tidspunkt  var 
femten  Aar  gammel,  var  imidlertid  i  Huset  hos  en 
Tante,  der  tog  sig  kærligt  af  ham.  Felix  vedblev  at 
gaa  paa  Kollegiet  til  sit  ottende  Aar  og  fik  derefter 
Ansættelse  som  Adjoint  i  Udenrigsministeriet.  Men 
ifølge  Konskriptionsloven  udskreves  han  til  Soldat  og 
udmærkede  sig  under  Massénas  Felttog  i  Sweits  1799 
saaledes,  at  han  udnævntes  til  Løjtnant.  Felix  Clair 
de  Mont  forflyttedes  Aaret  efter  som  Kaptajn  til  Moreaus 
Hær,  der  under  Fremrykningen  i  det  sydlige  Tyskland 
leverede  Østerrigerne  under  Erkehertug  Johan  det  sejr- 
rige Slag  ved  Hohenlinden.  Her  blev  de  Mont  tagen 
til  Fange  og  sattes  først  paa  fri  Fod  efter  Freden  i 
Lunéville.  Han  vendte  dog  ikke  tilbage  til  Frankrig, 
men  fulgte  en  Indbydelse  fra  den  afdøde  Faders  Ven, 
Baron  Brenier,  der  som  Emigrant  havde  opholdt  sig  i 
flere  Aar  i  Altona.  Her  og  i  Hamborg  var  der  den 
Gang  en  Koloni  af  emigrerede  franske  Adelsmænd. 
Kaptajn  Clair  de  Mont  blev  gennem  Brenier  bekendt 
med  Stolbergs  paa  Vindeby,  og  Grevinde  Louise  følte 
sig  tiltalt  af  hans  noble  Ydre  og  hans  friske,  frejdige 
Væsen.  Han  var  efter  hendes  Opfattelse  en  Type 
paa  den  gamle  franske  noblesse  d'epée.  Kaptajnen 
vandt  ogsaa  Grev  Stolbergs  Interesse,  og  derigennem 
opnaaede   han  en  Stilling   hos   Hertugdømmernes  Stat- 

holder,  Landgrev  Karl  af  Hessen,  Kronprinsregentens 
Svigerfader;  de  Mont  ansattes  nemlig  som  Adjoint  hos 
Landgrevens  Geheimesekretær,  Kammerjunker  Stemann. 
Ved  Audiensen  hos  Hs.  Durchlauchtighed  paa  Louisen- 
lund  havde  han  gjort  et  særdeles  godt  Indtryk  paa 
denne.  Hds.  kgl.  Højhed  Landgrevinde  Louise  havde 
fundet,  at  Clair  de  Mont  var  en  ægte  chevaleresque 
Personlighed.  Kaptajnen  levede  nu  foreløbig  paa 
Louisenlund,  men  det  var  hans  Agt  at  vende  tilbage 
til  Frankrig,  naar  først  den  indre  Orden  var  fuldstændig 
genoprettet  her,  og  hans  Families  Formuesomstændig- 
heder  var  bleven  ordnede. 

Grevinden  og  Kaptajnen  sad  hver  med  sin  Bog, 
da  Døren  aabnedes,  og  Grev  Reventlow  og  Komtesse 
Frederikke  traadte  ind. 

»Tilgiv  vor  Fraværelse,  min  kære  Søster!  jeg  gik 
en  Tur  langs  Stranden  sammen  med  Frederikke  for 
hurtigere  at  blive  en  afskyelig  Migraine  kvit,  og  det  er 
heldigvis  lykkedes.« 

»Saa  er  baade  dit  Hoved  og  Vejret  klart,  kære 
Konrad,«  sagde  Søsteren.  Hun  kyssede  Broderdatteren 
paa  Panden,  trykkede  hendes  Haand  og  saa  med  et 
inderligt  tilfreds  Smil  paa  hende.  Derpaa  vendte  Grev- 
inde Stolberg  sig  mod  Clair  de  Mont,  der  havde  rejst 
sig  og  ventede  paa  at  blive  præsenteret. 

»Hr.  Kaptajn  Clair  de  Mont,  Descendent  af  en 
gammel  Slægt  i  Provence!  i  Forening  med  mig  din 
Gæst  her  paa  Sandbjerg  i  nogle  Dage,  om  det  maatte 
konvenere  dig! 

»De  er  os  velkommen  Hr.  Kaptajn,«  udbrød  Greven. 
»Hvem  jeg  er,  ved  De;  men  min  Datter,  Komtesse 
Frederikke,  har  nu  for  første  Gang  den  Ære  at  hilse 
paa  Dem.« 

Clair  de  Mont  bukkede  dybt  for  Datteren  og 
vekslede  Haandtryk  med  Greven. 

»Jeg  erindrer  Dem  godt  fra  Soiréen  paa  Wands- 
beck  hos  Schimmelmanns,«  sagde  Reventlow.  »Vi 
talte  om  Slaget  ved  Hohenlinden,  hvor  De  blev  tagen 
til  Fange.« 

»Greven  har  en  storartet  Hukommelse,«  replicerede 
de  Mont. 

»Jeg  er  Soldat,  som  De,  Kaptajn!  og  militære 
Begivenheder  præger  sig  derfor  altid  dybt  i  min  Be- 
vidsthed. —  En  smukkere  Personlighed  end  Grevinde 
Francoise  Schimmelmann,  Deres  Landsmandinde  skal 
man  vanskelig  kunne  træffe.« 

»Her  i  Slesvig  træffer  man  lige  saa  stor  kvindelig 
Skønhed,«  svarede  de  Mont.  Hans  Blik  rettedes  flyg- 
tigt imod  Komtesse  Frederikke.  Hun  saa  i  Dag  i 
lyserød  Mollskjole  overordentlig  frisk  og  yndig  ud. 

Reventlow  førte  sine  Gæster  ind  i  Havestuen,  hvor 
de  forblev,  indtil  Frokosten  blev  serveret.  Derefter 
foretoges  en  Spadseretur  i  Haven,  hvorpaa  enhver  havde 
frie  Hænder  ind  til  Middagen.  Naar  denne  var  nydt, 
kom  Siestaen.  Eftermiddagen  anvendtes  hver  Dag  til 
Udflugter  i  Omegnen,  enten  til  Hest  eller  til  Vogns. 
Om  Aftenen  samledes  man  i  Selskabssalonen,  hvor 
der  blev  musiceret  og  sunget  eller  holdt  Oplæsning. 
Det  var  Dagsordenen  paa  Sandbjerg,  medens  Grevinde 
Stolberg  og  Kaptajn  de  Mont  opholdt  sig  der. 

En  Formiddag  spadserede  Kaptajnen  og  Komtessen 
sammen.  Det  var  et  dejligt  Solskinsvejr;  Træer, 
Buske  og  Blomster  stod  i  hele  deres  Pragt  og  Fylde. 
Sommerfuglene  svævede  fra  Blomst  til  Blomst. 

Clair  de  Mont  og  Komtessen  satte  sig  paa  en 
Havebænk  paa  Toppen  af  en  græsklædt  Høj,    der  var 

overskygget  af  tre  mægtige  Bøgetræer,  som  stod  i  en 
Halvkreds.  Fra  dette  Sted  var  der  en  smuk  Udsigt 
over  Sundet  til  Kysten  af  Als,  som  her  tonede  højt. 

»Hvor  er  Danmarks  Natur  dog  skøn,  Komtesse,« 
sagde  de  Mont.  »Denmaaler  sig  i  sin  frodige  Sommer- 
pragt med  Sydfrankrigs  og  Italiens.« 

»Jeg  har  ikke  været  der,  Hr.  Kaptajn,  men  min 
Fader  har  skildret  hine  Egne  for  mig.  Som  Søofficer 
har  han  paa  sine  Middelhavstogter  besøgt  Toulon, 
Genua,  Neapel  og  Palermo  « 

»Jeg  har  ogsaa  set  disse  Steder,  Komtesse,  og  jeg 
kunde  længes  efter  at  komme  der  igen,  og  dobbelt 
vilde  det  glæde  mig,  hvis  det  kunde  blive  i  Deres  og 
Deres  Faders  Selskab.« 

Han  saa  smilende  paa  Komtessen,  der  rødmede. 
Der  var  allerede  opstaaet  et  sympatetisk  Forhold 
mellem  de  to ;  lige  fra  første  Øjeblik,  de  saa  hinanden, 
havde  de  gensidigt  følt  sig  tiltrukne.  Paa  begge  Sider 
var  der  Skønhed ;  han  var  ridderlig  og  brav  af  Tanke- 
maade,  hun  ædel  og  deltagende  af  Hjerte,  og  paa 
begge  Sider  havde  den  fine  Dannelse,  som  adelig  Byrd 
og  fornem  Omgang   medfører,   sat   sit  vindende  Præg. 

Det  var  første  Gang,  at  Forelskelsen  lig  en  sart 
Blomst  begyndte  at  udfolde  sig  i  Frederikke  Revent- 
lows Hjerte.  Og  aldrig  havde  Clair  de  Mont  følt  sig 
saa  uimodsaaeligt  draget  til  en  Kvinde.  Her  var  ikke 
Tale  om  flygtig  Elskov,  men  om  virkelig  dyb  Kærlig- 
hed. Baade  han  og  hun  forstod  dog  at  beherske 
Følelserne,  hvorfor  det  først  i  et  senere  Stadium  kom 
til  en  Erklæring  mellem  dem. 

»Jeg  kunde  ikke  tænke  mig  noget  bedre  Rejse- 
selskab end  min  Fader  og  Dem!«  svarede  Komtessen. 
»Tilbagerejsen  skulde    da    lægges    over    Paris,    saa  jeg 

igen  kunde  komme  i  Theatre  francais  og  den  store 
Opera.« 

*  De  vilde  nu  faa  et  dybere  og  fyldigere  Indtryk 
af  Paris  og  dets  storartede  Kunstværker,  end  da  De 
sidst  var  der,  Komtesse!  De  var  jo  den  Gang  kun 
femten  Aar.« 

»Ganske  vist,  Kaptajn,  men  jeg  drister  mig  til  at 
mene,  at  jeg  var  et  livligt  og  opvakt  Barn.  Alt  det 
overordentlige,  jeg  saa  og  hørte,  mærkede  jeg  mig,  og 
senere  har  jeg  i  den  landlige  Ensomhed  her  mangfol- 
dige Gange  genkaldt  mig  Indtrykkene  i  Erindringen. 
Derfor  staar  de  levende  for  mig  den  Dag  i  Dag.« 

»Hvad  De  i  Gaar  Aftes  udtalte  om  Talma  som 
Tragiker  og  Mademoiselle  Mars  som  komisk  Skuespiller- 
inde, var  træffende,«  ytrede  de  Mont.  »Jeg  maa  be- 
undre Deres  Opfattelsesevne.« 

»De  gør  mig  forlegen,  Kaptajn  de  Mont.  —  Til 
mine  skønneste  Minder  fra  Paris  hører  dog  Sangen  og 
Spillet  i  Cherubinis  uforlignelige  Opera  »De  to  Dage«. 
Jeg  skal  siden  spille  et  Par  Arier  af  den  for  Dem.« 

»Komtessen  synger  dem  maaske  ogsaa?« 

»Jeg  har  kun  en  taalelig  Sopran,  Kaptajn!  men 
jeg  skal  forsøge  at  synge  dem  for  Dem.« 

Da  Kaptajnen  og  Komtessen  rejste  sig  for  at  gaa, 
kom  Grev  Reventlow  imod  dem. 

»Jeg  har  tænkt  paa  en  lille  Udflugt  i  Eftermiddag,« 
sagde  han.  »Hvad  om  vi  kørte  over  til  Ballegaard  og 
aflagde  Baronesserne  Gyldenkrone  en  Visit?« 

»Ypperligt  Forslag,  Papa!«  udbrød  Komtessen. 
»Det  vil  sikkert  interessere  Dem,  Kaptajn,  at  tale  med 
de  to  Baronesser.« 

Midt  i  Sandbjerg  Have  laa  en  lille  hvid  Bygning 
i  Renaissancestil,  hvis  Indgang  dannedes  af  en  Portico 
med  fire  doriske  Søjler.  Lyset  faldt  ind  i  Rummet 
gennem  et  stort  Vindue  i  det  flade  Tag.  Under  Ge- 
simsen løb  en  bred  med  Løvværk  smykket  Frise.  Ved 
malede  Pilastre  var  Væggene  delt  i  Felter,  hvert  med 
en  Blomsterdekoration  al  fresco  i  Midten.  Monteringen 
indskrænkede  sig  til  et  rundt  Bord  med  Marmorplade 
og  hvidmalede  Havestole.  Reventlows  Forgænger 
havde  givet  Bygningen  Navnet  Villa  Albani  efter  et 
italiensk  Forbillede. 

I  denne  Villa  plejede  Grevinde  Stolberg  at  tilbringe 
et  Par  Timer  om  Dagen,  een  imellem  Frokosten  og 
Middagen  og  een  efter  Siestaen.  Her  besørgede  hun 
under  Opholdet  paa  Sandbjerg  sin  Korrespondance. 
Den  nævnte  Dag  var  Grevinden  sysselsat  med  Besva- 
relsen af  et  Brev  til  Hertuginde  Louise  af  Weimar, 
der  var  hendes  fortrolige  Veninde.  To  Gange  havde 
Grevinden  opholdt  sig  ved  det  hertugelige  Hof,  og  her 
havde  hun  stiftet  Bekendtskab  med  Gøthe,  der  havde 
fundet  Behag  i  hendes  Konversation. 

Om  Eftermiddagen  kørte  Greven  og  hans  Søster, 
Komtessen  og  Clair  de  Mont  over  til  Ballegaard.  Det 
var  stille  og  varmt  Vejr.  Luften  var  klar  og  tillod 
den  videste  Udsigt  over  det  smukke  Landskab. 

»Hører  Baronesserne  til  en  gammel  Slægt?«  spurgte 
Kaptajnen  Greven. 

»Den  skriver  sig  vel  fra  Ludvig  den  Femtendes 
Tid;  men  derom  min  Datter  bedre  Besked;  hun  kender 
nemlig  deres  Stamtavle.« 

Kaptajnen  vendte  sig  mod  Komtessen. 

»Gyldenkronerne,«  sagde  hun,  »stammer  fra  en 
rig    hollandsk    Købmandsfamilie,    der    forstrakte    den 

danske  Regering  med  Penge,  da  vi  førte  Krig  med 
Sverrig;  det  var  nok  1660.  Oprindelig  hed  den 
Marselis;  men  saa  optoges  den  i  Friherrestanden  under 
Navnet  »Gyldenkrone«. 

»Paa  slige  Ophøjelser  har  vi  mange  Eksempler  i 
Frankrig  under  det  gamle  Kongedømme, *  bemærkede 
Clair  de  Mont,  »men  det  var  dog  som  oftest  Kunstnere 
og  Videnskabsmænd,  der  fik  saadanne  Udmærkelser. 

»Nu  er  Napoleon  jo  i  Færd  med  at  skaffe  Frankrig 
en  ny  Adel,«  udbrød  Grevinden  leende. 

»Man  kan  være  forberedt  paa  store  Overraskelser,« 
ytrede  Reventlow.  »Tænk,  den  nuværende  Storhertug 
af  Berg,  Joakim  Murat,  var  nok  ved  Revolutionens 
Udbrud  Staldkarl!« 

»Hans  Fader  var  Kromand,«  sagde  de  Mont,  »men 
selv  var  han  Seminarist.« 

Samtalen  drejede  sig  om  de  bratte  Omslag  i 
Menneskenes  Liv ,  hvorpaa  den  franske  Revolution 
havde  afgivet  mange  Eksempler,  flere  end  nogen  anden 
historisk  Begivenhed. 

Imidlertid  naaede  man  Ballegaard,  hvor  de  to 
Baronesser  blev  glade  over  Besøget.  Gaarden  hørte, 
hvad  her  i  Forbigaaende  blot  skal  nævnes,  til  Grev- 
skabet Reventlow  og  bestyredes  af  en  Forvalter. 

Baronesserne  var  henrykte  over  Grevinde  Stolbergs 
Besøg.  Hun  var  deres  Ungdomsveninde;  de  havde 
begge  været  hendes  Gæster  baade  paa  Tremsbiittel  og 
Vindeby.  De  havde  fælles  Erindringer  fra  Frederik 
den  Femtes  Hof,  da  Dronning  Juliane  Marie  stod  i 
sin  Glorie. 

Baronesserne  hilste  særdeles  venligt  paa  Clair  de 
Mont  og  ønskede  ham  Velkommen.  De  beklagede,  at 
de  var  fremmede  for  ham;   men   mulig  havde  han  og 

de  dog  en  fælles  bekendt  i  Paris,  der  kunde  danne  et 
Forbindelsesled,  nemlig:  den  danske  Gesandt  Kammer- 
herre Dreyer. 

Da  Gesandten  nævntes,  smilte  de  Mont  fornøjet. 
Han  havde  den  Ære  at  kende  Kammerherre  Dreyer 
personlig,  idet  han  flere  Gange  havde  talt  med  ham  i 
Udenrigsministeriet  og  deltaget  sammen  med  ham  i  en 
Soirée  hos  Talleyrand. 

Komtesse  Frederikke  spurgte  efter  Kusinen,  Char- 
lotte Reventlow  og  fik  at  vide,  at  hun  Dagen  før  var 
rejst  til  sine  Forældre  paa  Pederstrup  paa  Lolland. 

Efter  at  Grev  Reventlow  havde  haft  en  Konference 
med  Forvalteren,  samledes  Selskabet  i  det  kinesiske 
Lysthus  i  Haven,  hvor  man  drak  The.  Fra  en  lille 
Høj  i  Haven  var  der  en  smuk  Udsigt  over  Augusten- 
borg Fjord  og  den  nordlige  Del  af  Als  med  Nordborg 
Kirketaarn  i  det  Fjerne. 


Ved  Tilbagekomsten  til  Sandbjerg  overraskedes 
Selskabet  ved  et  Besøg  af  Enkegrevinde  Reventlow  fra 
Brahetrolleborg.  Hun  havde,  som  berørt,  stillet  dette 
i  Udsigt,  men  Svogeren  havde  dog  ventet  først  at  høre 
nærmere  fra  hende. 

Sybilla  Reventlow  havde  nu  i  henved  halvsjette 
Aar  været  Enke  efter  Grev  Ludvig  Reventlow  til  Baro- 
niet Brahetrolleborg  paa  Fyen.  Hun  var  ligesom 
Svigerinden  Louise  Stolberg  smuk,  begavet  og  kund- 
skabsrig; men  hun  var  indadvendt  og  hendes  Træk 
bar  Præget  af  Melankoli.  Hun  havde  som  Moder  haft 
den  tunge  Skæbne  at  miste  tre  smaa  Børn;  men  Ægte- 
fællens Død  i  det  halvtredsindstyvende  Aar  og  derefter 

Tabet  af  en  Datter  i  den  mest  blomstrende  Alder,  var 
Begivenheder,  der  havde  rystet  hende  saa  dybt,  at  hun 
aldrig  forvandt  Sorgen  derover.  Alle  Vegne  hvor 
Enkegrevinde  Sybilla  viste  sig,  modtoges  hun  med 
Sympathi  og  Højagtelse,  hvilket  dels  skyldtes  hendes 
personlige  Egenskaber,  dels  Mindet  om  den  afdøde 
Greve,  der  havde  haft  saa  uvisnelige  Fortjenester  af 
det  danske  Folkeskolevæsens  Reform.  Enkegrevinden 
var  iøvrigt  en  virksom  Aand,  hvis  Tid  optoges  af 
Godsets  Administration,  da  hun  var  Sønnens  Formyn- 
derske. En  Gang  imellem  trængte  hun  til  Rekreation, 
og  en  saadan  fandt  hun  da  hos  Svogeren  paa  Sand- 
bjerg. Naar  Konrad  Reventlow  var  sammen  med 
hende,  lod  han  især  den  djærve  Sømandsnatur  frem- 
træde paa  en  elskværdig  Maade,  og  denne  Side  al 
hans  Væsen  tiltalte  hende  saa  overordentlig.  Hans 
Udtryk  og  Vendinger  i  Sømandssproget  vakte  hendes 
Latter  og  virkede  ligesom  befriende  paa  hende,  naar 
de  mørke  Minder  steg  frem  fra  hendes  Sjæledyb.  Dertil 
kom,  at  Konrad  Reventlow  havde  megen  Interesse  for 
hendes  Broder,  Diplomaten  Kammerherre  Schubart,  og 
vilde  gerne  høre  hende  fortælle  om  ham,  som  hun 
selv  satte  saa  højt.  Naar  hun  skildrede  Omskiftelserne 
i  Broderens  bevægede  Liv,  lyste  hendes  Øjne,  og 
Smilet  spillede  om  hendes  Læber;  det  var  hende  en 
aandelig  Forfriskning,  naar  hun  kunde  fremdrage  karak- 
teristiske Træk  ikke  blot  fra  hans  Ophold  som  Diplomat 
i  Haag,  Madrid  og  Neapel,  men  ogsaa  fra  hans  Samliv 
med  Thorvaldsen,  til  hvem  han  stod  i  det  venskabe- 
ligste Forhold. 

»Hjertelig  velkommen,  kære  Svigerinde!«  udbrød 
Reventlow  ved  Synet  af  Enkegrevinden;  han  greb 
hendes  Haand  og  kyssede  den.    Modtagelsen  fra  Grev- 

inde  Stolbergs  og  Frederikkes  Side  var  lige  saa 
hjertelig. 

Reventlow  forestillede  derpaa  de  Mont  for  Enke- 
grevinden, der  galant  udtalte  sin  Glæde  over  et  saa 
interessant  Møde. 

Det  var  bleven  Aften.  Lysene  tændtes  i  Kon- 
versationssalonen,  og  her  samledes  hele  Familien  om 
den  nyankomne,  der  livligt  og  pikant  besvarede  de 
Spørgsmaal,  Svogeren  og  Svigerinden  rettede  til  hende. 

»Ad  hvad  Vej  er  du  kommen  hertil?«  spurgte 
Grev  Reventlow. 

»Over  Boiden  og  Fyenshav.  Jeg  skyldte  nemlig 
Bille  Brahes  paa  Hvedholm  en  Visit,  og  jeg  skulde 
ogsaa  tale  med  den  nye  Sognepræst  i  Faaborg,  Pastor 
Langballe.« 

»Var  Overfarten  fra  Boiden  god?  Saa  vidt  jeg 
husker,  havde  I  en  laber  Kuling  fra  Nordøst,«  sagde 
Greven. 

»Det  gik  netop  strygende, «  svarede  Svigerinden 
leende;  »men  der  bragtes  Offre  til  Neptun,  blandt 
andre  af  et  nygift  Skolelærerpar  i  Tandslet.  Tjeneren 
erkyndigede  sig  om  dets  Navn.« 

'Pøsen  frem,  og  Dækket  spules!«  bemærkede 
Rewentlow. 

»Med  særdeles  god  Befordring,  der  var  lejet  af 
Kromanden  i  Frydendal,  kørte  jeg  til  Sønderborg,  hvor 
jeg  overnattede  paa  Postgaarden.  Derefter  gik  Turen 
med  Deligence  hertil.  Forinden  jeg  forlod  Sønderborg, 
skrev  jeg  en  Billet  til  Prinsesse  Louise,  hvori  jeg  udbad 
mig  en  Audiens  hos  Hertugparret  om    en   Uges  Tid.« 

Prinsesse  Louise  var  saa  elskværdig  personlig  at 
lykønske  Papa  i  Anledning  af  hans  Fødselsdag,«  sagde 
Komtesse  Frederikke. 

»Hds.  Durchlauchtighed  er  en  af  de  intelligenteste 
og  mest  dannede  Damer,  jeg  kender,«  sagde  Louise 
Stolberg. 

»Baade  hun  og  hendes  Broder,  Hertugen  har  vist 
Seminariet  og  Opdragelsesanstalten  ved  Trolleborg 
megen  Interesse.  Det  glædede  min  afdøde  Mand 
overordentlig,  og  jeg  har  siden  den  Tid  følt  mig  den 
hertugelige  Familie  forbunden,«  sagde  Enkegrevinden. 

»Broder  Ludvig  talte  tit  til  mig  om  Hertugens 
Besøg  paa  Trolleborg  og  i  Grønderup  Skole,  hvor  han 
med  levende  Interesse  havde  overværet  Eksaminationen,« 
bemærkede  Reventlow.  »Hertugen  var  den  Dag  rigtig 
i  sit  Es;  han  spiste  Tykmælk  og  Æggekage  hos  en 
Bonde.« 


Den  følgende  Formiddag  var  Vejret  prægtigt,  og 
alle  var  tidligt  oppe.  Medens  Greven  skrev  Breve,  gik 
Svigerinderne  Louise  Stolberg  og  Sybilla  Reventlow 
en  Tur  i  Haven  til  den  omtalte  Høj,  hvorfra  der  var 
Udsigt  over  Aissund.  Her  tog  de  Plads  paa  Bænken. 
I  Samtalens  Løb  spurgte  Enkegrevinden: 

»Kender  du  Stiftprovst  Plum?« 

»Er  det  Stiftprovsten  ved  Frue  Kirke  i  København? 
Hvorledes  kommer  du  til  at  tænke  paa  ham,«  svarede 
Louise  Stolberg. 

»Plum  var  en  god  Ven  af  min  Mand.  Han  aflagde 
mig  forleden  en  Visit,  da  han  havde  besøgt  Seminariet 
ved  Trolleborg.  Han  spurgte  til  dig  og  kender  de 
fleste  Ting,  som  din  Mand  har  skrevet. 

»Jeg  husker  godt  Plum,«    sagde   Louise   Stolberg; 

»jeg  har   set   ham  sammen  med  Baggesen    paa    Kristi- 
anssæde;  de  havde  været  Kontubernaler  paa  Regensen. 

»Han  skildrede  med  et  fint  Lune  Baggesens  For- 
elskelse i  Fru  Pram,«  sagde  Enkehertuginden  med  et 
humoristisk  Smil. 

»Ja,  Fru  Pram  var  jo  Baggesens  »Seline«,«  sagde 
Louise,  hvilke  skønne  Elegier  har  han  ikke  skrevet  til 
hende.     Det  er  Erotik  .-...« 

»Og  der  har  vi  ogsaa  Erotik,«  udbrød  Enkegrev- 
inden ;  hun  pegede  ud  mod  Sundet,  hvor  Reventlows 
Lystbaad  just  skød  frem.  Det  var  Kaptajn  Clair  de 
Mont,  der  roede  en  Tur  for  Komtesse  Frederikke,  som 
sad  i  Bagstavnen.  De  Mont  standsede  af  og  til,  hvilede 
paa  Aarerne,  og  konverserede  med  Komtessen.  Hun 
rakte  ham  Haanden,  som  han  kyssede.  Derefter  tog 
han  fat  paa  Aarerne  igen,  og  med  en  stærk  Fart  skød 
Baaden  fremad.  De  to  Grevinder  fulgte  den  opmærk- 
somt, indtil  et  højt  Buskads  skjulte  den. 

Da  de  kom  tilbage  til  Havesalen,  mødte  de  Re- 
ventlow. 

»Min  kære  Svigerinde,«  sagde  han  til  Enkegrev- 
inden, »jeg  foreslaar,  at  du  i  Morgen  sammen  med 
Louise  aflægger  Hertugparret  og  Prinsessen  en  Visit 
paa  Augustenborg.  Samtidig  kan  Kaptajn  Clair  de 
Mont  efter  eget  Ønske  blive  præsenteret  for  den 
hertugelige  Familie.« 


III. 

Paa  Vestsiden  af  Augustenborg  Fjord,  paa  en  Halvø, 
der  dannes  af  tvende  Nor,  ligger  Augustenborg. 
Skønnere  og  mere  idylliske  Omgivelser  end  dem,  Par- 
ken, Haven  og  Fjorden  i  Forening  afgiver,  kan  man 
ikke  tænke  sig.  Naar  man  har  passeret  Dæmningen 
over  det  sydlige  Nor,  vandrer  man  gennem  en  præg- 
tig Lindeallé,  i  Retningen  fra  Øst  til  Vest,  til  det  her- 
tugelige Slot,  en  hvid,  tegltækt  Bygning  i  italiensk 
Renaissancestil,  bestaaende  af  tre  Fløje.  Hovedfløjen, 
der  vender  mod  Vest,  har  tre  Stokværk.  Slottet,  der 
i  sin  ydre  Fremtræden  gør  et  koldt  og  fornemt  Ind- 
tryk, skriver  sig  i  sin  nuværende  Skikkelse  fra  det 
første  Tiaar  af  Kristian  den  Syvendes  Tid.  Men  sav- 
nes der  arkitektonisk  Fantasi  i  Bygningens  Former,  saa 
frembyder  til  Gengæld  Naturomgivelserne  om  Somren 
en  Fylde  af  Poesi,  der  ikke  overgaas  af  nogen  Egn  i 
Danmark.  I  Bedene,  som  i  forrige  Aarhundredes  Be- 
gyndelse fandtes  i  den  store  Græsplæne  foran  Hoved- 
bygningens Vestfront,  drømte  et  Blomsterflor,  hvis 
Pragt  og  Duft  fortryllede  Beskueren  og  bragte  ham  til 
at  glemme  Tilværelsens  Skyggesider.  Her  sænkede 
Idyllen  sig  med  sin  stille,  lyse  Fred  ned  over  Sindet; 
her  tonede  kvidrende  og  syngende  Fuglestemmer,  og 
over  det  hele  spændte  den  klare,  blaa  Himmel  sin 
høje  Bue. 

Til  Haven  sluttede  sig  Parken  med  dens  bugtede 
Gange  mellem  Hække  og  Buskadser,  men  fremfor  alt 
med  dens  tre  mægtige  Lindealléer  mellem  Slottet  og 
Fjorden,  til  hvilken  man  havde  Udsigt.  Nord  for 
Alléerne  stod  der  historisk  navnkundige  Egetræer,  og 
her  laa  det  af  Prinsesse  Louise  opførte  Palais. 

Har  den  nordiske  Natur  i  Augustenborgs  Omegn 
digtet  en  af  sine  skønneste  Idyller,  saa  har  Historien 
i  Slottets  Sale  og  Værelser  at  opvise  dramatiske  Op- 
trin, prægede  af  Hjertets  Bitterhed  og  mørke  Liden- 
skaber. Var  Haven  og  Parken  derude  i  deres  Sommer- 
pragt et  Symbol  paa  Freden  og  Harmonien,  saa  frem- 
kaldte Billederne  inde  paa  Slottets  Vægge  nærmest 
Minder  om  heftige  Konflikter  eller  skærende  Disso- 
nanser mellem  den  hertugelige  og  den  kongelige  Linie 
i  det  oldenborgske  Hus.  Der  var  blandt  Erindringerne 
kun  faa  venlige,  solbelyste  Dage  med  glad,  løftet 
Stemning. 

En  saadan  Dag  havde  Brylluppet  mellem  Hertug 
Ernst  Giinther  og.  Prinsesse  Augusta  af  Gliicksborg  i 
det  Herrens  Aar  1651  netop  været.  Det  fejredes  midt 
i  Juni  paa  Københavns  Slot  under  Udfoldelsen  af 
kongelig  Pragt  og  Glans.  Frederik  den  Tredje  skænkede 
Hertugen  det  Jordegods,  paa  hvis  Grund  Slottet  rejste 
sig  og  efter.  Bruden  blev  kaldet  Augustenborg.  En 
hollandsk  Maler  havde  i  et  stort  Billede  fremstillet 
Bryllupsprocessionen,  og  dette  Maleri  frembød  baade 
kunstnerisk  og  historisk  Interesse,  da  det  udmærkede 
sig  ved  megen  Portrætlighed.  Billedet  hang  senere  i 
Hertug  Frederik  Kristians  Audiensværelse.  Han  satte 
stor  Pris  paa  det  som  Minde  om  Husets  Stamfader; 
han  kendte  de  fremstillede  Personer,  og  det  var  ham 
en  Fornøjelse    at   nævne    dem   for  notable  Gæster  paa 


Augustenborg  Paa  den  modsatte  Væg  fandtes  flere 
Portræter,  blandt  hvilke  der  især  var  et,  som  genkaldte 
et  interessant  Minde  i  Erindringen.  Det  var  et  Billede 
af  Ernst  Giinthers  Datter,  Prinsesse  Louise  Charlotte, 
der  som  syttenaarig  Pige  var  bestemt  til  Brud  for 
Rigets  Storkansler,  Griffenfeldt.  Men  til  Ulykke  for 
ham  selv  blev  han  forelsket  i  Dronning  Charlotte 
Amalies  skønne  franske  Hofdame,  Prinsesse  Charlotte 
af  Taranto,  og  afviste  Tanken  om  hint  Ægteskab, 
hvorved  han  krænkede  det  augustenborgske  Hus.  Denne 
Begivenhed  hævnede  sig.  Sagnet  fortæller,  at  under 
de  førnævnte  Egetræer  i  Augustenborgs  Have  stiftede 
den  skuffede  Hertugs  Venner,  Ulrik  Erederik  Gylden- 
løve, Grev  Erederik  Ahlefeldt  og  Konrad  Biermann 
en  Sammensværgelse,  der  hidførte  Griffenfeldts  Fald. 

Den  fjerde  Hertug  af  Augustenborg  formæledes 
1720  med  Komtesse  Frederikke  Danneskjold-Samsøe, 
der  var  Datter  af  Kristian  Gyldenløve,  Kong  Kristian 
den  Femtes  Søn.  Den  følgende  augustenborgske  Her- 
tug indgik  Ægteskab  med  en  Prinsesse  af  Huset  Ploen 
og  blev  Fader  til  vor  Hertug  Frederik,  der  paa  det 
her  omhandlede  Tidspunkt  var  lige  i  Begyndelsen  af 
Fyrrerne,  halvandet  Aar  yngre  end  Søsteren,  Prinsesse 
Louise. 

Hertug  Frederik  Kristian,  der  ved  Faderens  Død 
1794  var  bleven  sin  Linies  Overhoved,  var  af  Ydre 
en  lille,  bleg  og  mager  Mand  med  et  fint  Fysiog- 
nomi og  kloge,  tænksomme  Øjne.  Han  var  elegant 
og  værdig  i  sin  Optræden  og  i  Modsætning  til  den  op- 
farende, brutale  Fader  betegnedes  han  i  Folkemunde 
som  > Ministeren«.  Hertugen  var  fra  Ungdommen 
ypperligt  undervist;  han  havde  studeret  ved  Universi- 
tetet   i  Lejpzig,    han  var  bekendt  med  Hovedretningen 

i  Tidens  æstetiske  og  filosofiske  Litteratur  og  ud- 
mærkede sig  i  det  hele  ved  Kundskabsfylde.  Det  var 
Særkendet  ved  hans  Dannelse,  at  Intelligensen  var 
bleven  udviklet  paa  Følelseslivets  Bekostning,  og  midt 
i  Humanitetssværmeriet  var  og  blev  han  Aristokraten. 
Hertugen  havde  særlig  Interesse  for  Pædagogik  og 
Undervisningsvæsen,  særlig  det  akademiske,  og  denne 
Interesse  blev  ogsaa  bestemmende  for  de  Stillinger, 
han  kom  til  at  beklæde  i  Statens  Tjeneste. 

Vi  møder  ham  som  Formand  i  Skolekommissionen, 
som  Universitetets  Rektor  og  som  Præses  i  Direktionen 
for  de  lærde  Skoler,  og  han  var  som  saadan  flittig,  virk- 
som og  rig  paa  Initiativer.  Det  var  Egenskaber,  der 
skaftede  ham  Anseelse  i  alle  aandsdannede  Kredse; 
men  i  den  fornemme  Verdens  Øjne  kastedes  der  først 
rigtig  Glans  over  ham,  da  han  1786  ægtede  Prinsesse 
Louisa  Augusta,  Kong  Kristian  den  Syvendes  Datter, 
og  udnævntes  til  Medlem  af  Gehejmestatsraadet.  Nu 
var  Frederik  Kristian  altsaa  Kongens  Svigersøn,  Kron- 
prinsregentens Svoger,  og  mulig  kunde  hans  Gemal- 
inde, Hds.  kgl.  Højhed,  en  Gang  blive  Danmarks  og 
Norges  Dronning;  thi  Udsigten  til  kgl.  Mandslinies 
eventuelle  Blomstring  var  paa  det  Tidspunkt  kun  svag. 

Frederik  Kristian  og  Louisa  Augusta,  »Danmarks 
Venus«,  passede  ikke  for  hinanden,  og  Ægteskabet  var 
da  heller  ikke  udsprunget  af  gensidig  Tilbøjelighed. 
Hun  var  yppig,  livslysten  og  anlagt  paa  Hoffets  Nydel- 
ser og  Adspredelser,  hvorimod  hun  ikke  havde  Sans 
for  Litteratur  og  Filosofi.  Naar  hun  tilsyneladende 
viste  Interesse  for  Klassikere,  var  det  kun  et  af  Kvinde- 
list fremgaaet  Træk,  beregnet  paa  at  gøre  sig  behagelig 
for  Hr.  Gemalen.  løvrigt  var  Ægteskabet  i  de  ti  første 
Aar  barnløst. 

Opholdet  i  Hovedstaden,  hvor  Hertugen  efter 
Slottets  Brand  flyttede  ind  i  et  Palais  i  Bredgade,  var 
ikke  behageligt  for  ham,  naar  han  ikke  just  syslede 
med  pædagogiske  Spørgsmaal.  Svogerens,  Kronprin- 
sens, uimodstaaelige  Lidenskab  for  Militærvæsenet,  for 
Exercits,  Parader  og  Manøvrer  virkede  i  høj  Grad  fra- 
stødende paa  ham.  Heller  ikke  følte  Hertugen  sig 
tiltalt  af  Kronprinsesse  Maries  Fader,  Landgrev  Karl  af 
Hessen,  hvis  flammende,  religiøse  Mysticisme  opvakte 
den  reflekterende  og  kølige  Hertugs  haanlige  Kritik, 
og  samtidig  krænkedes  han  af  den  overlegne  Holdning, 
Landgreven  af  og  til  behagede  at  iagttage  overfor  ham. 

Til  flere  af  den  store  Landbokommissions  Med- 
lemmer, der  i  det  attende  Aarh undredes  Slutning  spil- 
lede saa  stor  Rolle,  stod  Hertugen  i  et  køligt  Forhold; 
thi  med  Hensyn  til  Bondestanden  var  han  ingenlunde 
en  Reformven  som  Reventlow'erne.  Men  Hovedsagen 
var  dog  den,  at  han  og  Kronprinsen  gensidig  indtog 
en  antipatisk  Stilling  til  hinanden. 

Under  disse  Omstændigheder  var  det  en  sand 
Forfriskning  baade  for  Hertugen  og  Hertuginden,  naar 
de  om  Sommeren  ombyttede  Hoflivet  i  København 
med  Opholdet  paa  Augustenborg  og  Graasten,  paa 
hvilket  sidste  Sted  de  dog  kun  for  kortere  Tidsrum 
opslog  deres  Residens.  Hs.  Durchlauchtighed  fandt 
Livet  paa  disse  Steder  med  deres  dejlige  Natur- 
omgivelser saa  fredeligt  beroligende  og  behageligt,  at 
han  betegnede  det  som  sit  Elyseum.  Tvedragtens 
Aand    skulde    dog  snart  bringe  Forstyrrelse  ogsaa  her. 

Hertugen  var  daglig  beskæftiget  med  en  temmelig 
omfattende  Korrespondance.  Han  vekslede  Breve  med 
sine  to  Kollegaer  i  Direktionen  for  de  lærde  Skoler, 
Overbibliotekaren,  Etatsraad  Moldenlmver  og  den  navn- 

kundige  Ove  Malling,  men  især  korresponderede  han 
ivrigt  med  Sekretæren,  Professor  Laurids  Engelstoft. 
Naar  dette  Arbejde  var  tilendebragt,  spadserede  Her- 
tugen en  Tur  i  Parken  med  sin  Gemalinde.  Efter 
Frokosten,  i  hvilken  Søsteren,  Prinsesse  Louise,  altid 
deltog,  gennemlæste  Hertugen  Aviserne,  nemlig  »Dagen«, 
»Hamburgischer  Correspondent«  og  »Moniteur  uni- 
versel«. Hs.  Durchlauchtighed  tog  sig  derpaa  et  Hvil, 
i  hvilket  han  passiarede  enten  med  sin  Sekretær  eller 
med  sin  Kammertjener.  Efter  Dineren,  ved  hvilken 
hele  Familien  var  samlede,  fulgte  en  Siesta.  Hertugen 
og  Hertuginden  plejede  derpaa  at  underholde  sig  og 
spøge  med  Børnene,  Prinsesse  Karoline  Amalie  og 
Prinserne  Kristian  og  Frederik.  Var  der  Gæster  til 
Stede  paa  Augustenborg,  samledes  man  om  Eftermid- 
dagen i  Prinsesse  Louises  lille  Palais  i  Haven,  den  saa- 
kaldte  Stoa,  og  her  var  litterære  og  kunstneriske  Spørgs- 
maal  Genstand  for  Konversationen. 

Under  Opholdet  paa  Graasten  foretog  Hertugen 
og  Gemalinde  i  Reglen  en  Udflugt  til  Gliicksborg  ved 
Flensborg  Fjord,  hvor  der  boede  et  meget  interessant 
gammelt  Ægtepar.  Det  var  Hertug  Ferdinand  af 
Brunsvig-Bevern,  dansk  Feltmarskal,  og  hans  Hustru 
Caroline,  nassauisk  Prinsesse,  der  i  sit  første  Ægteskab 
havde  været  knyttet  til  den  sidste  Hertug  af  den  ældre 
gliicksborgske  Linie.  Hertug  Ferdinand  var  paa  dette 
Tidspunkt  en  Mand  i  Slutningen  af  Halvfjerdserne.  Han 
havde  en  god  Hukommelse,  og  han  havde  været  en 
opmærksom  Iagttager  af  Forholdene  og  Menneskene, 
hvorfor  han  kunde  fortælle  mangfoldige  Træk  fra  Hof- 
livet i  Frederik  den  Femtes  Dage.  Hertuginde  Caro- 
line havde  staaet  i  venskabeligt  Forhold  til  Dronning 
Juliane  Marie,  hvem  hun  en  Aarrække  havde  aflagt  en 

Sommervisit  paa  Fredensborg.  En  af  de  pikanteste 
Episoder,  hun  havde  oplevet  her,  var  den  svenske  Kong 
Gustav  den  Tredjes  Besøg  paa  Slottet  1787,  da  han 
ved  en  Fejltagelse  overraskede  den  gamle  Enkedronning 
paa  Sengen.  Hertuginde  Caroline  havde  opholdt  sig 
nogen  Tid  ved  Hoffet  i  Stockholm  og  omtalte  i  de 
varmeste  Udtryk  den  ulykkelige  Dronning  Sophie 
Magdalene,  Frederik  den  Femtes  Datter.  Den  be- 
gavede og  fint  dannede  Gustav  den  Tredje  opfattede 
hun  nærmest  som  Roué.  Hun  samstemte  med  den 
Diplomat,  der  havde  sagt,  at  den  unge  Adelsmand  i 
Stockholm  havde  lagt  Cicero  paa  Hylden  for  at  gøre 
Entrechats  og  Kabrioler  foran  Spejlet.  Naar  Hertug- 
inden skildrede  de  glimrende  Baller  og  Theaterfore- 
stillinger  paa  Haga,  lyttede  Louise  Augusta  med  spændt 
Opmærksomhed  til  hendes  Fremstilling.  Hertug  Fre- 
derik Kristian  nærede  paa  det  Tidspunkt  ikke  synderlig 
Interesse  for  de  svenske  Forhold.  Han  anede  ikke,  at 
han  Aar  efter  skulde  træde  i  nær  personlig  Kontakt 
med  disse.  Det  lille  Hof  paa  Gliicksborg  førte  iøv- 
rigt  en  isoleret  Tilværelse.  Kronprinsregenten  plejede 
at  besøge  det  en  enkelt  Gang  om  Aaret  paa  Rejsen 
til  eller  fra  Louisenlund  ved  Slien,  Svigerfaderens 
Sommerresidens. 

Kort  efter  at  den  hertugelige  Familie  i  Forsom- 
meren 1806  havde  forlagt  sin  Residens  fra  København 
til  Augustenborg,  indfandt  Professor  Reinhold  fra  Kiel 
sig  som  Gæst.  Ingen  var  mere  velset  end  han,  der 
oprindelig  var  bleven  indført  i  Familiekredsen  af  Jens 
Baggesen.  Reinhold,  der  først  var  undervist  af  Jesui- 
terne  og  derefter  havde  gennemgaaet  et  Kursus  hos 
den  saakaldte  Oplysningstids  Rationalister,  var  ud- 
mærket baade  som   Personlighed    og  Videnskabsmand. 

I  tredive  Aars  Alderen  blev  han  Professor  i  Filosofi 
ved  Universitetet  ijena  og  gjorde  her  Epoke  ved  sine 
klare  og  letfattelige  Forelæsninger  over  Kants  kritiske 
Filosofi.  Han  havde  et  mægtigt  Auditorium,  og  naar 
den  kantiske  Filosofi  hurtigt  blev  en  Aandsmagt  i  Tiden, 
skyldtes  det  Reinhold,  der  ved  sine  Foredrag  virkede 
banebrydende  for  den.  Han  havde  et  lykkeligt  Greb 
paa  at  popularisere  ethvert  filosofisk  System,  ogsaa 
Fichtes  »Wissenschaftslehre«,  uden  at  dog  Videnskabens 
strenge  Fordringer  tilsidesattes.  Reinhold,  hvem  Her- 
tugen af  Augustenborg  selv  havde  hørt  i  Jena,  kaldtes 
af  den  danske  Regering  til  Professor  ved  Universitetet 
i  Kiel,  og  med  ham  kom  der  ligesom  en  frisk  aandelig 
Strømning  ind  i  dette.  Skønt  Filosof,  var  han  dog 
ogsaa,  hvad  man  kunde  vente  af  den  elegante  Digter 
Wielands  Svigersøn,  en  fortræffelig  Selskabsmand,  der 
baade  glimrede  ved  sit  smukke  Ydre  og  ved  sin  vittige 
Konversation.  Hans  Omgangstone  var  vindende  og 
elskværdig;  thi  aldrig  søgte  han  at  skyde  sin  Person  i 
Forgrunden,  for  at  samle  Selskabets  Opmærksomhed  om 
sig;  men  han  ydede  fordringsløst  og  beskedent  sit 
vægtige  Bidrag  til  Underholdningen.  For  en  Mand 
som  Professor  Reinhold  —  han  havde  nu  naaet  sit 
halvhundrede  Aar,  men  stod  i  sin  fulde  Kraft  —  aabnede 
de  litterære  Hjem  paaTremsbiittel,  Vindeby  og  Augusten- 
borg sig  med  den  største  Glæde;  thi  Samlivet  med 
ham  formede  sig  til  en  Række  intellektuelle  Nydelser. 

Ingen  imødesaa  hans  Komme  med  mere  Forvent- 
ning end  Prinsesse  Louise  af  Augustenborg;  thi  hun 
havde  under  sin  Syslen  med  filosofiske  Spørgsmaal 
altid  samlet  flere  Problemer,  til  hvis  Løsning  han 
skulde  være  hende  behjælpelig. 

Professor  Reinhold   fremstillede   sig  efter   sin  An- 

komst  til  Augustenborg  først  for  Hertugen,  og  Hs. 
Durchlauchtighed  modtog  ham  med  et  Velkommen, 
der  bar  Oprigtighedens  Præg. 

»De  bliver  vel  hos  os  en  Ugestid,  Hr.  Professor?« 

»Jeg  takker,«  var  Svaret,  »hvis  det  maa  kunne 
lykkes  mig  ikke  at  trætte  Deres  Durchlauchtighed  og 
de  høje  Damer.« 

Reinhold  begav  sig  derpaa  til  Hds.  kgl.  Højhed 
Hertuginden,  hvor  han  ogsaa  forefandt  Prinsesse  Louise. 
Han  udtalte  sin  store  Glæde  over  Gensynet.  Sidste 
Gang  han  havde  været  sammen  med  dem,  var  ved 
Kuren  paa  Slottet  i  Kiel  i  Anledning  af  Kronprinsessens 
Fødselsdag.  Hertuginden  svarede,  at  det  var  hende 
stedse  kært  at  se  ham,  og  til  denne  Udtalelse  sluttede 
Prinsessen  sig. 

»Der  skal  blive  sørget  godt  for  Dem,  Professor, 
medens  De  er  her  paa  Slottet.  I  den  sydlige  Fløj, 
lige  ved  Hertugens  Værelser,  er  der  indrettet  Bolig  til 
Dem ;  de  faar  et  større  og  et  mindre  Kabinet  med 
Udsigt  til  Noret.  Dagsordenen  bliver  den  samme, 
som  da  De  var  her  sidst,  og  en  Ridehest  er  stillet  til 
Deres  Raadighed.« 

»En  Ridehest?     Deres  kgl.  Højhed?« 

»Ja,  Professor,  den  Hest,  De  plejer  at  ride,  er  for- 
modentlig Pegasus;  men  naar  man  har  saa  meget 
stillesiddende  Arbejde  som  De,  kan  man  saamænd  have 
godt  af  en  Ridetur  paa  en  Hingst  fra  Frederiksborg 
Stutteri.« 

Reinhold  takkede  smilende  for  den  næsten  moder- 
lige Omsorg,  Hds.  kgl.  Højhed  nærede  for  ham. 

»I  Bogskabet  vil  De  finde  et  lille  Udvalg  af  min 
Broders  Bibliothek,«  bemærkede  Prinsessen.  »Og  for 
at  De    ogsaa    kan    følge  med  Tidsbegiven hederne,    vil 

»Hamburgischer  Correspondent«  blive  lagt  ind  til  Dem 
og  det  sidste  Hefte  af  Archenholz's  »Minerva«.« 

»Deres  Durchlauchtigheds  Opmærksomhed  er  saa 
stor,  at  den  giver  mig  Mod  til  ogsaa  at  bede  Dem  om 
et  dansk  Blad?« 

»Min  Broder  læser  »Dagen«,  og  det  skal  herefter 
blive  bragt  Professoren.« 

»Huslæreren,  Hofpræst  Jessen,  vil  nu  have  den 
Fornøjelse  at  forestille  Børnene  for  Dem,«  sagde 
Hertuginden.  Hun  trak  i  en  Klokkestreng  og  befalede 
den  indtrædende  Kammerjomfru  om  at  meddele  Pastor 
Jessen,  at  han  ventedes  i  Forgemakket. 

Hds.  kgl.  Højhed  begav  sig,  fulgt  af  Prinsessen 
og  Reinhold  ud  i  dette.  Kort  efter  viste  den  gamle 
Huslærer  sig  med  den  tiaarige  Prinsesse  Karoline 
Amalie  og  de  to  Prinser  Kristian  og  Frederik,  af  hvilke 
den  første  var  otte  Aar  gammel,  medens  den  sidste 
gik  i  det  syvende.  Prinsessen  var  overordentlig  smuk; 
hun  havde  blondt  Haar  og  dejlige  blaa  Øjne.  Prin- 
serne var  velvoksne  efter  deres  Alder  og  havde  til- 
talende Fysiognomier. 

Hofpræst  Jessen,  der  i  sin  Tid  havde  været  Fade- 
rens Lærer,  tog  sig  med  den  største  Omhu  af  Børnene. 
Han  underviste  dem  fortræffeligt  i  Religion,  Historie 
og  de  klassiske  Sprog.  I  Tysk  og  Engelsk  var  Hertug- 
indens Kavaller,  Kammerjunker  von  Buchwald,  Børnenes 
Lærer,  medens  Fransk  og  fransk  Konversation  var 
overdraget  en  Francoise.  Men  Ledelsen  af  Undervis- 
ningen i  det  hele  var  lagt  i  Hænderne  paa  Jessen,  Fa- 
miliens højt  betroede  Mand,  der  udmærkede  sig  ved 
Kundskadsfylde  og  ægte  human  Tænkemaade.  En 
Pædagog  som  Hertugen  interesserede  sig  naturligvis 
levende  for  Undervisning;    han   gennemgik  selv  Time- 

tabellen  og  var  ofte  selv  personlig  til  Stede  i  Timerne; 
men  han  greb  ikke  ind  i  Lærernes  Frihed,  hvad  Stof- 
valg og  Methode  angik.  Børnene  skulde  undervises 
og  opdrages  i  Overensstemmelse  med  deres  høje  Stil- 
ling som  Led  af  den  kongelige  Slægt,  men  samtidigt 
skulde  der  lægges  Vægt  paa  at  udvikle  Mennesket  i 
dem.  Denne  Opgave  forstod  især  Pastor  Jessen  for- 
træffeligt at  løse  Megen  Indflydelse  paa  Prinsesse 
Karoline  Amalies  Uddannelse  havde  ogsaa  foruden 
Tanten  og  Moderen  sidstnævntes  Kammerfrøken  Sofie 
Charlotte  v.  Møsting,  der  forstod  at  vække  den  unge 
Piges  Interesse    for    det  danske  Folk  og  dets  Historie. 

Pastor  Jessen  fremstillede  sine  tre  Elever  for  Pro- 
fessoren og  udtalte  sig  med  Tilfredshed  og  Aner- 
kendelse, men  paa  en  behersket  Maade,  om  deres  Dyg- 
tighed og  Fremskridt.  Reinhold  lagde  med  et  bifaldende 
Smil  sin  Haand  paa  Prinsernes  Skulder  og  gav  Prin- 
sessen, hvis  Finhed  og  Ynde  gjorde  et  stærkt  Indtryk 
paa  ham,  et  let  Haandtryk,  idet  han  udbrød:  »Denne 
lille  Prinsesse  gaar  vistnok  en  stor  Fremtid  i  Møde!« 

Hertuginden  smilte  fornøjet 

»Nu  har  De  set  hele  Familien,  Professor!  men 
siden  vil  jeg  vise  Dem  Hestene,«  sagde  Hds.  kgl.  Høj- 
hed leende.  Den  bratte  Overgang  gjorde  et  komisk 
Indtryk  paa  Reinhold,  der  svarede  med  et  Buk. 

Hertugen,  der  ellers  plejede  at  være  meget  talende 
ved  Frokostbordet,  var  denne  Dag  ordknap  og  under 
Konversationen  noget  distrait.  Det  var  tydeligt,  at  der 
laa  ham  noget  alvorligt  paa  Sinde:  men  han  beholdt 
det  hos  sig  selv.  Efter  at  have  vekslet  nogle  venlige 
Ord  med  Reinhold  og  Jessen  og  anbefalet  dem  en 
Spadseretur  i  Parken,  da  Vejret  var  saa  smukt,  trak 
han  sis:  tilbage  til  sit  Kabinet. 

»Hs.  Durchlauchtighed  var  taus  og  indesluttet,* 
sagde  Reinhold  til  Jessen,  idet  de  gik  ind  i  en  af 
Lindealléerne. 

»Mod  Sædvane!«  svarede  Hofpræsten,  »formodent- 
lig skyldes  Tausheden  en  Portefeuille,  der  en  halv 
Time  før  Frokosten  indtraf  fra  Grev  Bernstorf  i  Kiel, 
Chefen  for  det  udenrigske  Departement  « 

»Mulig  Statssager,«  bemærkede  Professor  Reinhold. 
Derefter  talte  han  med  Jessen  om  Universitetet  i  Halle, 
hvor  denne  havde  studeret.  I  Samtalens  Løb  dvælede 
de  ved  de  to  navnkundige  klassiske  Filologer  Heyne 
og  Wolf,  hvem  de  begge  kendte  personlig.  Reinhold 
mindede  om  den  line  Ironi,  hvormed  Wolf  havde 
komplimenteret  Heyne,  da  denne  hævdede,  at  han 
allerede  før  hin  havde  haft  Blik  for,  at  Homer  ikke 
var  en  enkelt  Digter,  men  en  Fællesbetegnelse  for  flere 
Rhapsoder.  Jessen  lo  hjerteligt,  thi  han  kendte  sær- 
deles godt  Wolfs  »Briefe  an  Heyne«.  De  to  lærde 
Herrer  fortsatte  derefter  Diskussionen  om  videnskabe- 
lige Materier,  idet  de  tog  Plads  paa  en  Bænk  foran  et 
Springvand,  hvis  blide  Larm  dannede  Akkompagnement 
til  deres  Tankeudvekslinger.  Da  de  skiltes,  gik  Jessen 
til  sin  Undervisning.  Reinhold  begav  sig  til  sit  Værelse 
og  læste  i  »Minerva«. 

Medens  Hertugen  i  sit  Arbejdskabinet  var  ivrigt 
beskæftiget  med  at  gennemgaa  Akterne  i  den  Porte- 
feuille, Grev  Bernstorf  havde  sendt  ham,  foretog 
Hertuginden  og  Prinsessen  en  Ridetur  til  Gundestrup. 
Vejen  til  denne  gamle,  interessante  Gaard  fra  Hertug 
Ernst  Giinthers  Tid,  gik  forbi  den  smukke  Miang  Sø 
med  de  siv-  og  kratbevoksede  Bredder.  Paa  Tilbage- 
vejen  sendte   Hertuginden    Rideknægten    til  Landsbyen 

Kettinge,  hvor  han  skulde  overbringe  en  fattig  Hus- 
mandsfamilie  en  Pengegave  fra  Hds.  kgl.  Højhed. 

En  Lakaj  meddelte  Reinhold,  at  Prinsessen  ventede 
ham  i  Palæet  i  Parken,  hvis  det  maatte  konvenere 
Professoren  at  komme. 

»Svar  Hds.  Durchlauchtighed,  at  det  skal  være 
mig  en  Ære.«  Reinhold  satte  en  Bog  ind  i  Bogskabet 
og  begav  sig  paa  Vej. 

Han  modtoges  ved  Palæets  Dør  af  Prinsessen, 
der  førte  ham  gennem  Forhallen  ind  i  et  smagfuldt 
dekoreret,  rummeligt  Værelse,  hvor  han  efter  hendes 
Indbydelse  satte  sig  i  en  af  de  store  Fauteuils  omkring 
et  ovalt  Mahognibord  Hun  tog  selv  Plads  i  en  anden 
lige  overfor  ham. 

»Jeg  har  lige  læst  et  Par  Sider  i  en  Bog  af  en  af 
Hertugindens  Venner,«  sagde  Reinhold.  »Det  var 
Baggesens  »Parthenais  eller  Alperejsen«.  Der  er  store 
Skønheder  i  dette  idylliske  Epos.* 

»Ja,«  svarede  Prinsessen,  »men  Anvendelsen  af 
den  græske  Mythologi  paa  de  moderne  Forhold  skader 
Digtets  Virkning,« 

»Baggesen  er  nu  kommen  fra  Paris  tilbage  til 
København ;  men  Opholdet  bliver  kun  midlertidigt, 
efter  hvad  han  skriver  til  mig,«  fortsatte  Reinhold. 

»Det  er  omtrent  ti  Aar  siden,  han  var  her  paa 
Augustenborg.  Hans  første  Hustru  var  med  ham,  og 
her  blev  hans  Søn  August  født.« 

»Det  excentriske  og  lunefulde  i  Baggesens  Karak- 
ter, den  Uro,  der  er  betegnende  for  hele  hans  Færd, 
har  nok  gjort  Hertugen  ked  af  ham,«  sagde  Reinhold, 
idet  han  kastede  et  spørgende  Blik  paa  Prinsessen. 

»Min  Broder  frastødes  netop  af  de  Egenskaber, 
De  der  nævner,   Professor;    men   da  han  fik  den  Op- 

fattelse,  at  Baggesen  var  behersket  af  en  selvisk  Nydelses- 
syge, tabte  han  Interessen  for  ham  som  Menneske.« 

»Det  var  ikke  Poesien,  men  den  kantiske  Filosofi, 
der  blev  Anledning  til  Venskabet  mellem  mig  og 
Baggesen.  Han  saa  i  sin  exalterede  Stemning  en  anden 
Messias  i  Kant.« 

»Jeg  har  selv  været  smittet  af  det  uklare  Sværmeri 
for  Kant,  der  var  herskende  for  en  halv  Snes  Aar 
siden,«  sagde  Prinsessen.  Alle  talte  om  Transcendental- 
Filosofi  uden  at  vide,  hvad  der  egentlig  forstaas  derved.« 

Reinhold  lo.  »Deres  Durchlauchtighed  har  sande- 
lig Ret,«  bemærkede  han.  »Jeg  har  selv  gjort  mange 
Erfaringer  i  den  Retning.  Baade  i  mine  Breve  om 
Kants  Filosofi  og  i  mine  Forelæsninger  har  jeg  søgt 
at  bringe  dannede  Kredse  til  Forstaaelse.- 

»Min  Broder,«  ytrede  Prinsessen  smilende,  » kalder 
Udtrykket  »Transcendental«  for  Empirikernes  enfant 
terrible« !  Det  er  Dem,  Hr.  Professor,  der  har  lært 
mig,  hvad  det  egentlig  er.« 

Prinsesse  Louise  rettede  sig  i  Stolen,  foldede  sine 
Hænder  i  Skødet  og  sagde  med  docerende  Stemme, 
idet  hun  saa  fast  paa  Reinhold: 

»Det  transendentrale  beskæftiger  sig  ikke  med  den 
ydre  Erfaringsverdens  Genstande,  men  kun  med  det, 
der  gaar  forud  for  al  Erfaring  og  er  Betingelsen  for, 
at  denne  kan  komme  i  Stand.  Den  transcendentale 
Erkendelse  staar  derfor  ikke  i  umiddelbart  Forhold  til 
Naturen,  men  angaar  alene  Maaden,  hvorpaa  vi  er- 
kender denne.  Transcendental  Filosofien  fører  os  til 
en  Erkendelse  af,  hvorledes  selve  Erkendelsesevnen 
virker.« 

Prinsessen  lænede  sig  tilbage,  ventende  paa,  hvad 
Reinhold  vilde  sige  om  denne  Definition. 


63 

»Fortræffeligt!«  udbrød  Professoren.  Jeg  vil  gen- 
tage Lavaters  Ord :  »Paa  Augustenborg  er  der  solid 
Kultur!«  Sysler  Deres  Durchlauchtighed  fremdeles 
med  Kant?« 

»Jeg  læser  stadig  Afsnit  af  Dømmekraftens  Kritik.« 

»Det  er  Kants  modneste  Arbejde,«  sagde  Reinhold. 
»Vor  Filosof,  der  i  sine  foregaaende  Hovedværker  har 
vist  sig  som  den  skarpsindige  Tænker  eller  som  den 
strenge  Moralist,  møder  os  i  Dømmekraftens  Kritik 
som  den  begejstrede  Iagttager  af  Naturen  og  Kunsten.« 

»Der  er  saa  megen  Poesi  i  dette  Værk,«  sagde 
Prinsessen.  »Det  er,  som  om  Kant  efter  Tankens  og 
Viljens  strenge  Arbejde  har  følt  Trang  til  at  hvile  ud 
i  Naturens  Skød  for  at  indaande  den  friske  Foraarsluft 
og  nyde  Blomsterduften.  Dømmekraftens  Princip  er 
Hensigtsmæssigheden  og  ud  fra  dette  maa  Organismen 
forklares,  i  hvilken  de  enkelte  Dele  tjener  Helheden; 
men  samtidig  beherskes  af  denne.  Fra  den  organiske 
Natur  hæver  den  reflekterende  Tænkning  sig  da  til 
Forestillingen  om  en  højere  Forstand,  hvis  Ideer  er 
Aarsag  til  den  i  Naturen  herskende  Harmoni,  til  et 
guddommeligt  Væsen,  som  er  Enheden  af  Aand  og 
Natur.« 

Prinsessen  saa  efter  denne  Udvikling  tankefuldt 
hen  for  sig.  Derpaa  spurgte  hun  Reinhold:  »Er  min 
Opfattelse  af  Kant  ikke  rigtig ?< 

»Deres  Durchlauchtighed  har  forstaaet  ham.  Orga- 
nismen maa  være  Virkningen  af  en  Formaalsaarsag, 
den  tænkende  Betragtning  af  den  fører  os  tilbage  til 
en  almægtig  og  alvis  Kunstner,  hvis  skabende  Ideer 
har  givet  Materien  eller  Naturen  Liv  og  Form.  Her 
har  vi  Enhedsprincipet  for  Naturens  og  Aandens 
Verden.« 

En  fuldkommen  Stilhed  hvilede  i  dette  Øjeblik 
over  Parken.  Solen  lyste  med  stærk  Varme  fra  den 
skyfri  Himmel,  uagtet  det  var  i  Slutningen  af  August. 
Træerne  stod  i  deres  mørkegrønne  Sommerdragt,  men 
gule  Striber  og  Rande  hist  og  her  bebudede  Efter- 
aarets  Komme. 

Porttaarnets  Klokke  slog  i  dette  Øjeblik  tre.  Kammer- 
frøken Sofie  v.  Møsting  viste  sig  i  Gangen  mellem 
Slottet  og  Palæet. 

»Frøkenen  kommer  med  hurtige  Skridt,«  bemær- 
kede Prinsessen.  »Maaske  har  hun  en  vigtig  Under- 
retning at  bringe.«  Hun  rejste  sig  for  at  gaa  hende 
i  Møde. 

»Det  vilde  være  Hertuginden  meget  behageligt, 
om  Hds.  kgl.  Højhed  kunde  præsentere  Hestene  for 
Hr.  Professoren  netop  nu.  Hds.  kgl.  Højhed  spurgte, 
om  Prinsessen  kunde  have  Lyst  til  at  overvære  Præ- 
sentationen,« sagde  Frøkenen. 

»Med  største  Fornøjelse;  hvor  venter  Hertug- 
inden.« 

»Hds.  kgl.  Højhed  sidder  paa  Bænken  ved  Ride- 
banen.« 

Prinsessen  vendte  sig  om  mod  Reinhold.  »Nu 
vil  De  kunne  faa  Lejlighed  til  at  vise  Dem  som  Hippo- 
log,«  sagde  hun  leende. 

Man  begav  sig  til  Stalden,  der  laa  ved  Sydsiden 
af  Ridebanen  udenfor  den  egentlige  Slotsgaard.  I 
Porten  stod  Hertuginden  i  livlig  Samtale  med  Stald- 
mesteren. En  Hest,  der  kaldtes  Zampa,  havde  haft 
Snive,  men  var  bleven  behandlet  med  udmærket  Dyg- 
tighed af  en  fra  Kiel  tilkaldt  Dyrlæge.  Saa  længe 
Krisen  stod  paa,  havde  Hertuginden  været  meget  be- 
kymret;  thi   hun   satte   overordentlig   Pris   paa  Hesten, 

som  hun  hyppigt  red.  Hun  stillede  flere  Spørgsmaal 
om  Sygdommens  Forløb  og  tik  af  Staldmesteren  en 
Skildring  af  dette. 

»Træd  nu  indenfor,  Hr.  Professor/  sagde  Hertug- 
inden, »og  se  vor  Marstal,  der  efter  min  Mening  er 
en  Pryd  for  Augustenborg.« 

Professoren  gik  ved  Hertugindens  Side,  fulgt  af 
de  andre,  ind  i  Stalden.  Denne  havde  en  Søjlegang  i 
Midten  og  var  af  en  betydelig  Højde  og  Størrelse. 
Den  var  brolagt,  havde  høje  Vinduer  og  var  ventileret. 
I  de  malede  Baase  mellem  Søjlerne  stod  tyve  Heste, 
ti  paa  hver  Side.  Krybberne  var  af  Sten.  Hele  Be- 
sætningen var  i  udmærket  Stand  og  vidnede  om  den 
omhyggeligste  Røgt. 

»Denne  Marstal  gør  et  storartet  Indtryk,«  udbrød 
Reinhold.  >  Staldmesteren  har  gennemgaaet  en  for- 
træffelig Skole  « 

»Det  har  han,«  svarede  Hertuginden.  »Kammer- 
herre Røpstorff,  Overstaldmesteren  i  Frederiksborg,  har 
været  hans  Lærer.« 

»Stutteriet  i  Frederiksborg  er  berømt,«  bemærkede 
Reinhold. 

»Det  er  en  Institution,  som  det  oldenborgske  Hus 
er  særlig  stolt  af,«  ytrede  Prinsesse  Louise  med  et 
ironisk  Smil. 

»Kongen  erklærer,  at  Hestekundskab  er  den  Viden- 
skab, de  fleste  af  hans  Forfædre  ivrigst  har  dyrket,« 
sagde  Hertuginden. 

»Hertugen  har  vel  ikke  særlig  Interesse  for  Hippo- 
logien?«   spurgte  Reinhold. 

»Nej,«  svarede  Hertuginden,  >han  beskæftiger  sig 
kun  meget  lidt  med  Marstallen.    Det  overlader  han  til 

Thorsøe:   Interiører.  S 

mig.  Men  jeg  skal  nok  sørge  for,  at  mine  Sønner 
bliver  Hippologer.« 

Selskabet  gik  langsomt  ned  forbi  Baasene.  Hver 
Hest  blev  nøjagtigt  taget  i  Øjesyn.  Hertuginden  for- 
bavsede ved  sin  Viden,  hun  kendte  Hestenes  Historie 
endog  i  Enkelthederne. 

»Vil  De  lægge  Mærke  til  de  to  Hopper  der,  Hr. 
Professor;  de  hører  til  Mohrenkopstodet  eller  det  blaa- 
skimlede  Stod  i  Frederiksborg.  Det  er  en  Present  fra 
Kronprinsen  til  Hertugen.« 

»Overordentlig  smukke  Dyr!«  sagde  Reinhold. 

»Ved  Siden  af  dem  ser  De  min  Favorit,«  —  Prinsesse 
Louise  pegede  paa  en  mørkeblaa  Hingst. 

»Den  er  fra  Stutteriet  i  Trakehnen,  og  den  har 
Dronning  Louise  af  Preussen  foræret  mig.« 

Derefter  blev  det  lige  overfor  paa  den  modsatte 
Side  af  Banen  liggende  Ridehus  taget  i  Øjesyn.  Her 
besteg  Berideren  en  arabisk  Hest,  der  var  dresseret  af 
Staldmesteren,  og  forbavsede  Selskabet  ved  den  Hur- 
tighed og  Sikkerhed,  hvormed  han  lod  Dyret  foretage 
Vendinger  og  Spring.  Hertuginden  tilklappede  ham 
med  alles  Tilslutning  stærkt  Bifald. 

Man  vendte  tilbage  til  Slottet.  Prinsessen  under- 
holdt paa  Vejen  dertil  Selskabet  med  smaa  Anekdoter 
om  forskellige  fremmede,  der  havde  besøgt  Marstallen. 
Enkelte  af  disse  havde  været  behersket  af  Hippomani 
og  havde  under  Beskuelsen  lagt  et  Slags  religiøs  An- 
dagt for  Dagen. 

»Slige  Herrer,«  føjede  hun  spøgende  til,  »kan  man 
kalde  Hipponas  Præster.« 


IV. 

Naar  Professor  Reinhold  opholdt  sig  paa  Augusten- 
borg, plejede  han  og  Hertugen  at  have  lange 
Samtaler  med  hinanden  om  litterære  og  filosofiske 
Spørgsmaal,  der  just  var  oppe  i  Tiden.  Professoren 
beundrede  Hs.  Durchlauchtigheds  store  Belæsthed  og 
kom  hurtigt  til  den  Erkendelse,  at  hans  Domme  om 
Bøger  og  Afhandlinger  ingenlunde  hvilede  paa  et  over- 
fladisk Kendskab  til  disse,  men  udsprang  af  virkelig 
Indsigt  i  det  omhandlede  Emne.  Hertugen  gav  sig 
ikke  af  med  letkøbte  Apercus  og  forloren  Aandrighed. 
Men  de  samme  Egenskaber  udmærkede  selvfølgelig 
ogsaa  Reinhold,  der  tilmed  havde  den  mundtlige  Frem- 
stilling i  sin  Magt.  Han  forstod  at  sprede  Klarhed 
over  ethvert  Problem.  Kort  og  fyndigt  formaaede  han 
at  angive,  hvad  der  netop  var  Kærnen  i  enhver  litte- 
rær eller  filosofisk  Sag.  Havde  han  læst  dunkelt  eller 
bredt  skrevne  Afhandlinger,  fattede  han  straks  det 
springende  Punkt  i  dem  og  gengav  med  faa  Ord  »der 
langen  Rede  kurzer  Sinn.«  Netop  denne  sidste  Evne 
vurderede  Hertugen,  og  derfor  var  det  ham  saa  be- 
hageligt at  diskutere  et  Spørgsmaal  med  Reinhold. 

Men  denne  Gang  var  Hertugen,  der  først  var 
kommen  Reinhold  aabent  og  livligt  i  Møde,  pludselig 
bleven  ordknap  og  indadvendt.  Alligevel  tydede  hans 
Blik    og  Mine    paa,    at  Professoren    nu    som   altid   var 

ham  en  kær  Gæst,  og  at  Følelserne  for  ham  var  ufor- 
andrede. Hertuginden  og  Prinsessen  opfattede  Her- 
tugens forandrede  Væsen  som  en  Virkning  af  de 
Dokumenter,  han  havde  modtaget  fra  Udenrigsminister 
Bernstorf.  De  havde  for  at  fjerne  enhver  Misforstaaelse 
hos  Reinhold  sagt  til  denne,  at  Hs.  Durchlauchtighed 
vistnok  var  bleven  forstemt  i  Anledning  af  et  politisk 
Spørgsmaal;  men  han  havde  ikke  udtalt  sig  derom. 
Hofpræst  Jessen  havde  jo  gjort  samme  Opfattelse  gæl- 
dende overfor  Reinhold. 

Dagen  forinden  sin  Afrejse  sad  Professoren  sam- 
men med  Hertugen  i  dennes  Arbejdsgemak.  Langs 
den  ene  Væg  stod  to  store  Reoler  fulde  af  Bøger. 
Den  modsatte  Væg  var  bedækket  med  Familiemalerier 
og  Kobberstik.  Paa  smaa  Borde  ved  Vinduerne  laa 
Stabler  af  Blade  og  Tidsskrifter  i  det  franske  og  en- 
gelske Sprog.  Midt  paa  Gulvet  stod  et  omfangsrigt 
Skrivebord  med  et  kostbart  Skrivetøj  af  Sølv  og  Skrive- 
materialier  af  forskellig  Art.  En  Mængde  Breve  og 
Dokumenter  fandtes  paa  Bordet;  men  de  laa  i  den 
skønneste  Orden  under  Brevpressere  al  Alabast.  Langs 
Gemakkets  to  Vægge  var  der  stillet  Stole  med  grønne 
Sæder  og  høje  Rygge.  Hertugen  betjente  sig  selv  af 
en  Lænestol  med  Hestehaarsbetræk ,  der  stod  bag 
Skrivebordet. 

Hs.  Durchlauchtighed  bestræbte  sig  for  at  være 
smilende  og  i  godt  Humør.  Han  sad  i  Lænestolen, 
Reinhold  havde  taget  Plads  ved  Siden  af  Skrivebordet. 
Hertugen  pegede  paa  en  lille  Bog,  idet  han  sagde: 

»Det  er  Fichtes  »Grundziige  des  gegenwartigen 
Zeitalters,«  som  jeg  igen  har  gennemlæst.  De  kender 
den  naturligvis?« 

»Et    højst   interessant  lille   Arbejde,«    sagde  Rein- 

hold.  »Det  er  Forelæsninger,  Fichte  holdt  i  Fjor 
Vinter  i  Berlin.« 

»Bogen  indeholder  jo  Betragtninger  over  Menneske- 
slægtens  Udviklingsløb,  og  i  en  Tid  som  vor  har  dette 
Emne  noget  særlig  tiltrækkende  ved  sig.« 

»Fichte,«  bemærkede  Reinhold,  »lader  Menneske- 
slægten gennemløbe  fem  Faser  fra  den  første  enfoldige 
Uskyldighedstilstand  til  Gudsrigets  Indtræden  paa  Jor- 
den. Nu  befinder  vi  os  i  den  tredje  Fase,  hvis  Sær- 
kende er  Forvirring  og  Lovløshed.« 

»Netop,  netop!«  udbrød  Hertugen,  »er  vi  ikke 
hver  Dag  Vidne  til,  at  hellige  Love  trædes  under 
Fødder  og  ærværdige  Institutioner  kuldkastes,  at  den 
brutale  Magt  sættes  i  Rettens  Sted,  at  der  udøves 
Justitsmord  mod  dem,  der  gør  sig  til  den  krænkede 
Patriotismes  Talsmand  .  .  .  .« 

Hertugen  blev  varm,  han  rejste  sig  op  og  gik 
frem  og  tilbage  paa  Gulvet. 

»Jeg  ved,  hvad  Deres  Durchlauchtighed  sigter  til,« 
sagde  Reinhold;  det  er  til  Napoleons  Regimente.  De 
tænker  paa  det  tyske  Riges  Omstyrtelse,  Rhinforbundets 
Oprettelse  og  Boghandler  Palms  Exekution,  altsam- 
men Tegn  paa  Tysklands  »dybe  Fornedrelse«. 

> Rigtigt!  og  som  Medlem  af  Huset  Holsten  er  jeg 
bleven  dybt  krænket  af  disse  Voldsakter!  Men  hvad 
der  ogsaa  har  vakt  min  Harme,  er  Afsættelsen  af  Dyna- 
stiet Bourbon  i  Neapel.« 

»Betegnende  nok  for  det  napoleonske  Tyranni 
skete  det  ved  en  Armébefaling,«  sagde  Reinhold. 

»Det  er  det  brutaleste  Overgreb  mod  legitime 
Rettigheder,  man  har  kendt.  Men  sligt  kan  smitte, 
min  kære  Professor.  Muligt  kan  andre  Fyrster  fristes 
til  at  efterligne  Napoleon  « 

Dette  sidste  sagde  Hertugen  med  stærk  Betoning 
og  et  vredt  Blik,  idet  han  standsede  og  knyttede  den 
højre  Haand. 

Reinhold  saa  paa  ham  med  en  spørgende  Mine. 

Hs.  Durchlauchtighed  tav  et  Øjeblik.  Derpaa  slog 
han  om  i  en  anden  Tone  og  sagde  smilende :  »Naar 
ses  vi  igen,  Professor?  Denne  Gang  har  vi  ikke  kun- 
net nyde  rigtig  godt  af  Deres  Selskab.  Min  Tid  er 
beslaglagt  af  vigtige  Statsunderhandlinger.« 

»Om  ikke  før,  skal  jeg  komme  i  Juni  Maaned, 
naar  Prinsesse  Karoline  Amalie  fejrer  sin  Fødselsdag.* 

»Jeg  siger  Dem  Farvel  nu,  Professor,  thi  om  en 
Times  Tid  maa  jeg  begive  mig  over  til  Graasten  i  et 
for  mig  betydningsfuldt  Anliggende.« 

Hertugen  rakte  Reinhold  Haanden  til  Afsked.  Pro- 
fessoren tjernede  sig,  i  sit  stille  Sind  overbevist  om, 
at  Hertugen  havde  haft  Modgang  og  Ærgrelse. 


Om  Eftermiddagen  ankom  Hertugen  til  Graasten 
Slot,  den  anden  af  hans  Residenser.  Den  smukke 
Bygning  i  Renaissancestil  var  opført  af  hans  Fader. 
Omegnen  med  Søer  og  Skove  er  i  Henseende  til 
Naturskønhed  et  Sidestykke  til  Landskabet  ved  Au- 
gustenborg, og  det  Billede,  som  Udsigten  herfra  over 
Fjorden  frembyder,  overgaar  ikke  det,  Øjet  møder, 
naar  Blikket  svæver  fra  Graasten  ud  over  Nybøl  Nor. 
Hertug  Frederik  Kristian  plejede  at  kalde  Slottet  sit 
Tusculanum:  thi  her  plejede  han  at  leve  i  fuldstændig 
landlig  Ro  og  Ensomhed,  uden  anden  Omgang  end 
Sekretæren   og  en  Tjener.      Malerierne  i  Slottets  Sale 

og  Gemakker  vakte  hos  ham  en  Række  kære  Minder 
fra  hans  Slægts  Historie  og  hans  egen  Ungdom  ved 
Hoffet  i  København.  Her  i  Graasten  førte  han  en  Til- 
værelse, der  enten  var  helliget  Betragtninger  over  Livet 
derude  i  den  store  Verden  eller  optagne  af  Korre 
spondance  om  Spørgsmaal,  han  som  Geheimestats- 
minister  skulde  drøfte.  Forhandlinger  af  statsretlig 
eller  politisk  Natur  plejede  Hertugen  at  føre  paa  Graa- 
sten, hvor  han  i  slige  Tilfælde  var  ganske  ene,  altsaa 
hverken  havde  Familie  eller  Hof  med  sig. 

Paa  Graasten  skulde  Hertugen  denne  Dag  konfe- 
rere med  Direktøren  for  det  udenrigske  Departement, 
Grev  Joakim  Bernstorf,  Broder  til  Udenrigsministeren. 
Han  var  en  Mand,  der  udmærkede  sig  ved  fin  diplo- 
matisk Takt  og  havde  et  tiltalende  Fysiognomi,  hvis 
store,  klare  Øjne  mindede  om  Faderen  Andreas  Peter 
Bernstorf. 

Konferencen  mellem  Hertugen  og  Bernstorf  fandt 
Sted  i  det  saakaldte  grønne  Gemak  i  Slottets  sydlige 
Fløj.  I  dette  Værelse  opholdt  Hertugen  sig  gerne;  thi 
det  indeholdt  Malerier  og  Møbler,  der  havde  tilhørt 
hans  Moder,  den  pløenske  Prinsesse  Charlotte  Amalie, 
og  Erindringen  om  hende  var  ham  dyrebar. 

»Det  er  venligt  af  Dem,  Grev  Bernstorf,  at  De 
vilde  mødes  med  mig  her,«  sagde  Hertugen.  »De 
kommer  fra  Kronprinsen  og  Deres  Broder  i  Kiel?« 

»Deres  Durehlauchtighed  vil  tilgive,  at  jeg  har 
foreslaaet  at  træffe  sammen  med  Dem  her  i  Stedet  for 
at  begive  mig  til  Augustenborg.  Men  jeg  maa  vende 
tilbage  til  København  over  Snoghøj,  da  jeg  skal  over- 
levere Kammerherre  Fønss  paa  Hindsgavl  en  Skrivelse 
fra  Hs.  kgl.  Højhed.« 

»Her  i  denne  landlige  Ensomhed  kan  vi  ufor- 
styrret tale  sammen.  Greve.« 

De  to  Herrer  tog  derefter  Plads  og  nu  udspandt 
der  sig  en  Samtale,  under  hvilken  Hertugen  blev 
meget  animeret. 

>Jeg  har  fra  Deres  Broder  i  Kiel  modtaget  et  for- 
troligt Brev,«  sagde  Hertugen,  »der  har  bragt  mig  i 
daarligt  Humør,  da  det  indeholder  en  Trusel  mod 
mine  nedarvede  Rettigheder.« 

»Deres  Durchlauchtighed  sigter  vel  til  det,  der  er 
foregaaet  mellem  Fyrst  Talleyrand  og  Gesandten  i 
Paris,  Kammerherre  Dreyer?« 

♦Netop  I  Efter  hvad  Deres  Broder  meddeler  mig, 
har  Talleyrand  erklæret,  at  Kongen  nu,  da  det  tyske 
Rige  har  ophørt  at  eksistere,  skal  indlemme  Hertug- 
dømmet Holsten  i  Kongeriget  Danmark  som  slet  og 
ret  dansk  Provins.  Et  saadant  Skridt  vilde  Frankrig 
billige  og  stadfæste.* 

»Talleyrand  hævdede,«  sagde  Bernstorff,  at  »Dan- 
mark nu  kunde  gøre  med  Holsten,  hvad  det  vilde, 
eftersom  dette  var  blevet  dets  Ejendom.« 

»Napoleon  ønsker  med  andre  Ord,  at  Kongen 
skal  inkorporere  Holsten  i  Danmark,  og  hans  Ønske 
er,  som  bekendt,  enstydig  med  en  Befaling,  og  denne 
maa  adlydes.« 

Hertugen  ytrede  dette  med  skarp  Betoning. 

»Deres  Durchlauchtighed  frygter  for,  at  der  saa- 
ledes  vil  blive  slaaet  en  Streg  over  Deres  eventuelle 
Arveret  til  det  gottorpske  Holsten,  hvis  den  kongelige 
Mandslinie  skulde  uddø?« 

»Det  er  netop  min  Frygt,  og  hvad  kan  man  ikke 
vente  i  disse  lovløse  Tider,  da  nedarvede  dynastiske 
Rettigheder  paa  den  mest  hensynsløse  Maade  krænkes 

og  ophæves.  Efter  hvad  jeg  kan  forstaa  af  Deres 
Brev  skal  endog  Kronprinsen  være  stemt  for  en  In- 
korporation. Det  er  herom,  jeg  har  udbedt  mig  en 
nærmere  Forklaring.« 

»Og  den  er  jeg  kommen  for  at  give  Deres  Durch- 
lauchtighed!« 

»Jeg  er  meget  spændt  paa,  hvad  De  har  at  med- 
dele mig,  Grev  Bernstorf!« 

»Hvad  jeg  her  udtaler,  Deres  Durchlauchtighed, 
maa  betragtes  som  konfidentielt.  Sagen  vil  officielt 
blive  behandlet  i  Statsraadet,  og  der  vil  De  jo  selv  faa 
med  den  at  gøre.« 

*Hvad  her  siges,  betragter  vi  gensidigt  som  udtalt 
sub  rosa,  Hr.  Greve!« 

»Nu  vel!  Efter  det  tyske  Kejserriges  Opløsning,« 
ytrede  Bernstorf,  »betragter  Kronprinsen  ethvert  Baand 
mellem  Riget  og  Holsten  som  løst,  hvorfor  han  nu 
vil  inkorporere  Holsten  i  Danmark  og  udstrække  den 
danske  Kongelov  med  den  kvindelige  Arvefølge  til 
hint.« 

Denne  Udtalelse  gjorde  et  stærkt  Indtryk  paa  Her- 
tugen, der  med  dirrende  Stemme  spurgte: 

»Hvis  Raad    har  Kronprinsen  fulgt  i  denne  Sag?« 

»Han  har,  saa  vidt  jeg  ved,  konfereret  hyppigt 
med  Chefen  for  det  tyske  Kancelli,  Møsting,  og  med 
den  danske  Kancellipræsident  Kaas.« 

»Møsting!«  udbrød  Hertugen,  »det  undrer  mig, 
hvorimod  man  kan  vente  alt  af  en  étourdi  som  Kaas.« 

»Jeg  tør  ikke  sige,  hvem  der  af  disse  to  har  ud- 
øvet den  største  Indflydelse  paa  Hs.  kgl.  Højheds  Be- 
slutning,« sagde  Bernstorf. 

»Det  er  ogsaa  det  samme,«  svarede  Hertugen. 
»Beslutningen    lader    sig    fra    et  statsretligt  Synspunkt 

ikke  forsvare.  Det  tyske  Rige  er  faldet  for  fremmed 
Overmagt;  men  derfor  har  jeg  som  Kong  Kristian  den 
Førstes  Descendent  ikke  tabt  min  Arveret  til  Holsten, 
der  er  en  hellig  og  ukrænkelig  Ret.  Hvad  mener  De 
om  Spørgsmaalet?« 

»Jeg  har  Sympathi  for  denne  Opfattelse;  men  jeg 
kan  for  Øjeblikket  ikke  sige  noget  decideret  om  Stand- 
punktet,« svarede  Greven  diplomatisk 

>Min  Opfattelse  staar  i  denne  Sag  urokkelig  fast,« 
vedblev  Hertugen,  »og  dertil  kommer,  at  Udvidelsen  af 
Kongelovens  kvindelige  Arvefølge  til  Holsten  vil  være 
et  fjendtligt  Træk  mod  mig  og  min  Slægt.  I  det  got- 
torpske Holsten  gælder  kun  den  mandlige  Arvefølge, 
og  naar  altsaa  den  kongelige  Mandslinie  uddør  i  Konge- 
riget, er  Huset  Augustenborg  arveberettiget  til  hin  Del 
af  Holsten.« 

»Har  Deres  Durchlauchtighed  i  Sinde  at  foretage 
noget  Skridt  overfor  Kronprinsen,  hvis  han  realiserer 
sin  Beslutning?* 

>Jeg  formaar  jo  kun  at  gøre  Indsigelse,  og  en  be- 
stemt Protest  fra  min  Side  skal  ikke  udeblive.  Men 
lad  der  nu  først  foreligge  en  officiel  Regeringshandling.« 

Derpaa  skiltes  Hertugen  og  Grev  Joakim  Bernstorf, 
efter  at  de  først  havde  udvekslet  nogle  Ord  om  pri- 
vate Sager  og  Familieanliggender.  Sammenkomsten 
havde  hele  Tiden  haft  en  venskabelig  Karakter;  men 
Hertugen  var  dog  bleven  ilde  berørt  af,  at  Bernstorf 
ikke  aabent  og  ubetinget  havde  tiltraadt  hans  Stand- 
punkt, ifølge  hvilket  hans  Arveret  gjaldt  trods  det  tyske 
Riges  Opløsning. 

Greven  udførte  derefter  sit  Hverv  paa  Hindsgavl 
og  begav  sig  i  hurtige  Dagsrejser  tilbage  til  Køben- 
havn. 

Hertugen  fandt  Behag  i  Graastens  dejlige  Om- 
givelser og  befandt  sig  overordentlig  vel,  naar  han 
spadserede  i  Dyrehaven  med  de  skønne  Udsigtspunkter 
over  Noret.  Efter  Konferencen  med  Bernstorf,  der 
havde  bragt  hans  Sind  i  stærk  Ophidselse,  trængte  han 
til  landlig  Ro,  og  den  nød  han  i  fuldt  Maal  her.  Hans 
Sekretær,  der  manøvrerede  ypperligt  med  en  Sejlbaad, 
bevægede  Hertugen  til  et  Par  Sejlture  paa  Nybøl  Nor. 
Den  ene  af  disse  gik  til  Skodsbøl  Skov,  hvor  Hertugen 
steg  i  Land  og  dvælede  en  halv  Times  Tid  under  en 
stor  Bøg,  i  hvis  Stamme  hans  Fader  havde  indskaaret 
sit  Navns  Initialer.  Slige  Minder  gjorde  altid  et  dybt 
Indtryk  paa  Hertugens  reflekterende  Natur. 

Efter  Tilbagekomsten  til  Augustenborg  udtalte 
Hertugen  sig  til  sin  Gemalinde  og  Søsteren  om  Konfe- 
rencen paa  Graasten  Slot.  Han  skjulte  ikke  sine  Be- 
kymringer og  udtalte  sig  med  Bitterhed  om  Kron- 
prinsen. Hertuginden  talte  beroligende  til  ham  og  bad 
ham  om  ikke  at  dømme  hendes  Broder  strengt,  før 
der  forelaa  officielle  Kendsgerninger.  Søsteren  opfor- 
drede ham  til  det  samme.  Hun  erklærede,  at  hele 
Sagen  vistnok  endnu  var  svævende.  Hun  havde  nem- 
lig fra  sin  Veninde  i  København,  Grevinde  Kristian 
Rantzau,  faaet  et  Brev,  hvori  denne  meddelte,  at  hen- 
des Ægtefælle,  Deputeret  i  det  tyske  Kancelli,  i  den 
sidste  Uge  havde  været  mere  optagen  end  nogensinde. 
Han  havde  hverken  Ro  Dag  eller  Nat.  Han  havde 
paatænkt  en  Rejse  til  Slesvig  med  hende  og  under 
den  en  Visit  paa  Augustenborg;  men  foreløbig  blev 
der  intet  deraf.  Af  enkelte  Ytringer,  der  var  und- 
slupne Rantzau,  havde  Grevinden  kunnet  gætte,  at  de 
holstenske  Affærer  var  paa  Bane. 

Hertug  Frederik  Kristian    var    fast   bestemt  paa  at 

værne  om  sin  Linies  Arveret  og  vilde  derior  alvorligt 
protestere  mod  Indførelsen  af  den  danske  Kongelovs 
kvindelige  Arvefølge  i  hans  eventuelle  Part  af  Holsten. 
Han  lod  sig  ikke  drive  bort  fra  dette  Standpunkt. 

»Jeg  skal,«  sagde  han  til  sig  selv,  »i  Overens- 
stemmelse med  min  Gemalindes  og  min  Søsters  Op- 
fordring bestræbe  mig  for  at  være  svaviter  in  modo  i 
mine  Udtalelser  til  Kronprinsen,  men  kun  for  at  stille 
mig  mere  fortiter  in  re.« 

Med  dette  Fortsæt  rejste  Hs.  Durchlauchtighed  til 
Statsraadsmøde  i  København.  Vejret  var  smukt  og 
holdt  sig  de  følgende  Dage.  Vinden  var  vedblivende 
gunstig,  saa  Farten  først  fra  Fyenshav  til  Bøiden  og 
derefter  fra  Nyborg  til  Korsør  forløb  gunstigt  og  be- 
hageligt. 

Under  Opholdet  i  Sorø,  medens  der  skiftedes 
Heste,  indfandt  Direktøren  for  Akademiet,  Amtmand 
Stemann,  sig  tilfældigt.  Hertugen  rettede  nogle  Spørgs- 
maal  til  ham  angaaende  Virksomheden  paa  Akademiet. 
Stemann  erkyndigede  sig  om  Hds.  kgl.  Højhed  Hertug- 
indens Befindende. 

Hertugen  ankom  om  Aftenen  til  sit  Palais  i  Bred- 
gade, hvor  alt  var  i  Stand  til  hans  Modtagelse.  Han 
skrev  et  Par  Billetter  henholdsvis  til  Bibliothekar 
Moldenhawer  og  til  Ove  Malling  og  gav  Sekretæren 
Ordre  til  at  besørge  dem  til  Adressaterne.  Derpaa 
satte  Hs.  Durchlauchtighed  sig  til  Aftensbordet  og  spiste 
efter  Rejsens  Anstrengelser  med  god  Appetit.  Han 
lod  efter  endt  Souper  Portneren  kalde  for  at  høre  om 
det  sidste  Bynyt.  Det  var  Hertugens  gamle  Vane,  og 
Portnerens  grovkornede  Fortællinger  var  ham  en  aande- 
lig  Rekreation,  naar  han  havde  haft  Ærgrelser.  Port- 
neren fortalte  om  de  Forlovelser,  Bryllupper  og  Barsler, 

der  havde  fundet  Sted  i  Kvarterets  fine  Kredse  i  den 
sidste  Maaned.  Han  gav  en  Skandalehistorie  til  Bedste 
om  en  af  Stadens  mest  ansete  Grosserere,  der  var 
rejst  til  Badet  ved  Travemunde  med  en  bekendt  Ballet- 
danserinde, men  havde  fortalt  sin  Kone,  at  han  gjorde 
en  vigtig  Forretningsrejse.  Endelig  berettede  Port- 
neren, hvad  han  havde  hørt  om  et  Aftenselskab  paa 
Sorgenfri  hos  Prinsesse  Juliane  Charlotte.  Den  fjorten- 
aarige  Prins  Ferdinand  havde  gjort  Lykke  ved  sine 
Kortkunster  og  den  morsomme  Maade,  hvorpaa  han 
efterlignede  de  tyske  Taskenspilleres  Jargon.  Selskabet 
havde  sluttet  med  en  Dans,  under  hvilken  den  smukke 
Prinsesse  Charlotte  var  bleven  feteret  paa  enhver 
Maade  af  de  tilstedeværende  Officerer. 

Den  følgende  Formiddag  kørte  Hertugen  i  en 
kongelig  Ekvipage  til  Frederiksberg  Slot  for  at  gøre 
Svigerfaderen,  Kong  Kristian  den  Syvende,  sin  Opvart- 
ning. Monarken  havde  sine  Værelser  i  Slottets  østlige 
Fløj,  anden  Etage,  fra  hvis  Vinduer  der  var  aaben 
Udsigt  over  København  og  Øresundet.  Her  kunde 
han  sidde  timevis  og  lade  Blikket  følge  de  forbifarende 
Skibe  langt  ude  i  Horizonten.  For  hvert  Fartøj,  der 
viste  sig,  havde  han  en  Bemærkning  enten  paa  Fransk 
eller  paa  Engelsk;  men  han  udtalte  den  mumlende, 
saa  Omgivelserne  ikke  kunde  finde  Mening  i,  hvad 
han  sagde.  Kun  en  enkelt  Gang,  da  en  engelsk  Fre- 
gat gled  forbi,  hørte  Kammertjeneren  ham  tydeligt 
udbryde:  >My  dearMaud!«  hvorefter  han  sank  tilbage 
i  Stolen  og  ytrede  med  et  Suk:  »Ungliicklicher  Graf!« 
Han  fik  Taarer  i  Øjnene.  Det  var  mørke  Minder,  der 
steg  op  i  hans  tilslørede  Bevidsthed;  det  var  Skyggen 
fra  hin  Januarnat  for  fire  og  tredive  Aar  siden,  der 
viste  sig  for  hans  sløvede  Tankeblik. 

Hertugen  blev  meldt,  og  Kongen  erklærede  sig 
rede  til  at  modtage  ham.  Da  han  traadte  ind  i  Ge- 
makket, blev  han  forundret  over  at  se  Kongen  siddende 
i  en  Lænestol  med  Hovedet  støttet  til  højre  Haand 
og  med  lukkede  Øjne.  Hertugen  blev  staaende  nogen 
Tid  tavs.     Derpaa  udbrød  han: 

»Deres  Majestæt,    min  kære  Svigerfader!« 

Han  fik  ikke  sagt  mere;  thi  Kongen  aabnede  nu 
Øjnene,  saa  stift  paa  ham  og  foer  forfærdet  sammen. 
Derpaa  rettede  han  sig  og  sagde:  »Er  det  Dig,  Frede- 
rik! Du  kommer  saa  overraskende,  jeg  havde  slet 
ikke  ventet  Dig!« 

Hs.  Majestæt  havde  fuldstændig  glemt,  at  Hertugen 
var  bleven  meldt  nogle  Minutter  forinden. 

Denne  tog  Situationen  fint  og  forstaaende.  »Sviger- 
fader tilgiver  mig  nok  min  Overrumpling  !«  Han  buk- 
kede dybt. 

Kongen  smilte  og  rakte  ham  Haanden. 

»Hvorledes  har  Hertuginden  det?  Lider  hun  endnu 
af  Kongestioner?  Rider  hun  regelmæssigt  en  Tur 
hver  Dag?< 

Disse  Spørgsmaal  fulgte  saa  hurtigt  efter  hinanden, 
at  Hertugen  ikke  fik  Tid  til  at  besvare  dem  enkeltvis. 

»Hertuginden  befinder  sig  særdeles  vel.  Jeg  brin- 
ger Dem  en  hjertelig  Hilsen  fra  hende  og  den  lille 
Karoline  Amalie.« 

»Min  Datterdatter,«  udbrød  Kongen;  der  kom  Liv  i 
hans  Øje  og  Klang  i  hans  Stemme.  »Hvor  hun  er 
smuk!  Hun  vil  ikke  komme  til  at  staa  tilbage  for 
Hertuginden  af  Devonshire,  hvem  jeg  saa  i  London, 
da  hun  var  en  lille  Pige.  Jeg  har  en  Souvenir  til 
hende.« 

Kristian    den  Syvende    aabnede    et  lille  Ibenholts- 

skrin,  der  stod  paa  Bordet  ved  Siden  af  ham,  og  frem- 
tog en  Guldbroche,  hvori  en  Diamant  funklede. 

»Den  har  tilhørt  min  Moder,«  sagde  Hs.  Majestæt, 
idet  han  rakte  Hertugen  den.  »Fra  Kongen  til  Prinsesse 
Karoline  Amalie,«  tilføjede  han. 

Disse  Ord  blev  udtalte  med  en  Værdighed  og  en 
Varme,  der  bragte  Hertugen  til  at  glemme  Sviger- 
faderens lidende  Tilstand. 

Men  et  Øjeblik  efter  faldt  Kongen  sammen,  sank 
tilbage  i  Stolen  og  ytrede  med  svag  Stemme: 

»Hertugen  kunde  vist  have  godt  af  at  forfriske  sig 
i  Søndermarkens  Bassin!«   Derefter  lukkede  han  Øjnene. 

»Hs.  Durchlauchtighed  trak  sig  tilbage  med  lyd- 
løse Skridt.  »Et  sørgeligt  Fantom  paa  Tronen,«  sagde 
han  ved  selv. 

Efter  at  Hertugen  var  vendt  tilbage  til  Palaiet  i 
Bredgade,  skrev  han  et  Brev  til  sin  Gemalinde,  i 
hvilket  han  fortalte  hende  om  Audiensen  hos  Kongen 
og  skildrede  dennes  Tilstand.  Det  var  en  Aftale 
mellem  Hertugparret,  at  hver  Gang  den  ene  af  dem 
kom  til  København,  skulde  der  saa  snart  som  muligt 
sendes  den  anden  Meddelelse  om  Hs.  Majestæts  Be- 
findende. Hertuginde  Louise  Augusta  bevarede  i  sit 
Ægteskab  en  varm  datterlig  Hengivenhed  for  sin 
ulykkelige  Fader,  og  intet  glædede  hende  mere,  end 
naar  hun  en  Gang  imellem  i  hans  Øjne  kunde  se  et 
Glimt  af  den  spillende  Aand,  der  forhen  havde  været 
karakteristisk  for  ham.  Skønt  Kristian  den  Syvende 
nu  i  intellektuel  Henseende  var  et  Vrag,  saa  viste 
Svigersønnen  dog  i  sin  Holdning  og  Optræden  overfor 
ham  en  Opmærksomhed  og  en  Pietet,  der  stod  i  en 
velgørende  Modsætning  til  den  Hensynsløshed,  Hof- 
personalet   lagde    for    Dagen    i    sit    Forhold    til    hr.m. 

Hertug  Frederik  Kristian  havde  først  selv  kunnet  danne 
sig  en  klar  Dom  om  sin  Svigerfader,  da  denne  for- 
længst var  bleven  fysisk  og  psykisk  nedbrudt.  Men 
han  havde  hørt  de  i  de  Schimmelmannske  og  Bern- 
storffske Kredse  verserende  Fortællinger  om  den  Be- 
undring, Kongens  aandfulde  Svar  havde  vakt  ved  Hof- 
ferne i  Versailles  og  St.  James  1768,  og  af  disse  Be- 
retninger fremgik,  at  han  oprindelig  havde  været 
udrustet  med  Vid  og  Lune.  Dette  Afsnit  af  Kongens 
Liv  havde  Svigersønnen  særlig  Interesse  for,  og  Mindet 
derom  blev  altid  levende,  naar  han  kom  i  Berøring 
med  Svigerfaderen.  Det  er  Forklaringen  af,  at  Her- 
tugen altid  viste  Kongen  Ærbødighed  og  behandlede 
ham  med  fin  Takt,  hvor  bizarre  hans  Udtalelser  end 
kunde  være. 

I  Løbet  af  Dagen  indfandt  flere  Herrer  sig  for  at 
hilse  paa  Hertugen  og  gøre  ham  deres  Opvartning. 
Blandt  disse  var  Statsministrene  Kristian  Reventlow  og 
Ernst  Schimmelmann ,  Direktøren  for  Udenrigsmini- 
steriet Joakim  Bernstorf,  og  den  Deputerede  i  det  tyske 
Kancelli,  Grev  Rantzau.  Personlig  stod  Hertugen  paa 
en  god  Fod  med  dem  alle ;  dog  var  Forholdet  mellem 
ham  og  Reventlow  noget  køligt. 

Som  en  Følge  af  den  Konference,  Hs.  Durch- 
lauchtighed  havde  haft  med  Grev  Bernstorf  paa  Graa- 
sten,  ønskede  han  først  og  fremmest  at  vide,  hvor- 
ledes det  stod  sig  med  det  holstenske  Spørgsmaal. 
Grev  Rantzau  satte  ham  ind  i  de  Forhandlinger,  der  i 
den  sidste  Tid  var  ført  mellem  Kronprinsen  i  Kiel  og 
det  tyske  Kancelli  i  København.  Hertugen  stiftede 
Bekendtskab  med  et  Brev,  som  Hs.  kgl.  Højhed  havde 
skrevet  til  Statsraadet.  Deri  tilkendegav  han,  at  han 
som  en  Følge  af  det  tyske  Kejserriges  Opløsning  vilde 

inkorporere  Holsten  i  Danmark  uden  nogen  som  helst 
Betingelse.  Sligt  gjorde  det  stærkeste  Indtryk  paa  Her- 
tugen, der  fra  Konferencen  paa  Graasten  mindedes, 
hvad  Kronprinsen  egentlig  tilsigtede.  Fremdeles  fore- 
lagde Rantzau  Hs.  Durchlautighed  Kancelliets  Udkast 
til  et  Indlemmelsespatent.  Hertugen  læste  det  efter- 
tænksomt igennem;  men  skønt  han  ikke  gjorde  nogen 
Bemærkning,  tydede  hans  Blik  og  Mine  paa,  at  Akt- 
stykket afficerede  ham  stærkt.  Det  indeholdt  nemlig 
ingen  Antydning  af,  at  Holstens  Indlemmelse  i  det 
danske  Rige  skete  med  et  Forbehold  af  Agnaternes 
Arveret.  Denne  Undladelse  stemte  Hertugen  bittert 
mod  det  foreliggende  Dokument. 

Saaledes  indfandt  han  sig  i  en  mørk  Stemning  i 
det  Statsraadsmøde,  hvor  der  skulde  forhandles  om 
det  tyske  Kancellis  Udkast  til  Indlemmelsespatentet. 
Han  havde  forud  indtaget  sit  Standpunkt  og  gjort  alt, 
hvad  han  agtede  at  forebringe,  færdigt. 

Statsministrene  Reventlow  og  Schimmelmann  kunde 
læse  paa  Hertugens  Fysiognomi,  at  han  befandt  sig  i 
indre  Ophidselse,  og  de  fulgte  med  spændt  Opmærk- 
somhed den  mindste  af  hans  Bevægelser.  Et  Optrin 
fulgte  nu,  kort  og  effektfuldt. 

Hertugen  oplæste  først  Kronprinsens  Skrivelse  til 
Statsraadet.  Hans  Stemme  dirrede,  da  han  kom  til 
Udtrykket  om  Holstens  ubetingede  Indlemmelse  i  Dan- 
mark. Han  indlod  sig  derefter  ikke  paa  en  Diskussion 
om  Kancelliets  Udkast,  men  nedlagde  straks  en  Protest 
mod  Holstens  paatænkte  Indlemmelse,  saaledes  som 
den  her  foresloges,  eftersom  han  og  hans  Families 
Arveret  til  gottorpske  Del  af  Hertugdømmet,  der  ind- 
traadte  ved  Mandsliniens  Uddøen,  ikke  var  udtrykkeligt 
reserveret. 

ThorsMe:    Interiører.  6 

Hs.  Durchlauchtighed  forlod  derefter  skyndsomt 
i  en  ophidset  Sindstilstand  Statsraadet.  Reventlow  og 
Schimmelmann,  der  havde  rejst  sig,  saa  med  forbavsede 
Blikke  efter  ham. 

Forhandlingen  genoptoges.  Kancelliets  Udkast 
med  en  Betænkning  fra  Statsraadet  afsendtes  til  Kron- 
prinsen i  Kiel. 

Om  Eftermiddagen  modtog  Hertugen  Grev  Rantzau, 
til  hvem  han  følte  stor  Tillid.  Som  Deputeret  i  det 
tyske  Kancelli  var  Greven  just  inde  i  den  her  forelig- 
gende Sags  Enkeltheder;  som  holstensk  Adelsmand  og 
Godsejer  følte  han  særlig  Interesse  for  den.  Han  havde 
efter  Hertugens  udtrykkelige  Opfordring  indfundet  sig 
i  Statsraadsmødet  om  Formiddagen  og  været  Vidne  til 
det  omtalte  Optrin.  Rantzau  var  en  fri,  hensynsfuld 
Natur  med  en  sjelden  Selvbeherskelse,  der  aldrig  svig- 
tede ham  i  de  forskellige  Forhold. 

Ved  Synet  af  Rantzau  kom  Hertugen  atter  til  at 
tænke  paa,  hvad  der  nylig  var  sket,  og  hans  Sind 
bragtes  i  stærk  Bevægelse.  Han  opfordrede  Greven 
til  at  tage  Plads  og  satte  sig  selv  lige  overfor  ham. 

»Jeg  var  maaske  for  hidsig  i  min  Optræden?« 
sagde  Hertugen. 

»Deres  Durchlauchtighed  var,  for  at  bruge  et 
Udtryk,  Bernstorf  for  en  Times  Tid  siden  har  anvendt, 
i  den  >violenteste  Agitation.« 

»Nuvel I  men  Kronprinsen  vil  jo  lade  Holsten  gaa 
saaledes  op  i  Danmark,  at  der  bliver  slaaet  en  Streg 
over  de  holstenske  Agnaters  Arveret.  Men  det  vil  jeg 
ikke  finde  mig  i.  Min  Pligt  overfor  min  Familie  og 
mine  Efterkommere  kan  jeg  ikke  tilsidesætte.« 

»Har    Hs.    kgl.    Højhed    virkelig    de    Intentioner, 

Deres    Durchlauchtighed    her    tillægger    ham,    antager 
jeg  dog,  at  han  vil  modificere  dem.« 

»Det  haaber  jeg,«  udbrød  Hertugen,  »i  modsat  Fald 
nedlægger  jeg  mine  Embeder  og  tager  Ophold  i  Ud- 
landet, hvorfra  jeg  højtideligt  vil  protestere  mod  Kræn- 
kelsen af  mit  Hus'es  Rettigheder.« 

»Deres  Durchlauchtighed  vil  sikkert  ikke  blive 
dreven  til  det  yderste,«  sagde  Rantzau. 

»Jeg  frygter  endog  for,«  ytrede  Hertugen,  »at  Hol- 
stens Stilling  som  souverænt  Hertugdømme  er  truet. 
Man  vil  i  judiciel  og  administrativ  Henseende  egalisere 
Holsten  med  Danmark.« 

»Tanken  er  mig  bekendt,«  replicerede  Rantzau. 
»Det  er  en  vild  Idé,  der  nok  er  udgaaet  fra  Kammer- 
herre Møsting,  min  egen  Kancellichef. 

Rantzau  lo  højt. 

Hertugen  betragtede  ham  med  et  alvorsfuldt  Blik. 

»Jeg  skal  nu  skrive  til  Hs.  kgl.  Højhed,  og  jeg  vil 
hverken  skjule  min  Optræden  eller  mine  Bekymringer. 

Snart  forlader  jeg  København;  men  forinden  :  »Paa 
Gensyn!« 

Hs.  Durchlauchtighed  rakte  Grev  Rantzau  Haanden 
til  Afsked. 

Hertugen,  der  under  Paavirkning  af  Rant/aus  Per- 
sonlighed var  bleven  rolig,  satte  sig  nu  i  en  magelig 
Fauteuil  for  at  tage  sig  et  Hvil.  Derefter  vilde  han 
skrive  Brevet  til  Kronprinsen.  Men  næppe  havde  han 
sat  sig,  før  hans  Sekretær  meldte  den  preussiske  Ge- 
sandt, Baron  Senft  von  Pilsach. 

Hertugen  modtog  Gesandten  i  Palæets  store  Au- 
diensgemak; Baronen  var  kaldt  tilbage  fra  sin  diplo- 
matiske Post,  men  før  sin  Bortrejse  vilde  han  hilse 
paa  Hs.  Durchlauchtighed. 

b* 

»I  ti  Aar  har  Deres  Exeellence  nu  været  akkre- 
diteret her  ved  Hoffet,«  sagde  Hertugen.  »De  er  for- 
trolig med  Rigets  statsretlige  Forhold,  og  det  er  be- 
klageligt, at  vi  maa  give  Afkald  paa  Dem  netop  nu, 
da  den  politiske  Situation  i  Tyskland  kan  blive  yderst 
vanskelig.« 

»Jeg  forlader  kun  nødig  denne  Post,  paa  hvilken 
jeg  har  befundet  mig  saa  vel;  men  jeg  maa  jo  bøje 
mig  for  min  Regerings  Vilje.  Endnu  er  der  ikke  taget 
definitiv  Beslutning  om,  hvorhen  jeg  skal  sendes.  Ingen 
diplomatisk  Stilling  bliver  imidlertid  let,  eftersom  Preus- 
sen sikkert  gaar  en  alvorlig  Krise  i  Møde.« 

»Men  Kabinettet  i  Berlin,«  indvendte  Hertugen, 
»har  jo  allieret  sig  med  Napoleon,  og  denne  under- 
handler med  England  om  Fred.  De  politiske  Udsigter 
i  Europa  tegner  da  til  at  blive  lyse.« 

»Trods  Alliancen,«  svarede  Gesandten,  »vil  Napo- 
leon købe  hin  Fred  med  vor  Ydmygelse,  idet  han  lige- 
frem vil  tage  Hannover  fra  os.  Men  en  saadan  Kræn- 
kelse fører  til  Krig.« 

Denne  Udtalelse  gjorde  et  dybt  Indtryk  paa  Her- 
tugen. »Saa  gaar  Deres  Fædreland  altsaa  en  mørk 
Situation  i  Møde,«  ytrede  han. 

Baron  Senft  von  Pilsach  trak  paa  Skuldren.  — 
Han  takkede  Hs.  Durchlauchtighed  for  al  den  Opmærk- 
somhed, han  stadig  havde  mødt  fra  dennes  Side.  Han 
haabede,  at  Hertugen  vilde  overføre  de  samme  Følel- 
ser paa  hans  Efterfølger:  Geheimelegationsraad  Cæsar. 

Dermed  var  Audiensen  til  Ende. 

Hertugen  begav  sig  tilbage  til  sit  Arbejdskabinet, 
hvor  han  skrev  et  udførligt  Brev  til  Kronprinsen. 
Han  fremstillede  i  dette  kort  sin  Optræden  i  Statsraadet 
og    udtalte  som   sin  bestemte  Overbevisning,    at  Hol- 

stens  Stilling  som  souverænt  Hertugdømme  burde  ud- 
trykkelig betones  i  Indlemmelsespatentet.  Brevet  var 
aftattet  i  ærbødige  Vendinger;  men  det  var  køligt  i 
sin  Tone. 

Idet  Hertugen  forseglede  sin  Skrivelse,  tænkte  han 
tilbage  paa,  hvad  den  preussiske  Gesandt  havde  sagt 
om  den  europæiske  Situation.  »Der  trækker  Uvejrs- 
skyer op  i  den  europæiske  Synskreds,«  sagde  han  til 
sig  selv,  »under  slige  Forhold  vil  det  ikke  være  klogt, 
at  jeg  stiller  Sagen  med  Kronprinsen  paa  Spidsen.« 

Den  følgende  Uge  aflagde  Hertugen  Besøg  i 
Hellebæk  hos  Schimmelmann.  I  den  omliggende  Skov 
ved  Sundets  Bred  befandt  han  sig  vel.  Hertil  kom 
Grev  Schimmelmanns  aandfulde  Underholdning  og  den 
Elskværdighed,  hans  Hustru  Charlotte,  en  født  Schu- 
bart,  udfoldede  som  Værtinde.  Opholdet  her  beteg- 
nede Hertugen  selv  som  en  Idyl,  hvad  det  ogsaa  var 
i  Sammenligning  med  de  foregaaende  Dages  Ophid- 
selse. 

Imidlertid  havde  Kronprinsen  i  Kiel  modtaget 
Hertugens  Brev.  Fremstillingen  af,  hvad  der  var  sket 
i  Statsraadet,  Hertugens  Protest  og  Reservation  vakte 
hans  Vrede,  der,  jo  mere  han  tænkte  over  Sagen,  steg 
til  Harme.  Mindst  af  alt  kunde  Hs.  kgl.  Højhed  finde 
sig  i  Indvendinger  mod  hans  uindskrænkede  Vilje, 
naar  slige  kom  fra  Medlemmer  af  selve  Kongehuset: 

Kronprinsen  bevarede  en  tilsyneladende  Ro  over- 
for Grev  Kristian  Bernstorf  og  Geheimeraad  Møsting; 
men  i  Samtaler  med  Kronprinsesse  Marie  gav  han  sine 
Følelser  Luft. 

»Min  Svoger.«  sagde  han  forbitret  til  hende,  »er 
trods  alle  sine  patriotiske  Forsikringer  opfyldt  at  Had 
mod  det  danske  Kongehus.« 

»Det  er  Arven,  som  Augustenborgerne  har  mod- 
taget fra  Huset  Gottorp,«  svarede  Kronprinsessen. 

Kronprinsen  fortsatte  med  flammende  Blik:  »Som 
Mand  og  Soldat  sværger  jeg,  at  enhver  fædrelands- 
fjendsk  Ytring  skal  blive  ham  gengældt!«  Han  lagde 
Armene  overkors  og  gik  med  hurtige  Skridt  frem  og 
tilbage  paa  Gulvet. 

I  disse  Dage  ankom  til  Slottet  i  Kiel  Gesandten  i 
Paris,  Kammerherre  Dreyer,  og  den  danske  Chargé 
d'affaires  ved  Hoffet  i  Berlin,  Baron  Charles  Selby. 
Kronprinsen  og  Udenrigsminister  Bernstorf  havde  en 
lang  Konference  med  dem  i  det  saakaldte  gottorpske 
Gemak,  hvor  den  russiske  Storfyrst  Poul  i  sin  Tid 
havde  underskrevet  Mageskiftekontrakten  med  Danmark. 
Paa  Væggen  hang  et  Portrætmaleri  af  Hs.  kejserlige 
Højhed  i  Legemsstørrelse. 

Baade  Dreyer  og  Selby  var  af  den  Overbevisning, 
at  en  Krig  mellem  Preussen  og  Frankrig  var  uund- 
gaaelig,  og  den  stod  efter  deres  Mening  lige  for  Døren. 
Kammerherre  Dreyer  motiverede  sin  Opfattelse  af 
Situationen  ved  konfidentielle  Udtalelser  af  den  preus- 
siske Gesandt  i  Berlin,  Marquis  Luchesini,  og  ved 
Ytringer  af  Udenrigsministeren,  Fyrst  Talleyrand. 

»Kampen  mellem  Napoleon  og  Frederik  den  Stores 
Stat  vil  blive  gigantisk!«  udbrød  Kronprinsen.  »Den 
vil  maaske  komme  til  at  rase  lige  ved  vor  Grænse,  og 
vi  maa  derfor  i  Tide  træffe  militære  Forholdsregler  til 
vor  Neutralitets  Beskyttelse.« 

Konferencens  Medlemmer  tiltraadte  Hs.  kgl.  Høj- 
heds Opfattelse  og  fandt  det  paatænkte  Skridt  højst 
betimeligt. 

Militærforanstaltningerne  lagde  fra  dette  Øjeblik 
stærkt  Beslag  paa  Kronprinsens  Opmærksomhed  og  lod 

hans  Interesse   for  Indlemmelsespatentet  træde  noget  i 
Baggrunden. 

Han  gennemgik  sammen  med  Grev  Kristian  Bern- 
storf  det  tyske  Kancellis  Udkast  og  Statsraadets  Ind- 
stillinger. 

»Mener  Deres  kgl.  Højhed,  at  en  neutral  Deklara- 
tion om  Holstens  fremtidige  Stilling  i  Riget  just  vilde 
være  heldig  under  den  nuværende  Situation  i  Europa?« 
spurgte  Grev  Bernstorf.  —  »Mulig  kan  denne  hidføre 
Forviklinger  for  Danmark,  men  disse  vilde  blive  endnu 
føleligere,  hvis  den  gottorpske  Linie  i  Rusland  og  Au- 
gustenborgerne  skulde  komme  med  Protester.« 

Kronprinsen  overvejede  i  nogen  Tid,  hvad  Bern- 
storf havde  sagt.  Derpaa  tog  han  til  Orde:  »Mit  Stand- 
punkt kender  De;  det  er  urokkeligt.  Af  Opportunitets- 
grunde  akcepterer  jeg  imidlertid  Deres  Forslag.« 

Den  9.  September  1806  udstedtes  med  Kong  Kri- 
stian den  Syvendes  Underskrift  et  Patent,  hvori  er- 
klæredes, at  Hertugdømmet  Holsten  som  en  Følge  af 
det  tyske  Kejserriges  Opløsning  herefter  skulde  være 
forbundet  med  det  danske  Monarki  som  en  fuldkommen 
uadskillelig  Del  af  samme  og  underlagt  den  kongelige 
Enevælde. 

Med  Spænding  imødesaa  Hertugen  Indlemmelses- 
patentet.  Da  han  fik  det,  blev  han  beroliget.  Holsten 
erklæredes  vel  ikke  deri  for  et  souverænt  Hertug- 
dømme, men  det  stred  heller  ikke  i  sin  Affattelse 
mod  de  holstenske  Agnaters  Rettigheder.  For  saa  vidt 
følte  Hs.  Durchlauchtighed  sig  lettet.  Men  han  havde 
alligevel  tabt  Troen  paa  Kronprinsen,  der  stod  for 
ham  som  en  hemmelig  Fjende  af  Huset  Holsten.  Her- 
tugen vilde  helst  opgive  sit  Sæde  i  Statsraadet,  forlade 
København    for    bestandig  og  trække  sig  tilbage  til  sit 


Herresæde   paa  Als.     Der  vilde  han  hellige  sig  Privat- 
livets Fred  og  sysle  med  litterære  Arbejder. 

Opfyldt  af  disse  Tanker  tiltraadte  han  Rejsen  til 
Hjemmet,  men  besluttede  undervejs  at  aflægge  et  Be- 
søg paa  Gisselfeldt  adelige  Jomfrukloster,  for  hvilket 
hans  Slægtning,  Grev  Sofus  Danneskjold  Samsø,  var 
Overdirektør.  Gisselfeldt,  der  ligger  i  en  smuk,  skov- 
rig Egn  mellem  Køge  og  Næstved,  hører  til  de  Punkter 
i  Sjælland,  der  er  rigt  paa  historiske  Minder.  Det  er 
stiftet  af  Grev  Kristian  Gyldenløve,  Kristian  den  Femtes 
Søn,  der  hørte  til  Datidens  navnkundige  Krigere.  Som 
Chef  for  Regimentet  »Royal  Danoisc  deltog  han  med 
Bravour  i  Ludvig  den  Fjortendes  Krige  og  var  i  Paris 
Genstand  for  den  store  Konges  Anerkendelse  Rygtet 
om  sligt  spredtes  den  Gang  vidt  og  bredt  af  Fama. 

Kristian  Gyldenløves  Datter  ægtede  Hertug  Kri- 
stian August  af  Augustenborg  og  var  vor  Hertugs 
Bedstemoder  og  Grev  Sofus  Danneskjolds  Grandtante. 
Dette  Familiebaand  bevirkede,  at  Opholdet  paa  Gissel- 
feldt havde  noget  særligt  tiltalende  for  Hertug  Frede- 
rik Kristian,  der  her  ligesom  .  befandt  sig  ved  en 
hjemlig  Arne. 

Naar  Hertugen  var  Gæst  paa  Gisselfeldt,  plejede 
han  at  gaa  lange  Spadsereture  i  Hæsede  Skov  sammen 
med  Grev  Danneskjold.  Blandt  de  høje  Ege  og  Bøge, 
der  udmærkede  sig  ved  deres  slanke  Vækst  og  mægtige 
Kroner,  eller  mellem  de  bregnebevoksede  Bakker,  fik 
de  sig  mangen  interessant  Samtale,  der  enten  drejede 
sig  om  Landsbyskolevæsenet  eller  om  Sognets  Sam- 
færdselsmidler, thi  Greven  var  lige  saa  fuldt  som  Her- 
tugen inde  i  alle  de  social-økonomiske  Spørgsmaal,  der 
var  et  Hovedemne  i  den  saakaldte  Oplysningsliteratur. 
Ofte    plejede  Hertugen    at    sidde  i  den  gamle  Kloster- 

have  under  et  Asketræ,  der  var  omslynget  af  en 
Kæmpe- Vedbend,  og  her  spøgede  han  tit  med  Grevens 
Datter,  den  lille  Komtesse  Louise.  Han  anede  ikke, 
at  hun  en  Gang  skulde  blive  hans  Søns  Hustru. 

Fra  Gisselfeldt  tog  Hertugen  over  Ringsted  til 
Korsør.  Han  gik  med  Postjagten  herfra  over  til  Ny- 
borg og  havde  en  heldig  Overfart.  Blandt  Passagererne 
udbad  Grev  Preben  Bille  Brahe  til  Hvedholm  sig  Til- 
ladelse til  at  maatte  hilse  paa  Hs.  Durchlauchtighed. 
Greven  kunde  bringe  Hertugen  en  Hilsen  fra  Augusten- 
borg; thi  han  havde  for  en  Uge  siden  under  Tilbage- 
rejsen fra  Slesvig  gjort  Hds.  kgl.  Højhed  Hertuginden 
og  Prinsesse  Louise  sin  Opvartning. 

Paa  Postgaarden  i  Nyborg  traf  Hertugen  sammen 
med  Chefen  for  det  tyske  Kancelli,  Kammerherre 
Møsting,  der  var  paa  Rejse  til  København.  Det  var 
ikke  noget  behageligt  Møde  for  Hs.  Durchlauchtighed; 
thi  Møsting  havde  i  Spørgsmaalet  om  Indlemmelses- 
patentet  stillet  sig  fuldstændig  paa  Kronprinsens  Side, 
og  vist  sig  villig  til  at  offre  de  holstenske  Agnaters 
Rettigheder.  Dette  vidste  Hertugen  jo  gennem  sine 
Samtaler  med  Bernstorf  og  Rantzau,  og  Møsting  var 
derfor  bleven  ham  en  antipatisk  Personlighed. 

Hs.  Excellence  Møsting  hilste  ærbødigt  paa  Her- 
tugen, der  besvarede  Hilsenen  med  en  vis  Kulde,  idet 
han  bemærkede,  at  Kancellipræsidenten  jo  vist  havde 
haft  en  meget  anstrengende  Tid  i  Løbet  af  de  sidste 
Uger. 

»Endelig  fik  vi  da  Patentet  angaaende  Holstens 
Indlemmelse  færdigt,«  sagde  Møsting  og  saa  med  et 
lurende  Blik  paa  Hertugen,  hvis  Holdning  i  hele  denne 
Sag  han  kendte. 

»Patentet  er  ikke  blevet  noget  adækvat  Udtryk  for 

Hs.  kgl.  Højheds  Intentioner,«  bemærkede  Hertugen, 
og  han  har  i  dette  Spørgsmaal  lyttet  til  Raadgivere, 
der  ikke  har  haft  nogen  heldig  Indflydelse  paa  ham,« 
tilføjede  han  i  en  heftig  Tone. 

»Møsting  følte  instinktivt,  hvem  Hertugen  sig- 
tede til. 

»Stenen  med  Indskriften  :  »Eidora  romani  terminus 
imperii,<  sagde  han,  »er  da  nu  flyttet  fra  Rendsborgs 
holstenske  Port  til  Tøjhusets  Antikvitetssamling.  Saa 
vidt  er  vi  da  kommen  ved  Patentet,  Deres  Durch- 
lauchtighedl« 

Hertugen  og  Kancellipræsidenten  skiltes,  bittert 
stemt  mod  hinanden. 


V. 

tjertug  Frederik  Kristian  var  efter  sin  Tilbagekomst 
il  til  Augustenborg  mørk  og  indesluttet,  men  over- 
for sin  Gemalinde  og  sin  Søster  bestræbte  han  sig  for 
at  være  smilende  og  venlig.  Altid  havde  han  en  lille 
Anekdote  paa  rede  Haand,  naar  en  af  dem  spurgte 
deltagende,  om  der  ikke  var  noget,  der  pinte  ham. 
De  to  Damer  saa  med  det  Skarpsyn,  der  er  ejendom- 
meligt for  Kvinden,  at  Hertugen  i  sit  stille  Sind  kæm- 
pede med  Følelser,  der  havde  Karakter  af  Vrede  og 
Uvilje;  men  i  sin  ydre  Optræden  formaaede  han  dog 
at  beherske  sig  saaledes,  at  fremmede  ikke  mærkede 
Kampen  i  hans  Indre. 

Hertugen  var  siden  Sagen  med  Indlemmelses- 
patentet  opfyldt  af  Uvilje,  for  ikke  at  sige  Harme  mod 
sin  Svoger,  Kronprinsregenten,  der  virkelig  havde  haft 
til  Hensigt  at  slaa  en  Streg  over  hans  Arveret  til  Hol- 
sten og  forvandle  dette  til  en  dansk  Provins. 

Mødte  de  to  Svogere  saaledes  hinanden  som  hef- 
tige Modstandere  paa  det  statsretlige  Felt,  saa  var  der 
ogsaa  et  personligt  Motiv,  der  fjernede  dem  fra  hin- 
anden, og  som  efterhaanden  fik  stedse  større  Betyd- 
ning. Det  var  Kronprinsens  Tendens  til  paa  enhver 
Maade  at  begunstige  Hessen,  hans  Gemalindes  nære 
Slægtninge,  medens  han  forholdsvis  indtog  en  kølig 
Holdning    overfor    Augustenborgerne.      Frederik    den 

Femtes  to  Døtre  var  gift  med  et  hessisk  Broderpar, 
Kronprinsen  var  af  hessisk  Byrd,  og  der  gik  Rygter 
om,  at  Arveprins  Frederiks  to  Døtre,  Juliane  og  Char- 
lotte, var  udsete  til  eventuelt  Ægteskab  med  Prinsen 
af  Hessen.  Tre  hessiske  Prinser  var  Generaler  i  den 
danske  Hær,  og  to  beklædte  højere  Officersposter. 
Kronprinsen,  der  havde  overvejende  militære  Interesser, 
følte  langt  mere  Affinitet  til  disse  Herrer  end  til 
Svogeren. 

Hertug  Frederik  Kristian  besluttede  nu  at  trække 
sig  saa  meget  tilbage  fra  Svogeren  som  muligt  og  kun 
strengt  opfylde  de  Pligter,  hans  Stilling  som  Medlem 
af  Geheimestatsraadet  og  Forsædet  i  Universitets- 
Direktionen  paalagde  ham.  Med  Kronprinsen  og  Konge- 
huset vilde  han  kun  træde  i  personlig  Berøring  saa 
ofte  officielle  Hensyn  og  social  Konveniens  krævede 
det.  Hertuginden  bad  ham  indtrængende  om  ikke  i 
ydre  Henseende  at  stille  sig  fjendtligt  overfor  hendes 
Broder,  der  jo  tilmed  havde  den  enevældige  Konge- 
magt i  Hænde. 

»Vi  maa  iagttage  Formerne,  kære  Gemal,«  sagde 
hun  godmodigt.  Vi  maa  bøje  os  og  smile,  selv  om 
vi  ikke  mener  det.« 

Hertugen  gik  ind  paa  sin  Gemalindes  Betragtning. 
Han  rakte  hende  med  et  bifaldende  Smil  Haanden  og 
sagde:   »Jeg  skal  følge  min  Præceptrices  Forskrift!« 

Men  Hs.  Durchlauchtighed  solgte  dog  sit  Palais  i 
Bredgade  i  København,  hvor  han  havde  resideret  i 
tolv  Aar,  siden  Kristiansborg  Slots  Brand.  Til  dette 
Palais  knyttede  der  sig  for  ham  mange  kære  og  lyse 
Minder.  Her  var  Datteren  Karoline  Amalie  og  de  to 
Sønner,  Kristian  og  Frederik,  fødte. 

Nogle  Dage  efter,  at  Hertug  Frederik  Kristian  var 

vendt  tilbage  til  Als,  tog  han  over  til  Gli'icksborg,  da 
han  ønskede  at  underholde  sig  med  den  gamle  Hertug 
af  Brunsvig- Bevern  og  hans  elskværdige  Gemalinde, 
der  fulgte  nøje  med  Verdensbegivenhederne  og  stadig 
sad  inde  med  Nyheder  fra  de  tyske  Hoffer.  Hertug- 
inden stod  i  Korrespondance  med  Dronning  Louise  af 
Preussen,  og  derigennem  var  hun  a  jour  med  de 
Samtaleemner,    der  sysselsatte  la  haute  volée  i  Berlin. 

Paa  Gliicksborg  traf  Hertugen  sammen  med  Grev 
Hardenberg,  den  tidligere  preussiske  Udenrigsminister. 
Mødet  var  aldeles  uventet,  men  iøvrigt  havde  Greven 
i  nogen  Tid  opholdt  sig  paa  Egnen.  Han  havde  ogsaa 
aflagt  en  Visit  paa  Sandbjerg ;  thi  han  var  i  Slægt  med 
Reventlowerne  gennem  sin  afdøde  Gemalinde. 

Hertugen  og  Hardenberg  var  straks  inde  i  en 
Samtale  om  den  europæiske  Situation.  Greven  udtalte 
sig  frit,  da  han  fornylig  var  bleven  afskediget  af  Stats- 
tjenesten.  Han  var  bittert  stemt  mod  Napoleon,  der 
havde  faaet  ham  fjernet  paa  Grund  af  hans  engelske 
Sympathier. 

Hertugen  delte  Hardenbergs  Uvilje  mod  den  franske 
Imperator,  hvis  vilkaarlige  Skalten  og  Valten  i  Tysk- 
land han  fordømte. 

»Revolutionens  Foragt  for  det  nedarvede  ligger 
Napoleon  i  Blodet,«  bemærkede  Hardenberg.  »Hvad 
Nutiden  med  Ærefrygt  ser  hen  til,  fordi  det  har  Aar- 
hundreders  Hævd,  det  kuldkaster  han  hensynsløst  og 
ha  an  ligt.« 

»Det  tyske  Kejserriges  Opløsning  paa  hans  Magt- 
bud er  et  slaaende  Eksempel,«  udbrød  den  gamle  Her- 
tug af  Bevern. 

»Europas  Retstilstand  er  aldeles  undergravet,« 
ytrede  Hardenberg. 

»Napoleons  Eksempel  smitter  desværre  de  gamle 
Fyrstehuse, c  sagde  Hertugen  af  Augustenborg  med  en 
mørk  Mine. 

»Hans  Politik  overfor  Preussen,«  tog  Hardenberg 
til  Orde,  »er  fra  først  til  sidst  troløs  og  vilkaarlig. 
Han  opfordrer  Kong  Frederik  Vilhelm  til  Oprettelsen 
af  et  nordtysk  Forbund  og  modarbejder  hemmeligt  et 
saadant.  Han  tvinger  Preussen  til  at  tage  Hannover  i 
Besiddelse,  og  nu  vil  han  med  Tilsidesættelse  af  Kongen 
udlevere  det  igen  til  England.« 

»En  saadan  Fremfærd  maa  besvares  med  en  Krigs- 
erklæring,« sagde  Bevern. 

»Hensynet  til  Kronens  Værdighed  nødvendiggør 
et  saadant  Skridt,«  sagde  Hertugen  af  Augustenborg. 
»Baron  Senft  v.  Pilsach  har  berørt  Napoleons  Intrige- 
spil i  en  Samtale,  jeg  har  haft  med  ham.« 

De  to  Herrer  fortsatte  den  politiske  Konversation, 
indtil  Hertuginden  af  Bevern  bød  dem  ned  i  The- 
pavillonen  i  Parken.  Der  fortalte  hun  Hertug  Frederik 
Kristian  om  de  yndige  Timer,  hun  havde  tilbragt  i 
det  kinesiske  Lysthus  i  Frederiksberg  Have  ved  Køben- 
havn. 


Paa  Augustenborg  Slot  var  Grevinde  Louise  Stol- 
berg og  Ludvig  Reventlow  samt  Komtesse  Frederikke 
i  Besøg.  Kaptain  Clair  de  Mont  ledsagede  dem  og 
modtoges  med  megen  Venlighed.  Hs.  Durchlauchtig- 
hed  fandt  Behag  i  at  samtale  med  ham.  Franskmanden 
havde  været  i  personlig  Berøring  med  mange  af  de 
Personligheder,  som  i  sidste  Decennium  havde  spillet 
en  politisk  Rolle  i  Frankrig.  Hs.  Durchlauchtighed 
kendte    dem    ganske    vist  gennem  Aviserne;    men  det 

interesserede  ham  at  høre  Udtalelser  om  dem  af  en 
Mand,  der  havde  levet  paa  selve  Skuepladsen  og  været 
Øjenvidne  til  Begivenhederne. 

»Det  glæder  mig,  Hr.  Kaptajn,  at  høre  Deres  Ud- 
talelser om  Direktoriet  i  Frankrig,«  sagde  Hertugen; 
»dets  Regimente  var  Tyranni  under  republikansk  Maske.« 

Clair  de  Mont  havde  underholdt  sig  med  Hertugen 
om  de  franske  Emigranter  i  Hamborg  og  Altona.  Han 
havde  med  Harme  betegnet  Direkioriets  Fremfærd  den 
1 8.  Fructidor  1797,  da  Royalisterne  fængsledes  og 
sendtes  til  Cayenne,  som  et  infamt  Statskup. 

»Er  De  Legitimist,  Hr.  Clair  de  Mont?« 

»Jeg  er  Tilhænger  af  Monarkiet,  Deres  Durch- 
lauchtighed,  men  hylder  ligesom  min  afdøde  Fader 
Feuillanternes  Principer.  For  mig  staar  et  Konge- 
dømme efter  engelsk  Mønster  som  den  bedste  For- 
fatning. « 

»Jeg  kan  gaa  ind  paa  denne  Betragtning,«  sagde 
Hertugen.  Men  han  forlod  straks  dette  statsretlige 
Emne,  hvilket  han  ikke  skøttede  om  at  diskutere,  og 
henledede  Franskmandens  Opmærksomhed  paa  et  Par 
oliemalede  Portræter.  De  var  i  Legemsstørrelse  og 
indfattede  i  kostbare  forgyldte  Rammer. 

»Det  er  Greverne  af  Danneskjold-Samsøes  Stam- 
forældre,«  sagde  Hertugen.  »Feltmarskalløjtnant  Kri- 
stian Gyldenløve  og  Dorthea  Krag.« 

»Smukke  Personligheder,«  bemærkede  de  Mont, 
»med  karakteristiske  og  aristokratiske  Træk  Felt- 
marskallens Fysiognomi  tyder  paa  Energi  og  fast  Vilje.« 

»Han  har  med  Udmærkelse  kæmpet  under  det 
franske  Lilliebanner  i  den  pzalziske  Arvefølgekrig  .  .  .« 

Clair  de  Mont  udbrød  forbavset:  »Hvor  inter- 
essant!    I  hvilket  Slås;  deltog  han?« 

»Blandt  andet  i  Slagene  ved  Steenkerke  og  Neer- 
winden,  under  Marskallen  af  Luxembourg.« 

»Ved  Neerwinden  vandt  den  franske  Hær  en  af 
sine  stolteste  Sejre  over  Englænderne  og  Hollænderne,« 
sagde  de  Mont. 

»Ved  Steenkerke  fandt  en  af  mine  Forfædre  sin 
Død,«  sagde  Hertugen.  Han  pegede  paa  et  lille  Por- 
træt over  Sofaen.  »Det  var  Prins  Frederik,  Søn  af 
vor  Linies  Stifter;  han  faldt  i  Slaget.« 

»Den  augustenborgske  Familie  har  altsaa  spillet 
en  berømmelig  Rolle  i  Frankrigs  Krigshistorie,«  sagde 
de  Mont.  »Jeg  er  som  fransk  Officer  stolt  af  at  være 
paa  dette  Sted.« 

Just  da  denne  Ytring  var  falden,  kom  Hertuginden 
hen  til  de  Mont.  »I  Palaiet  i  Haven  har  jeg  en  lille  Souve- 
nir, der  vist  nok  kunde  interessere  Hr.  Kaptajnen  at 
se.    Jeg  vil  vise  Dem  den.« 

>  Deres  kgl.  Højhed  vækker  min  Nysgerrighed,  f 
de  Mont    fulgte   med  Hertuginden,    Prinsessen  og 

de  to  Grevinder  ned  i  Haven.  Hs.  Durchlauchtighed 
begav  sig  til  sit  Arbejdskabinet. 

I  Palaiets  Forhal  stod  et  lille  Chatol  af  Ibentræ. 
Hertuginden  aabnede  det  og  fremtog  af  en  Skuffe  et 
Pastelbillede,  indfattet  i  en  ornamenteret  Sølvramme. 

>Her  ser  De  et  Portræt  af  Hertugen  af  Saint 
Simon;  han  er  Dem  vel  bekendt?« 

>  Ganske  vist,  Deres  kgl.  Højhed.  Det  er  et  af 
Frankrigs  store  Navne.  Hertugen  er  Forfatter  til  de 
berømte  Memoirer  om  Ludvig  den  Fjortendes  Tid.« 

»Hans  Familie  fører  sit  Stamtræ  lige  op  til  Karl 
den  Store,«   sagde  Hertuginden. 

»Er  Portrætet  gammelt  Arvegods,  Deres  kgl. 
Højhed?« 

»Ingenlunde!  I  vor  Marine  tjener  en  Løjtnant 
Saint  Simon.  For  nogle  Aar  siden  fik  han  i  Køben- 
havn Besøg  af  sin  Broder,  Grev  Saint  Simon,  en 
Emigrant.  Denne  gjorde  mig  sin  Opvartning  og  gen- 
nem min  Gemal  sendte  han  mig  dette  lille  Billede 
som  en  historisk  Erindring.« 

Portrættet  gik  rundt  blandt  Damerne,  der  beun- 
drede den  fine  Udførelse  og  den  smagfulde  Ramme. 

Medens  de  to  Grevinder,  Komtesse  Frederikke  og 
de  Mont  var  i  Besøg  paa  Augustenborg,  havde  de  hver 
Dag  smukt  Vejr.  Om  Eftermiddagen  foretoges  der 
gerne  en  Sejltur  i  Baad  paa  Augustenborg  Fjord. 

Om  Aftenen  gaves  der  ofte  Koncert.  Hertug- 
inden, Prinsessen  og  Komtessen  spillede  Klaver.  Den 
første  glimrede  ved  sin  Teknik,  de  to  sidste  ved  Stem- 
ning og  Følelse  i  Foredraget. 

Ved  Afskeden  var  det  tydeligt,  at  Hertugen  og  de 
Mont  følte  sig  tiltalt  af  hinanden.  Hs.  Durchlauchtig- 
hed  yttrede,  at  Kaptajnen  altid  vilde  være  en  velkom- 
men Gæst  paa  Augustenborg. 

Denne  Udtalelse  glædede  Komtesse  Frederikke  Re- 
ventlow overordentlig.  Hendes  Tanker  og  Følelser  var 
nu  stadig  henvendte  mod  Clair  de  Mont. 


Tliorsøe:    Interiører. 


VI. 

Det  spændte  Forhold  mellem  Hertugen  og  Kronprins- 
regenten tabte  sin  akute  Karakter  overfor  de 
rystende  Katastrofer,  for  hvilke  Preussen  og  Tyskland 
blev  Skueplads  i  Efteraaret  1806.  Efter  Nederlaget 
ved  Jena  og  Auerstadt  saa  det  ud,  som  om  Skæbnen 
havde  fordømt  Frederik  den  Stores  Monarki  til  Under- 
gang, og  medens  den  preussiske  Kongefamilie  var  paa 
Flugt  til  Kønigsberg,  detroniseredes  Dynastierne  i  Kur- 
hessen  og  Brunsvig,  og  deres  Medlemmer  paakaldte  i 
Holsten  den  danske  Regerings  Gæstevenskab.  Kron- 
prins Frederik,  der  ved  Slægtskabets  Baand  var  knyttet 
til  det  hessiske  Hus,  følte  dybt  dettes  Ulykke,  og  Her- 
tug Frederik  Kristian  bevidnede  det  sin  Deltagelse. 
De  menneskelige  Tings  Ustadighed  og  Omskiftelighed 
viste  sig  her  paa  en  saa  slaaende  Maade,  at  den  tæn- 
kende Betragters  Sind  droges  bort  fra  Stridigheder,  der 
i  Sammenligning  med  hine  Ulykker  bar  Smaalighedens 
Præg  og  vendte  sig  forsonlig  og  fredelig  stemt  mod 
den  over  Verdens  Forandringer  ophøjede  evige  Magt. 
Det  var  den  Tænkemaade,  hvortil  Hertugen  hengav 
sig,  og  behersket  af  den  viste  han  sig  venlig  mod 
Svogeren,  der  just  indtog  en  tilsvarende  Holdning 
overfor  ham. 

Ved  de  store  Tafler,  som  Kronprinsregenten  holdt 
paa    Slottet    i   Kiel,    hvor    han    siden    Efteraaret    1805, 

havde  opslaaet  sin  Residens,  var  Hertugen  stundom 
sammen  med  en  lille  Skare  af  fyrstelige  Flygtninge. 
Her  mødtes  han  med  Kurfyrst  Vilhelm,  hvem  han 
ogsaa  besøgte  i  dennes  Bolig  i  Itzeho.  Her  saa  han 
Arveprinsen  af  Brunsvig,  og  her  traf  han  flere  Gange 
sammen  med  Arvestorhertuginden  af  Weimar,  den 
russiske  Storfyrstinde  Marie.  Ved  Familiebegivenheder 
af  større  Betydning  indfandt  Hertugen  sig  altid  ved 
Regentens  Hof  i  Kiel.  Men  han  forsømte  ingenlunde 
sin  ulykkelige  Svigerfader,  der  var  ladt  tilbage  i  Køben- 
havn. Paa  hans  Fødselsdag  den  29.  Januar  1807  bragte 
Hertugparret  ham  personlig  sin  Lykønskning  paa 
Amalienborg. 

Da  Prinsesse  Karoline  Amalie  den  28.  Juli  1807 
fyldte  sit  ellevte  Aar,  var  Professor  Reinhold  fra  Kiel 
i  Overensstemmelse  med  sit  Løfte  til  Stede  blandt  de 
lvkønskende  Gæster  paa  Augustenborg.  Han  gav  Her- 
tugen en  udførlig  Skildring  af  de  skæbnesvangre  Be- 
givenheder, hvoraf  Preussen  var  bleven  hjemsøgt  siden 
Efteraaret,  af  den  russiske  Hærs  Nederlag  ved  Fried- 
land  og  af  de  Udsigter,  der  nu  aabnede  sig  til  en 
Alliance  mellem  Czaren  og  Napoleon.  Herredømmet 
over  det  europæiske  Kontinent  vilde  i  det  Tilfælde 
blive  delt  mellem  den  russiske  og  den  franske  Selv- 
hersker. 

Hertugen  lyttede  med  Deltagelse  for  Kong  Frede- 
rik Wilhelm  den  Tredje  og  Dronning  Louise  til  Rein- 
holds  Fortælling,  der  var  præget  af  varm  Sympathi  for 
det  lidende  preussiske  Kongepar.  Hs.  Durchlauchtig- 
hed  roste  Grev  Kristian  Bernstorfs  kloge  Politik,  ved 
hvilken  det  var  bleven  muligt  at  bevare  Freden  for 
den  danske  Stat.  Han  anede  i  dette  Øjeblik  ikke,  at 
Danmark    efter   en  Maaneds  Forløb  skulde  blive  revet 


100 


ud  af  sin  neutrale  Stilling  og  gaa  en  fleraarig  øde- 
læggende Krig  med  England  i  Møde.  Men  det  var 
netop  det,  der  skete  som  en  Følge  af  de  hemmelige 
Bestemmelser  i  Fredstraktaten  i  Tilsit. 


Lige  i  Begyndelsen  af  August  begav  Hertugen  sig 
til  København ,  da  hans  Nærværelse  udkrævedes  i 
Statsraadet.  Paa  Færgejagten  mellem  Nyborg  og  Korsør 
bemærkede  han  en  engelsk  Eskadre  af  Linieskibe  og 
Fregatter  i  Bæltet.  Paa  Spørgsmaalet,  om  de  havde 
ligget  der  længe,  svarede  Kaptajnen,  at  de  var  kom- 
men der  for  nylig.  Han  tilføjede,  at  der  nok  ved 
Helsingør  laa  en  meget  stor  Eskadre  af  Orlogsmænd 
og  Transportskibe.  Man  mente,  at  det  var  Forstærk- 
ning til  den  engelske  Hær  paa  Rygen. 

Da  Hertugen  straks  efter  sin  Ankomst  til  Hoved- 
staden havde  hilst  paa  sin  Svigerfader  paa  Frederiks- 
berg Slot  og  var  vendt  tilbage  til  Palaiet  i  Bredgade, 
meldte  Direktøren  for  Udenrigsdepartementet,  Grev 
Joakim  Bernstorf  sig  hos  ham. 

Efter  at  den  sædvanlige  Hilsen  var  udvekslet,  ud- 
talte Hertugen  sig  straks  med  en  fornøjet  Mine  om 
sit  Besøg  hos  Kongen.  »Hs.  Majestæt, <  sagde  han, 
»var  i  Dag  sjælden  klar  og  elskværdig,  Jeg  spadserede 
en  lille  Tur  med  ham  i  Søndermarken.  Han  tilkende- 
gav sin  Glæde  over  det  dejlige  Sommervejr  og  sagde, 
at  han  kunde  have  Lyst  til  at  bruge  Badet  ved  Trave- 
munde.« 

>Hs.  Majestæt  kan  desværre  faa  andet  at  tænke 
paa,«  bemærkede  Bernstorf.     »Den    politiske   Situation 

er  for  Øjeblikket  meget  alvorlig.  Jeg  kommer  for  at 
sætte  Deres  Durchlauchtighed  ind  i  den.« 

Hertugen  saa  spørgende  paa  Greven  og  indbød 
ham  med  en  Haandbevægelse  til  at  tage  Plads,  medens 
han  selv  satte  sig. 

»En  overordentlig  engelsk  Afsending,  Sir  Brook 
Tailor,  har  været  hos  mig,«  sagde  Bernstorf.  »Han 
erklærede,  at  hans  Regering  var  bleven  underrettet 
om,  at  Danmark  havde  tiltraadt  en  mod  England  rettet 
fransk-russisk  Traktat,  der  var  sluttet  i  Tilsit.  Han 
afæskede  mig  med  truende  Mine  en  Erklæring.« 

»Hvad  svarede  De,  Grev  Bernstorf?« 

»I  Overensstemmelse  med  Sandheden  benægtede 
jeg  Kendsgerningen.  Sagen  er  nu  indberettet  til  Kron- 
prinsen, men  han  er  desværre  i  Kiel.« 

»Det  havde  været  heldigere,  om  Hs.  kgl.  Højhed 
og  Udenrigsministeren  havde  befundet  sig  her  i  dette 
Øjeblik,«  bemærkede  Hertugen. 

»Det  er,  som  om  et  Uvejr  hænger  over  vore 
Hoveder,«  sagde  Bernstorf.  »Sjælland  er  næsten  om- 
ringet af  engelske  Krigsskibe.« 

»Paa  min  Overrejse  saa  jeg  en  engelsk  Eskadre  i 
Store  Belt,«  sagde  Hertugen. 

Den  følgende  Dag  var  der  Statsraad  paa  Frederiks- 
berg Slot,  som  sædvanligt  under  Kongens  Forsæde. 
Greverne  Schimmelmann  og  Reventlow  hilste  ven- 
skabeligt paa  Hs.  Durchlauchtighed  og  spurgte  til  Hds. 
kgl.  Højheds  Befindende  Mødet  var  kortvarigt,  For- 
handlingen indskrænkede  sig  udelukkende  til  de  fore- 
liggende Sager,  og  man  skiltes,  som  om  intet  over- 
ordentligt var  paa  Færde. 

Hertugen  lod  sin  Vogn  køre  forud  til  Friheds- 
støtten,   hvor    den    skulde  vente  paa  ham.     Selv  vilde 

han  i  det  smukke  Sommervejr  spadsere  gennem  den 
skønne  Lindeallé  og  nyde  Naturen  i  al  dens  Pragt. 

Da  Hertugen  kom  til  Runddelen  nærmest  Jern- 
porten, rejste  en  ældre  civilklædt  Herre  sig  fra  en 
Bænk  og  hilste  meget  ærbødig  paa  ham.  Hertugen 
saa  vist  paa  ham  og  standsede. 

Det  er  jo  Kommandørkaptajn  Lindholm,«  udbrød 
han.  »Det  glæder  mig  at  hilse  paa  Dem,  har  De 
været  paa  Togt?« 

»Jeg  har  været  ude  med  Linieskibet  »Valdemar«, 
Deres  Durchlauchtighed.« 

»Hvad  siger  De  om  Situationen?  Englænderne 
omspænder  os  jo  formelig  med  deres  Krigsskibe.« 

»Sundet  mellem  Helsingør  og  Hveen  er  næsten 
dækket  af  Orlogsskibe  og  Transportfartøjer.  Den  Stil- 
ling, Flaaden  indtager,  huer  mig  ikke;  det  tyder  paa 
fjendtlige  Hensigter.« 

»Hvo  ved,«  svarede  Hertugen  undvigende;  »De 
ikan  maaske  komme  til  at  underhandle  med  den  en- 
gelske Admirals  Befuldmægtigede,  ligesom  De  gjorde 
1 80 1  efter  Slaget  paa  Rheden.« 

»Jeg  er  Sømand  og  langt  fra  diplomatisk  anlagt, 
Deres  Durchlauchtighed.« 

»De  er  i  ethvert  Tilfælde  indenfor  Deres  Fag  en 
fuldendt  Hofmand,  Hr.  Kommandørkaptajn.  Kommer 
De  til  Aissund,  gæster  De  vel  Augustenborg?« 

Med  disse  Ord  afbrød  Hertugen  Samtalen.  Ved 
Frihedsstøtten  steg  han  i  sin  Vogn  og  kørte  til  Pa- 
laiet  i  Bredgade. 

Dagen  efter  ved  Middagstid  sad  Hertugen  i  sit 
Kabinet  og  læste  i  Garves  Bog  om  Frederik  den 
Stores  Karakter  og  Regering.    Vejret  var  meget  varmt; 

Vinduet  ud  mod  Frederiksgade  stod  aabent.  Paa 
Amalienborg  Plads  var  alt  stille. 

Men  pludselig  kom  der  Liv,  Røre  og  Bevægelse 
der  og  i  de  tilstødende  Gader.  En  stor  Menneske- 
mængde strømmede  ind  paa  Pladsen,  der  snart  var 
fyldt.  Raab  lød  fra  Vagten.  Garden  traadte  under 
Gevær,  Trommerne  gik,  og  Tappenstregen  spilledes. 
Med  et  blottedes  Mængdens  Hoveder,  og  Hurraraab 
rullede  som  en  Torden  gennem  Luiten.  En  Del  af 
dette  Optrin  kunde  Hertugen  overskue  fra  sit  Vindue. 
Han  vidste  ikke,  hvad  der  var  Bevæggrunden  til  det 
hele.  Kort  efter  traadte  imidlertid  imidlertid  hans 
Lakaj  ind  i  Kabinettet  og  meddelte,  at  Kronprinsen 
aldeles  uventet  var  kommen  til  Staden. 

Hertugen,  der  var  en  reflekterende  Natur,  gav  sig 
til  at  overveje,  hvad  der  kunde  være  Motivet  til  Re- 
gentens pludselige  Ankomst,  og  han  tænkte,  at  denne 
mulig  kunde  staa  i  Forbindelse  med  den  engelske 
Flaades  Tilsynekomst.  Snart  fik  han  Vished.  Der 
sendtes  ham  en  skreven  Billet  fra  Hs.  kgl.  Højhed, 
som  ønskede  en  kort  Samtale  med  ham  Kl.  5  i  sit 
Audiensgemak. 

Da  Hertugen  traadte  ind  i  dette,  gik  Kronprinsen, 
der  var  iført  Generalsuniform,  med  hurtige  Skridt  frem 
og  tilbage  paa  Gulvet.  Hans  Fysiognomi  havde  et 
mørkt  Præg;  hele  hans  Færd  tydede  paa  stærk  indre 
Bevægelse.  Han  greb  Hertugens  Haand,  trykkede  den 
og  talte  i  korte  Sætninger. 

»Jeg  har  ladet  Dem  kalde.  Stillingen  er  farefuld. 
Et  Angreb  af  Englænderne  kan  ventes.  Overkomman- 
doen her  i  København  og  Citadellet  har  jeg  over- 
draget til  General  Peymann.  Jeg  rejser  øjeblikkelig 
med  Kongen  til  Kolding.« 

Kronprinsen  standsede  et  Øjeblik. 

»Til  Kolding!«  gentog  Hertugen. 

»Ja,  og  det  er  min  Befaling,  at  Geheimestatsraa- 
dets  Medlemmer  skal  møde  der.  Men  forinden  De 
begiver  Dem  dertil,  Svoger,  er  der  et  stort  Hverv, 
jeg  overdrager  Dem  at  udføre.« 

»Hvad  befaler  Deres  kgl.  Højhed?« 

»De  maa  straks  hente  Regalierne  paa  Rosenborg 
og  bringe  dem  i  Sikkerhed.  Den  trufne  Disposition 
meddeler  De  mig  i  Kolding.« 

»Opgaven,  haaber  jeg,  skal  blive  løst  til  Deres  kgl. 
Højheds  Tilfredshed.« 

»Dermed  Gud  befalet!«  sagde  Kronprinsen.  »Ti- 
den er  knap,  og  jeg  har  meget  at  varetage.« 

Han  gav  Hertugen  Haanden,  saa  med  en  Taare  i 
Øjet  paa  ham  og  hævede  Audiensen. 

Om  Aftenen  begav  Hertugen  sig  til  Rosenborg, 
hvor  han  modtoges  af  Overhofmarskal  Hauch  og 
Slotsforvalter  Wilster.  De  overleverede  ham  Regali- 
erne, der  lagdes  i  et  silkepolstret  Mahogniskrin,  som 
stilledes  i  en  lille  Rustvogn.  Hertugen  kvitterede  for 
Modtagelsen.  Rustvognen,  der  ledsagedes  af  otte  be- 
redne Politibetjente,  kørtes  af  en  Lakaj  til  Palaiet  i 
Bredgade.  Hertugen  fulgte  efter  i  en  lukket  Wiener- 
vogn. 

Dette  Tog  vilde  under  andre  Omstændigheder 
have  vakt  Publikums  Opmærksomhed;  men  nu  gik  det 
ubemærket  hen.  Paa  Gaderne  rørte  sig  i  Skumringen 
et  stærkt  bevæget  Liv,  der  afgav  et  broget  Skue  paa 
Kongens  Nytorv  og  i  Omegnen  af  Amalienborg.  Kron- 
prinsens pludselige  Ankomst  havde  givet  Anledning  til 
krigerske  Rygter.  Der  fortaltes,  at  den  engelske  Flaade 
havde  landsat  en  stor  Hær  i  det  nordlige  Sjælland,  og 

at  denne  var  under  Fremrykning  mod  København. 
Befolkningen  her  var  bleven  opskræmmet;  alle  vilde 
ud  paa  Gaden  for  at  spørge  nyt,  og  saaledes  opfyldtes 
de  nævnte  Kvarterer  af  Staden  snart  af  en  tæt  Mængde. 
Først  var  Stemningen  ængstelig  og  bekymret;  men 
senere  hen  antog  den  en  krigersk  Karakter,  da  hist  og 
her,  paa  Kongens  Nytorv,  paa  St  Annæplads,  i 
Esplanaden  og  paa  Toldboden  enkelte  sprang  op  paa 
en  Bænk  og  holdt  en  flammende  Tale  til  Publikum, 
hvori  de  mindede  om  Slaget  paa  Rheden  for  6  Aar 
siden  og  det  Heltemod,  som  da  var  udvist.  Bravo-  og 
Hurraraab  var  Svaret.  Under  Afsyngelsen  af  >Kong 
Kristian  stod  ved  højen  Mast«  drog  en  tæt  Skare  fra 
Toldboden  op  ad  Bredgade.  Ved  Marmorkirkens  Plads 
raabte  en  Stentorstemme  Holdt  og  paabød  Tavshed. 
En  Mand,  kæmpestor  af  Skikkelse  og  med  en  mægtig 
Røst,  talte  til  Mængden  fra  en  af  Ruinens  Vindusaab- 
ninger. 

»København,*  sagde  han,  »bliver  maaske  nu  stor- 
met af  Engelskmændene,  ligesom  det  forhen  blev  det 
af  Svenskerne.  Men  lad  dem  komme!  vi  er  trygge; 
thi  vi  har  vor  elskelige  Kronprins  i  vor  Midte.  Han 
følger  sin  store  Forgænger,  Kong  Frederik  den  Tredjes 
glorværdige  Eksempel;  han  bliver  ligesom  ham  i  sin 
Rede  og  venter  der  heltemodig  Døden.  Vor  tapre 
Kronprins  leve!    Hurra!« 

Tordnende  Hurraraab  besvaredes  Talen. 

»Til  Amalienborg!«  lød  en  Stemme. 

Mængden  tilkendegav  begejstret  sin  Tilslutning  og 
nu  bølgede  tætte  Skarer  gennem  Frederiksgade  ind  paa 
Pladsen.  Man  samlede  sig  foran  Kronprinsens  Palais 
og  ønskede,  at  han  skulde  vise  sig.  Leveraabene  for 
ham    syntes    ikke  at  ville  tage    nogen  Ende.     Men    da 

viste  Schweitzeren  sig  i  Indkørselsporten  og  meddelte, 
at  Hs.  kgl.  Højhed  var  taget  ud  til  Hs.  Majestæt  paa 
Frederiksborg  Slot. 

Mængden  drog  derefter  syngende  »Kong  Kristian« 
op  ad  Amaliengade,  over  St  Annaplads  til  Kongens 
Nytorv.  Stemningen  steg,  da  Beboerne  paa  denne 
Strækning  illuminerede  Husene  som  et  Tegn  paa,  at 
de  sympatiserede  med  Befolkningen  og  delte  Begejst- 
ringen for  Kronprinsen.  Først  langt  ud  paa  Natten 
fordelte  Mængden  sig;  men  indtil  den  lyse  Morgen  var 
der  Røre  og  ivrig  Diskurs  paa  Gæstgivergaarde  og  i 
Vinstuer. 

Efter  Solopgang  overraskedes  Københavns  Befolk- 
ning af  en  Proklamation  fra  Kronprinsen,  der  opsloges 
paa  Gadehjørnerne.  Han  meddelte  deri,  at  han  var 
ilet  til  Holsten,  hvor  hans  Nærværelse  var  mere  nød- 
vendig end  i  Hovedstaden.  Han  haabede,  at  han  sna- 
rest mulig  i  Spidsen  for  Hæren  skulde  kunne  virke  til 
sine  kære  Landsmænds  Vel. 

Til  Udenrigsdepartementets  Direktør,  Grev  Joakim 
Bernstorf,  havde  Hs.  kgl.  Højhed  skrevet  en  Billet, 
hvori  han  bemyndigede  ham  til  at  modtage  og  høre 
en  overordentlig  engelsk  Afsending  ved  Navn  Jackson, 
der  vilde  ankomme. 

Proklamationen  slog  koldt  Vand  i  Befolkningens 
ophidsede  Blod;  thi  Nødvendigheden  af  Fraværelsen 
var  ikke  indlysende  for  den,  eftersom  den  engelske 
Flaade  vilde  kunne  hindre  enhver  Overførsel  af 
Tropper. 

Ved  Nattetid  havde  Kronprinsen  forladt  Frederiks- 
berg Slot,  idet  han  tog  sin  sindssyge  Fader  med.  Den 
følgende  Eftermiddag  var  de  under  Vejs  fra  Nyborg 
til  Kolding. 

Imidlertid  var  Hertugen  af  Augustenborg  i  Færd 
med  at  skaffe  Regalierne  i  Sikkerhed.  Mahogniskrinet 
stilledes  i  en  lukket  Landauer,  hvori  han  selv 
tog  Plads.  Kl.  10  Aften  forlod  han  Palaiet  i  Bredgade 
og  kørte  ud  ad  Vesterbro.  Ved  Frederiksberg  Slot 
fik  han  en  Afdeling  af  Hestgarden  til  Eskorte  og  i 
flyvende  Fart  gik  det  af  Sted.  Maalet  var  Sorø;  thi 
Hertugen  havde  bestemt,  at  Amtmanden  over  Sorø 
Amt,  Kammerherre  Stemann,  der  stod  højt  anskrevet 
hos  Kronprinsen,  skulde  modtage  Klenodierne  i  For- 
varing. Kammerherren  blev  ganske  rørt  over  den 
Tillid,  der  her  vistes  ham.  Det  gjaldt  nu  om  at  finde 
et  Sted,  hvor  Regalierne  efter  menneskelig  Beregning 
kunde  være  sikker  mod  Fjendens  Efterstræbelser.  Ste- 
mann skjulte  dem    i  Mogens  Høgs  Sarkofag  i   Kirken. 

I  Kolding  afgav  Hertugen  overfor  Kronprinsen 
Beretning  om,  hvorledes  han  havde  løst  sin  Opgave. 
Hs.  kgl.  Højhed  udtalte  sin  Anerkendelse  af  den  Snild- 
hed, hvormed  han  havde  handlet. 

Efter  fjorten  Dages  Ophold  i  Kolding  begav 
Kronprinsen  sig  til  Kiel,  medens  den  sindssyge  Konge 
fik  Bolig  i  Gouvernementsbygningen  i  Rendsborg. 

Hertugen  var  fra  Kolding  rejst  lige  til  Augusten- 
borg, hvor  han  i  Spænding  afventede  Efterretninger 
fra  København. 

Omtrent  tre  Uger  efter  at  Hertugen  havde  for- 
ladt Kobenhavn,  var  dettes  Skæbne  beseglet. 

Om  Begivenhedernes  Enkeltheder  havde  Hs. 
Durchlautighed  i  Mellemtiden  kun  modtaget  spar- 
somme Meddelelser. 

En  af  de  sidste  Dage  af  August  fik  Hertugen 
Besøg  af  den  første  Deputerede  i  det  tyske  Kancelli, 
Grev  Kristian  Rantzau,  der  midlertidig  opholdt  sig  i 
Kolding.  Han  gav  en  Skildring  af,  hvad  der  var  fore- 
gaaet  i  København,  lige  efter  at  Hertugen  havde  for- 
ladt dette. 

En  overordentlig  engelsk  Afsending  ved  Navn 
Sir  Francis  Jackson  havde  forlangt  en  Konference  med 
Udenrigsdepartementets  Direktør,  Grev  Bernstorf.  Eng- 
lænderen var  af  et  hovmodigt  Væsen;  kort  og  fra- 
stødende i  sine  Ytringer.  Jackson  erklærede,  at  han 
kom  fra  Kiel,  hvor  han  havde  forhandlet  med  Uden- 
rigsministeren og  Kronprinsregenten.  Denne  havde 
henvist  ham  til  København.  Her  skulde  det  afgørende 
Svar  gives  ham  paa  det  Forslag,  han  overbragte  i  sin 
Regerings  Navn.  I  Gesandtskabshotellet  havde  han  — 
unægtelig  til  sin  Forbavselse  —  erfaret,  at  Kronprinsen 
havde  været  i  Hovedstaden,  men  var  rejst  bort  igen. 

»De  maa  være  bemyndiget  til  at  afslutte  Traktaten 
med  os,«  havde  Jackson  sagt. 

>  Traktaten  ?«    havde  Bernstorf  forundret  gentaget. 

»Ja,  Alliancetraktaten  mellem  England  og  Dan- 
mark. De  faar  Garanti  for  hele  Deres  Statsterritorium, 
Erstatning  for  Udgifter,  Landsudvidelse  og  væbnet  Bi- 
stand til  Lands  og  til  Vands;  men  hele  Deres  Orlogs- 
flaade  maa  De  straks  udlevere  til  England  som  et 
Depositum,  der  tilbagegives  ved  den  almindelige  Fred- 
slutning.* 

»Det  er  altsaa  Traktatens  Indhold,  og  den  skal 
undertegnes  straks,«  havde  Bernstorf  sagt.  »Skønt 
England  nu  har  cerneret  Sjælland  og  derved  kan  for- 
hindre enhver  anden  fra  at  bemægtige  sig  Flaaden, 
gives  der  dog  ingen  Respit?« 

»Nej!«  havde  Jacksons  Svar  været.  »Enten  Trak- 
tatens Undertegnelse  straks  eller  Krig.« 

»Jeg  har  ingen  Fuldmagt  til  Undertegnelse  af  en 
Traktat,«   havde  Bernstorf  ytret. 

»Saa  har  De  Krigen!«  Med  disse  Ord  havde 
Jackson  fjernet  sig,  idet  han  havde  tilføjet  med  en  vred 
og  spottende  Mine,  at  Maaden,  hvorpaa  Kronprinsen 
havde  narret  ham  til  København,  stillede  hans  Ærlig- 
hed i  et  tvetydigt  Lys. 

Hertugen  havde  med  spændt  Opmærksomhed 
lyttet  til  dette  Referat.  Efter  nogen  Tavshed  udbrød 
han : 

»Kronprinsen  burde  ikke  have  henvist  Jackson  til 
København,  naar  Afgørelsen  ikke  var  henlagt  dertil. 
England  er  optraadt  paa  en  højst  mærkelig  Maade,  da 
min  Svoger  sikkert  havde  i  Sinde  at  alliere  sig  med 
■det.     Han  er  formelig  bleven  overrumplet.« 

»Netop,  Deres  Durchlautighed!«  udbrød  Rantzau. 

»Jeg  maa  iøvrigt  billige  det  Svar,  min  Svoger  gav 
Jackson  paa  Fordringen  om  Flaadens  øjeblikkelige  Ud- 

levering  og  Tilsagnet  om  Erstatning:  »Men  hvormed 
vil  De  erstatte  Danmarks  Ære?«  Det  var  et  smukt 
og  mandigt  Svar.  Det  staar  her  i  Moniteur  uni- 
versel.« 

Hertugen  tog  det  franske  Blad  op  fra  sit  Skrive- 
bord og  rakte  det  til  Rantzau,  der  hurtigt  gennemløb 
dets  Artikel  om,  hvad  der  var  passeret  i  Kiel. 

»I  ethvert  Tilfælde  vilde  vi  ikke  have  kunnet 
undgaa  Krigen,«  bemærkede  Rantzau.  »Jeg  ved  fra 
Grev  Kristian  Bernstorf,  at  Napoleon,  paa  samme  Tid 
som  Jackson  indfandt  sig  i  Kiel,  stillede  Dreyer  i  Paris 
Valget  mellem  Frankrig  og  England  som  Fjende. 
»Enten,«  sagde  Imperatoren,  »maa  Danmark  erklære 
England  Krig,  eller  jeg  udsteder  en  Krigserklæring  mod 
Danmark.« 

»Med  den  største  Spænding  afventer  jeg  hver  Dag 
Udfaldet  af  Kampen  omkring  København,«  sagde  Her- 
tugen. »En  Ordonnansofficer,  der  passerede  her  forbi, 
fortalte,   at    der  var  sket  flere  Udfald   fra  Fæstningen  « 

»General  Peymann,«  sagde  Rantzau,  »vil  med  sine 
irregulære  Tropper  næppe  kunne  holde  sig  overfor 
den  fjendtlige  Overmagt.  Englænderne  forbereder  et 
Bombardement;  de  anlægger  Batterier  lige  fra  Sundet 
til  Kallebodstrand.« 

Det  havde  været  bedst,«  sagde  Hertugen,  »om 
Kronprinsen  havde  haft  Hæren  i  København  i  Stedet 
for  i  Holsten.  Bliver  Peymann  tvungen  til  at  kapitulere, 
tager  Fjenden  hele  vor  Flaade.« 

»Deres  Durchlauchtighed  ser  saa  pessimistisk  paa 
Forholdene,«  bemærkede  Rantzau;  »Hs.  kgl.  Højhed 
maa  dog   have   beregnet  Fæstningens  Modstandskraft.« 

»Maaske,  Grev  Rantzau,«  svarede  Hertugen  med 
stærkt  Eftertryk.      »Hertuginden    og    min   Søster,«    til- 

føjede  han  smilende   efter    et    Ophold,    »har    anmodet 

mig  om  at  ledsage  dem  paa  en  Køretur  til  Nørreskov. 

De  tager  nok  med?« 

>Med  største  Fornøjelse,  Deres  Durchlauchtighed.« 
De  to   Herrer    begav    sig    derefter    til    Havesalen, 

hvor  de  traf  Hds.  kgl.  Højhed  og  Prinsessen. 


Der  hengik  ikke  mange  Dage,  inden  Rygter,  som 
kom  over  Fy  en,  meldte  om  Københavns  Overgivelse 
til  Englænderne  og  Flaadens  Udlevering.  Hertugen  fik 
snart  Stadfæstelse  paa  denne  sørgelige  Efterretnings 
Sandhed.  Den  meddeltes  ham  nemlig  af  Oberst 
Schmettau.  Denne,  der  i  Kiel  officielt  havde  bragt 
Kronprinsen  Budskabet,  lagde  Hjemrejsen  til  Hoved- 
staden over  Augustenborg.  Her  gav  han  Hertugparret 
en  detailleret  Skildring  af  den  sidste  Tids  Begivenheder 
i  og  omkring  København. 

Den  stolte  Flaades  Tab,  Ydmygelsen  og  den  mæg- 
tige Skade,  Bombardementet  havde  tilføjet  den  smukke 
Hovedstad,  gjorde  et  rystende  Indtryk  paa  Hertug- 
parret. 

Hds.  kgl.  Højhed  græd,  da  hun  hørte,  at  Frue 
Kirke  var  forvandlet  til  en  Ruinhob. 

Hs.  Durchlauchtighed  udtalte  sig  meget  skarpt  om 
Fjenden,  da  han  erfarede,  at  en  Del  af  Universitets- 
bygningen, Metropolitanskolen  og  Borchs  Kollegium 
var  blevne  et  Offer  for  Flammerne. 

Da  Englænderne  havde  rømmet  Sjælland  og  For- 
bindelsen mellem  Landsdelene  foreløbig  var  fri,  blev 
Augustenborg  af  og  til  Samlingssted  for  et  lille  Selskab 
af   civile    og    militære    Notabiliteter,    der    kom    for    at 

underholde  Hertugparret  om  den  sidste  Tids  Tildrag- 
elser. Disse  havde  fremvist  ædle  Træk  af  Heltemod, 
men  de  havde  ogsaa  afgivet  Eksempler  paa  Fejghed  og 
det  netop  hos  Personer,  hvor  man  mindst  burde  have 
ventet  det.  De  komiske  Sider  af  Kujoneriet  syssel- 
satte naturligvis  mest  den  offentlige  Diskussion  og  var 
det  sarkastisk  oplivende  Element  i  denne. 

Hertuginden  lo  højt,  da  Dr.  Nagel  fra  Sønderborg 
saaledes  fortalte,  at  en  Artillerigeneral  under  Bombar- 
dementet havde  foret  sit  Værelses  Vægge  med  Uld- 
sække og  taget  en  forsvarlig  Nathue  af  Uld  paa  Ho- 
vedet. 

»Poltroner  gives  der  jo  alle  Vegne,«  bemærkede 
Hertugen,  »løvrigt  viste  Studenterne  og  Københavns 
Borgere  en  heltemodig  Færd.« 

»Livjægerne  ikke  at  forglemme,  Deres  Durchlauch- 
tighed!«  udbrød  Kammerherre  v.  Buchwaldt,  der  var 
Chef  for  Hertugindens  Livjægerkorps. 

»Det  kunde  ikke  falde  mig  ind  at  glemme  den 
Bravour,  Livjægerne  udviste  under  Major  Holsteins 
dygtige  Anførsel,«  sagde  Hertugen  i  en  bestemt  Tone. 
»For  Resten,«  tilføjede  han,  > beklager  jeg,  at  Kron- 
prinsen ikke  gjorde  sin  Fætter  Prins  Kristian  til  Højst- 
kommanderende  i  København;  han  er  jo  General  i 
Hæren,  og  det  havde  opflammet  Befolkningen,  hvis 
den  havde  faaet  et  Medlem  af  Kongehuset  i  sin  Midte«. 

Denne  Udtalelse  fandt  enstemmig  Tilslutning  fra 
de  tilstedeværendes  Side. 


En  Formiddag,  da  Hertugen  fra   en    Spadseretur  i 
Parken  vendte  tilbage  tilbage  til   Slottet,    rakte    Sekre- 

tæren  ham  et  Brev,  der  var  bragt  af  en  Militærordon- 
nans.  Hs.  Durchlauchtighed  aabnede  det  med  en  vis 
Nysgerrighed.  Kommandørkaptajn  Lindholm,  der  paa 
Tilbagerejsen  fra  sin  overordentlige  Sendelse  til  Napo- 
leon, var  ankommen  til  Sønderborg,  udbad  sig  samme 
Dag  en  Audiens. 

Tidlig  om  Eftermiddagen  meldte  Kommandørkap- 
tajnen sig  paa  Augustenborg.  Han  førtes  af  en  Lakaj 
ind  i  det  blaa  Gemak,  i  hvilket  Hertugen  et  Par  Mi- 
nutter efter  traadte  ind.  Lindholm,  der  endnu  ikke 
ganske  havde  rystet  det  kejserlige  Hofs  stive  Etikette 
af  sig,  bukkede  dybt  og  ceremonielt.  Hertugen  gik 
med  hastige  Skridt  frem  imod  ham,  greb  hans  Haand 
og  indbød  ham  i  en  venskabelig  Tone  til  at  tage  Plads. 
Snart  var  Hs.  Durchlauchtighed  i  en  livlig  Konver- 
sation med  sin  Gæst. 

»Vort  Fædreland  har  været  Skueplads  for  skæbne- 
svangre Begivenheder  siden  Deres  Durchlauchtighed 
sidst  beærede  mig  med  en  Samtale.  Flaaden  er  tabt, 
og  Bombardementet  har  ødelagt  Værdier  til  et  Beløb 
af  mindst  seksten  Millioner  Rigsdaler.  Vi  har  lidt  et 
stort  Nederlag.« 

»Hvad  sagde  Napoleon,  da  De  havde  Audiens  hos 
ham?«   spurgte  Hertugen. 

>Han  bevidnede  os  sin  Sympathi,  men  betonede, 
at  Sagen  vilde  have  faaet  et  andet  Udfald,  hvis  Kron- 
prinsen havde  været  med  Hæren  paa  Sjælland  i  Stedet 
for  i  Holsten.« 

»I  militære  Spørgsmaal  er  Kejseren  unægtelig  en 
Autoritet  af  Rang,  og  her  har  han  utvivlsom  Ret.« 

»Den  Indvending,  at  Hs.  kgl.  Højhed  ikke  havde 
haft  Tid  til  at  komme  til  Hovedstaden  afviste  Kejseren«. 

Thorsne:     Interiører.  8 

»De  danske  Ministre,«  sagde  han,  >har  ladet  sig  skuffe 
med  Hensyn  til  Øjeblikkets  virkelige  Farer.« 

Hertugen  nikkede  bifaldende.  »Det  vil  nu  vise 
sig,  hvad  Fremtiden  bærer  i  sit  Skød,«  ytrede  han. 

»Det  bliver  efter  min  Mening  en  Alliance  med 
Frankrig,«  sagde  Lindholm. 

»Neutralitet«,  bemærkede  Hertugen  eftertænksomt, 
»havde  vel  været  det  bedste;  men  muligen  er  den  uop- 
naaelig.  I  Geheimestatsraadet  kommer  vi  ikke  til  at 
beskæftige  os  med  Spørgsmaalet,  thi  Kronprinsen  afgør 
jo  nu  alt  i  sit  Hovedkvarter  ganske  paa   egen  Haand.« 

»Forinden  jeg  forlod  Paris,«  sagde  Lindholm,  »ym- 
tede Kammerherre  Dreyer  om,  at  der  kanske  vilde 
blive  stillet  os  et  Allianceforslag  fra  Englands  Side, 
men  det  gaar  Hs.  kgl.  Højhed  aldrig  ind  paa.  Dertil 
er  han  for  harmfuldt  stemt  over  den  brutale  Optræden 
mod  os.« 

Samtalen  endte  med,  at  Hertugen  indbød  Lind- 
holm til  Middagstaflet.  Her  underholdt  Kommandør- 
kaptajnen Hertuginden  og  Prinsessen  med  Skildringen 
af  et  Par  franske  Hoffester  i  Saint  Cloud  og  Fon- 
tainebleau. 

»De  har  jo  været  i  Vestindien,  Hr.  Kommandør- 
kaptajn og  kender  følgelig  Kreolerne?«  sagde  Hertug- 
inden. 

»Jeg  gjorde  ligefrem  etnografiske  Studier,  Deres 
kgl.  Højhed,«  svarede  Lindholm  smilende. 

»Saa  maa  det  have  interesseret  Dem  overordentlig 
at  betragte  Kejserinde  Josefine,  hun  er  jo  Kreolerinde,« 
bemærkede  Hertuginden. 

>Hds.  Majestæt,«  svarede  Lindholm,  »kan  i  Skøn- 
hed ikke  maale  sig  med  sine  Ungdomsveninder  Réca- 
mier  og  Tallien,  og  hun    har    noget    af   den    kreolske 

Indolens;  men  hun    vinder    alle  ved    sin    Godhed    og 
Velvilje.« 

»Grevinde  Rémusat,  Kejserindens  Hofdame,  rinder 
hende  koket  og  defekt  i  aandelig  Dannelse,  men  i 
Konversationen  forstaar  hun  snildt  at  dække  sine 
Mangler,«  ytrede  Prinsesse  Louise. 

VIII. 

Den  hertugelige  Families  Sommerophold  paa  Augu- 
stenborg kunde  i  Reglen  betegnes  som  en  Idyl, 
idet  man  harmonisk  stemt  i  Sindet  hengav  sig  til  Nyd- 
elsen af  Naturens  Skønhed  og  Landlivets  stille  Glæder. 
Om  Vinteren,  naar  Isen  slog  Bro  over  Fjorde  og 
Sunde,  og  Sneen  bredte  sit  Tæppe  over  Markerne, 
var  Kaneture  den  væsentligste  Adspredelse,  men  ellers 
førte  man  en  Tilværelse  inden  Døre,  helliget  Læsning, 
Musik  og  Kunst  og  Konversation  om  de  literære 
Værker,  der  nylig  var  udkomne  og  særlig  havde  til- 
draget sig  Publikums  Opmærksomhed.  Medens  Sne- 
stormen rasede  udenfor,  levede  man  i  de  hyggelige 
Værelser,  hvor  Ilden  knitrede  i  Kaminen,  et  Liv  i 
Aandens  Verden  og  var  saa  at  sige  hævet  over  Om- 
verdenens Larm  og  Omskiftelser.  Men  ganske  ander- 
ledes forholdt  det  sig  med  Vinteren  fra  1807 — 1808. 
Den  udmærkede  sig  ikke  ved  Stilhed,  men  var  tvert- 
imod  saa  bevæget  som  vel  muligt.  Livet  frembød  et 
broget  Farvespil,  rigt  paa  ejendommelige  Modsætninger, 
og  hvert  Øjeblik  maatte  den  hertugelige  Familie  tage 
Del  i  dets  Bølgegang  og  Brydninger.  Det  danske  Hof 
var  Skueplads  for  den  ene  betydningsfulde  Begivenhed 
efter  den  anden,  og  Hertugparret  kunde  af  Familie- 
hensyn og  i  Følge  Etikettens  Forskrifter  ikke  holde 
sig  tilbage.     Hs.    Durchlauchtighed    lod    sig   dog    ved 

Hoffet  repræsentere  af  sin  Gemalinde,  hvor  sligt  ikke 
var  uforeneligt  med  nedarvet  Vedtægt.  Men  det  var 
ikke  blot  hyppige  Rejser  til  Kiel  og  København,  Her- 
tugen maatte  foretage.  Hvert  Øjeblik  reves  han  saa 
at  sige  ud  af  Hverdagslivets  Stilhed  og  kom  til  at  staa 
over  for  en  af  Datidens  navnkundige  Personligheder. 
Det  lille,  fredelige  Als  blev  en  0,  hvis  Kyster  berørtes 
af  de  verdenshistoriske  Strømninger. 

Den  18.  Januar  1808  herskede  stærk  Bevægelse 
omkring  Slottet  i  Kiel.  Hds.  kgl.  Højhed  Kronprinsesse 
Marie  var  om  Morgenen  nedkommen  med  en  Datter; 
den  paa  Fjorden  liggende  Kanonbaad  afgav  Salut; 
Vagten  traadte  under  Gevær  for  at  modtage  Meddelelsen, 
der  hurtigt  gennem  Kurerer  spredtes  til  alle  Sider.  I 
Kiel  fandtes  der  netop  paa  dette  Tidspunkt,  som  en 
en  Følge  af  Messen,  det  saakaldte  »Umschlag«,  et 
meget  stort  Antal  Forretningsmænd  og  Bønder  fra 
Hertugdømmerne,  og  der  var  derfor  et  usædvanligt 
Røre  i  Byen.  Mængden  foran  Slottet  frembød  et  sær- 
deles broget  Skue.  Jublen  for  Kronprinsessen  steg, 
da  Overhofmarskal  Hauch  kom  ud  paa  Pladsen  og 
bragte  en  Tak  fra  Hds.  kgl.  Højhed  for  den  Hyldest, 
der  ydedes  hende. 

Et  Par  Dage  efter  indtraf  Kronprinsregenten  fra 
Hovedstaden,  hvor  han  var  overordentlig  stærkt  op- 
taget af  militære  Affærer.  England  havde  i  November 
erklæret  Krig,  Danmark  stod  paa  Napoleons  Kommando 
i  Færd  med  at  udstede  en  Krigserklæring  mod  Sverrig, 
en  Kanonbaadsflotille  var  under  Bygning,  og  en  Kyst- 
milits organiseredes,  hvortil  kom  Forholdsregler  til 
Norges  Kornforsyning.  Kronprinsregentens  Tid  var 
altsaa  meget  stærkt  optaget,  men  han  var  hurtig  i  sine 

Bevægelser  og  kande  faa  utrolig  meget  udrettet  i 
kort  Tid. 

Gensynet  paa  Slottet  mellem  Kronprinseparret  var 
hjertelig  bevæget;  thi  de  nærede  oprigtig  Hengivenhed 
for  hinanden.  Datterens  Fødsel  glædede  Hs.  kgl. 
Højhed,  men  han  havde  dog  hellere  set,  at  det  var 
bleven  en  Dreng,  særlig  af  Hensyn  til  Tronfølgen. 
Han  havde  tidligere  haft  to  Sønner;  men  de  var  blevne 
bortrevne  lige  efter,  at  de  havde  set  Dagens  Lys. 
Glædesstraalende  modtog  imidlertid  Kronprinsen  Hoffets 
Lykønskninger.  Han  besluttede  efter  Samraad  med 
sin  Gemalinde,  at  den  nyfødte  skulde  kaldes  Vilhelmine 
efter  Frederik  den  Femtes  Datter,  der  var  gift  med 
Kurfyrsten  af  Hessen,  som  nu  befandt  sig  i  Exil  i 
Itzeho. 

Den  28.  Januar  var  det  Kronprinsregentens  Fød- 
selsdag, og  i  den  Anledning  holdtes  der  stor  Kur  paa 
Slottet,  hvor  han  modtog  dobbelt  Lykønskning.  Gen- 
nem den  store  Sal,  hvor  Hs.  kgl.  Højhed  stod,  om- 
given af  sin  Adjudantstab,  defilerede  en  Skare,  rigt 
uniformeret  og  dekoreret.  Særlig  Opmærksomhed 
vakte  Hertugdømmernes  Generalsuperintendent,  Kiels 
Overpræsident,  den  kommanderende  General  i  Hertug- 
dømmerne, Statholderen,  Landgrev  Karl  af  Hessen, 
ledsaget  af  Ritmester,  Prins  Vilhelm  af  Holsten-Beck, 
Universitetets  Kurator  og  Rektor  og  en  Deputation  fra 
det  slesvigholstenske  Ridderskab. 

Kronprinsen  hilste  venligt  paa  alle;  til  enkelte 
henvendte  han  et  Par  Ord.  Som  en  Følge  af  Kron- 
prinsessens svage  Tilstand,  var  der  ikke  Gallataffel. 
Kun  nogle  faa,  der  hørte  til  Hs.  kgl.  Højheds  Venner, 
deltog  i  Middagen.  Her  udbragte  Prins  Vilhelm  af 
Holsten-Beck  kort,    smukt    og    sympathetisk    en    Skaal 

for  Kronprinseparret.  Om  Aftenen  var  Kiel  illumi- 
neret. Hs.  kgl.  Højhed  kørte  gennem  Hovedgaderne 
og  hilstes  med  Jubel  af  Befolkningen. 

Hertuginden  af  Augustenborg  var  ankommen  ti1 
Kiel  et  Par  Dage  før  Kronprinsen.  Hun  havde  straks 
taget  sig  med  største  Omhu  af  sin  lidende  Svigerinde, 
og  denne  følte  sig  hurtigt  bedre  under  hendes  blide, 
oplivende  Omgang.  Kronprinsen  takkede  sin  Søster 
for  hendes  Opofrelse  og  spurgte  til  Hertugens  Be- 
findende. 

»Du  maa  betragte  mig  som  hans  Repræsentant  i 
Anledning  af  din  Fødselsdag.  Hertugen  har  begivet 
sig  til  Kongen  i  Rendsborg.  Han  vilde  gerne  være  til 
Stede  ved  sin  Svigerfaders  Fødselsdag  netop  denne 
Gang.  Professor  Brandis  har  sagt,  at  Hs.  Majestæts 
Nervesystem  er  i  højeste  Grad  svækket,  og  at  en  nær- 
forestaaende  Katastrofe  ikke  er  usandsynlig.« 

»Jeg  er  Hertugen  meget  forbunden  for,  at  han  ser 
til  Kongen.«  svarede  Kronprinsen;  »han  kan  i  sin 
lidende  Tilstand  trænge  til  enhver  Oplivelse.  Min  Tid 
er  beslaglagt  af  civile  og  militære  Sager.  Jeg  maa 
snarest  muligt  tilbage  til  København.« 

I  Løbet  af  det  følgende  Par  Maaneder  førtes  ivrige 
diplomatiske  Forhandlinger  melelm  Kabinetterne  i  Kø- 
benhavn og  Paris,  og  saa  vel  Halvøen  som  Øerne  blev 
Skuepladsen  for  militære  Operationer,  der  til  Dels 
havde  en  vis  romantisk  Side.  Kronprinsen  havde 
trukket  Hæren  sammen  ved  Øresund  og  vilde  over 
den  Bro,  Isen  havde  lagt  mellem  Sjælland  og  Skaane, 
foretage  en  militær  Invasion  i  det  sydlige  Sverrig.  Na- 
poleon sendte  Kronprinsen  et  Hjælpekorps,  der  stod 
under  Overkommando  af  Fyrsten  af  Pontecorvo,  Mar- 
skal Bernadotte,  og  var  sammensat  af  spanske,  franske 

og  hollandske  Tropper.  Det  var  i  Marts  Maaned,  at 
de  rykkede  gennem  Hertugdømmerne  og  Fyen ;  men 
de  standsedes  ved  Store  Belt,  da  engelske  Krigsskibe 
havde  lagt  sig  i  dette  og  hindrede  Overførelsen  til 
Sjælland.  Nu  gik  de  fremmede  Tropper  i  Kantonne- 
ment i  Fyen,  Nørrejylland  og  Slesvig.  Sydlandsk  Sol- 
dater- og  Folkeliv  henplantedes  saaledes  paa  dansk 
Grund,  hvor  Befolkningen  undrende  iagttog  de  frem- 
mede Skikke.  De  spanske  Officerer  og  Soldater  be- 
undrede de  danske  Kvinders  friske,  blonde  Skønhed, 
og  mangen  ung  Piges  Hjerte  fortrylledes  af  de  frem- 
medes ridderlige,  indsmigrende  Væsen.  I  de  maane- 
klare  Foraars-  og  Sommernætter  lød  i  Landsbyerne 
Serenader  til  Guitarspil,  og  Dans  med  Kastagnetter. 

Ligesom  dette  farverige,  interessante  Skuespil  tog 
sin  Begyndelse,  indtraadte  i  Danmark — Norge  det  Tron- 
skifte, der  af  Befolkningen  nærmest  føltes  som  en 
Befrielse,  og  under  de  nuværende  Forhold  gik  temmelig 
ubemærket  hen.  Fantomet  paa  Tronen,  Kristian  den 
Syvende,  faldt  i  Afmagt  den  13.  Marts  1808,  netop 
som  de  fremmede  Hjælpetropper  under  Trommehvirvler 
marscherede  gennem  Rendsborg  og  sank  kort  efter 
hen  i  Døden. 

Hertug  Frederik  af  Augustenborg  var  til  Stede  i 
Dødsøjeblikket.  Han  trykkede  sin  Svigerfaders  Øjne 
til  og  var  meget  hevæget.  Han  betragtede  længe  op- 
mærksomt den  lille  afmagrede  Skikkelse,  hvis  forhen 
lyse  Aand  var  bleven  tilsløret  og  formørket  af  Van- 
videt. Som  det  afsjælede  Legeme  nu  laa  der,  kom 
Hertugen  til  at  tænke  paa  de  stærke  Modsætninger, 
som  kan  ytre  sig  i  en  menneskelig  Tilværelse.  Han 
mindedes  Svigerfaderen  for  over  tyve  Aar  tilbage,  ved 
sit  Bryllup.    Da  var  Kong  Kristian  ganske  vist  allerede 

sindsyg  og  Regeringen  var  gaaet  over  til  Kronprinsen, 
men  Glimt  af  hans  tidligere  Begavelse  og  Lune  var 
den  Gang  hyppige,  og  han  kunde  stundom  optræde 
med  sand  kongelig  Værdighed  og  Holdning.  Det 
havde  Kongen  netop  gjort  paa  Bryllupsdagen,  han 
havde  vakt  Beundring  ved  sine  pointerede,  pikante  Ud- 
talelser, og  ved  den  Finhed,  Plastik  og  Elegance,  hvor- 
med han  havde  bevæget  sig  i  Menuetten.  Ved  et 
Spring  i  Tanken  genkaldte  Hertugen  sig  derefter  i. Er- 
indringen sit  sidste  Møde  med  Svigerfaderen  paa  Fre- 
deriksberg Slot  den  foregaaende  August.  Hvor  havde 
Kongen  dog  ikke  været  blid  og  elskværdig  i  sine  Ud- 
talelser og  hele  sit  Væsen.  Det  havde  været  et  Sol- 
blink paa  hans  ellers  formørkede  Aandshimmel. 

Den  følgende  Formiddag  proklameredes  Tronskiftet. 
Ved  et  aabent  Vindue  i  Palæet  viste  Geheimestats 
minister  Schimmelmann  sig;  han  stod  mellem  Hertugen 
og  Grev  Kristian  Reventlow.  Den  lille,  blege  Mand 
raabte  tre  Gange  med  høj  Stemme  til  Mængden  paa 
Pladsen:  »Kong  Kristian  den  Syvende  er  død  1  Kong 
Frederik  den  Sjette  leve!«  Proklamationen  besvaredes 
med  Hurraraab;  men  de  havde  snarere  en  mekanisk 
Karakter,  end  de  var  prægede  af  dybere  Følelser.  Den 
Haand,  der  allerede  havde  styret  Riget  i  fire  og  tyve 
Aar,  vedblev  jo  fremdeles  at  holde  Sceptret  i  sin  Haand. 
Tronskiftet  var  derfor  i  Mængdens  Øjne  kun  en  Be- 
givenhed af  ren  formel  Betydning,  og  derfor  afficeredes 
den  mindre  af  det. 


IX. 

I  Sommeren  1808  afholdt  Hertugen  et  Par  Vildande- 
jagter paa  Augustenborg,  hvortil  der  var  indbudt  et 
Selskab,  der  bestod  af  Repræsentanter  for  Godsejer- 
aristokratiet i  Hertugdømmerne.  Her  saa  man  Grever 
og  Baroner,  Kammerherrer,  Hofjægermestre  og  Jagt- 
junkere. Ved  Taflet  havde  Grev  Reventlow-Sandberg 
udbragt  en  Skaal  for  Hs.  Durchlauchtighed  og  Hds. 
kgl.  Højhed,  hvilke  han  mere  humoristisk  end  historisk 
korrekt  havde  sammenlignet  med  Nimrod  og  Semira- 
mis.  Grev  Kristian  Schimmelmann  til  Wandsbeck, 
hvis  franske  Gemalinde  deltog  i  Taflet,  forherligede 
rhetorisk  den  intelligente  Prinsesse  Louise  af  Augusten- 
borg, hvem  han  i  Henseende  til  Aand  og  Ynde  sam- 
menlignede med  Markisen  af  Sévigné.  I  Jagtkonversa- 
tionen vrimlede  det  af  Munchhausiader,  den  ene  dri- 
stigere end  den  anden.  En  stor  og  stærk  Godsejer 
fra  Angel,  hvem  man  gav  Tilnavnet  Samson,  forstod 
især  at  vække  Selskabets  Latter  ved  sine  Krøniker. 
Han  fortalte  saaleledes  om  en  Kamp,  han  havde  haft 
med  en  Kronhjort,  som  han  kun  havde  tilføjet  et 
Strejfskud.  Den  var  rasende  styrtet  imod  ham,  men 
han  havde  grebet  den  i  Geviret,  svunget  den  rundt  i 
Luften  og  knust  dens  Rygrad  mod  et  Træ. 

Herrerne  samledes    efter  Taflet  i  Palæet  i  Haven, 
hvor  der  blev  drukket  Kaffe  og  røget  Cigar.    Samtalen 

drejede  sig  om  Dagens  politiske  Spørgsmaal,  men  af 
Hensyn  til  Hertugens  Tilstedeværelse  ytrede  man  sig 
kun  varsomt  om  de  indenrigske  Affærer. 

Kammerherre  Baudissin  talte  om  Troppesamlin- 
gerne  mellem  København  og  Helsingør.  Det  var 
hans  Overbevisning,  at  Kongen  ikke  vilde  skride  til  en 
Invasion  i  Skaane  for  det  første,  eftersom  den  engelske 
Østersøeskadre  nu  atter  havde  vist  sig  i  Farvandene. 
Denne  Opfattelse  fandt  almindelig  Tilslutning.  En 
Stemme  ytrede,  at  naar  de  franske  og  spanske  Hjælpe- 
tropper ikke  kunne  deltage  i  Espeditionen,  maatte 
Hs.  Majestæt  vel  hellere  opgive  den.  Troppesamlingen 
maatte  jo  koste  Statskassen  mange  Penge. 

Kammerjunker  Berger  betonede  de  skadelige  øko- 
nomiske og  financielle  Virkninger,  Krigen  med  Eng- 
land havde.  Kurantsedlernes  Kurs,  sagde  han,  stod 
allerede  i  170,  og  flere  store  Handelshuse  i  Hoved 
staden  truedes  af  Fallit. 

Hofjægermester  Rosen  udtalte  Haabet  om,  at  Hs. 
Majestæt  vilde  hæve  Alliancen  med  Napoleon  og  søge 
at  faa  Fred  med  England.  Alle  saa  ved  denne  Ytring 
med  et  spørgende  Blik  hen  paa  Hertugen. 

Hs.  Durchlauchtighed  svarede  kort,  at  han  godt 
forstod  Hofjægermesterens  Standpunkt.  Derefter  vendte 
han  sig  til  Reventlow  Sandbjerg. 

»Ønsker  De  at  se  mine  Tulipantræer,  Hr.  Greve?« 
spurgte  han.  »I  Aar  staar  de  prægtigere  end  nogen- 
sinde.« Reventlow  takkede  og  fjernede  sig  med  Her- 
tugen. 

»A  propos,«  udbrød  Baron  Rantzau,  »vi  talte  før 
om  det  fransk-spanske  Hjælpekorps.  Ved  De,  hvad 
det  koster  Staten  daglig?  Tænk,  20,000  Daler  Ku- 
rant.« 

»Dem  erstatter  Napoleon  os  aldrig,«  bemærkede 
Grev  Piaten  Hallermund.  »løvrigt  hersker  der  Fjend- 
skab mellem  de  franske  og  de  spanske  Hjælpetropper, 
siden  de  sidste  har  faaet  at  vide,  at  Napoleon  har  afsat 
det  spanske  Dynasti  og  gjort  sin  Broder  Josef  til  Spa- 
niens Konge.  Man  er  kommen  under  Vejr  med,  at 
det  spanske  Folk  har  rejst  sig  mod  det  franske  Herre- 
dømme.« 

Selskabet  sluttede  sig  ganske  til  Grev  Platens  Ud- 
talelse. Man  fortalte  hinanden  indbyrdes  Eksempler 
paa,  hvorledes  de  spanske  og  franske  Officerer,  der 
laa  i  Kantonnement  sammen  i  holstenske  og  slesvigske 
Byer,  snarere  betragtes  som  Fjender  end  som  Forbunds- 
fæller. 

Omtrent  en  Maaned  efter  Jagtselskabet  paa  Augu- 
stenborg erfarede  Deltagerne,  at  Chefen  for  det  spanske 
Korps,  General  Romana,  havde  samlet  sine  Tropper 
paa  Fyen  og  bemægtiget  sig  Fæstningen  Nyborg.  Der 
og  paa  Langeland  var  Korpset  blevet  indskibet  paa  en 
engelsk  Eskadre  og  ført  tilbage  til  Spanien  for  at  del- 
tage i  Kampen  mod  Franskmændene. 


Den  19.  Juli  1808  fyldte  Hertug  Frederik  af  Au- 
gustenborgs ældste  Søn,  Arveprins  Kristian,  sit  tiende 
Aar,  og  der  var  i  den  Anledning  en  lille  Familiefest 
paa  Slottet.  Han  fik  som  sædvanlig  Presenter  fra 
Forældre,  Søskende  og  Slægtninge ;  Hertugen  forærede 
ham  et  smukt  indbundet  Eksemplar  af  Gellerts  Fabler 
og  Fortællinger. 

Blandt  Gratulanterne  var  de  to  tidligere  omtalte 
Baronesser    Gyldenkrone.      Disse    var    af  Hertuginden 

indbudt  til  at  forblive  et  Par  Dage  paa  Augustenborg;. 
Det  interesserede  altid  Hds.  kgl.  Højhed  at  tale  med 
dem  og  høre  dem  fortælle;  thi  de  havde  et  omfat- 
tende Personalkendskab  til  det  danske  Aristokrati. 

Det  var  en  smuk  Julidag  med  klar  Himmel ;  ikke 
en  Vind  rørte  sig,  og  Varmen  var  noget  trykkende. 
Under  et  Solsejl,  der  var  udspændt  foran  Forhallen  til 
Palaiet  i  Parken,  sad  Hertuginden,  Prinsessen  og  Ba- 
ronesserne Gyldenkrone.  Hver  af  de  to  førstnævnte  var 
beskæftigede  med  at  binde  en  Buket  Markblomster, 
som  Kammerpigen  havde  bragt.  Baronesserne  under- 
holdt dem  imidlertid. 

»Deres  kgl.  Højhed  kender  joHvedholm?«  spurgte 
en  af  Baronesserne. 

»Særdeles  godt!  Jeg  har  været  nogle  Gange  i 
Besøg  hos  Grev  Bille  Brahe.  Han  har  en  storartet 
Møntsamling.« 

Greven  er  en  Mand  med  sjelden  Kunstsans,«  til- 
føjede Prinsessen.  »Derom  vidner  de  mange  fortræffe- 
lige Malerier,  han  har  anskaffet  sig.« 

»Den  smukke  Park  var  nær  bleven  Skueplads  for 
en  Duel,«   vedblev  Baronessen. 

»Mellem  hvem?« 

»Mellem  Kaptajn  Clair  de  Mont  og  en  spansk 
Ritmester  ved  Regimentet  Villaviciosa  i  Faaborg.« 

»Hvad  var  Aarsagen  til  Striden,«  spurgte  Hertug- 
inden. 

Der  var  et  stort  Bal  paaHvedholm;  Officerne  ved 
det  spanske  Regiment  var  indbudt.  Blandt  Damerne 
overgik  Komtesse  Frederikke  Reventlow  fra  Sandbjerg 
alle  de  andre  ved  sin  Ynde  og  sit  smagfulde  Toilette. 
Ritmesteren  blev  glødende  forelsket  i  hende  .  .  .« 

Det  spanske  Blod  kom  i  Kog,«  bemærkede  Prin- 
sessen med  et  Smil. 

»Clair  de  Mont,«  fortsatte  Baronessen,  > hørte 
ogsaa  til  de  indbudte;  men  han  indtraf  paa  et  senere 
Tidspunkt « 

»Og  fra  det  Øjeblik,«  faldt  den  anden  Baronesse 
ind,«  tabte  Frederikke  Reventlow  Interessen  for  den 
spanske  Ritmester;  hun  talte  og  dansede  kun  med  de 
Mont « 

»Spanieren,«  sagde  den  første  Baronesse  afbry- 
dende, »blev  rasende  skinsyg  paa  Franskmanden;  hans 
Øjne  flammede  og  han  udbrød  med  knyttet  Haand 
mod  de  Mont:  »Man  mærker,  at  De  hører  til  den  ple- 
beiske  Røvernation.« 

Kaptajnen  blev  bleg  af  Harme,  tilkastede  Ritme- 
steren sin  Handske  og  raabte:  »Mød  mig  straks  i 
Parken!«  Der  blev  almindelig  Forfærdelse,  Ballet  gik 
i  Staa  .  .  .  .< 

Baronessen  standsede  her  betaget  af  Optrinet; 
men  Søsteren  optog  øjeblikkelig  Fortællingens  Traad: 
»Men  saa  optraadte  en  fransk  Ingeniørofficer  Lapie, 
der  var  civilklædt  og  blandt  Gæsterne.  Han  henvendte 
uhørligt  nogle  Ord  til  hver  af  Parterne.  De  havde 
den  Virkning,  at  Spanieren  med  et  »Pardon«  rakte  de 
Mont  Haanden.  I  Forening  gjorde  de  Greveparret  og 
Selskabet  en  Undskyldning.  Ballet  kom  igen  i  Gang. 
Men  Clair  de  Mont  forlod  det,  ledsaget  af  Lapie.« 

»Man  fik  ikke  at  vide,  hvad  Lapie  havde  sagt?« 
spurgte  Prinsessen. 

Baronessen  svarede  benægtende;  men  de  var 
begge  enige  om,  at  han  maatte  have  anvendt  en  Trylle- 
formular. 

I  December  1808  modtog  Hertugen  et  Besøg,  der 
interesserede  ham  i  højeste  Grad.  Den  ankomne  Gæst 
var  den  unge  norske  Grev  Herman  Wedel  Jarlsberg, 
Søn  af  den  tidligere  Gesandt  i  London. 

Greven,  der  i  syv  og  tyve  Aars  Alder  havde  op- 
naaet  en  Amtmandspost  i  sit  Fædreland,  var  nu  steget 
yderligere  indenfor  Embedsarkiet:  han  var  nemlig 
bleven  udnævnt  til  Medlem  af  den  norske  Regerings- 
kommission.  Han  befandt  sig  paa  Rejsen  til  Kristiania, 
hvortil  han  vilde  sejle  over  fra  Frederikshavn.  Men 
forinden  vilde  han  aflægge  et  Besøg  paa  Augustenborg, 
da  Hertugen  havde  vist  ham  Interesse. 

Hs.  Durchlauchtighed  takkede  Greven  for  Op- 
mærksomheden. >Jeg  maa  lykønske  Dem,«  sagde  han, 
»i  Anledning  af,  at  De  er  bleven  Medlem  af  Norges 
Regering.  Den  Dygtighed  og  det  Mod,  hvormed  De 
har  virket  for  Landets  Forsyning  med  Korn  fra  Jyl- 
land, gør  Dem   iøvrigt  fortjent    til  dette  Tillidshverv.« 

»Jeg  skal  bestræbe  mig  for  bestandig  at  virke  for 
Norges  Vel,«  sagde  Greven.  Han  tilføjede  med  stærk 
Betoning:   »Men  ogsaa  kun  for  Norges  Vel.« 

Under  Audiensen  hos  Hertuginden  henledede 
denne  Samtalen  paa  Grevens  Moder,  som  Hds.  kgl. 
Højhed  havde  truffet  et  Par  Gange  paa  Sorgenfri  ved 
en  af  Arveprins  Frederiks  Aftencerkler.  Det  havde 
interesseret  Hertuginden  meget  at  høre  Grevindens 
Skildring  af  det  neapolitanske  Hof,  hvor  hendes  Gemal 
nogle  Aar  havde  været  Gesandt. 

Da  Grev  Wedel  Jarlsberg  gjorde  Prinsesse  Louise 
sin  Opvartning,  fandt  han  meget  hurtig  et  Emne,  der 
gav  Konversationen  Fart.  Han  var  oprindelig  bleven 
forestillet  for  hende  i  det  Schimmelmannske  Hus,  hvor 
hun  og  hendes  Broder    var    hyppige    Gæster.     Næppe 

berørte  Wedel  Jarlsberg  de  selskabelige  Sammenkom- 
ster i  Palaiet  i  Bredgade  og  paa  Sølyst  ved  Øresund, 
før  Prinsessen  udbrød:  »Ja,  der  samledes  Litteraturens 
og  Kunstens  Notabiliteter!  Husker  De  Immanuel 
Baggesen,  Frederikke  Brun  og  hendes  interessante 
Datter  Ida?« 

»Den  unge  Dame  var  sjælden  mimisk  begavet  og 
overordentlig  smuk,«  svarede  Wedel.  »En  af  mine 
fornøjeligste  Timer  i  Schimmelmanns  Hus  var  den 
Aften,  da  Baggesen  med  et  uimodstaaeligt  komisk  Lune 
deklamerede  sin  Scheerenschleifer  Epopee.« 

»Jeg  har  ogsaa  haft  den  Nydelse,«  sagde  Prin- 
sessen leende.  »Hvorledes  har  ellers  Grevinde  Char- 
lotte Schimmelmann  det?  De  maa  først  fortælle  mig 
noget  om  hende.  Hun  er  egentlig  Perlen  blandt  de 
Kvinder,  jeg  har  fundet  i  København.* 

Grev  Wedel  Jarlsberg  fortsatte  Samtalen  med 
Prinsessen.  De  dvælede  ved  de  Kredse,  for  hvilke 
henholdsvis  det  Schimmelmannske,  det  Brunske  og 
det  Bernstorfske  Hus  afgav  det  aandelige   Brændpunkt. 

Om  Eftermiddagen  havde  Hertugen  i  sit  Arbejds- 
kabinet  en  Konference  med  Wedel  Jarlsberg  om  den 
politiske  Situation. 

»Lvspunktet  i  denne,  Deres  Durchlauchtighed,  er 
saamænd,  hvad  Deres  Broder,  Prins  Kristian  August, 
hidtil  har  udrettet  i  Norge  med  sin  slet  bevæbnede, 
usselt  klædte  og  mangelfuldt  forplejede  Hær.« 

»De  sigter,  Grev  Wedel,  til  de  Sejre,  han  har 
vundet  over  Svenskerne  ved  Toverud,  Trangen  og 
Enningdal.« 

»Netop,  Deres  Durchlauchtighed.  Og  dertil 
kommer  at  Prinsen    er  elsket    baade    af  Hæren    og  al 

Folket.  Pligttroskab,  Dygtighed  og  Elskværdighed  er 
hans  Hovedegenskaber.« 

Wedel  Jarlsberg  fortalte  derefter  flere  Smaatræk 
af  den  folkeyndede  Prins.  Han  udtalte  sig  i  det  hele 
om  denne  med  en  Varme,  der  virkede  højst  velgørende 
paa  Hertugen. 

»Deres  Udtalelse  om  min  Broder,  Grev  Wedel,  har 
ikke  blot  glædet  mig,  men  den  har  løftet  mig.«  Her- 
tugen trykkede  Grevens  Haand.  »Huset  Augustenborgs 
Stjerne  har  hidtil  været  tilsløret,  men  Kristian  August 
synes  kaldet  til  at  fjerne  Skyerne,  saa  at  hin  kan 
komme  til  at  lyse  med  fornyet  Glans.« 

»Deres  Durchlauchtigheds  Broder  er  aabenbart  en 
Fremtidens  Mand.  Hvad  Skæbnen  har  bestemt  ham 
til,  kan  ingen  vide.« 

Med  disse  Ord  sluttedes  Konferencen  mellem 
Hertug  Frederik  af  Augustenborg  og  Grev  Herman 
Wedel  Jarlsberg. 


Thorsøe:    Interiører. 


X 

Vinteren  var  i  de  første  Maaneder  af  Aaret  1809 
meget  streng.  Den  hertugelige  Familie  opholdt 
sig  paa  Augustenborg,  hvor  den  førte  en  ensom  Til- 
værelse. Adspredelserne  bestod  i  Kaneture  og  nogle 
selskabelige  Sammenkomster  med  Reventlows  paa  Sand- 
bjerg og  det  gamle  Hertugpar  Brunsvig— Bevern  paa 
Gliicksborg.  Men  der  kunde  gaa  Uger  hen,  i  hvilke 
den  augustenborgske  Families  Hverdagsliv  gled  ganske 
stille  og  lydløst  hen.  Hs.  Durchlauchtighed  var  under 
slige  Forhold  en  ivrig  Avislæser,  og  han  studerede 
grundigt  »Times«,  der  frit  og  uafhængigt  udtalte  sig 
om  de  kontinentale  Anliggender,  under  det  napoleonske 
Supremati.  Gennem  Hofchefen,  Kammerherre  Buch- 
wald, der  af  og  til  paa  Familiens  Vegne  foretog  Rejser 
til  København,  modtog  han  Efterretning  om,  hvad  der 
passerede  i  Hovedstaden.  Hver  Gang  Kongen  drog 
til  Kiel  for  at  besøge  Dronningen,  som  vedblivende 
residerede  paa  Slottet,  havde  Hertugen  Besøg  af  en  af 
Bernstorferne,  der  plejede  at  ledsage  Hs.  Majestæt. 
Hs.  Durchlauchtighed  benyttede  da  Øjeblikket  til  paa 
en  fin  Maade  at  skaffe  sig  Indblik  i  den  europæiske 
Situation ;  men  paa  den  anden  Side  var  begge  Bern- 
storfer  altfor  meget  Diplomater  til,  at  de  ikke  skulde 
udtale  sig  med  den  største  Forsigtighed 

I  Vinteren   1809  herskede  der  Vaabenstilstand  paa 

de  to  Krigsskuepladser,  hvor  Sverrig  var  bleven  an- 
grebet: I  Finland  og  ved  den  norske  Grænse,  hvor- 
imod Nordens  Opmærksomhed  var  henvendt  mod 
Øresund,  hvor  Frederik  den  Sjette  atter  traf  Forholds- 
regler til  en  Invasion  i  Skaane.  Hans  Hær,  der  talte 
nogle  og  tyve  Tusind  Mand,  skulde  marschere;  men 
for  det  Tilfælde,  at  der  indtraadte  Tøvejr,  var  der 
samlet  Transportskibe.  Man  forberedte  sig  paa  en 
Gentagelse  af  Begivenhederne  fra  Kristian  den  Femtes 
og  Frederik  den  Fjerdes  Tid;  men  da  indtraf  fra  Stock- 
holm et  Budskab,  der  slog  ned  som  et  Lyn  i  de  mo- 
narkiske Kredse,  hvis  Særkende  var  selvfornægtende 
Loyalitet  mod  det  nedarvede  Kongedømme.  Gustav 
den  Fjerde  var  i  Midten  af  Marts  styrtet  fra  Tronen 
af  en  Militærsammensværgelse,  hans  Dynasti  var  for 
stedse  bleven  udelukket  fra  Regeringen  i  Sverrig,  og 
hans  Onkel,  den  barnløse  Hertug  Karl  af  Søderman- 
land,  var  proklameret  som  Rigsforstander. 

Disse  Efterretninger  vakte  Sensation  paa  Augusten- 
borg. Nogle  Dage  efter  fik  Hertugen  fra  sin  Broder 
i  Norge,  Prins  Kristian  August,  et  Par  Breve,  der 
indeholdt  en  Skildring  af  Begivenhederne  i  Stockholm. 
Prinsen  gav  en  Karakteristik  af  Sammensværgelsens 
Hovedophavsmand  og  Leder,  Oberst  Georg  Adlersparre, 
hvem  han  betegnede  som  Nordens  største  Revolutions- 
mager. 

Hertugen  sandede  Rigtigheden  af  dette  Epitheton, 
da  han  i  Foraaret  havde  en  Samtale  med  den  franske 
Gesandt  i  København,  Baron  Didelot.  Denne  befandt 
sig  paa  en  Rejse  til  Paris,  men  standsede  nogle  Timer 
paa  Augustenborg. 

Skønt  Hs.  Durchlauchtighed  var  en  Modstander 
af  det  napoleonske  System,  og  kun  beundrede  Kejseren 

som  den  geniale  Feltherre,  men  ellers  saa  en  Lykke- 
ridder i  ham,  følte  han  sig  dog  smigret  af  dette  Besøg. 
Gesandten  var  jo  Repræsentanten  for  Kontinentets 
Herre. 

Baron  Didelot  havde  fra  det  franske  Gesandtskab 
i  Stockholm  modtaget  Meddelelser  om,  hvad  der  havde 
tildraget  sig  i  de  svenske  Regeringskredse,  og  han  var 
rigt  forsynet  med  diplomatiske  Rygter. 

»Jeg  kan  ganske  konfidentielt  give  Deres  Durch- 
lauchtighed  Forsikringen  om,  at  der  forestaar  Deres 
Broder  en  glimrende  Fremtid.  Han  vil  vistnok  blive 
valgt  til  Sverrigs  Tronfølger.« 

»Jeg  kender  dette  Rygte,«  sagde  Hertugen  med  et 
forskende  Blik  paa  Gesandten. 

»Prinsen  er  elsket  af  Nordmændene,  der  følger 
ham  trofast.  Herpaa  bygger  Adlersparre  en  dristig 
Plan.  Han  vil  bevæge  Prinsen  til  at  erklære  Norge 
for  uafhængigt,  give  det  en  konstitutionel  Forfatning 
og  paasætte  sig  dets  Krone.  Sverrig  skal  da  vælge 
ham  til  Tronfølger.  Saaledes  vil  Foreningen  mellem 
den  skandinaviske  Halvøs  to  Riger  være  sikret. 

»Som  Prins  og  Officer  vil  min  Broder  aldrig  gaa 
ind  paa  et  saadant  Forræderi  mod  sin  Konge,«  sagde 
Hertugen  med  Eftertryk. 

»Paa  de  Antydninger  i  den  Retning,  der  fra  svensk 
Side  er  kommen  Prinsen  for  Øre,«  vedblev  Didelot, 
»har  Prinsen  ogsaa  loyalt  svaret,  at  Sverrig  burde 
glemme  sin  tidligere  Strid  med  Danmark  og  vælge 
Frederik  den  Sjette  til  Konge.  Dette  Valg  vilde  sikkert 
stemme  med  »Napoleons  Politik.« 

»Kongen  er  Kejserens  trofaste  Forbundsfælle,«  be- 
mærkede Hertugen. 

»Men    Kongen    bliver    vanskelig    valgt,«    fortsatte 

Didelot.  Det  ledende  Parti  i  Sverrig  er  stemt  imod 
ham  af  to  Grunde.  For  det  første  har  han  fornærmet 
den  svenske  Nation  ved  at  stemple  den  som  Insur- 
genter,  for  det  andet  vil  han  ikke  ofre  sin  Absolutisme. 
Sverrig  vil  ikke  vide  af  Enevælden.« 

»Det  vil  blive  en  ejendommelig  Stilling  for  Kongen«, 
ytrede  Hertugen,  »hvis  han  samtidig  skulde  være  kon- 
stitutionel Konge  i  Sverrig  og  uindskrænket  Monark  i 
Danmark  og  Norge.« 

»Sig  en  umulig  Stilling,  Deres  Durchlauchtighed! 
Men  Frederik  den  Sjette  vil  holde  fast  ved  sin  absolute 
Herskermagt  og  derved  lukke  Udsigten  til  Sverrigs 
Krone  for  sig.  Saaledes  baner  han  Vejen  for  Deres 
Broders  Valg  til  Tronfølgen.« 

»Det  vil  vise  sig,  hvad  Fremtiden  bærer  i  sit  Skød,« 
sagde  Hertugen  eftertænksomt. 

Idet  han  tog  Afsked  med  Baron  Didelot,  berørte 
han  den  nylig  udbrudte  Krig  mellem  Østerrig  og 
Frankrig.  »Denne  Gang,«  ytrede  han,  »har  Napoleon 
Rusland  til  Forbundsfælle.  Det  kan  blive  af  stor  Be- 
tydning for  Norden«. 


Samtalen  med  Didelot  randt  ofte  Hertugen  i  Hu. 
Den  beskæftigede  hans  Tanker  under  de  ensomme 
Spadsereture  han  foretog  i  Augustenborgs  Park,  eller 
naar  han  sad  ved  sit  Skrivebord.  Lykken  syntes  at 
skulle  tilsmile  hans  Hus  og  aabne  en  ny,  glansfuld  Æra 
for  dette.      Skulde    en  Augustenborger    komme    til    at 

bære  Gustav  Adolfs  og  Karl  den  Tolvtes  Krone !  Heri 
laa  et  stolt  og  opløftende  Fremtidshaab. 

Hertug  Frederik  fulgte  fra  nu  af  med  den  største 
Opmærksomhed  Begivenhederne  i  Sverrig  og  Norge, 
hvad  han  blev  i  Stand  til  gennem  Korrespondance  med 
Grev  Wedel  Jarlsberg  og  med  Prins  Kristian  Augusts 
Adjudant,  Kaptajn  Holst.  Broderen  selv  undgik  i  sine 
Breve  saa  meget  som  muligt  at  berøre  militære  og 
politiske  Spørgsmaal.  Han  dvælede  ved  rent  private 
Familieforhold. 

Hovedbegivenhederne  i  det  historiske  Drama,  som 
nu  udfoldede  sig  i  Norden,  var  følgende: 

Af  Hensyn  til  sin  russiske  Forbundsfælle,  havde 
Napoleon  tilraadet  Svenskerne  at  vælge  Rigsforstanderen 
til  Konge.  Den  franske  Imperator  vidste,  at  Czaren 
var  en  Modstander  af  en  Union  mellem  de  tre  nordiske 
Riger.  Saa  besteg  da  Kong  Karl  den  Trettende  Tronen, 
efter  at  han  havde  besvaret  den  ændrede  Rigsforfatning, 
hvorpaa  han  kronedes  og  hyldedes  i  Stockholm  med 
hele  den  nedarvede  Pragt. 

Tronfølgervalget  maatte  nu  afgøres.  Havde  Napo- 
leon, der  omstraaledes  af  Sejrsglorien  fra  Wagram,  nu 
lagt  et  kraftigt  Ord  til  Fordel  for  Frederik  den  Sjette 
i  Vægtskaalen,  vilde  han  sikkert  være  bleven  valgt, 
skønt  Svenskerne  baade  af  personlige  og  politiske 
Grunde  nærede  Uvilje  imod  ham.  Men  den  mægtige 
Kejser  havde  sagt  til  de  svenske  Afsendinge:  »Vælg 
til  Tronfølger  den,  der  i  enhver  Henseende  passer 
eder  bedst!« 

De  svenske  Stænder  tænkte  i  Overensstemmelse 
med  Adelsparre,  at  den  af  Nordmændene  elskede  Prins 
Kristian  August,  var  den,  der  sikrest  vilde  drage  Norge 

med  sig.  Desuden  havde  han  gjort  Sverrig  den  største 
Tjeneste,  der  nogensinde  var  vist  det  af  en  fremmed; 
skønt  tjendtlig  General  havde  han  nemlig  lovet,  at 
forholde  sig  neutral,  indtil  Revolutionen  i  Stockholm 
og  Gustav  den  Fjerdes  Afsættelse  var  fuldbyrdet.  Karl 
den  Trettende  tiltraadte  hele  denne  Betragtning.  Hs. 
Majestæt  fandt,  at  hvad  der  yderligere  kvalificerede 
Prinsen  til  at  blive  valgt,  var  den  Omstændighed,  at 
han  tilhørte  det  gottorpske  Hus,  af  hvilke  tre  Prinser 
havde  baaret  Kronen  som  Sverrigs  Konge. 

Den  1 8.  Juli  1809  fandt  den  betydningsfulde  Af- 
gørelse Sted.  Efter  Kong  Karl  den  Trettendes  Forslag 
kaarede  Stænderne  Prins  Kristian  August  til  Sverrigs 
Tronfølger.  Det  var  et  af  de  stolteste  Øjeblikke  i  det 
hertugelige  Hus's  Historie. 

Grev  Axel  Morner,  Karl  den  Trettendes  Ven, 
overbragte  i  Kristiania  Prinsen  det  glædelige  Budskab 
og  lykønskede  ham  varmt. 

Et  Lysglimt  tindrede  straks  i  Prins  Kristian  Au- 
gusts Øjne;  men  derpaa  blev  han  mørk  og  alvorlig. 
Morner  betragtede  ham  opmærksomt,  mens  Prinsen 
med  korslagte  Arme  gik  frem  og  tilbage  paa  Gulvet 
og  udbrød:  »Det  var  min  Tanke  og  mit  Ønske,  at 
Stænderne  vilde  have  valgt  Frederik  den  Sjette  til 
Konge.  Jeg  har  virket  for  denne  Plan  i  Ord  og  paa 
Prent.« 

»Hverken  som  Konge  eller  som  Tronfølger  har 
Stænderne  villet  høre  Tale  om  Hs.  Majestæt,«  svarede 
Morner.    »Deres  Durchlauchtighed  modtager  da  Valget?« 

»Paa  to  Betingelser,  Hr.  Greve,«  sagde  Prins  Kri- 
stian August,  idet  han  saa  stift  paa  Morner.  »Freden 
mellem    Sverrig    og    Danmark    maa    være    sluttet,    og 

Kongen,  min  suveræne  Herre,  maa  give  sit   Samtykke 
til  Valget.« 

»Hs.  Majestæt  var  vel  ikke  uvidende  om,  paa  hvem 
det  vilde  falde?« 

»Jeg  har  selv  underrettet  ham  om  denne  Even- 
tualitet. Alligevel  har  Hs.  Majestæt  nylig  givet  mig  et 
Bevis  paa  sin  Naade  og  Tillid;  han  har  udnævnt  mig 
til  Statholder  og  Feltmarskal.  Samtidig  har  han  rigtig- 
nok gjort  sin  Svoger,  Prins  Frederik  af  Hessen,  til  Chef 
for  den  aktive  Hær.« 

Denne  sidste  Udtalelse  gjorde  et  stærkt  Indtryk 
paa  Grev  Morner.  I  sit  stille  Sind  tænkte  han,  at 
der  saaledes  var  bleven  knyttet  en  Slags  Mistillids- 
erklæring til  Udmærkelsen. 

»Jeg  haaber,  at  vi  snart  maa  kunne  hilse  Deres 
Durchlauchtighed  i  vor  Midte  som  Arvingen  til  Vasa- 
ernes  Kronet. 

»Hr.  Greve!«  udbrød  Prinsen,  da  jeg  i  sin  Tid 
indrømmede  den  svenske  Vesthær  Vaabenstilstand, 
medens  Adelsparre  drog  til  Stockholm  for  at  hidføre 
Regeringsforandringen,  gjorde  jeg  det,  fordi  Obersten 
erklærede,  at  hans  Tog  havde  Nordens  Lykke  og  Fred 
til  Formaal.  Jeg  nærede  den  Forvisning,  at  Kongen, 
min  Herre,  vilde  billige  min  Optræden.  Men  endnu 
varer  Krigen  ved,  og  saa  længe  Stillingen  er  den,  kan 
jeg  ikke  uden  min  Souveræns  Tilladelse  modtage  det 
højsindede  Tilbud,  hvor  smigrende  og  hæderfuldt  det 
end  er  for  mig.« 

Grev  Morner  vendte  tilbage  til  Stockholm  med 
Breve  fra  Prinsen  til  Kong  Karl  den  Trettende  og 
Oberst  Adelsparre.  Han  havde  under  Samtalen  med 
Prins  Kristian  August  modtaget  det  bedste  Indtryk  af 
dennes  Personlighed,   der  var  præget  af  Humanitet  og 

Intelligens.  Men  han  dulgte  ikke,  at  Hs.  Durchlauch- 
tighed  var  nervøs  og  overanstrengt.  Morner  gennem- 
skuede Situationen  og  erklærede,  at  denne  var  af  en  saadan 
Beskaffenhed,  at  de  største  og  ædleste  Hensigter  let 
kunde  blive  miskendte. 


XI. 

T  September  1809  ankom  Frederik  den  Sjette  til 
-■-  Slottet  i  Kiel,  hvor  Dronningen  endnu  residerede. 
Han  var  ledsaget  af  Generaladjudant  Biilow,  Kabinets- 
sekretæren og  Kammerjunker  Bertouch  som  Kavaller; 
dertil  indskrænkede  hele  hans  Følge  sig.  Da  de  mili- 
tære og  politiske  Forhold,  der  havde  fremkaldt  Troppe- 
samlingen  ved  Hovedstaden,  nu  havde  skiftet  Karakter, 
og  Freden  var  i  Færd  med  at  vende  tilbage,  ønskede 
Kongen,  at  Hds.  Majestæt  skulde  tage  Ophold  i  Ho- 
vedstaden. I  fire  Aar  havde  Dronning  Marie  nu  boet 
paa  Slottet  i  Kiel,  der  ligger  saa  skønt  ved  den  dybe 
Fjord  med  de  bakkede  og  skovbevoksede  Bredder  og 
det  brogede  Fiskerliv.  Svag  som  Dronningen  var 
efter  Fødselen  af  Prinsesse  Vilhelmine,  havde  hun  i 
sanitær  Henseende  haft  udmærket  godt  af  Opholdet  i  Kiel. 
Hun  var  bleven  styrket  af  den  stærke  og  friske  Luft  fra 
Fjorden,  naar  hun  enten  færdedes  i  den  dejlige  Slotspark 
eller  paa  de  stille  varme  Sommerdage  tog  Plads  paa 
en  Bænk  i  den  mægtige  Egealle,  hvor  hun  indaandede 
Blomsterduften,  som  en  svag  Luftning  fra  Havens 
Bede  af  og  til  bar  hen  mod  hende.  Naar  Hds.  Maje- 
stæt, der  havde  historiske  Interesser,  betragtede  de 
gamle  Egetræer  med  de  mægtige  Kroner,  da  kom  hun 
til  at  tænke  paa,  at  denne  Allé  var  anlagt  af  Hertug- 
inde Frederikke  Amalie,    Frederik   den  Tredjes  Datter, 

der  var  gift  med  Hertug  Kristian  Albrecht,  Stifteren  af 
Universitetet  i  Kiel.  Hvad  der  særlig  havde  en  heldig 
fysisk  Indvirkning  paa  Dronningen,  var  de  Søbade, 
hun  tog  ved  Fredrichsort  ved  Fjordens  Munding. 

Livet  paa  Slottet  i  Kiel  havde  været  rigt  paa  Af- 
vekslinger for  Dronningen,  og  havde  mange  af  dem 
just  ikke  været  af  glædelig  Art,  havde  de  dog  alle 
været  interessante.  Tyske  Fyrster  og  Fyrstinder,  som 
Napoleon  havde  forjaget  fra  deres  hjemlige  Arne, 
fandt  straks  en  gæstfri  og  elskværdig  Modtagelse.  Den 
landflygtige  Kurfyrst  Vilhelm  af  Hessen,  Broder  til 
Dronningens  Fader,  saas  hyppigt  paa  Slottet  i  Kiel. 
Til  Trods  for,  at  han  nu  stod  lige  ved  de  Halvijerds, 
var  han  hurtig  og  livlig,  som  en  ung  Mand.  Taltes 
der  om  Napoleon,  kom  han  i  den  stærkeste  Affekt  og 
sprudede  Ild  som  en  Vulkan.  Hans  Lidenskab  udgød 
sig  i  hele  Kaskader  af  Haansord  om  »den  korsikanske 
Lykkeridder.« 

En  forskønnende  Glans  over  Dronning  Maries  Op- 
hold i  Kiel  kastede  de  Besøg,  hun  ofte  modtog  af  de 
dannede  og  interessante  Grevinder,  Kristian  Reventlow 
til  Kristianssæde  og  Louise  Stolberg.  Stundom  sluttede 
Grevinderne  Baudissin-Knoop  og  Elisa  Bernstorf  sig 
til  dem,  og  da  var  Hds.  Majestæt  omgiven  af  en  Kreds, 
i  hvis  Underholdning  hun  fandt  det  største  Behag ; 
thi  den  glimrede  ved  Vid  og  træffende  Bemærkninger 
om  Personligheder  og  Forhold. 

Kongens  Ankomst  til  Kiel  stod  denne  Gang  ikke 
alene  i  Forbindelse  med  Forberedelserne  til  Dronnin- 
gens Tilbagevenden  til  København ;  men  forinden 
denne  Begivenhed  fandt  Sted,  skulde  han  deltage  i  en 
højtidelig  Familiebegivenhed,  nemlig  Datterens  Karoline 
Amalies    Konfirmation.      Prinsessen,    der    var    seksten 

Aar  gammel,  var  det  første  af  Kongeparrets  Børn,  der 
havde  overlevet  den  spæde  Barndomsalder,  og  var  nu 
en  blomstrende  Pige,  der  ikke  udmærkede  sig  ved 
større  aandelig  Begavelse,  men  tegnede  fra  Hjertets 
Side  til  at  blive  en  fortræffelig  Kvinde.  Kongeparret,  der 
med  Sorg  tænkte  tilbage  paa  Tabet  af  de  to  tidligere 
Børn,  var  dobbelt  glad  over,  at  Forsynet  havde  holdt 
sin  Haand  beskyttende  over  denne  Datter.  Hendes 
Konfirmation  fik  derved  en  forøget  højtidelig  Betyd- 
ning for  Kongeparret. 

Kong  Frederik  den  Sjette  trængte  i  dette  Øjeblik 
til  al  den  Lindring,  som  Familielivets  Glæder  kunde 
skaffe  en  Monark,  der  var  nedbøjet  og  forstemt  over 
politisk  Modgang.  Overfor  Dronningen  og  Hofkredsen 
i  det  hele  søgte  han  at  lægge  Skjul  paa  sit  dybe  Mis- 
mod, og  de,  der  ikke  kendte  ham  nøjere,  mærkede 
intet.  Men  Dronning  Maria  gennemskuede  ham  og 
søgte  ved  hjertelig  Deltagelse  at  lette  Byrden  for  ham 
og  indgyde  ham  Tillid  til  Fremtiden.  Ingen  var  bedre 
i  Stand  dertil  end  hun;  thi  hun  besad  hans  fulde  For- 
trolighed, og  hun  havde  Sans  for  politiske  Spørgsmaal 
og  Forstaaelse  af  den  daværende  politiske  Situation  i 
Norden.  Hun  havde  nylig  haft  Lejlighed  til  at  drøfte 
denne  sammen  med  Grevinde  Charlotte  Schimmelmann, 
en  højt  dannet  og  opvakt  Dame,  der  opmærksomt 
havde  fulgt  med  de  europæiske  Begivenheder  siden 
den  franske  Revolutions  Udbrud.  Grevinden  havde 
været  i  Besøg  hos  sin  Svigerinde  paa  Emkendorf,  der 
var  gift  med  en  Reventlow.  Hun  havde  derfra  fore- 
taget en  Udflugt  til  Kiel  for  at  gøre  Hds.  Majestæt  sin 
Opvartning. 

I  andet  Stokværk  i  den  Slotsfløj,  der  vendte  ud 
mod  Fjorden,    var    der    et   rummeligt    Kavalerværelse, 

som  Kongen  havde  ladet  indrette  til  sit  eget  Brug,  da 
der  herfra  var  en  smuk  Udsigt  ud  over  Ellerbæk  og 
Wellingdorf  paa  den  modsatte  Bred.  I  dette  Gemak 
tilbragte  Kongen  daglig  nogle  Timer,  naar  han  opholdt 
sig  paa  Slottet.  I  den  Tid  maatte  ingen  forstyrre  ham. 
Her  besørgede  han  sin  Korrespondance,  og  her  hen- 
gav han  sig  til  sine  Betragtninger  over  de  politiske 
Forhold,  der  var  indviklede  nok;  thi  han  var  baade  i 
Krig  med  England  og  Sverrig;  men  med  denne  sidste 
Magt  var  det  hans  Agt  snarest  mulig  at  slutte  Fred. 

Dagen  efter  sin  Ankomst  til  Kiel  sad  Frederik 
den  Sjette  i  Gemakket.  Som  en  Følge  af  det  klare  og 
milde  Vejr  havde  han  det  ene  Vindue  aabent.  Han 
betragtede  Fiskerlivet  ovre  i  Ellerbæk  og  tænkte  ved 
sig  selv,  at  en  saadan  Fiskers  Tilværelse  dog  i  flere 
Retninger  maatte  foretrækkes  for  en  Konges.  Saadan 
en  Mand,  sagde  han  i  sit  stille  Sind,  kan  være  sig  selv 
og  behøver  aldrig  at  forstille  sig,  hvad  man  saa  mange 
Gange  er  nødsaget  til  i  den  højere  Politik.  Og  hvor 
let  er  ikke  det  Ansvar,  en  Fisker  bærer  overfor  sin 
Familie  i  Sammenligning  med  mit,  det  gælder  hele 
Nationen  og  hviler  som  et  knugende  Aag  paa  mine 
Skuldre. 

Kong  Frederik  var  saa  fordybet  i  disse  Tanker,  at 
han  ikke  mærkede,  at  Dronning  Marie  sagte  var  traadt 
ind  i  Gemakket.  Hun  lagde  sin  Haand  paa  hans  Skul 
der,  og  han  foer  nervøst  sammen,  men  smilte  glad,  da 
han  saa  sin  Hustru.  Dronningen  tog  Plads  i  en  Læne- 
stol, han  vendte  sig  om  mod  hende. 

»I  Dag  vil  vi  politisere  et  Øjeblik,  min  kære  Hr. 
Gemal,«  sagde  hun  deltagende.  >Jeg  kan  tænke  mig, 
hvad  der  tynger  paa  dit  Sind.« 

»Du  mener?«  sagde  Kongen  med  et  spørgende 
Blik. 

»Jeg  mener  Ruslands  Optræden  imod  Dig.  Cza- 
ren  har  jo  sluttet  Fred  med  Sverrig  uden  at  tage 
mindste  Hensyn  til  Dig,  uagtet  Du  i  halvandet  Aar 
har  ført  Krig  med  Svenskerne  og  tilmed  i  hans  In- 
teresse!« 

>Det  har  han  netop  gjort,«  udbrød  Kongen  harm- 
fuld. »Tvertimod  givne  Løfter  har  han  udelukket  mig 
fra  Fredsunderhandlingerne  i  Frederikshamm,  og  han 
har  villet  garantere  mig  Besiddelsen  af  Norge.« 

Czaren  har  handlet  egennyttigt  overfor  Dig ;  han  har 
snarere  været  din  Fjende  end  din  Ven,«  vedblev  Dron- 
ningen. 

»Rigtigt  set!«  svarede  Kongen  med  en  heftig 
Armbevægelse.  »Han  har  idelig  tilskyndet  vore  Militær- 
operationer ved  Sundet  og  den  norske  Grænse.  Han 
har  erklæret,  at  vi  skulde  beholde,  hvad  vi  erobrede. 
Men  han  har  kun  villet  lade  os  foretage  disse  Diver- 
sioner, for  at  han  saa  meget  lettere  kunde  erobre  Fin- 
land.« 

Kongen  tav  nogle  Øjeblikke  efter  denne  Udtalelse 
og  saa  med  rynkede  Bryn  hen  for  sig. 

»Vil  Du  fortsætte  Krigen,  med  Sverrig,  og  kan  Du 
gøre  Regning  paa  effektiv  Støtte  fra  Napoleons 
Side?«  spurgte  Dronningen. 

»Jeg  slutter  Fred  med  Sverrig,«  svarede  Kongen. 
»Rygtet  siger,  at  Oberst  Adelsparre,  denne  Revolutions- 
mand, der  for  Tiden  har  Magten  i  Stockholm,  samler 
Tropper  til  et  militært  Kup  mod  Norge.« 

»For  Tiden  er  Nordmændenes  Stemning  mod 
Danmark  bitter,«  sagde  Dronningen.    »Det  skyldes  den 

økonomiske  Misere.  Men  under  slige  Forhold  lader 
man  sig  maaske  let  forføre  til  Frafald.« 

Dronningen  tav  en  Stund.  Kongen  saa  stift  paa 
hende. 

»Kan  Du  stole  paa  Prins  Kristian  August?«  spurgte 
Dronningen  med  en  Betoning,  der  antydede  Tvivl. 

»Han  har  virket  for  mit  Valg  til  svensk  Tron- 
følger, og  da  det  faldt  paa  ham  selv,  underrettede  han 
mig  derom.  Han  har  stillet  Fred  og  mit  Samtykke 
som  Betingelse  for  sin  Indvilligelse.« 

»Men  er  han  ikke  bleven  staaende,  da  Du  befa- 
lede ham  at  rykke  frem,  og  har  han  ikke  sat  politiske 
Motiver  over  strategiske  Hensyn?«  Her  gentog  Dron- 
ningen, hvad  hendes  Broder,  Prins  Frederik  af  Hessen, 
havde  sagt  hende. 

»Han  har  gjort  Indvendinger  baade  af  militære  og 
økonomiske  Grunde,  og  samtidig  bad  han  om 
Afsked.« 

»Men  den  har  han  ikke  faaet!  Du  har  tvertimod 
gjort  ham  til  Statholder  og  Feltmarskal.« 

»Rigtigt!  Men  din  Broder,  Prins  Frederik,  er 
bleven  General  for  den  aktive  Hær.  Hvorom  alting  er: 
Jeg  ser  hellere  Sverrigs  Krone  paa  Prins  Kristian  Au- 
gusts Hoved  end  paa  nogen  andens.« 

Disse  sidste  Ord  akcentuerede  Frederik  den  Sjette 
stærkt. 

Dronningen  rakte  ham  sin  Haand,  idet  hun  blidt 
ytrede:  »En  Fredslutning  med  Sverrig  er  sikkert  det 
ønskeligste.  Mit  Instinkt  siger  mig,  at  her  er  min 
Hr.  Gemal  i  det  rette  Spor.« 

Kongen  lo.  »Saa  lader  jeg  Bernstorf  lede  af  dit 
Instinkt!« 

»Min   kære    Gemal    behager    nok    at    spøge,«    be- 

mærkede  Dronningen  med  et  skelmsk  Smil.  »Men 
nu  tillader  jeg  mig  at  gaa  over  til  vore  huslige  Affæ- 
rer, til  Konfirmationen.  Jeg  har  sammen  med  Frøken 
v.  d.  Maase  og  Komtesse  Knuth  gjort  Udkast  til  Ar- 
rangementet. Hauch  rinder  det  fortræffeligt,  men  alt 
afhænger  nu  af  din  Approbation.« 

»Jeg  kender  dit  Arrangementstalent,  Marie.  Lad 
os  gaa  ned  i  Parken.  Vejret  er  saa  smukt.  Der  kan 
jeg  høre  Din  Ordre  de  Parade.« 

Med  disse  Ord  bød  Hs.  Majestæt  sin  Gemalinde 
Armen.  Kort  efter  sad  Kongeparret  paa  en  Bænk 
under  et  mægtigt  Kastanietræ  og  diskuterede  Enkelt- 
hederne ved  den  forestaaende  Familiefest. 

Den  9.  Okrober  1809  konfirmeredes  Kronprin- 
sesse Karoline  i  Slotskapellet  i  Kiel  af  Slotspræst 
Fock.  Handlingen  overværedes  af  en  glimrende  For- 
samling, der  talte  omtrent  tre  Hundrede  Herrer  og 
Damer.  Den  unge  Prinsesse  var  stærkt  bevæget. 
Pastor  Fock  talte  simpelt,  smukt  og  gribende.  Der 
hvilede  over  hele  Akten  en  stille,  højtidsfuld  Stem- 
ning. 

Omkring  Kongeparret  var  paa  denne  Tid  samlet 
Landgrev  Karl  af  Hessens  Familie,  Arveprins  Frede- 
riks Døtre  samt  Hertugen  og  Hertuginden  af  Augu- 
stenborg. Hertug  Frederik  viste  sig  ved  denne  Lejlighed 
fra  sin  elskværdigste  Side.  Ved  det  lille  Famlietaflel 
efter  Konfirmationen  var  det  ham,  der  ønskede  Kron- 
prinsessen til  Lykke  og  udtalte  Haabet  om,  at  hun 
maatte  gaa  en  lys  Fremtid  i  Møde. 

Hertug  Frederik  af  Augustenborg  var  denne  Gang 
kommen  til  Frederik  den  Sjette  i  Kiel,  bedre  stemt 
mod  ham,  end  han  ellers  plejede  at  være.  Navnlig 
gennem    Brevvekslingen    med    Grev    Wedel    Jarlsberg 

havde  han  kunnet  holde  Skridt  med  Begivenhederne  i 
Norge  og  Sverrig.  Det  havde  været  et  af  hans  Livs 
største  Øjeblikke,  da  han  hk  at  vide,  at  Stænderne 
havde  valgt  hans  Broder  til  Tronfølger.  Han,  der 
ellers  var  kold  og  tilbageholden,  havde  med  glæde- 
straalende  Mine  og  med  Taarer  i  Øjnene  omfavnet 
Hertuginden  og  udbrudt:  »Nu  begynder  Lykkens  og 
Hæderens  Sol  at  kaste  sine  Straaler  over  Huset  Augu- 
stenborg.« 

Søsteren,  Prinsesse  Louise,  og  Børnene  var  bleven 
greben  af  Hertugens  Bevægelse;  kun  Hertuginden  viste 
sig  behersket.  Det  var  en  Egenskab,  hun  havde  arvet 
efter  sin  Fader;  thi  den  Gang  han  var  aandsklar,  lod 
han  under  ingen  Situation  Hjertet  løbe  af  med  sig. 

»Mon  min  Broder,  Kongen,  samtykker  i  dette 
Valg?«   sagde  hun.     I  hendes  Blik  laa  en  Tvivl. 

»Skulde  Hs.  Majestæt, <-  udbrød  Hertugen,  der 
pludselig  blev  bitter,  »maaske  udelukkende  have  Tanke 
for  Huset  Hessen,  men  ikke  ogsaa  for  Huset  Augu- 
stenborgs Storhed!« 

I  en  Uge  talte  Hertug  Frederik  ikke  om  sin  Broder. 
Han  imødesaa  spændt  et  Brev  fra  denne.  Da  indløb 
endelig  en  fortrolig  Skrivelse  fra  Prins  Kristian 
August. 

Kongen,  hed  det  deri,  vilde  først  tage  endelig 
Stilling  til  Valget,  naar  Freden  var  sluttet.  Men  han 
havde  erklæret,  at  han  hellere  saa  Kristian  August  som 
Sverrigs  Tronfølger  end  nogen  anden. 

En  Sten  faldt  fra  Hertug  Frederiks  Hjerte,  da  han 
læste  disse  Ord.  Han  meddelte  med  en  triumferende 
Mine  Hertuginden  Indholdet. 

»Jeg  genkender  min  Broders  ædle  Hjerte.«  sagde 
Hds.  kgl.  Højhed. 

Thorsøe:   Interiører.  10 

I  denne  Sag  kider  Hs.  Majestæt  sig  kun  bestemme 
al  Hensynet  til  sit  Riges  Velfærd,«  ytrede  Hertugen. 
»Jeg  skal  benytte  den  første  Lejlighed  der  tilbyder  sig, 
til  at  takke  ham  for  hans  Holdning  overfor  min  Broder.« 

I  den  Stemning,  der  laa  i  denne  Udtalelse,  deltog 
Hertugen  af  Augustenborg  i  Konfirmationshandlingen 
i  Kiel. 

Det  var  et  Solblink  i  Forholdet  mellem  Hertug 
Frederik  og  Kongen ;  men  dette  skulde  snart  formørkes 
og  antage  en  bitter  og  fjendtlig  Karakter. 


XII. 

I  November  1809  erfarede  Hertugen,  der  af  et  ner- 
vøst Ildebefindende  var  tvungen  til  at  holde  sig 
inde  og  i  fuldstændig  Ro,  at  der  var  aabnet  Freds- 
underhandlinger  mellem  Danmark  og  Sverrig  i  Jøn- 
køping,  den  gamle  historisk  bekendte  Stad  ved  den 
sydlige  Spids  af  den  langstrakte  Indsø  Wettern.  For- 
handlingerne førtes  mellem  to  Diplomater :  Niels 
Rosenkrantz  fra  dansk  og  Kammerherre  Adlerberg  Ira 
svensk  Side.  Den  10.  December  var  endelig  Freds- 
værket  tilendebragt,  og  Resultatet  blev,  at  Tilstanden 
for  begge  Statets  Vedkommende  blev  territorialt,  hvad 
den  havde  været  før  Krigen.  Den  offentlige  Mening 
i  Danmark  modtog  Fredsbetingelserne  med  skjult 
Uvilje;  thi  den  turde  ikke  ytre  sig.  Den  fandt,  at  i 
denne  Krig  havde  de  nordiske  Riger  kun  indbyrdes 
arbejdet  paa  at  svække  hinanden  udelukkende  til  For- 
del for  den  russiske  Czar,  der  havde  trukket  sig  ud 
af  Spillet  med  Finland  som  Bytte. 

Romantiske  Drømme  laa  fjernt  fra  Frederik  den 
Sjettes  Natur;  men  han  havde  dog  et  Øjeblik  smigret 
sig  med  den  Tanke,  at  han  med  Vaaben  i  Haand 
skulde  kunne  tilbageerobre  de  Provinser  hinsides  Sun- 
det,   som    Karl    Gustav    i    det    syttende  Aarhundredes 

Midte  havde  tvunget  Danmark  til  at  afstaa.  Frederik 
den  Sjette  havde  drømt,  at  han  skulde  kunne  naa, 
hvad  hans  Forgængere,  Kristian  den  Femte  og  Frede- 
rik den  Fjerde,  forgæves  havde  efterstræbt  og  derved 
komme  til  at  staa  for  Efterverdenen  som  Feltherre  og 
Kriger  i  straalende  Belysning.  Men  disse  Tankebilleder 
havde  forvandlet  sig  til  bitre  Illusioner,  og  det  ned- 
trvkkende  Bevis  herfor  var  Freden  i  Jønkøbing. 

Men  det  var  dog  i  ethvert  Tilfælde  Freden  paa 
et  enkelt  Punkt  og  for  saa  vidt  følte  baade  Regeringen 
og  Folket  det  som  en  delvis  Befrielse  fra  det  Tryk. 
Krigen  ellers  lagde  paa  dem.  Derfor  overværede 
Menighederne  med  Andagt  den  Takkegudstjeneste,  Re 
geringen  havde  befalet  afholdt  i  Kirkerne  i  Anledning 
af  Fredsslutningen. 

I  Augustenborg  Slotskapel  prædikede  Hofpræs: 
Jessen.  Hele  den  hertugelige  Familie  var  til  Stede. 
Præsten  dvælede  ved  den  nedtrykte  Folkestemning, 
der  ytrede  sig  som  en  Følge  af  de  politiske  Ulykker 
og  økonomiske  Savn.  Han  indskærpede  Menigheden, 
at  om  end  Forknythedens  Mørke  hvilede  over  den, 
skulde  den  dog  holde  fast  ved  den  Tanke,  at  ligesom 
Gud  lod  det  dages  over  Jorden,  saaledes  kunde  han 
ogsaa  lade  det  blive  Dag  i  Menneskets  Sjæl.  Til  sidst 
bad  han  for  Kongen,  idet  han  fremdrog  Salomo's 
Ordsprog:  »En  Konge,  der  dømmer  de  rin'ge  med 
Sandhed,  hans  Trone  staar  evig  fast.« 

Da  Hertugparret  efter  Gudstjenesten  traadte  ind  i 
sine  Værelser,  overrakte  Kammerherre  Buchwald  Hs. 
Durchlauthtighed  et  Brev  fra  Broderen,  Prins  Kristian 
August.  Denne  meddelte,  at  Hs.  Majestæt  i  venlige 
Udtryk    havde    givet    ham  Afsked    som  Statholder   otr 

dansk  Officer.  Han  havde  altsaa  raaet  frie  Hænder 
og  havde  derefter  under  en  Sammenkomst  med  Oberst 
Adelsparre  i  Kongsvinger  erklæret,  at  han  modtog  de 
svenske  Stænders  Valg  til  Tronfølger. 

Hertugen  forblev  efter  Læsningen  af  dette  Brev 
nogle  Øjeblikke  tavs.  Derpaa  udbrød  han  med  lysende 
Blik:  »Qvod  felix  faustumqve  sit!« 

»Ogsaa  for  Kongen,  min  Broder,«  tilføjede  Hertug- 
inden. 


I  Slutningen  af  Januar  1810  var  der  stor  Kur  paa 
Augustenborg.  Hertugen  modtog  Lykønskninger  i  An- 
ledning af  sin  Broders  Hyldning  som  Sverrigs  Tron- 
følger. Spidserne  af  Embedsstanden  i  Sønderborg, 
Haderslev  og  Aabenraa  Amter,  Generalsuperintendenten 
og  en  Deputation  af  Officerer  med  General  Ewald 
som  Ordfører  bevægede  sig  gennem  Riddersalen,  hvor 
Hertugen  stod  med  sin  Gemalinde  ved  Siden.  Hs. 
Durchlauchtighed  besvarede  enhver  Henvendelse  med 
et  Par  venlige  Ord.  Hds.  kgl.  Højhed  udviste  i  Hold- 
ning og  Smil  en  Ynde,  der  vakte  almindelig  Beun- 
dring. Denne  Lykønskningskur  var  et  af  de  store 
Øjeblikke  i  Huset  Augustenborgs  Historie. 

Blandt  Gratulanterne  var  Grev  Reventlow  Sand- 
bjerg og  Kaptajn  Clair  de  Mont.      Sidstnævnte  ankom 

fra  Gottorp,  og  den  Hyldest,  han  her  bragte  Hertug- 
parret, gjorde  øjensynlig  det  bedste  Indtryk  paa 
dette. 

Reventlow  og  de  Mont  blev  indbudt  til  den  her- 
tugelige Familiediner  om  Eftermiddagen.  I  den  deltog 
kun  Prinsesse  Louise,  Børnene,  Hds.  kgl.  Højhed  med 
Hofdame  og  Kammerherre  Buchwald.  Hertug  Frede- 
rik Kristian  var  overordentlig  oprømt.  Han  skildrede 
i  livlige  Udtryk  sin  Broders  Rejse  fra  Kristiania  til 
Stockholm,  Indtoget  i  sidstnævnte  Stad,  Adoptionen 
af  Karl  den  Trettende  og  Stændernes  Hyldning. 

»For  Hs.  kgl.  Højhed  Kronprins  Karl  August  af 
Sverrig!«  udbrød  Hertugen.  Selskabet  rejste  sig,  medens 
Skaalen  blev  drukket 

Konversationen  genoptoges.  Paa  et  Spørgsmaal 
af  Hertuginden  meddelte  de  Mont  nogle  interessante 
Nyheder  fra  Paris  om  Napoleons  Skilsmisse  og  Ægte- 
skabsprojekt.  Han  havde  dem  Ira  et  Brev,  som  hans 
Ven,  Ingeniørløjtnant  Lapie,  havde  sendt  ham.  Hds. 
kgl.  Højhed  fandt  det  særdeles  pikant,  at  Kejserinde 
Josefine  selv  havde  været  hos  Fyrstinde  Metternich  og 
anbefalet  et  Giftermaal  mellem  Napoleon  og  Erke- 
hertuginde  Louise. 

Hs.  Durchlauchtighed  udbragte  en  Skaal  for  Fre- 
derik den  Sjette,  idet  han  ydede  Hs.  Majestæt  Aner- 
kendelse for  hans  Samtykke  til  Broderens  Valg  til 
svensk  Tronfølger. 

Den  nye  svenske  Kronprins  sendte  efter  sin  An- 
komst til  Stockholm,  og  efter  at  han  havde  faaet  Ind- 
blik i  Hofkredsene,  hver  Uge  et  Brev  til  sin  Broder 
Hertugen.  Han  udtalte  sig  deri  meget  kort  om  det 
nye  Samfund,  hvoraf  han  var  omgiven;  hans  magre 
Skildringer    gjorde  Indtryk    af  aandelig  Træthed  og  de 


i5i 

Ytringer,  han  anvendte  om  sig  selv,  bar  Præget  af 
Tungsindighed.  Til  Broderens  Korrespondance  dan- 
nede de  Skildringer,  Hertugen  modtog  fra  Kronprinsens 
Adjudant,  Oberst  Holst,  et  oplysende  Supplement. 

Holst  meddelte,  at  Hs.  kgl.  Højhed  som  en  Følge 
af  de  fysiske  Anstrengelser  under  Feltlivet  og 
de  nervøse  Ophidselser,  hvori  Frederik  den  Sjettes 
Befalinger  paa  den  ene  Side  og  Forhandlingerne  med 
det  Adelsparreske  Parti  paa  den  anden  havde  bragt 
ham,  nu  langt  fra  var  saa  kraftig  som  i  tidligere  Dage. 
Kronprinsens  Helbredstilstand  syntes  undergravet.  I  en- 
somme Timer  mindedes  han  med  Taarer  Norge  og 
Nordmændene,  som  han  havde  elsket  saa  højt.  Dog 
følte  han  ogsaa  varmt  for  sit  nye  Fædreland  og  vilde 
opbyde  hele  sin  Kraft  for  at  vinde  Folket  og  de  højere 
Samfundsklasser.  Det  første  var  allerede  lykkedes 
ham,  da  han  var  jævn  og  venlig  i  sin  Optræden,  hvor- 
imod en  stor  Del  af  Adelen  stillede  sig  uvilligt  over- 
for ham.  Det  var  det  saakaldte  gustavian  ske  Parti, 
der  endnu  hang  ved  det  afsatte  Dynasti  og  helst  havde 
set  Gustav  den  Fjerdes  Søn  som  Tronarving.  I  de 
Hofkredse,  hvor  Greverne  Axel  Fersen  og  Jakob  de 
la  Gardie  og  Baronerne  Adelsvard  og  Maclean  førte 
Ordet,  lagde  man  ikke  Skjul  paa  denne  Tanke,  der 
ogsaa  billigedes  af  Karl  den  Trettendes  Dronning,  den 
oldenborgske  Prinsesse  Hedvig  Charlotte.  Om  hele 
dette  Forhold  indeholdt  Adjudantens  Breve  udmærkede 
Oplysninger. 

Hertugen  lod  sin  Gemalinde  og  Søsteren  læse 
Kronprinsens  Breve,  men  Holst's  hk  de  /ikke  at  se; 
dem  gemte  han  omhyggeligt  i  sit  Chatol.  I  et  af 
disse  Breve    meddelte  Adjudanten,    at  Hs.  kgl.  Højhed 

Kronprins  Karl  August  tænkte  paa  at  gifte  sig  med 
en  af  Napoleons  Broderdøtre.  Den  udvalgte  var 
Lucian  Bonapartes  Datter,  den  femtenaarige  Charlotte. 
Udsigten  til  en  Familieforbindelse  mellem  Bonaparterne 
og  Huset  Augustenborg  tiltalte  ingenlunde  Hertugen, 
der  i  dette  Punkt  tænkte  legitimistisk. 

Efterretningen  om  Giftermaalsplanerne  kunde  Hs. 
Durchlauchtighed  dog  ikke  beholde  hos  sig  selv;  han 
betroede  dem  til  sin  Gemalinde  og  sin  Søster,  da  han 
en  Dag  fandt  dem  siddende  i  ivrig  Samtale  i  det  lille 
hyggelige  røde  Gemak,  der  vendte  ud  mod  Parken. 
De  to  Damer  talte  med  dæmpet  Stemme  og  det  var 
øjensynligt,  at  Emnet  interesserede  dem  stærkt. 

Ved  Hertugens  Indtræden  afbrød  de  begge  Kon- 
versationen. Af  deres  Minespil  fremgik,  at  han  just 
ikke  kom  i  det  belejligste  Øjeblik.  Hs.  Durchlauch- 
tighed bemærkede  det,  men  var  overbevist  om,  at  det 
han  nu  vilde  meddele  ogsaa  vilde  vække  deres  Inter- 
esse. 

»Jeg  har  en  pikant  Nyhed,«  sagde  han,  idet  han 
satte  sig  i  en  Fauteuil,  »der  maaske  baade  vil  vække 
Sensation  hos  Dig  og  min  Søster.« 

»Min  Broder,  Kronprinsen,  vil  gifte  sig  med  en 
Bonaparte  .  .  .  .« 

»En  Mesalliance!«  udbrød  begge  Damerne  paa 
en  Gang.  »Hvem  er  hun,  og  hvad  hedder  hun?" 
spurgte  Hertuginden. 

»Charlotte,  en  Datter  af  Kejserens  Broder  Lucian. 
Han  er  et  godt  Hoved  og  er  videnskabeligt  dannet; 
men  det,  jeg  mest  respekterer  hos  ham,  er,  at  han 
ikke  har  villet  lade  sig  gøre  til  fransk  Prins.« 

»Hvad  hedder  Moderen?«   spurgte  Prinsesse  Louise. 

»Hun  er  død,  men  var  en  Værtshusholderdatter 
fra  Omegnen  af  Marseille.  * 

>Et  passende  Parti  for  Sverrigs  Kronprins!«  be- 
mærkede Prinsessen  ironisk.  Hertuginden  nikkede 
samstemmende. 

»Det  er  virkelig  en  pikant  Nyhed,  min  Gemal 
der  bragte;  men  nu  skal  jeg  fortælle  Dig  en,  som  jeg 
just  diskuterede  med  din  Søster,  da  Du  kom.« 

»Fr  det  maaske  ogsaa  angaaende  et  Ægteskabs- 
projekt?«   spurgte  Durchlauchtigheden. 

»Netop!  Grevinde  Munster  har  skrevet  til  mig 
fra  København,  at  Sverrigs  nye  Kronprins  anholder 
om  min  Broderdatters,  Prinsesse  Karolines  Haand!« 

»Men  dette  er  jo  højst  interessant!«  udbrød  Her- 
tugen.    »Hvorledes  stiller  Kongen  sig  til  Partiet?« 

»Efter  Geheimeraadindens  Opfattelse  antyder  nogle 
Udtalelser  af  Dronningen,  at  Kongen  paa  ingen 
Maade  vil  tillade  en  Forbindelse  mellem  sin  Datter 
og  en  Augustenborger.« 

»Kan  man  nu  stole  paa,«  ytrede  Prinsessen,  »at 
Geheimeraadinde  Ministers  Fantasi  ikke  i  dette  Til- 
fælde har  overfløjet  hendes  Dømmekraft.« 

»Nej,  her  har  hun  utvivlsomt  set  rigtigt,«  udbrød 
Hertugen  med  skarp  Betoning.  »Min  Svoger  kan  nu 
i  Hjertet  ikke  forsone  sig  med  Augustenborgerne. 
Prinsessen  skal  naturligvis  forbeholdes  en  af  de  hes- 
siske  Prinser.*; 

»Det  kan  jeg  ikke  tro,«  sagde  Hertuginden.  »Hvem 
skulde  det  være?« 

»Der  er  jo  Prins  Frederik  af  Hessens  yngre  Broder, 
Prins  Kristian,«  bemærkede  Prinsesse  Louise.  »Hs. 
Majestæt  viser  ham  stadig  en  paafaldende  Opmærk- 
somhed.« 

»Det  skulde  meget  interessere  mig  at  høre  en 
Udtalelse  af  min  Broder  om  Ægteskabsprojektet  med 
Karoline,«  sagde  Hertugen.  »Jeg  vil  dog  berøre  det  i 
det  Brev,  jeg  nu  skriver  til  ham.« 

Hs.  Durchlauchtighed  rejste  sig  og  gik  til  sit 
Arbejdskabinet. 


XIII. 

En  Mandag  Formiddag  Kl.  9  i  Slutningen  af  April 
1810  uddelte  Kong  Frederik  den  Sjette  som  sæd- 
vanlig Kongeparolen  til  Københavns  Regimentschefer 
i  sit  Audiensgemak  paa  Amalienborg.  Vejret  var  klart 
og  særdeles  mildt,  ikke  en  Vind  rørte  sig;  der  var 
Foraar  i  Luften,  og  denne  Naturstemning  meddelte  sig 
til  Hs.  Majestæt,  som  netop  den  Dag  var  i  ypperligt 
Humør,  hvortil  ogsaa  den  Omstændighed  bidrog,  at 
Kursen  paa  Kurantsedlerne  var  stegen.  Forinden  han 
gik  ind  til  Parolen,  havde  han  livligt  underholdt  sig 
med  Generaladjudant  Frans  v.  Btilow  om  en  Mønstring, 
han  havde  afholdt  paa  Nørrefælled  af  Livjæger- 
korpset. Dette  havde  en  høj  Stjerne  hos  ham  siden 
Københavns  Belejring  1807,  da  det  viste  Bravour. 

»Sjælden  Præcision  og  Hurtighed  i  Manøvrerne,« 
udbrød  Kongen.  Oberstløjtnant  Holstein  havde  Ære 
af  sit  Mandskab !« 

»Deres  Majestæts  Nærværelse  er  nok  til  at  elek- 
trisere Soldaterne,«  ytrede  Bi'ilow  smilende. 

Efter  at  Parolen  var  uddelt,  vekslede  Kongen 
nogle  Ord  med  enhver  af  Regimentscheferne  og  trak 
sig  derpaa  tilbage  til  et  Kabinet  paa  første  Sal,  hvorfra 
der  gennem  Amaliegade  var  Udsigt  til  Grønningen  og 

.Øresundet.  Om  en  Times  Tid  skulde  han  have  en 
Konference  med  den  nye  Udenrigsminister,  Gehejme- 
raad  Niels  Rosenkrantz.  Hs.  Majestæt  gik  med  kors- 
lagte Arme  tankefuldt  op  og  ned  i  Gemakket.  Han 
dvælede  i  Erindringen  ved  de  to  Brødre,  Greverne 
Kristian  og  Joakim  Bernstorf,  der  nylig  havde  forladt 
hans  Tjeneste,  efter  at  de  i  en  Række  Aar  havde  staaet 
i  Spidsen  for  det  udenrigske  Departement.  Det  fore- 
kom ham,  at  en  Skare  lyse  Minder  fra  deres  Faders 
glimrende  Tid  ligesom  havde  fjernet  sig  fra  ham,  og 
dette  stemte  ham  vemodigt.  De  to  Grever  havde  an- 
givet svækket  Helbredstilstand  som  Motivet  til  deres 
Afskedsbegæring;  men  Kongen  vidste  særdeles  vel,  at 
den  sande  Bevæggrund  var  Uvilje  mod  hans  politiske 
System,  nemlig  Alliancen  med  Napoleon.  Men  den 
havde  Hs.  Majestæt  netop  ikke  villet  opgive  i  dette 
Øjeblik,  da  Kejseren  gennem  sit  Ægteskab  med  Erke- 
hertuginde  Marie  Luise  var  bleven  knyttet  til  de  gamle 
legitime  Dynastier ;  thi  derved  havde  han  vundet  en 
ny  politisk  Position,  der  mulig  kunde  føre  til  Fred 
mellem  ham  og  England.  Det  var  denne  Betragtning, 
der  havde  bevæget  Rosenkrantz  til  at  overtage  Uden- 
rigsdepartementet; men  iøvrigt  lededes  han  ogsaa  af 
sin  personlige  Hengivenhed  for  Kongen. 

Medens  Frederik  den  Sjette  reflekterede  over  disse 
Forhold  kaldtes  hans  Opmærksomhed  pludselig  bort 
fra  Betragtningens  til  Virkelighedens  Sfære,  idet  Fod- 
garden med  fuld  Musik  trak  ind  paa  Amalienborg 
Plads  for  at  afløse  Vagten  En  stor  Folkeskare  fulgte 
efter.  Melodien,  der  spilledes,  var  »Partant  pour  la 
Svrie,«  der  var  komponeret  af  Dronning  Hortense  af 
Holland. 

Vagtparaden  gjorde  altid  et  stærkt  Indtryk  paa 
Frederik  den  Sjette;  thi  Livgarden  stod  paa  Højde- 
punktet i  alt,  hvad  der  angik  Exercerpladsens  Teknik, 
og  sligt  glædede  Kongens  Hjerte.  Hans  Øjne  dvælede 
med  Velbehag  ved  Gardisternes  stramme  Holdning  og 
taktfaste  Marsch,  ved  Afdelingernes  linierette  Front  og 
det  martialske  Præg,  som  hele  Korpset  bar.  Fra  en 
Vinduesfordybning  betragtede  Kongen,  selv  ubemærket, 
det  militære  Skuespil,  som  Vagtens  Afløsning  frembød. 

En  Lakaj  meddelte,  at  Rosenkrantz  var  kommen. 
Hs.  Majestæt  erklærede,  at  han  vilde  modtage  ham  i 
dette  Kabinet. 

Udenrigsministeren  bøjede  sig  ved  sin  Indtræden 
dybt  for  Hs.  Majestæt,  der  straks  gik  ham  venligt  i 
Møde  og  trykkede  hans  Haand.  Rosenkrantz,  der  nu 
var  midt  i  Halvtredserne,  kunde  se  tilbage  paa  en  lang 
diplomatisk  Løbebane.  Han  havde  virket  som  Gesandt 
i  St.  Petersborg,  Stockholm,  Berlin  og  Paris  og  var 
følgelig  udrustet  med  rig  Erfaring.  Han  var  konser- 
vativ af  Tænkemaade;  Ærlighed  og  Aabenhjertighed 
var  Grundtrækkene  i  hans  Karakter.  I  hans  Holdning 
og  Fremtræden  var  der  noget,  der  mindede  om  den 
tidligere  Kavalleriofficer. 

Rosenkrantz  havde  faaet  sin  Udnævnelse  i  Paris, 
hvor  han  befandt  sig  i    en    overordentlig    Sendelse    til 

Napoleon  for  at  lykønske  denne  i  Anledning  af  Ægte- 
skabet med  Erkehertuginde  Marie  Louise.  Han  var  nu 
lige  vendt  tilbage.  I  en  Audiens  hos  Dronning  Marie, 
der  overværedes  af  Prinsesse  Karoline  og  Hofdamerne, 
havde  han  givet  en  Skildring  af  den  nye  franske  Kej- 
serinde og  refereret  Dommen  om  hende  i  de  forskellige 
franske  Samtundskredre.  Hans  Fortælling  var  bleven 
hørt  med  levende  Interesse  og  var  længe  Samtaleemne 
ved  Hoffet. 

Rosenkrantz  skulde  nu  forelægge  Kongen  det  po- 
litiske Resultat  af  Sendelsen,  men  det  var  nærmest 
negativt.  Han  havde  ifølge  sin  Instruks  forespurgt 
baade  Kejseren  og  Udenrigsministeren,  Hertugen  af 
Cadore,  naar  Danmark  kunde  gøre  Regning  paa  Er- 
statning for  den  halve  Million  Rigsdaler  Kurant,  som 
det  fransk-spanske  Hjælpekors  havde  kostet  det  1808. 

Rosenkrantz  hjembragte  kun  den  ubestemte  For- 
sikring, at  Erstatningen  ikke  vilde  blive  glemt. 

»Det  fylder  ikke  meget  i  Statskassen,«  bemærkede 
Kongen  tørt.  »Vi  driver  hen  mod  en  Katastrofe,  men 
foreløbig  maa  Laan  og  Skatteforhøjelse  være  vore 
Palliativer.« 

»Mulig  kan  Napoleons  Ægteskab  blive  Indledning 
til  en  Fredsæra  i  Europa,«   sagde  Rosenkrantz. 

»Det  haaber  jeg  ogsaa,«  udbrød  Kongen,  »og 
derfor  vil  jeg  ikke  opgive  Alliancen  med  Kejseren. 
Har  De  hørt  fra  Dernath  i  Stockholm?« 

»Der  indtraf  en  Depesche  fra  ham,  ligesom  jeg 
begav  mig  til  Deres  Majestæt.  Han  skriver,  at  Kron- 
prins Karl  Augusts  Helbred  er  meget  svagt.  Hs.  kgl. 
Højhed  lider  af  Nervesvækkelse  og  Kongestioner.« 

» Det  er  Virkningen  af  den  penible  Situation,  hvori 
han  bragte  sig  selv,  da  han  var  i  Norge,«    ytrede   Fre- 

derik  den  Sjette.  »Jeg  haaber,  at  han  maa  komme 
sig;  thi  jeg  ser  hellere  ham  end  nogen  anden  som 
Tronfølger  i  Sverrig.« 

Kongen    og    Rosenkrantz    drøitede    derefter    med 
hinanden  Europas  politiske  Situation. 


I  Slutningen  af  Maj  ankom  det  augustenborgske 
Hertugpar  til  København.  Hertuginden  havde  længtes 
eiter  at  tale  med  sin  Broder  og  Svigerinde.  Hs.  Durch- 
lauchtighed  vilde  desuden  se  sin  Broder  og  havde 
skriftlig  truffet  Aftale  med  ham  om  en  Sammenkomst 
i  Helsingborg,  men  Hs.  Majestæts  Samtykke  maatte 
tørst  indhentes. 

Hertugens  Audiens  paa  Amalienborg  var  kun  kort: 
thi  Kongen  viste  sig  ordknap  og  kølig. 

»Bring  Hs.  kgl.  Højhed  min  Hilsen,«  sagde  Frede- 
rik den  Sjette,  iden  han  gav  Hertugen  Tilladelse  til  at 
rejse  til  Sverrig. 

»Den  vil  glæde  min  Broder,«  vtrede  Hertugen, 
»thi  han  har  bevaret  sin  Kærlighed  til  Danmark  og 
dets  Kongehus.« 

»Jeg  tror  i  det  mindste  ikke,  at  han  i  Lighed  med 
visse  Hertuger  af  den  ældre  gottorpske  Linie  vilde  bide 
Danmark  i  Hælen  ved  at  alliere  sig  med  dets  Fjender,« 
svarede  Kongen. 

Denne  Udtalelse  gjorde  et  biitert  Indtrvk  paa  Hs. 
Durchlauchtighed,  som  derefter  bukkede  dybt  og  trak 
sis.  til  base. 


Hertuginde  Louise  Augusta  aflagde  et  Par  Besøg 
paa  Bernstorf,  hvor  Greveparret  Kristian  Bernstorf  vilde 
tilbringe  Sommeren  inden  Opbrudet  til  Dreiliitzow  i 
Mecklenborg.  Hds.  kgl.  Højhed  fandt  ganske  over- 
ordentlig Behag  i  Opholdet  paa  dette  skønne  Sted,  som 
var  omkrandset  af  prægtige  Bøgeskove,  over  hvis 
Kroner  der  var  Udsigt  over  Sundet  til  Sverrigs  Kyst. 
Her  havde  hun  i  sin  tidligste  Ungdom  tilbragt  lykke- 
lige Timer  sammen  med  sin  Broder  hos  Andreas 
Peter  Bernstorf,  og  Mindet  om  dem  gjorde  hende  Op- 
holdet i  det  lille  Slot  dobbelt  tiltrækkende. 

Hertuginden  spadserede  daglig  en  længere  Tur 
enten  gennem  Jægersborg  Allé  eller  i  Charlottenlund 
Skov.  Linden  og  Bøgen  stod  i  Udspring;  Skovbunden 
var  bedækket  med  et  frisk,  grønt  og  duftende  Blom- 
stertæppe. Paa  disse  Vandringer  ledsagedes  Hds.  kgl. 
Højhed  som  oftest  af  Grevinde  Kristian  Bernstorf,  en 
født  Dernath,  der  var  i  Besiddelse  af  et  stort  Kon- 
versationstalent. Hun  var  Datter  at  Gesandten  i  Stock- 
holm, og  han  meddelte  hende  i  sine  Breve  Oplysninger 
om  Sverrigs  nye  Tronfølger.  Hertuginden  lyttede  na- 
turligvis med  Interesse  til  enhver  Efterretning  om  sin 
Mands  Broder.     Hun  erfarede,  at  Dronning  Hedvig  og 

det  saakaldte  gustavianske  Parti  stillede  sig  meget 
køligt  overfor  ham,  hvorimod  han  havde  fundet  en 
hjertelig  Modtagelse  hos  Gustav  den  Tredjes  Enke, 
Sofie  Magdalene,  den  danske  Kong  Frederik  den  Femtes 
Datter.  Naar  Hertuginden  hørte,  at  Kronprinsen,  svag 
og  lidende  som  han  var,  fandt  sine  Livsaander  styr- 
kede, naar  han  var  hos  den  gamle  Enkedronning,  ud- 
brød han:  »Min  Tante  har  arvet  sin  Faders  ædle 
Hjerte.« 

Imidlertid  havde  Hertugen  begivet  sig  til  Sundheds- 
brønden  Ramløsa  i  Skaane,  hvor  han  skulde  mødes 
med  Broderen.  Denne  havde  forladt  Stockholm  i  Be- 
gyndelsen af  Maj  Maaned.  Han  var  ledsaget  al  et 
lille  Følge,  bestaaende  af  Kabinetskammerherre  Sparre 
og  Adjudanterne  Oberst  Holst  og  Major  Forse!  1.  Da 
Hs.  kgl.  Højhed  ønskede  at  se  den  størst  mulige  Del 
af  Sydsverrig,  valgte  man  ikke  den  korteste  Vej,  men 
drog  over  Nykøping,  Linkøping  og  Eksjø  til  Karls- 
krona. Det  var  et  smukt  Foraarsvejr  hele  Tiden  med 
Varme  og  klar  Himmel,  og  overalt  kom  Befolkningen 
Kronprinsen  i  Møde  med  Tegn  paa  Sympathi.  Men  Hs. 
Højhed  maatte  gøre  Vold  paa  sig  selv  for  at  se  smi- 
lende og  venlig  ud  og  give  korte  og  elskværdige 
Svar  paa  de  mange  Henvendelser,  den  officielle  Rejse 
medførte.  Thi  Kronprinsen  var  syg.  Han  havde  An- 
fald af  Kvalme  og  Svimmelhed  og  faldt  af  og  til  i  en 
apatisk  Tilstand. 

I  Karlskrona  modtoges  Kronprinsen  med  megen 
Højtidelighed  af  Søofficerskorpset.  Han  førtes  rundt 
paa  Orlogs værftet  og  besaa  Havnen.  Han  forblev  der 
i  tre  Dage  og  overfaldtes  flere  Gange  af  sit  sædvan- 
lige Ildebefindende,  men  skjulte  det  for  sine  Om- 
givelser.    Det  vakte  Jubel,  da  Hs.  kgl.  Højhed  ved  en 

Officersbanket  udbragte  en  Skaal  for  Sejrherren  ved 
Hogland,  Sverrigs  Storadmiral,  hans  højtelskede  Adop- 
tivfader, Kong  Karl  den  Trettende. 

Over  Kristiansstad,  Lund  og  Landskrona  gik  det 
kongelige  Tog  til  Ramløsa.  Kronprinsen  tog  med  sit 
Følge  Ophold  hos  Brøndanstaltens  Intendant,  Peter 
Ung,  der  beboede  en  stor  og  smuk  Villa  i  italiensk 
Stil.  Hs.  kgl.  Højhed  begav  sig  efter  Ankomsten  her- 
til straks  til  Hvile,  thi  han  havde  haft  et  nyt  Anfald 
af  Svimmelhed. 

Dagen  efter  indtraf  Kronprinsens  Broder,  Hertug 
Frederik  af  Augustenborg.  Gensynet  mellem  de  to 
Brødre  var  hjerteligt,  men  efter  at  den  første  Hilsen 
var  udvekslet,  traadte  Hertugen  et  Skridt  tilbage  og 
saa  med  bekymret  Blik  paa  Broderen.  Hs.  kgl.  Højhed 
udslettede  imidlertid  ved  sit  elskværdige  Væsen  og  sin 
livlige  Konversation  hurtigt  dette  Indtryk.  Kronprinsen 
ønskede  detaillerede  Oplysninger  om,  hvorledes  Søsteren, 
Prinsesse  Louise,  befandt  sig.  Han  spurgte  om  Hertug- 
inden og  Børnene;  især  attraaede  han  at  vide  noget 
om  den  fjortenaarige  Prinsesse  Karoline  Amalie.  Her- 
tugen besvarede  Spørgsmaalene  med  et  vist  tørt  Lune, 
der  morede  Kronprinsen  overordentlig. 

Medens  Hs.  kgl.  Højhed  holdt  en  lille  Siesta  efter 
Middagen,  havde  Hertugen  en  Samtale  med  Følgets 
Herrer,  Grev  Sparre,  Holst  og  Forsell.  Han  bad  dem 
udtale  sig  med  Aabenhjertighed  om  Broderens  Helbreds- 
tilstand. Major  Forsell  skjulte  da  ikke,  at  Kronprinsen 
havde  ytret  til  ham,  at  de  mange  sorgfulde  Timer, 
han  det  foregaaende  Aar  havde  haft  i  Norge,  vist  nok 
havde  undergravet  hans  fysiske  Styrke. 

Dagen  efter  rejste  Brødrene  med  Følge  til  Helsing- 

borg,  hvorfra  Kronprinsen  skulde  begive  sig  til  Troppe- 
manøvre  paa  Qyidinge  Hede. 

Staden  var  smykket  med  Granguirlander  og  Flag 
til  Tronfølgerens  Modtagelse.  Gennem  en  tæt  Folke- 
mængde, der  raabte  Hurra  og  svingede  med  Hattene, 
kørte  Kronprinsen  med  Broderen  ved  sin  Side  lang- 
somt til  Baron  Piaten,  der  havde  indbudt  dem  til  en 
Frokost.  I  denne  deltog  ogsaa  Følget  og  Stadens 
Autoriteter. 

Baron  Piaten  forherligede  i  en  Skaaltale  Kron- 
prinsen som  General  og  Kriger,  der  værdigt  vilde 
træde  i  Gustav  Adolfs,  Karl  Gustavs  og  Karl  den 
Tolvtes  Spor.  Denne  Skaal  blev  drukket  med  Akkla- 
mation og  Fanfare  af  den  tilstedeværende  Militærmusik. 
Kronprinsen  fremhævede  i  sit  Svar,  at  han  følte  sig 
stolt  af  at  være  Tronfølger  i  det  Land,  hvis  militære 
Heltemod  nylig  havde  lyst  med  en  beundringsværdig 
Glans  mellem  Finlands  Søer  og  Klipper. 

Disse  Ord  vakte  Jubel;  thi  de  berørte  en  klang- 
fuld Streng  i  de  svenske  Patrioters  Hjerte.  Kronprinsen 
kunde  ikke  have  fremdraget  noget  Minde,  der  for  Øje- 
blikket greb  Stemningen  stærkere. 

Hs.  kgl.  Højhed  satte  sig.  Han  blev  tavs  og  død- 
bleg; han  følte  sig  syg.  Imidlertid  henlededes  Sel- 
skabets Opmærksomhed  paa  Oberstløjtnant  Holst,  der 
talte  for  Kronprinsens  Broder,  Hertugen.  Han  lov- 
priste tis.  Durchlauchtigheds  Fortjenester  af  det  danske 
Aandsliv,  særlig  af  det  akademiske  Studium.  Man 
maatte  lykønske  Kong  Frederik  den  Sjette  til,  at  han 
havde  fundet  en  saadan  Raadgiver  ved  sin  Side. 

Hertugen  takkede.  Han  udbragte  en  Skaal  for 
Kong  Karl  den  Trettende  og  det  svenske  Statsraad. 
Hs.  Majestæt,    sagde    han,    havde    indviet   en  nyliberal 

Æra  i  Sverrigs  Forfatningsliv  og  omgivet  sig  med  et 
Statsraad,  hvis  Egenskaber  fandt  sit  prægnantiske  Ud- 
tryk i  Georg  Adlersparre,  hvis  Skarpsindighed,  Handle- 
kraft og  Fædrelandskærlighed  fortjente  den  største  Aner- 
kendelse. 

Hertugens  Udtalelser  mødte  varm  Tilslutning  fra 
hele  Selskabets  Side.  Oberst  Holst  og  Major  Forseli 
drog  Omsorg  for,  at  de  blev  vidt  bekendt,  og  de  bares 
paa  Rygtets  Vinger  hurtigt  til  Stockholm.  Ved  Hoffet 
og  i  de  ledende  politiske  Kredse  gjorde  det  et  ypper- 
ligt Indtryk,  at  Tronfølgerens  Broder  havde  talt  saa- 
ledes. 

Kronprinsen  og  Broderen  trak  sig  derefter  tilbage 
til  et  lille  Kabinet,  hvor  de  kunde  tale  sammen  i  For- 
trolighed i  den  korte  Tid,  der  var  tilbage,  inden  hin 
skulde  begive  sig  til  Revuen  paa  Quidinge  Hede. 

»Det  forekommer  mig,  Kristian,*  sagde  Hertugen, 
»at  Du  ikke  er  rask.  Dit  Udseende  vidner  om  Over- 
anstrengelse og  tyder  paa  indre  Lidelser.  Snart  er 
Du  bleg,  snart  bliver  Du  rød,  som  om  Du  havde 
Kongestioner. 

»Det  sidste  Aars  Begivenheder  har  unægtelig  taget 
paa  mig,«  svarede  Kronprinsen.  »Jeg  befandt  mig  i 
en  vanskelig  Dobbeltstilling  mellem  Kongen  af  Dan- 
mark paa  den  ene  Side  og  det  svenske  Folk  paa  den 
anden.  Jeg  følte,  at  jeg  blev  mistænkt,  og  det  lam- 
mede mig,  ligesom  det  gjorde  mig  hjertelig  ondt.« 

»I  Palæet  paa  Amalienborg  talte  man  om  Dit 
Forræderi,«  bemærkede  Hertugen. 

»Hvor  taabeligt,  hvor  ondskabsfuldt!«  udbrød  Kron- 
prinsen. Han  kom  i  stærk  Affekt,  hvad  han  ikke 
kunde    taale.      Han    lænede    sig    tavs    tilbage  i  Stolen, 

trak  Vejret  dybt  02;  ytrede  derpaa  efter  nogle  Minutters 
Forløb: 

»Tiden  vil  forhaabentlig  snart  fjerne  alle  Misfor- 
staaelser  og  Vildfarelser.  Til  Sommer  —  Kronprinsen 
lagde  sin  Haand  paa  Broderens  Skulder  —  skal  Du 
besøge  mig  paa  Haga.  Dejligere  Natur  vil  man  vanske 
lig  kunne  finde.  Der  kan  vi  drøfte  forskellige  Spørgs- 
maal  i  fortrolig  Ensomhed.« 

»Vi  maa  gøre  en  Udflugt  til  Universitetet  i  Upsala,« 
sagde  Hertugen  livfuldt.  »Denne  Institution  ønsker 
jeg  at  se  og  kende.  Jeg  har  begyndt  at  sætte  mig  ind 
i  den  svenske  Literatur.« 

Brødrene  talte  derefter  om  Adlersparre,  hvem  Kron- 
prinsen berømmede  i  de  stærkeste  Udtryk.  Hertugen 
refererede  til  sin  Toast  ved  Frokostbordet  og  tilføjede, 
at  han  vilde  sætte  ganske  overordentlig  Pris  paa  at 
mødes  med  denne  Mand. 

En  halv  Time  senere  brød  Selskabet  op.  Kron- 
prinsen skulde  begive  sig  til  Revuen.  I  Havnen  laa 
en  kgl.  Jagt,  der  skulde  føre  Hertugen  tilbage  til 
Sjælland. 

Kronprinsens  Følge  og  Baron  Piaten  fulgte  Hs. 
Durchlauchtighed  til  Skibsbroen.  I  Afskedsøjeblikket 
følte  Hs  kgl.  Højhed  et  stærkt  Tryk  for  Hjertet  og 
befandt  sig  ilde. 

Han  blev  mørk  i  Sindet. 

Hertugen  greb  hans  Haand  og  sagde  bevæget: 
»Paa  Gensyn,  kære  Broder!« 

Kronprinsen  omfavnede  ham  og  udbrød  med 
Taarer  i  Øjnene:  »Det  bliver  vist  først  hisset!« 

Jagten  førte  hurtigt  Hertugen  til  Helsingør,  hvor 
han  besteg  en  kgl.  Ekvipage  og  kørte  til  København. 

Da  han  traadte  ind  i  Kristian  den  Syvendes  Palais 
paa  Amalienborg,  hvor  der  var  indrettet  Værelser  til 
ham  og  Gemalinde,  anede  han  ikke,  hvilken  sørgelig 
Katastrofe  der  i  Øjeblikket  fandt  Sted  ved  Helsingborg. 

Kronprins  Karl  August  havde  lige  begyndt  Revuen 
paa  Quidinge  Hede.  Men  som  han  vilde  ride  hen 
forbi  Troppeafdelingens  Front,  faldt  han  af  Hesten, 
ramt  af  et  apoplektisk  Slag,  og  udaandede  med  det 
samme. 

Det  var  et  Sorgens  Budskab  for  hele  Sverrig. 

Digteren  Esaias  Tegner  gav  Folkets  Følelser  fol- 
den afdøde  et  skønt  Udtryk,  da  han  skrev: 

Forgåfves  an  engang  steg  Balder  opp  paa  Jorden, 
Carl  August  var  hans  nve  namm, 
Ett  pråktigt  sternfall  lik,  han  glånste  ofver  Norden, 
Och  återvande  i  sin  faders  famm. 


XIV. 

Det  var  bleven  Midsommer.  De  svenske  Stænder 
var  samlede  til  en  overordentlig  Rigsdag  i  Ørebro 
for  at  foretage  Valget  af  en  ny  Tronfølger.  Den  lille 
By  ved  Hjelmarens  Bred  var  for  en  Stund  bleven  et 
Centralpunkt  for  Stormagtskabinetternes  Opmærk- 
somhed; thi  det  var  af  en  stor  Betydning  lor  den  po- 
litiske Konstellation  i  Norden,  om  Kong  Frederik  den 
Sjette  eller  Hertugen  af  Oldenborg,  den  russiske  Czars 
Svoger,  blev  den  udkaarede.  Det  var  de  to  Kandidater, 
der  nævntes  i  de  diplomatiske  Saloner  i  Paris  og  St. 
Petersborg.  Hertug  Frederik  Kristian  af  Augustenborg, 
der  dog  en  Tid  lang  havde  den  bedste  Udsigt  til  at 
blive  svensk  Kronprins,  berørtes  blot  i  Forbigaaende. 

Frederik  den  Sjette  havde  atter  meldt  sig  som 
Kandidat  til  Tronfølgen.  Han  havde  i  et  Brev  til  Karl 
den  Trettende  anmodet  denne  om  at  foreslaa  ham  for 
Stænderne,  og  han  havde  forpligtet  sig  til  at  opret- 
holde Sverrigs  Grundlov,  hvis  Valget  faldt  paa  ham. 
Det  var  efter  flere  Konferencer  med  Udenrigsminister 
Rosenkrantz,  at  Kongen  havde  besluttet  sig  til  dette 
Skridt. 

I  andet  Stokværk  i  Frederiksberg  Slots  østre    Fløj 

er  der  et  stort  Gemak  med  herlig  Udsigt  over  Øre- 
sund, København  og  Kallebodstrand.  Det  var  med 
sine  mørkegrønne  Fløjelstapeter,  sine  Gardiner  af  samme 
Farve  og  sine  hvide  Paneler  et  hyggeligt  Opholdssted. 
Her  plejede  Kongen  at  forhandle  med  sine  Ministre, 
der  efter  Indbydelse  tog  Plads  i  samme  Sofa  som 
Hs.  Majestæt. 

»Jeg  ser  af  Grev  Dernaths  Depecher  fra  Stock- 
holm, at  Adlersparre  og  hans  Parti  er  meget  virksomme 
for  Valget  af  min  Svoger,  Hertugen,«  sagde  Kongen 
til  Rosenkrantz. 

»De  arbejder  af  al  Kraft  for  det,«  svarede  denne. 
»Vel  sidder  Adlersparre  ikke  længer  i  Statsraadet,  men 
Baron  Piaten  hylder  ganske  de  samme  Anskuelser  som 
han.     Hertugens  Valg  bør  forhindres.« 

»Jeg  ynder  ham  ikke,  men  jeg  vilde  dog  hellere 
træde  tilbage  for  ham  end  for  Hertugen  af  Oldenborg.« 

»Det  er  en  politisk  Nødvendighed,  at  Deres  Majestæt 
fastholder  Deres  Kandidatur.  Hertugen  af  Oldenborgs 
Udsigter  har  jeg  ikke  Spor  af  Tillid  til.  Men  Hertugen 
af  Augustenborgs  Valg  maa  forhindres.« 

Disse  sidste  Ord  betonede  Rosenkrantz  stærkt 

Kongen  saa  spørgende  paa  ham. 

»Jeg  skal  aabent  sige  Deres  Majestæt,  hvorfor 
Hertugen  efter  min  Opfattelse  ikke  maa  vælges.  Siden 
Prins  Kristian  August  har  været  Statholder  i  Norge, 
er  Huset  Augustenborg  bleven  overordentlig  populær 
blandt  Nordmændene.  En  Broder  til  Kristian  August 
paa  Sverrigs  Trone  vilde  allerede  af  den  Grund  være 
farlig  for  Danmark;  thi  han  vilde  udøve  en  mægtig 
Attraktion  paa  Norge.  Men  skyldte  Hertug  Frederik 
Kristian  tilmed  Adlersparre  sit  Valg,  da  vilde  han  over- 

for  Norge  blive  tvungen  ind  paa  Unionspolitiken;  thi 
Foreningen  mellem  den  skandinaviske  Halvøs  to  Riger 
er  Hovedpunktet  i  Adlersparres  Program.« 

Med  spændt  Opmærksomhed  havde  Kongen  lyttet 
til  Rosenkrantz.  »Jeg  tiltræder  ganske  Deres  Syns- 
punkt,« ytrede  han.  »Jeg  har  iøvrigt  skrevet  til  min 
Svoger,  at  jeg  har  stillet  mig  som  Kandidat  til  Tron- 
følger valget.« 

»Imidlertid  agiteres  der  ivrigt  for  Deres  Majestæt 
i  Stockholm  og  Ørebro.  Gesandtskabets  Medlemmer 
er  om  sig  paa  alle  Maader.  Der  er  ogsaa  bleven  ud- 
spredt en  Række  Flyveskrifter,  hvori  Fordelene  ved 
en  dynastisk  Union  mellem  de  tre  nordiske  Riger 
paavises.  Jeg  skal  tillade  mig  at  forelægge  dem  for 
Deres  Majestæt.« 

Rosenkrantz  rejste  sig  og  tog  syv  Smaaskrifter  fra 
et  lille  Bord,  paa  hvilket  han  havde  lagt  dem  ved  sin 
Indtræden  i  Gemakket.  Kongen  og  han  satte  sig  ved 
Siden  af  hinanden  ved  Skrivebordet. 

De  seks  af  Skrifterne  var  pseudonyme.  Rosen- 
krantz nævnte  de  virkelige  Forfattere.  Kongen  bladede 
med  synlig  Interesse  i  de  to  Skrifter,  der  henholdsvis 
havde  Statsministrene  Frederik  Moltke  og  Ernst  Schim- 
melmann  til  Forfattere. 

»Her  har  vi  et  Ord  til  det  svenske  Folk  af  Grundt- 
vig. Han  påaviser  deri  det  ønskelige  i  Nordens  For- 
enings 

»Grundtvig?«  gentog  Kongen  med  en  spørgende 
Mine. 

»Deres  Majestæt  vil  maaske  mindes,  at  det  var 
ham,  der  for  et  Par  Aar  siden  skrev  •»Maskeradeballet 
i  Danmark,«  hvori  han  beredte  Dem  et  Slags  Apo- 
theose.« 

'Jeg  kan  svagt  erindre  det.     Det  forekommer   mig, 
at  Gehejmeraadinde  Miinster  har  nævnt  ham.« 


Kronprins  Karl  August  Død  havde  gjort  et  over- 
vældende Indtryk  paa  Broderen,  Hertug  Frederik  Kri- 
stian. Denne  besluttede  hurtigst  muligt  at  forlade 
København  og  vende  tilbage  til  Als,  og  i  dette  Forsæt 
bestyrkedes  han  af  sin  Gemalinde,  der  havde  sat  den 
afdøde  meget  højt. 

Fra  Hoffet  havde  Hertugen  fuldstændig  trukket 
sig  tilbage,  efter  at  han  havde  modtaget  Budskabet  om 
Katastrofen.  Kongen  havde  aflagt  ham  et  Besøg,  og 
i  faa,  jævne  Ord  bevidnet  ham  sin  Deltagelse  i 
Sorgen. 

»Sverrig  har  tabt  en  talentfuld  Tronfølger,  og 
Jorden  et  udmærket  Menneske,«  sagde  Hertugen. 

Efter  et  Øjebliks  Tavshed  udbrød  Frederik  den 
Sjette:  »Den  afdøde  var  en  sjelden  Soldat.  Streng  Dis- 
ciplin, taktisk  Akkuratesse,  Præcision  i  Kommandoen 
—  det  var  det  betegnende  for  ham.  Og  hvor  haard 
han  end  kunde  være  i  Felten,  var  han  dog  elsket  at 
Tropperne  I« 

Efter  Hjemkomsten  til  Als  havde  Hertugen  stadig 
henvendt  sin  Opmærksomhed  paa  Begivenhederne  i 
Sverrig.  Han  læste  Bladet  »Nya  Posten",  der  trods 
de  engelske  Krydsere  i  Belterne,  blev  ham  temmelig 
regelmæssigt  tilsendt. 

Rygterne  om,  at  Kronprins  Karl  August  skulde 
være  falden  som  et  Offer  for   en  Forgiftning,  iværksat 

af  en  gustaviansk  Sammensværgelse  med  Grev  Axel 
Fersen  i  Spidsen,  skænkede  Hs.  Durchlauchtighed  ikke 
mindste  Tiltro.  Under  Samlivet  med  Broderen  i 
Ramløsa  og  Helsingborg  havde  han  faaet  det  bestemte 
Indtryk,  at  fysisk  Overanstrængelse  og  psykisk  Lidelse 
allerede  forlængst  havde  undergravet  Kronprinsens 
Livskraft. 

De  skønne  Sommerdage  paa  Augustenborg  vendte 
tilbage.  Skov  og  Eng  stod  i  deres  lysegrønne  Dragt. 
Himlen  var  gennemsigtig  blaa,  Fugleskaren  sang,  og 
Blomsterne  fyldte  Luften  med  Vellugt. 

Hertugen  spadserede  hver  Dag  en  Tur  i  Parken 
sammen  med  sin  Gemalinde  og  sin  Søster.  Ofte  tog 
de  Plads  i  »Stoaen«,  og  Erindringer  om  den  afdøde 
Kronprins  Katl  August  var  da  gerne  Samtaleemnet. 

»Min  Broders  Valg  til  Sverrigs  Tronfølger,  var 
det  verdenshistoriske  Øjeblik  for  Huset  Augustenborg,« 
udbrød  Hertugen  en  Dag.  »Den  Krone,  hvis  Glans 
var  blegnet  paa  Gustav  den  Fjerdes  Hoved,  skulde 
Karl  August  igen  bringe  til  at  straale!« 

»Han  var  et  lysende  Meteor,  der  hurtigt  kommer 
og  forsvinder,«  ytrede  Prinsesse  Louise.  Hvor  skønt 
og  træffende  skrev  ikke  Tegner:  »Et  priiktigt  stjernfall 
lik,  han  glånste  ofver  jorden,  och  återvande  i  sin 
faders  famm!« 

»Kristian  August,  med  det  Navn  vil  jeg  helst 
mindes  ham,«  sagde  Hertuginden,  »var  en  elskværdig 
Personlighed;  men  jeg  beklager  kun,  at  han  som  Tron- 
følger kom  til  at  staa  i  Vejen  for  min  Broder.« 

Denne  Udtalelse  mishagede  Hertugen.  Han  vilde 
just  til  at  forsvare  sin  Broders  Optræden  overfor  Fre- 
derik den  Sjette,  da  en  Lakaj  kom  med  et  Brev. 

Hertugen  betragtede  Udskriften  et  Øjeblik  og 
spurgte,  hvem  der  havde  bragt  Brevet.  Lakajen  svarede, 
at  Overbringeren  var  en  Tjener  i  blaat  og  gulf  Livrée 
og  efter  hans  Tale  at  dømme  en  Svensker. 

Hertugen  aabnede  Brevet.  Det  var  fra  den  afdøde 
Tronfølgers  Adjudant,  Oberst  Holst.  Han  udbad  sig 
en  Audiens  hos  Hs.  Durchlauchtighed  den  følgende 
Dag.  Han  skulde  overrække  Hertugen  en  Skrivelse 
fra  Kong  Karl  den  Trettende.  Adjudanten  adresserede 
sit  Brev  fra  Gæstgivergaarden  i  Sønderborg. 

»Oberst  Holst,  min  Broders  tidligere  Adjudant, 
anmoder  mig  om  en  Audiens,«  sagde  Hertugen  til  sin 
Gemalinde. 

♦Jeg  kender  ham  ikke,«  svarede  Hertuginden,  »men 
hans  Fader,  Generalen,  har  min  Broder  engang  præ- 
senteret for  mig  « 

»I  Morgen  begiver  jeg  mig  til  Graasten,  og  da  vil 
det  være  mig  beleleiligt  at  modtage  ham.« 

Hertugparret  og  Prinsessen  begav  sig  tilbage  til 
til  Slottet.  Det  begyndte  at  blive  Aften.  Efter  Sou- 
peren gik  Hertugen  til  sit  Arbejdskabinet  og  skrev  et 
Brev  til  Obersten,  hvori  han  meddelte  ham,  at  han 
var  rede  til  at  modtage  ham  den  følgende  Dag  paa 
Graasten  Slot.  En  Ekvipage  skulde  afhente  Obersten 
fra  Gæstgivergaarden.  En  Stafet  afgik  med  Brevet  til 
Sønderborg. 

Til  den  fastsatte  Tid  indfandt  Holst  sig  paa  Graa- 
sten. Hertugen  modtog  ham  i  det  grønne  Gemak  i 
den  sydlige  Fløj.  Obersten  overrakte  Hs.  Durchlauch- 
tighed Kong  Karls  Skrivelse. 

Efter  at  Hertugen  med  nogle  velvillige  Ord  havde 
omtalt  sit   Møde    med    Overbringeren    i    Ramløsa,    og 

Sammenkomsten  hos  Baron  Piaten  i  Helsingborg,  an- 
modede han  ham  om  at  tage  Plads.  Med  sin  sæd- 
vanlige Hurtighed  læste  han  Brevet  igennem. 

Karl  den  Trettende  erklærede  deri,  at  han  overfor 
Rigsdagen  vilde  foreslaa  Hertugen  som  Tronfølger  og 
afkrævede  ham  en  Forsikring  om,  at  han  vilde  modtage 
Valget,  naar  dette  havde  fundet  Sted.  Hs.  Majestæt 
tilføjede,  at  Kejser  Napoleon  var  enig  med  ham.  løv- 
rigt stemte  dette  Valg  ligesaa  meget  overens  med  hans 
personlige  Følelser  som  med  Sverrigs  Interesser. 

Dette  Brev  gjorde  selvfølgelig  Indtryk  paa  Her- 
tugen ;  men  han  betvang  sig.  Et  Par  Minutter  sad 
han  tavs.     Holst  betragtede  ham  nøje. 

»Er  De  kommen  over  København,  Hr.  Oberst?« 
spurgte  Hertugen.  Han  lagde  Brevet  ind  i  en  lille 
Saffiansmappe,  som  han  anbragte  under  Laas  og  Lukke 
i  Skrivebordsskuffen. 

»Jeg  havde  Ordre  til  at  undgaa  København,«  sva- 
rede Holst.  Denne  Udtalelse  slog  Hertugen.  Obersten 
maatte  altsaa  ikke  tale  med  Kongen  og  Rosenkrantz. 

Hertugen  indbød  Holst  til  at  spise  til  Middag 
sammen  med  sig.  Ved  Bordet  udvekslede  de  Tanker 
om  Situationen  i  Sverrig.  Hertugen  berørte  ikke  med 
en  Stavelse,  at  hans  Svoger,  Kongen  havde  stillet  sig 
som  Kandidat  til  Tronfølgervalget.  Heller  ikke  , ud- 
talte han  sig  om  Indholdet  af  Karl  den  Trettendes 
Skrivelse. 

Holst  derimod  tog  Bladet  fra  Munden  og  sagde 
ligefrem,  at  Adlersparre  og  hans  Parti  vilde  have  Her- 
tugen og  ingen  anden  til  Kronprins.  »General  Adler- 
sparre,« tilføjede  han,  »har  den  afgørende  Stemme  i 
Sverrig. « 

»Personlig  vilde  jeg  gerne  opfylde  et  Ønske   hos 


den  svenske  Nation,  som  jeg  sætter    saa    højt,«    sagde 
Hertugen. 

Med  disse  Ord  forlod  Hs.  Durchlauchtighed  Em- 
net. Derpaa  talte  han  med  Obersten  om  sin  afdøde 
Broder,  og  gamle  Minder  genopfriskedes. 

Hertug  Frederik  Kristian  befandt  sig  i  Løbet  af  de 
følgende  Uger  i  en  indre  Uro  og  Spænding,  der 
blandt  andet  ytrede  sig  deri,  at  han  med  kort  Mellem- 
rum skiftede  Opholdssted:  snart  var  han  paa  Augu- 
stenborg, snart  paa  Graasten  Han  var  en  Mand  med 
videnskabelige  Interesser  og  filosofisk  Dannelse,  og 
hyppig  sagde  han  sig  selv,  at  Studiet  af  aandelige  Pro- 
blemer var  nok  til  at  udfylde  et  Menneskes  Tilværelse. 
Men  han  var  Prins  og  Medlem  af  Kongehuset,  og 
som  saadan  laa  der  paa  Bunden  af  hans  Sjæl  en  ube- 
tvingelig Higen  efter  en  Kongekrone.  Det  er  et  psy- 
kisk Træk,  der  er  fælles  for  alle,  der  hører  til  et 
regerende  Dynasti ;  det  ligger  dem  i  Blodet  og  næres 
af  den  menneskelige  Ærgerrighed  og  Higen  efter  Vel- 
være under  Former,  der  i  højeste  Grad  tilfredsstiller 
Forfængeligheden.  Hos  mindre  begavede  Prinser  er 
særlig  det  sidste  Motiv  af  afgørende  Betydning. 

Men  i  Spørgsmaalet  om  den  svenske  Tronfølge 
havde  Hertugen  sin  Svoger,  Kongen  til  Medbejler,  og 
Hs.  Majestæt  var  hans  souveræne  og  enevældige  Arve- 
herre. Hans  Fremtid  som  Prins  var  socialt  og  stats- 
retlig afhængig  af  den  uindskrænkede  Konges  Vilje. 
Skulde  han  nu  træde  tilbage  for  Frederik  den  Sjette  i 
det  svenske  Tronfølgerspørgsmaal  eller  trodse  ham? 

Efter  omhyggelig  Overvejelse  af  Situationen  sagde 
Hertugen  til  sig  selv,  at  foreløbig  burde  han  vige  til- 
bage; thi  i  modsat  Fald  var  Kongens  Fjendskab  ham 
vist,  medens  Tronfølgervalgets  Udfald  dog  stillede  sig 
problematisk.  Hs.  Durchlauchtighed  skrev  til  Kongen, 
at  han  vilde  afslaa  Valget  fra  svensk  Side,  hvis  Hs. 
Majestæt  fastholdt  sin  Kandidatur. 

Det  var  med  et  tungt  Hjerte,  at  Hertugen  foretog 
dette  Skridt.  Han  meddelte  sin  Gemalinde,  hvad  han 
havde  besluttet  sig  til,  efter  at  Brevet  var  afsendt.  I 
denne  Sag  havde  han  ikke  Tillid  til  Hertuginden  Vel 
higede  hun  i  sine  ærgerrige  Øjeblikke  efter  en  Krone 
og  ønskede,  at  hendes  ældste  Søn  maatte  blive  Kron- 
prins. Men  da  hendes  Broder  her  optraadte  som 
Tronkandidat,  og  da  hun  med  søsterlige  Følelser  for 
ham  forbandt  Ærefrygten  for  Kongen,  harmonerede 
hun  i  dette  Spørgsmaal  ikke  med  sin  Gemal. 


Den  gamle  Landgrev  Karl  af  Hessen,  der  om 
Sommeren  residerede  paa  Louisenlund  ved  Sliens  Bred. 
var  Statholder  og  kommanderende  General  i  Hertug- 
dømmerne Slesvig  og  Holsten.  Hans  Tid  var  meget 
optagen  af  administrative  og  militære  Sager.  Men  jo 
længere  han  var  rykket  frem  i  Aarene,  desto  stærkere 
blev  hans  Hang  til  Mysticismen,  og  medens  han  selv 
fordybede  sig  i  denne,  lod  han  sin  Geheimesekretær, 
Kammerjunker  Stemann,  besørge  saa  meget  som  muligt 
af  Forretningerne.  Adjoint  hos  sidstnævnte  var,  som 
man  ved,    Clair    de    Mont,    og    han    var    efterhaanden 

bleven  saa  fortrolig  med  det  tyske  og  det  danske 
Sprog,  at  han  kunde  yde  Sekretæren  en  værdifuld 
Assistance. 

Landgreven  var  i  den  sidste  Tid  traadt  i  Korre- 
spondance med  Mesmer,  der  foretog  magnetiske  Kure 
og  syslede  med  de  hemmelige  Kræfter  i  Naturen.  Hs. 
Durchlauchtighed  beskæftigede  sig  for  Øjeblikket  stærkt 
med  Problemet  om  de  Vises  Sten  eller  det  magiske 
Pulver,  ved  Hjælp  al  hvilket  man  kunde  forvandle 
Jern  og  andre  uædle  Metaller  til  Guld.  Landgreven 
havde  fundet  en  ny  Sammensætning  af  det  og  havde 
triumferende  meldt  Mesmer  dette  i  en  Skrivelse.  Her- 
paa  havde  han  netop  faaet  et  Svar,  hvori  den  magne- 
tiske Læge  lykønskede  ham  og  tilkendegav  ham  sin 
Beundring. 

Da  Hs.  Durchlauchtighed  havde  læst  Brevet,  var 
han  henrykt.  I  samme  Øjeblik  traadte  Stemann,  led- 
saget af  de  Mont  ind  i  hans  Kabinet. 

'»Det  er  heldigt,  at  De  kommer  netop  nu,«  sagde 
Landgreven.  »Her  ligger  et  Brev  fra  min  Svigersøn, 
Kongen.  Jeg  har  flygtig  læst  det  igennem;  men  siden 
kan  vi  beskæftige  os  med  det  igen;  jeg  skal  da  diktere 
Dem  Svaret.« 

Landgreven  pegede  paa  et  Brev,  der  laa  aabent 
paa  Skrivebordet.  »Hs.  Majestæt,«  vedblev  han,  »vil 
øjeblikkelig  have  de  sidste  Rapporter  fra  Kommandanten 
i  Gliickstadt  indsendt.  Vil  De  straks  gaa  over  i  Arkivet 
og  tage  dem,  Kammerjunker!« 

Stemann  fjernede  sig. 

»Det  er  da  forhaabentlig  lykkedes  mig  at  finde 
det  store  Magisterium  ;  men  jeg  maa  nu  gøre  et  Par 
Prøver  i  mit  Laboratorium,«    sagde   Landgreven   til  sig 

selv.  Han  satte  sig  i  en  Armstol,  lænede  sig  tilbage, 
holdt  højre  Haand  for  Panden  og  sank  hen  i  Spekula- 
tion.    Han  glemte  de  Monts  Nærværelse. 

En  Lakaj  viste  sig  netop  i  Døren.  Han  bukkede 
dybt  og  udbrød: 

»Hds.  kgl.  Højhed  Landgrevinden  har  pludselig 
faaet  et  stærkt  Anfald  af  Migræne.  Hds.  kgl.  Højhed 
raabte,  at  Deres  Durchlauchtighed  straks  maatte 
komme.« 

Landgreven  rejste  sig  hurtigt ;  da  han  af  Lakajens 
Mine  kunde  se,  at  der  var  noget  alvorligt  paa  Færde, 
udbrød  han :  »Jeg  skal  øjeblikkelig  være  hos  Landgrev- 
inden.    Sig  hende  det!« 

»Heldigvis,«  tænkte  han  ved  sig  selv,  »er  mit 
Pulver,  mit  Magisterium  ogsaa  en  Panacée,  en  Univer- 
salmedicin. Med  det  skal  jeg  straks  helbrede  Land- 
grevinden.* Han  vendte  sig  til  de  Mont  med  de  Ord: 
»Der  ligger  paa  Skrivebordet  en  lille  Pakke  franske 
Aviser,  som  kom  i  Morges;  gaa  ind  i  Gemakket  hel- 
ved Siden  at  og  sæt  et  Mærke  ved  Baron  Wellesley's 
Felttog  i  Spanien.« 

Landgreven  ilede  ud,  glemmende  sin  Svigersøns 
Brev. 

Kaptajn  de  Mont  traadte  hen  til  Skrivebordet  og 
tog  Pakken.  Hans  Øjne  faldt  paa  det  aabne  Brev,  der 
som  kongelig  Skrivelse  vakte  hans  Interesse.  Han 
blev  nysgerrig  og  læste  det  hurtigt  igennem. 

Frederik  den  Sjette  underrettede  i  Brevet  sin  Svi- 
gerfader om,  at  Adlersparres  Parti  i  Sverrig  vilde  sætte 
Hertugen  af  Augustenborgs  Valg  til  Tronfølger  igen- 
nem; men  for  at  kunne  virke  kraftigere  paa  den 
offentlige  Mening,    ønskede    det    Hertugens    personlige 

Nærværelse.  I  det  Øjemed  vilde  Adlersparre  lade 
Hertugen  bortføre  fra  Als.  Men  for  at  forhindre  sligt 
havde  Kongen  sendt  nogle  Kanonchaluper  til  Øen 
under  Kommando  af  Kaptajnløjtnant  Kaas.  Frederik 
den  Sjette  tilføjede,  at  Landgreven  hk  denne  Medde- 
lelse i  Egenskab  af  Hertugdømmernes  højstkomman- 
<1  erende  General. 

»Hertugen  af  Augustenborg  skal  altsaa  paa  en 
Maade  holdes  i  Stuearrest,«  sagde  de  Mont  med  et 
Smil  til  sig  selv.  »Hvad  kan  Kongen  egentlig  have 
imod,  at  han  bliver  svensk  Tronfølger.  Naar  jeg 
kommer  til  Sandbjerg,  kan  jeg  maaske  hos  Grev  Re- 
ventlow faa  nærmere  Oplysning  om  denne  Sag.« 

Kaptajn  de  Mont  tog  Pakken  med  Aviserne 
og  gik  ind  i  Gemakket,  hvis  Dør  han  lukkede 
efter  sig. 

Medens  han  saa  Aviserne  igennem,  hørte  han 
Stemmer  inde  i  Landgrevens  Kabinet.  Det  var  Hs. 
Durchlauchtighed  og  Stemann,  der  talte  sammen. 
Sidstnævnte  skulde  efter  Diktat  skrive  Svaret  paa 
Kongens  Brev. 

Da  der  blev  stille,  traadte  Kaptajn  de  Mont  ind  i 
Kabinettet.  »Nu  har  jeg  sat  et  Mærke  ved  de  Steder 
i  Aviserne,  der  sikkert  vil  interessere  Deres  Durch- 
lauchtighed,« sagde  han. 

»Jeg  er  Dem  meget  forbunden,  Hr.  Kaptajn.  Me- 
dens jeg  forhandler  med  Kammerjunker  Stemann,  vil 
De  nok  i  Deres  eget  Bureau  gennemgaa  Rapporterne 
fra  Kommandanten  i  Gliickstadt 

»Det  skal  interessere  mig  overordentligt,  Deres 
Durchlauchtighed.«  de  Mont  gik  til  sin  Bolig,  en  lille 
Villa  i  Parken. 


Den  følgende  Dag  modtog  de  Mont  et  Brev  fra 
sin  Ven  i  Paris,  Ingeniørløjtnant  Lapie.  Det  var  ham, 
vi  omtalte  paa  Ballet  hos  Grev  Bille  Brahe  til  Hved- 
holm  ved  Faaborg  paa  Fyen.  Det  var  jo  der  kommet 
til  et  alvorligt  Sammenstød  mellem  de  Mont  og  en 
spansk  Ritmester  i  Anledning  af  Komtesse  Reventlow; 
men  Lapie  havde  tilvejebragt  Forsoning  mellem  dem. 
Han  havde  tilhvisket  den  spanske  Officer,  at  de  Mont 
var  hemmelig  forlovet  med  Komtessen,  og  til  sin  Ven 
havde  han  sagt,  at  Ritmesteren  var  en  trofast  Til- 
hænger af  Frankrigs  emigrerede  Kongefamilie 

Lapie  meddelte,  at  han  havde  stiftet  et  interessant 
Bekendtskab  i  Paris,  nemlig  med  en  ung  svensk  Løjt- 
nant, Baron  Otto  Mørner.  Denne  optraadte,  som  om 
han  befandt  sig  i  en  højvigtig  politisk  Mission ;  thi 
han  havde  henvendt  sig  til  Marskal  Bernadotte  og 
spurgt,  om  han  vilde  modtage  Valget  som  Sverrigs 
Tronfølger,  hvis  det  faldt  paa  ham.  Marskallen  skulde 
være  tilbøjelig  dertil.  I  alle  diplomatiske  Kredse  i 
Paris  var  man  iøvrigt  beskæftiget  med  dette  Tron- 
følgervalg. 

»Mon  Lapie  skulde  komme  til  at  spille  en  Rolle,« 
sagde  de  Mont  smilende  til  sig  selv.  Han  tog  sin 
Vens  Brev  i  sin  Tegnebog,  da  han  i  Ugens  Slutning 
begav  sig  til  Grev  Reventlow  paa  Sandbjerg. 

Her  fik  han  som  sædvanlig  en  meget  sympatetisk 
Modtagelse.  Komtesse  Frederikke  var  Elskværdigheden 
selv.  Med  Greven  gik  han  daglig  en  Spadseretur  langs 
med  Als  Sund.  Her  fortalte  Reventlow  ham,  at  der 
under  Kommando  af  Kaptajnløjtnant  Kaas  var  an- 
kommen fire  Kanonchalupper  til  Øen,  og  at  de  tre 
havde    taget    Stilling    i    Augustenborg    Fjord,    medens 

den  fjerde  stadig  sejlede  omkring  Als.  Sligt  interes- 
serede naturligvis  Grev  Reventlov  som  tidligere  Sø- 
officer; men  de  Mont  vidste,  hvad  Meningen  var  med 
Orlogsfartøjerne ;  han  sagde  dog  intet. 

Imidlertid  var  en  ny  overordentlig  Afsending, 
Kammerherre  Silfverstolpe,  ankommen  til  Augusten- 
borg med  en  Skrivelse  fra  Karl  den  Trettende,  der  nu 
afkrævede  Hertugen  et  difinitivt  Samtykke  til  hans  Valg 
som  Tronfølger. 

Silfverstolpe  gjorde  med  sit  frie  Væsen,  sin  In- 
telligens og  sine  kunstneriske  Interesser  et  over- 
ordentlig tiltalende  Indtryk  paa  den  hertugelige 
Famile. 

Hs.  Durchlauchtighed  havde  flere  Samtaler  med 
ham  i  sit  Arbejdskabinet. 

»De  indser,  Kammerherre,  at  min  Stilling  er 
vanskelig.  Min  Svoger,  Kongen ,  min  enevældige 
Arveherre,  optræder  jo  selv  som  Kandidat  ved  Tron- 
følgervalget,  og  jeg  har  erklæret  mig  rede  til  at  vige 
Pladsen  for  ham.« 

»Men  Frederik  den  Sjette  bliver  aldrig  valgt,« 
udbrød  Silfverstolpe  med  stærk  Betoning.  »Man  hader 
ham  i  Sverrig,  siden  at  man  har  faaet  at  vide,  at  han 
under  sidste  Krig  vilde  vinde  Czaren  for  Planen  om 
en  Deling  af  Sverrig  saaledes,  at  han  skulde  have 
hele  den  sydlige  Del  lige  op  til  Motalastrøm- 
men.« 

»Kammerherren  anser  altsaa  hans  Valg  for 
umuligt?« 

»Absolut,«  var  Svaret. 

»Velan,  saa  bring  Hs.  Majestæt  Kong  Karl  den 
Trettende  den  Forsikring,  at  jeg  er  villig  til  at  mod- 
tage Valget.    Til  min  Svoger  vil  jeg  nu  skrive,  at  hvis 

det  falder  paa  mig,  vil  jeg  betragte    det  som  en  Gave 
fra  Forsynets  Haand.« 

Med    disse    Udtalelser    af    Hs.    Durchlauehtighed 
vendte  Kammerherre  Silfverstolpe  tilbage  til  Sverrig. 


XVI. 

Kaptajnløjtnant  Kaas  har  været  her  og  gjort  mig 
sin  Opvartning,«  sagde  Hertugen,  idet  han  traadte 
ind  i  Konversationsgemakket  paa  Augustenborg,  hvor 
Hertuginden  og  Prinsessen  sad,  beskæftigede  med 
Haandarbejde. 

»Hvad  sagde  Kaas?«   spurgte  Hertuginden. 

»Intet  af  Vigtighed,«  svarede  Hertugen.  »Han 
indskrænkede  sig  til  almindelige  Høflighedsvtringer. 
Det  er  iøvrigt  en  pinlig  Opgave,  han  har.« 

»Hvad  mener  Du?«  Hertuginden  betragtede  sin 
Gemal  vist. 

»Min  Svoger  vil  ved  sin  Flotille  holde  mig  fæng- 
slet her  paa  Øen.  Han  har  selv  skrevet  til  mig,  at 
det  Adlersparreske  Parti  vil,  om  det  saa  skal  være  med 
Vold,  bortføre  mig  herfra  og  gøre  mig  til  Sverigs 
Kronprins.     Men  dette  vil  han  forhindre  « 

»Min  Broder  ønsker  jo  selv  at  blive  valgt  til  Sver- 
rigs  Tronfølger,«  ytrede  Hertuginden. 

»Det  bliver  han  aldrig,«  sagde  Hertugen  med 
Eftertryk. 

»Det  samme  sagde  Kammerherre  Silfverstolpe  til 
mig,  •  sagde  Prinsessen. 

»Allerede  af  den  Grund  kan  jeg  ikke  staa  ham  i 
Vejen,«    ytrede  Hertugen    med    en    vred  Mine.     »Men 

han  tror,  at  han  kan  hindre  mit  Valg  ved  at  sikre  sig 
min  Person.« 

»Min  Broder  har  nylig  aldeles  konfidentielt  be- 
troet mig,  at  Dit  Valg  maatte  hindres  af  højere  poli- 
tiske Hensyn,«  sagde  Hertuginden.  »Jeg  forstaar  mig 
ikke  paa  siigt;  men  han  siger,  at  Danmark  vil  tabe 
Norge,  hvis  Du  vælges,  thi  Du  vil  trække  dette  over 
til  Sverrig.« 

»En  tom  Konjektur,«  udbrød  Hertugen  med  et 
spottende  Smil. 

»Men  Kongen  handler  altsaa  her  af  politiske 
Grunde,«  sagde  Hertuginden. 

»Jo  vist!«  udbrød  Hertugen.  *Nej,  sig  hellere: 
af  personlige  Motiver.  Han  har  mig  paa  alle  mulige 
Maader  mistænkt.  Hans  Optræden  i  dette  Tilfælde  er 
fornærmelig,  dybt  krænkende!« 

Hertuginden  blev  ved  Hertugens  Ord  blussende 
rød.     Hun  rejste  sig  og  gik  ud  af  Gemakket. 

»Louise!«  sagde  Hertugen  til  sin  Søster,  »følg 
med  mig  ned  til  Fjorden!  Der  kan  vi  betragte  Kanon- 
chalupperne. Jeg  ærgrer  mig  mindre,  naar  jeg  har 
Di^  ved  min  Side.« 


Medens  Kanonchalupperne  laa  ved  Als,  var  Chefen, 
Kaptajnløjtnant  Wolfgang  Kaas,  et  Par  Gange  Gæst 
paa  Sandbjerg.  Det  interesserede  Grev  Reventlow  at 
tale  med  ham  om  Episoder  af  Kampene  mellem  de 
danske  Kanon baade  og  de  engelske  Rangskibe.  De 
var  enis;e  om,  at  Krigen  var  haabløs;  thi  tilsidst  maatte 

Danmark  nødvendigvis  bukke  under  for  den  uhyre 
britiske  Overmagt;  men  paa  den  anden  Side  havde 
den  hyppigt  givet  de  danske  Officerers  Heltemod  Lej- 
lighed til  at  straale  i  det  skønneste  Lys.  Det  var  det 
moralsk  opløftende  ved  Kampen,  der  maatte  bøde  paa 
de  materielle  Tab. 

Kaptajn  de  Mont  blev  præsenteret  for  Kaas,  paa 
hvem  den  smukke,  dannede  Franskmand  gjorde  det 
bedste  Indtryk.  Kaptajnløjtnanten  havde  opholdt  sig 
længere  Tid  i  Paris  og  havde  været  en  passioneret 
Theatergænger.  Han  var  en  Beundrer  af  Mademoiselle 
Mars,  og  det  morede  ham  at  konversere  med  de  Mont 
om  hende.  Kaas  havde  flere  Gange  været  Gæst  paa 
Vindeby  hos  Grev  Stolberg  og  i  dette  fælles  Bekendt- 
skab havde  ban  ogsaa  et  Tilknytningspunkt  med  de 
Mont. 

Franskmanden  berørte  flere  Gange  sine  Besøg  paa 
Augustenborg  og  ytrede  sig  med  varm  Anerkendelse 
om  Hertugens  og  Prinsesse  Louises  Intelligens.  Da  de 
Mont  vidste,  i  hvilket  Øjemed  Kaas  laa  med  sin  Flo- 
tille  ved  Als,  interesserede  det  ham  naturligvis  meget 
at  se,  hvilket  Indtryk  Udtalelserne  om  Hertugen  gjorde 
paa  Kaptajnløjtnanten.  Han  bemærkede  da,  at  Kaas 
blev  tavs  og  søgte  at  komme  ind  paa  et  andet  Emne. 

»Medens  jeg  ligger  her  med  Flotillen,  Kaptajn  de 
Mont,  vilde  det  glæde  mig  at  se  Dem  om  Bord. 
Frankrig  og  Danmark  er  jo  Forbundsfæller,  og  en 
fransk  Officer  er  selvfølgelig  en  velkommen  Gæst  paa 
et  dansk  Orlogsskib.«  Saaledes  udtalte  Kaas  sig  ved 
Afskeden  med  Franskmanden 

Dagen  efter  bragte  Reventlows  Tjener  de  Mont 
et  Brev  fra  Paris.  Det  var  fra  Lapie,  der  meddelte,  at 
Marskal  Bernadotte    nu    utvivlsomt   blev  svensk  Tron- 

følger.  Baron  Mørner  havde  ført  Underhandlingerne. 
Marskallen  var  rede,  og  Napoleon  antoges  at  ville  givf: 
sit  Samrykke. 

»Du  skrev  i  Dit  Brev  til  mig,  at  Hertugen  af 
Augustenborg  havde  de  bedste  Chancer,  men  at  Kongen 
af  Danmark  hindrede  ham  i  at  komme  til  Stockholm, 
hvor  hans  personlige  Nærværelse  vilde  vende  alt  til 
hans  Fordel.  Da  Du  har  Sympathi  for  Hertugen,  maa 
Du  sørge  for,  at  han  straks  kommer  af  Sted.  Det  kan 
blive  af  stor  Betydning  for  Din  Fremtid.  Din  Ven 
Lapie.« 

Et  Par  Timer  efter  Modtagelsen  af  dette  Brev  gik 
de  Mont  tankefuld  frem  og  tilbage  i  Lindealleen  i 
Sandbjerg  Park.  Fra  en  Sidegang  kom  Komtesse  Frede- 
rikke Reventlow  ham  i  Møde.  Hun  rakte  ham  smi- 
lende Haanden.  »Lad  os  tage  Plads  henne  paa  Højens 
Bænk,  Kaptajn  de  Mont.  Der  har  vi  siddet  flere  Gange 
og  set  ud  over  Sundet.« 

De  gik  sammen  til  det  nævnte  Sted.  Han  straa- 
lede  af  Glæde,  da  Komtessen  tog  hans  Arm.  Aldrig 
havde  hun  forekommet  ham  saa  smuk  og  indtagende 
som  nu. 

Da  de  havde  sat  sig  paa  Bænken,  fortalte  Kom- 
tessen om  et  Besøg,  hun  nylig  havde  aflagt  paa  Au- 
gustenborg. 

»De  har  en  høj  Stjerne  hos  Hertugen,  de  Mont. 
Han  omtalte  Dem  altid  med  den  største  Anerkendelse 
og  ønsker,  at  han  maatte  kunne  udrette  noget  for  Dem 
i  Fremtiden.« 

»Og  De  tror,  Komtesse,  at  Hs.  Durchlauchtighed 
mener  det  alvorligt?« 

»Utvivlsomt!  Overfor  min  Fader  har  han  ytret 
levende  Interesse  for  Dem,   og  jeg  er  ham  taknemme- 

lig,    fordi    han    ganske    har    vundet    Greven    for    min 
ærede  Ven.« 

Komtessen  rødmede,  da  hun  sagde  disse  Ord ; 
men  Betoningen  vidnede  om,  at  de  kom  fra  hendes 
Hjerte.  De  Mont  greb  hendes  Haand;  de  betragtede 
hinanden  i  Tavshed ;  —  men  Blikket  talte. 

»Vi  skilles  ikke  mere,«   sagde  det. 

Da  de  Mont  om  Eftermiddagen  sad  ene  i  sit  Væ- 
relse, sagde  han  til  sig  selv,  at  han  maatte  gøre  sig 
fortjent  af  Hertugen  ved  en  eller  anden  dristig  Daad; 
thi  gennem  ham  vilde  han  først  kunne  komme  i  Be- 
siddelse af  Komtessen,  som  han  elskede  saa  højt. 

Hans  Beslutning  var  taget. 

Dagen  efter  besøgte  han  Kaptajnløjtnant  Kaas  om 
Bord  paa  hans  Kanonchalup.  Flotillen  laa  ved  Arnkiels- 
øre  i  den  nordlige  Del  af  Augustenborg  Fjord.  De 
Mont  modtoges  med  den  største  Forekommenhed. 

»Har  De  været  paa  Augustenborg,  siden  vi  sidst 
taltes  ved?«  spurgte  Kaas. 

»Nej,«  svarede  de  Mont,  »men  jeg  har  besøgt 
Hertugens  Ejendom  Maibølgaard,  hvor  Godsforvalteren 
er  min  Landsmand.  Han  fortalte  mig,  at  Hs.  Durch- 
lauchtighed  havde  været  meget  optaget  i  disse  Dage. 
En  svensk  Kammerherre  havde  været  paa  Slottet,  og 
i  Overmorgen  Aften  vilde  Hertugen  sejle  fra  Hørup 
hav  over  til  Graasten  « 

De  Mont  bemærkede,  at  hans  Meddelelse  gjorde 
det  dybeste  Indtryk  paa  Kaas;  men  han  lod  som  intet. 

Hen  ved  Middagstid  indbød  Kaptajnløjtnanten  sin 
Gæst  til  en  varm  Frokost.  De  lod  sig  Retterne  smage 
og  tømte  et  Glas  for  Danmark  og  for  Frankrig  som 
gamle  allierede. 

De  Mont    forlod  Kanonchaluppen    i  Grev  Revent- 

lows  Lystbaad,  i  hvilken  han  var  ankommen.  Da  Kaas 
sagde  ham  Farvel,  tænkte  han,  at  der  havde  de  Mont 
uden  sit  Vidende  bragt  ham  en  Meddelelse  af  højeste 
Vigtighed.  »I  Overmorgen  Aften,«  sagde  han  ved  sig 
selv,  »skal  Flotillen  ligge  ved  Høruphav,  og  saa  tager 
vi  Hertugen.« 

De  Mont  lod  sig  sætte  i  Land  i  Nærheden  af 
Ulkebøl  og  ilede  til  Augustenborg  Slot.  Han  bad  om 
øjeblikkelig  Audiens  hos  Hertugen  og  fik  den. 

»Deres  Durchlauchtighed,«  sagde  han,  »jeg  ved, 
De  holdes  fangen  her  paa  Øen;  men  jeg  har  udkastet 
en  Plan  til  Deres  Befrielse,  og  jeg  haaber,  den  vil 
lykkes.« 

Han  meddelte  Hertugen,  hvad  han  havde  fortalt 
Kaas.  »Flotillen  vil  i  Overmorgen  Eftermiddag  være 
ved  Høruphav,  og  saa  kan  Deres  Durchlauchtighed  i 
Ro  og  Mag  indskibe  Dem  ved  Mommark.  Er  De 
først  paa  Havet,  kan  De  med  Lethed  naa  Sverrig.  Af 
Deres  Durchlauchtigheds  personlige  Nærværelse  i  Stock- 
holm afhænger  Deres  Valg  til  Tronfølger!« 

»Min  kære  Kaptajn,«  sagde  Hertugen,  idet  han 
greb  de  Monts  Haand  og  trykkede  den;  den  Tjenstiver 
og  Hengivenhed,  De  har  vist  mig,  skal  visselig  ikke 
blive  ubelønnet.  Men  det  store  Spørgsmaal  er  alle- 
rede afgjort.  I  dette  Øjeblik  har  jeg  fra  Stockholm 
modtaget  Efterretning  om,  at  de  svenske  Stænder  har 
valgt  Marskalk  Bernadotte  til  Sverrigs  Tronfølger.« 

De  Mont  ramtes  af  denne  Meddelelse  som  af  et 
Tordenslag. 

En  Uge  efter  ankom  Hertugen  til  Sandbjerg,  hvor 
han  havde  en  længere  Konference  med  Grev  Reventlow. 

Ved  Middagstaflet,  i  hvilket  Prinsesse  Louise,  de 
Mont    og    Honoratiores    fra    Omegnen    deltog,     rejste 

Hertugen  sig.  Hans  Fysiognomi  var  præget  baade  af 
Alvor  og  Glæde;  alle  betragtede  ham  med  spændt 
Opmærksomhed. 

»Efter  Samraad  med  min  højtærede  Ven,  Greven,« 
sagde  han,  »udbringer  jeg  en  Skaal  for  de  forlovede: 
Komtesse  Frederikke  Reventlow  og  Kaptajn  Felix  Clair 
de  Mont!« 

